
Nu aduce anul, ce aduce ceasul!, spune un proverb 
românesc, căruia i-am înţeles cu adevărat semnificaţia în luna 
februarie 2017. Speranţa continuării „seriei Radu Cinamar” era 
la cota de avarie, după mulţi ani de linişte desăvârşită în 
această privinţă din partea autorului. Toate solicitările noastre în 
acest sens, exprimând de asemenea nenumăratele apeluri şi 
întrebări din partea cititorilor, pe care le-am primit la redacţie, 
au rămas fără niciun răspuns. 

Şi totuşi, sunt unele momente în viaţă când surpriza face 
să te gândeşti mai profund la ceea ce Einstein a spus acum un 
secol: Există două moduri de a-ţi trăi viaţa: ca şi cum nu ar 
exista miracole sau ca şi cum totul ar fi un miracol. Poate că e 
prea mult să considerăm revenirea autorului ca fiind un 
„miracol”, dar în orice caz ea constituie o mare surpriză pentru 
toţi cititorii seriei, mai ales că acest volum conţine o mină de 
informaţii tulburătoare. Probabil el va da naştere la controverse, 
argumente şi opinii, dar dincolo de toate acestea vom putea să 
ne explicăm mai bine unele mistere pe care până acum le 
consideram de nerezolvat. 

În cele câteva rânduri pe care ni le-a trimis, Radu Cinamar 
a lăsat să se înţeleagă faptul că acesta este momentul potrivit 
pentru a continua revelaţiile în legătură cu Sala Proiecţiilor din 
Munţii Bucegi. De asemenea, el a făcut menţiunea că seria 
volumelor nu se va opri aici, ci prin intermediul viitoarelor 
apariţii va aduce în atenţia cititorilor şi a comunităţii ştiinţifice 
elemente uluitoare despre trecutul omenirii şi despre 
posibilităţile pe care ea le are în viitor. 

Noi am parcurs cu emoție manuscrisul, ca o regăsire a 
„magiei” extraordinare ce răzbate din primele patru volume şi 
am solicitat doar câteva ajustări minore ale textului, deoarece 
informaţiile respective ar fi putut avea urmări nedorite asupra 
editurii, precum şi asupra unui eşalon din cadrul Ministerului de 
Interne. Autorul a acceptat imediat aceste modificări, iar noi 
dorim să îi mulţumim cu căldură pentru înţelegerea şi 
promptitudinea cu care a acţionat. 

Considerăm că ne aflăm în pragul unei etape 
fundamentale, care este deschisă prin cartea de faţă. Acest 
volum reprezintă piatra de temelie pentru o nouă paradigmă a 
cunoaşterii Pământului şi totodată oferă o cale ezoterică şi chiar 


fizică de acces către lumile misterioase dinlăuntrul planetei 

noastre. Oricare ar fi viziunea cititorului asupra elementelor 

prezentate în această carte, un lucru este cert: concepţia 

noastră despre Terra trebuie să fie reevaluată din temelii. 

După publicarea celui de-al patrulea volum am considerat 
că ceea ce a fost dezvăluit în această serie de cărţi era suficient. 
Nu aveam în intenţie o prezentare rocambolescă, cu atât mai 
mult cu cât noua mea poziţie în cadrul Departamentului Zero 
îmi răpea mult timp, iar responsabilitatea era cu mult mai mare. 

l-am explicat lui Cezar punctul meu de vedere şi într-o 
anumită măsură el a fost de acord, dar a specificat că ar fi bine 
să am în vedere posibilitatea de a continua seria dezvăluirilor, 
deoarece lumea are nevoie să cunoască realitatea dincolo de 
aparenţe. La vremea respectivă eram prea entuziasmat şi uluit 
de cursul evenimentelor din viaţa mea, pentru a acorda atenţia 
cuvenită celor spuse de el. Abia după mai mulţi ani am început 
să-mi dau seama de necesitatea de a reveni în spaţiul livresc, 
pentru a face cunoscute lumii noile evenimente care s-au 
petrecut. 

O contribuţie majoră la această hotărâre au avut-o cititorii 
cărţilor pe care le-am scris. Editorul m-a înștiințat că în cei şapte 
ani de „linişte totală” din partea mea au existat nenumărate 
apeluri, întrebări şi îndemnuri de la cei interesaţi să afle dacă 
există sau va exista o continuare a seriei. Acest volum răspunde 
aşteptării lor îndelungate şi sper să îi bucure în mod deosebit. 

Pe de altă parte trebuie să fac anumite precizări: de câţiva 
ani au apărut pe internet unele site-uri sau blog-uri sub 
denumiri identice sau inspirate din cărţile mele care aduc la 
cunoştinţa publicului diverse fapte, mistere, supoziţii sau 
întâmplări mai mult sau mai puţin legate de cele scrise de mine 
în primele patru volume ale seriei. Apreciez aceasta ca fiind un 
fapt pozitiv, iar aspiraţia şi entuziasmul manifestate de cei care 
postează acele articole şi informaţii pot deschide noi orizonturi 
pentru cititorii care sunt interesaţi de domeniu, condiţia fiind 
aceea de a selecta cu atenţie informaţia prezentată. 

Într-o notă diferită sunt conturile false de Facebook care 
îmi poartă numele şi care induc în mod deliberat ideea că eu aş 
fi titularul lor. Este libertatea fiecăruia să-şi numească blog-ul, 


site-ul sau contul de reţea de socializare după cum doreşte, dar 
vreau să mă folosesc de acest prilej pentru a lua o poziţie 
radicală şi a transmite într-un mod cât se poate de clar şi direct 
cititorilor mei: nu am avut şi nu am vreo legătură cu aceste 
modalităţi de informare de pe internet şi nici cu ceea ce se 
prezintă acolo. De fapt, nu am nici cea mai mică legătură cu 
diferitele supoziţii care există în spaţiul alternativ virtual sau în 
mass-media în ceea ce priveşte persoana mea şi subiectele pe 
care le-am tratat în volumele precedente; toate cele care au fost 
spuse în această direcţie reprezintă felurite postări, analize, 
opinii personale sau articole ale celor care au vrut să aducă în 
discuţie subiectul cărţilor mele. Singura modalitate prin care m- 
am făcut „cunoscut” până în acest moment au fost cele patru 
volume, trimise la şi publicate de editura Daksha, care deţine 
drepturile exclusive atât pentru volumele precedente, cât şi 
pentru cele care vor apărea de acum înainte. 

Cu totul altfel se pune problema în cazul domnului Peter 
Moon, directorul editurii Sky Books din New York, care a adus o 
contribuţie elegantă, inventivă şi chiar tenace la popularizarea 
subiectului principal al volumelor scrise de mine. Un om corect, 
integru şi bine pregătit în domeniul ezoterismului, căruia îi 
mulţumesc pentru efortul de a fi venit de mai multe ori în 
România pentru a se informa la faţa locului, atât cât i-a fost în 
putinţă, prin legăturile pe care şi le-a format. Una dintre aceste 
„piese de rezistenţă” ale lui Peter Moon este genialul fizician 
David Anderson, o persoană care înţelege foarte bine 
necesitatea ocultării aproape totale, din poziţia de consultant 
ştiinţific şi chiar de subcontractor pentru Pentagon şi alte agenţii 
guvernamentale ale SUA, pentru care a lucrat. Subiectul 
volumului de faţă ar putea fi un excelent „studiu de caz” pentru 
David. 

Opiniile despre identitatea mea, exprimate pe forumuri 
sau în alte părţi sunt uneori amuzante atunci când se încearcă 
cu orice chip să fiu „asimilat” cu un alt scriitor român, care a 
dobândit la un moment dat o anumită faimă prin publicarea 
cărţilor sale beletristice. Pentru mine este un mare semn de 
întrebare cum pot fi făcute astfel de afirmaţii sau presupuneri 
care sfidează logica, bunul simţ, precum şi analiza comparativă 
ce poate fi făcută cu uşurinţă în ceea ce priveşte stilul, 
conţinutul cărţilor şi modul de tratare a subiectului în cazul 


acelui autor şi în cazul meu. Dar, pentru ca lucrurile să fie cât se 
poate de clare, afirm aici cu putere că nu sunt nicidecum acea 
persoană şi de asemenea nu sunt nici „un grup” sau „o 
organizaţie” care ar fi scris (sic!) cele patru volume. 

Revenind la volumul de faţă, pot spune că s-au făcut chiar 
anumite „presiuni” din partea unor factori de putere, atât din 
Servicii cât şi din politica autohtonă, care să mă determine să 
continuu seria dezvăluirilor. A existat şi un revers al medaliei: 
interesele mai mult sau mai puţin oculte s-au îmbinat cu 
avertizări şi chiar ameninţări din partea anumitor poziţii 
importante în eşalonul statal, pentru ca publicarea acestor 
dezvăluiri să înceteze. 

Pentru a înţelege complexitatea acestor intrigi de interese 
şi țeluri trebuie să fii implicat chiar în „afacerea stupului”. 
Dificultatea majoră constă în faptul că nu ai voie să spui nimic 
sau aproape nimic despre toate acestea. Chiar dacă 
Departamentul Zero este un „caz particular” şi are o integrare 
foarte specială în aparatul de stat, fapt care îi asigură o anumită 
independenţă, totuşi a fost nevoie de multă diplomaţie, precum 
şi de numeroase discuţii şi intervenţii din partea generalului 
Obadea şi a lui Cezar pentru ca primele patru volume să apară 
pe piaţă. 

Din nefericire, generalul Obadea nu mai este printre noi. 
În luna mai, 2011 el s-a stins din viaţă, în urma unui atac 
cerebral. Nu doresc să fac speculaţii asupra acestui aspect, care 
este clasificat. Vreau doar să amintesc cititorilor că în opinia 
mea generalul a fost unul dintre cei mai mari patrioţi pe care i-a 
avut această ţară. Chiar dacă influenţa lui a fost mereu ocultată, 
totuşi ea a fost decisivă în momente cheie pentru siguranţa 
statului. 

Moartea lui a însemnat o lovitură puternică pentru 
Departament, care a fost clătinat din temelii, iar la începutul lui 
2012 a fost chiar în pericol de a fi dizolvat şi asimilat unei alte 
structuri din Servicii. Totuşi, poziţia şi influenţa puternică pe 
care o dobândise Cezar, precum şi extraordinara lui abilitate de 
a rezolva situaţii foarte delicate au contribuit decisiv nu doar la 
menţinerea Departamentului, dar şi la întărirea lui. Relaţiile la 
nivel foarte înalt pe care Cezar le are şi respectul de care se 
bucură în structurile similare din străinătate au contribuit mult la 
păstrarea status quo-ului. 


În baza noilor evenimente şi necesităţi, structura şi 
funcţionarea Departamentului Zero au fost regândite. Aşa cum 
era firesc, funcţia generalului Obadea a fost preluată de Cezar, 
iar în locul acestuia a urcat locotenentul Nicoară. Eu am rămas 
la conducerea secţiunii de pregătire „neconvenţională”, pe care 
unii o traduc ca fiind „paranormală”. In plus, în anul 2014 am 
primit sarcina de a înfiinţa şi dirija în cadrul Departamentului o 
direcţie specială de legătură şi colaborare cu Serviciile Secrete 
din străinătate, însă doar pe direcţia informaţiilor „sensibile”, 
cunoscute ca „operaţiuni limită”. Acestea se referă la toate 
fenomenele de „tip K” ce se petrec atât la sol, cât şi în spaţiu, 
dar mai ales care au legătură cu Sala Proiecţiilor din Bucegi şi cu 
cele trei tuneluri (Despre evenimentele de tip K, vezi primul 
volum: Viitor cu cap de mort, Daksha, 2004, pg. 89 (n. ed.)). 
Hotărârea lui Cezar de a-mi încredința înfiinţarea acestei 
secţiuni a avut la bază experienţa pe care o acumulasem în 
relaţiile cu unele agenţii de informaţii americane, atât prin 
stadiul de pregătire la care am luat parte în urmă cu zece ani, 
cât şi prin numeroase alte deplasări pe care le-am făcut mai 
apoi în Statele Unite sau în diverse alte locaţii, având legătură 
cu „operaţiunile limită”. Aceasta mi-a permis să pun bazele unor 
relaţii şi legături utile cu membrii unor Servicii din Occident, 
folosindu-mi printre altele cunoştinţele în diplomaţie pe care 
deja le aveam. 

Pentru mine, cel mai important avantaj al avansării în 
funcţie a fost creşterea nivelului de autorizare, prin care aveam 
acces liber şi direct în Sala Proiecţiilor. Nu este vorba doar 
despre nivelul de securitate guvernamentală, ci mai ales despre 
cel de securitate internă, un clearance special care nu putea fi 
emis decât de Departamentul Zero, în consultanţă cu o secţiune 
din cadrul Pentagonului. Acest tip de înţelegere foarte specială a 
fost stabilit în anul 2005, pentru a reduce aproape complet 
imixtiunile politice. De exemplu, Departamentul Apărării din SUA 
şi o anumită Comisie din Parlamentul României au făcut presiuni 
pentru o extindere considerabilă a listei celor admişi în Sala 
Proiecţiilor şi chiar pentru manifestarea unui anumit control 
asupra complexului secret din interiorul munţilor Bucegi. 

La acea vreme, atât colonelul Obadea cât şi Cezar şi-au 
dat seama că le va fi foarte dificil să gestioneze avalanşa de 
forţe şi interese ce vizau deja accesul în complexul secret din 


munţii Bucegi. De aceea, printr-un joc foarte complicat de relaţii 
şi intervenţii, mai întâi ei au solicitat şi pe urmă au aranjat o 
reuniune a părţilor română şi americană, la care participarea 
politică a fost minimă: câte un reprezentant din fiecare 
Departament de Stat al Apărării. Nu aş vrea să se înţeleagă în 
mod greşit că în acest caz a fost sau este vorba despre un 
„complex industrial-militar”, ci mai curând de unul militar- 
securizat, menit să păstreze un anumit echilibru de interese, 
care în cazul locației din Bucegi este foarte sensibil. 

Discuţiile şi aranjamentele prealabile au implicat multe 
tensiuni, s-au solicitat amânări şi chiar au existat anumite 
ameninţări voalate atât de o parte, cât şi de cealaltă. In cele din 
urmă lucrurile au fost convenite de comun acord între partea 
militară şi cea politică la masa tratativelor, invocându-se motivul 
„negării plauzibile”. Pentru noi, aceasta a fost o cale diplomatică 
de a evita „contribuţia” politicului, unde influenţele şi interesele 
sunt complicate. Dacă aceste interese ar fi reuşit să aibă putere 
sau să controleze într-un fel sau altul complexul din Bucegi, 
lucrurile ar fi putut scăpa foarte repede „la vale”, mai ales în 
contextul geopolitic actual. Prin urmare, s-a luat hotărârea unui 
control exclusiv militarizat. De fapt, lucrurile sunt cu mult mai 
complicate, dar mă voi opri deocamdată aici cu dezvăluirile în 
legătură cu acest aspect. 

Pentru mine, accesul liber în Sala Proiecţiilor a reprezentat 
o „gură foarte mare de oxigen”. Moartea generalului Obadea 
lăsase un gol sufletesc, fiind o mare pierdere pentru 
Departamentul nostru. O anumită perioadă a fost foarte dificil să 
menţinem bunul mers al Bazei, datorită presiunilor mari din 
exterior, care vizau preluarea sub control atât a 
Departamentului, cât şi a locației din Bucegi. Dar personalitatea, 
calmul şi maturitatea lui Cezar, precum şi devotamentul altor 
persoane remarcabile din cadrul Departamentului au făcut 
posibilă continuitatea activităţii lui. Problema a fost pusă atât la 
nivelul Serviciilor Secrete româneşti şi americane, cât şi la 
nivelul celor două Departamente de Stat ale Apărării. Într-o 
anumită măsură, situaţia s-a asemănat cu cea din anul 2005, 
despre care am vorbit mai sus, dar acum ea era totuşi mai 
simplu de rezolvat, datorită vastei experienţe acumulate, 
precum şi a descoperirilor noi care fuseseră făcute. 


Din partea americană, generalul Roddey a avut un cuvânt 
greu de spus şi noi ştim că aceasta s-a datorat în mare măsură 
legăturii foarte strânse de prietenie care a existat între acesta şi 
generalul Obadea. La întâlnirea bilaterală care a avut loc în 
2012, o intervenţie benefică surprinzătoare a venit din partea 
trimisului special al Pentagonului, amiralul Ken Hudson, care se 
pare că avea un mandat special. Mai târziu, Cezar mi-a 
destăinuit că atunci a fost eliminată în mod definitiv influenţa 
nocivă a unei loje importante din Organizaţie, lucru care a 
nivelat multe tensiuni şi neînţelegeri bilaterale, chiar dacă au 
mai rămas câteva de rezolvat. 

„Apele învolburate” au fost liniştite: Departamentul nostru 
şi-a continuat activitatea, structura lui a fost îmbunătăţită, 
fondurile au crescut, iar parteneriatul cu americanii a fost 
fructuos, chiar dacă ar fi să privim lucrurile doar din perspectiva 
tehnologiei foarte avansate pe care ei au furnizat-o pentru a 
garanta securitatea zonei din Bucegi. Comparând cu ceea ce am 
văzut în anul 2003, când am venit pentru prima dată în locul 
respectiv, în prezent exteriorul este de nerecunoscut. Relieful în 
zona imediat înconjurătoare intrării în munte a fost uşor 
modificat, astfel încât să permită o supraveghere continuă Şi un 
control eficient, iar în alte două zone s-a recurs la proiecția 
holografică. Totul acum este controlat din interiorul muntelui, 
care a fost special amenajat lângă intrarea în Marea Galerie. 
Într-o anumită măsură, tendinţa americanilor a fost aceea de a 
reproduce structura propriei lor baze din munţii Cheyenne; 
totuşi, tehnologia pe care au adus-o şi au aplicat-o în cazul 
locației exterioare din Bucegi este cu mult mai avansată decât 
cea pe care am putut să o observ la baza Forţelor lor Aeriene 
din Cheyenne. 

Chiar dacă până în 2014 am fost de mai multe ori în 
interiorul Sălii Proiecţiilor însoţit de Cezar, acum aveam acces 
liber şi individual. Natura funcţiei pe care o deţin îmi permite să 
stabilesc lista cu persoanele care urmează să intre în Sală, cine 
le însoţeşte şi perioada de timp alocată vizitei. Protocolul este 
foarte strict şi destul de complicat, deoarece pe lângă 
personalul militar care trebuie să existe, se pune problema 
echipelor de savanţi care vizitează periodic locaţia. Chiar dacă 
aceste echipe nu sunt niciodată mai mari de trei persoane, 
totuşi analiza documentelor arată că locul a fost vizitat de-a 


lungul anilor de câteva zeci de oameni de ştiinţă din toată 
lumea. Dintre aceştia, în cei treisprezece ani care s-au scurs de 
la realizarea descoperirii, doar nouă savanţi au pătruns în Sala 
Proiecţiilor şi au studiat ceea ce se găseşte acolo. Restul 
echipelor au studiat probele aduse sau datele furnizate în 
laboratorul ce a fost construit în interiorul muntelui, lângă 
intrarea în locaţie, ori în cel care a fost detaşat în capitală 
pentru o anumită perioadă de timp. 

Probabil mulţi cititori îşi imaginează că Marea Galerie şi 
Sala Proiecţiilor reprezintă un fel de „muzeu” în care afluxul de 
oameni este continuu şi destul de intens. Aici problema constă 
în a înţelege corect natura descoperirii care a fost făcută. Ea 
comportă o serie de caracteristici care de multe ori sunt 
bulversante pentru psihicul şi mentalul fiinţei umane. Cred că 
cea mai potrivită redare a situaţiei ar putea fi făcută prin 
expresia: „o neaşteptată transformare de comportament şi 
gândire”, imediat după ce se pătrunde în Marea Galerie. O dată 
ce ajungi în Sala Proiecţiilor, mintea tinde să fie izolată de 
amintiri sau de gânduri secundare. Intr-un fel care cu greu poate 
fi descris, ea este cumva „suspendată” şi „liniştită”. Gândurile 
sunt rare şi ele se îmbină cu un gen de emoție foarte profundă, 
având aproape un caracter sacru. La început, atunci când am 
vizitat pentru prima dată locul, am crezut că această senzaţie 
este generată de măreţia extraordinară a construcţiei şi a 
spaţiului de acolo, de tehnologia foarte avansată şi de ineditul 
situaţiei în care eşti pus atunci. Totuşi, în anii care au urmat mi- 
am dat seama că fenomenul se repetă identic, ceea ce 
înseamnă că el nu se datorează unor tendinţe subiective, ci este 
o consecinţă a vibraţiei foarte speciale care există în acel loc. 

Impresia generală este aceea de „altă lume” şi aceasta nu 
doar prin specificul tehnologiei şi al obiectelor din interior, ci mai 
ales printr-o „cunoaştere intuitivă”, care apare şi modifică 
natura gândurilor şi acţiunilor. Impulsul meditativ şi de relaxare 
este foarte accentuat, iar lăuntric apare un gen de elan 
nedesluşit spre lucruri nobile, elevate, spre tot ceea ce este bun, 
frumos şi plin de o aspirație înălţătoare. 

Ne-am dat repede seama că accesul în acel loc special 
poate fi oferit doar unei anumite categorii de persoane, care 
trebuie să aibă o pregătire adecvată din punct de vedere psihic 
şi mental. Chiar şi persoanele care au asigurat sarcinile de 


rutină pentru un timp au trebuit alese din rândul ofiţerilor 
superiori sau au trebuit să urmeze cursuri de pregătire speciale. 
Fără un antrenament psiho-mental adecvat nu se poate 
pătrunde în interiorul Sălii, decât cu riscul unor manifestări 
ulterioare bizare. Cezar mi-a Povestit că aceste aspecte au fost 
înţelese abia după ce s-a observat comportamentul straniu al 
unor soldaţi, care prin natura situaţiei au fost prezenţi în cadrul 
complexului din interiorul muntelui imediat după descoperirea 
lui. Acei oameni păreau rupţi de realitate şi nu au reuşit să-şi 
revină complet decât după câteva săptămâni. Funcţiile motorii 
sunt de asemenea afectate: mişcările devin rigide, trupul se 
mişcă greu, iar privirea rămâne aţintită într-un singur punct, 
chiar dacă există stimuli sonori şi vizuali puternici. 

Tocmai de aceea s-a pus în mod special problema stabilirii 
unui program de pregătire şi a unor teste adecvate pentru 
persoanele care pătrund acolo. O dată cu înfiinţarea secţiunii de 
contrainformaţii din cadrul Departamentului, pe care o conduc, 
am revizuit în mare parte acel protocol şi l-am adecvat 
necesităţilor de moment. 

Acesta a fost mereu unul dintre punctele sensibile în 
discuţiile cu partenerii noştri din alte state. Ei par să nu 
înţeleagă faptul că Sala Proiecţiilor reprezintă mai mult decât o 
simplă cavitate fizică în interiorul muntelui, fie ea şi foarte 
tehnologizată. Într-adevăr, putem vorbi despre o altă concepţie 
şi viziune, despre o diferenţă colosală de tehnologie, dar spaţiul 
respectiv este de asemenea o trecere, iar acest aspect pare să 
fie greu de conceput pentru ştiinţa modernă. Noi am ajuns 
destul de repede la concluzia că, pentru a înţelege corect ce 
reprezintă complexul subteran din munţii Bucegi, este necesar 
să ne debarasăm în mare parte de principiile şi gândirea strict 
materialistă a ştiinţei actuale. O dovadă în acest sens este că 
până în 2010 savanții care au fost implicaţi în studiul locației nu 
au putut furniza niciun indiciu şi nicio explicaţie la feluritele 
aspecte şi semne de întrebare pe care le-a ridicat locaţia 
secretă din Bucegi. 

Dar nu acesta reprezintă motivul principal. Cel mai 
important aspect este că, o dată ce se pătrunde în interiorul 
muntelui, în Marea Galerie şi mai ales în Sala Proiecţiilor, 
frecvenţa de vibraţie a fiinţei biologice se schimbă. Aici se află 
cheia înţelegerii tuturor proceselor aparent ciudate care se 


petrec cu psihicul şi mentalul omului, precum şi percepțiile 
adeseori stranii care intervin atunci când se pătrunde în cele trei 
tuneluri care pleacă din Sala Proiecţiilor. Nu vreau să anticipez, 
deoarece acesta este unul dintre subiectele principale despre 
care voi vorbi în acest volum. 

Experienţa pe care am trăit-o în prima expediţie la care 
am luat parte, spre Camera Ocultă din subsolul Egiptului, m-a 
marcat în mod profund. Nu doar prin ineditul descoperirii, dar şi 
prin specificul stărilor pe care le aveam în timpul călătoriei prin 
acel prim tunel. Am crezut că expedițiile prin celelalte două 
tuneluri vor fi asemănătoare cu cea din primul tunel, dar 
realitatea s-a dovedit a fi cu totul alta. Totuşi, până spre sfârşitul 
anului 2014 am aflat aceasta doar din povestirile lui Cezar. Abia 
după ce am fost investit cu funcţia de conducere a secţiunii 
speciale din cadrul Departamentului am avut prilejul şi 
experienţa extraordinară de a pleca în expediţie spre celelalte 
două direcţii. 

Până atunci, Cezar a realizat mai multe deplasări, mai ales 
prin cel de al doilea tunel spre interiorul Pământului, iar unele 
perioade în care a lipsit au durat chiar şi câteva luni. Am căutat 
să suplinesc lipsa lui printr-o pregătire temeinică în domeniul 
ezoterismului şi paranormalului, iar după integrarea mea în 
structura Departamentului m-am dedicat organizării, 
antrenamentului şi dobândirii experienţei necesare în acest 
domeniu foarte dificil şi alunecos al Serviciilor Secrete. 

Din discuţiile pe care le-am avut cu Cezar, am înţeles pe 
deplin importanţa pregătirii individuale, ca fiind o condiţie 
esenţială pentru a putea avea succes în expedițiile următoare. 
El mi-a spus că în cazul tunelului spre interiorul Pământului şi al 
celui spre lrak lucrurile erau diferite şi necesitau o anumită 
pregătire interioară, care trebuia să fie mult mai intensă decât 
pregătirea pentru accesul în complexul din Bucegi. Vorbele lui 
Cezar mi-au trezit şi mai mult curiozitatea, dar am aşteptat 
răbdător şi m-am străduit să fiu la înălţime, urmând propriile lui 
indicaţii, antrenamentele din cadrul Bazei şi stagiile de pregătire 
specială remote-viewing din Statele Unite. 

Totuşi, după moartea generalului Obadea situaţia a 
devenit dificilă, iar perioadele în care Cezar lipsea erau foarte 
apăsătoare. Intr-un anumit sens, rolul lui tindea să devină cel al 
unui „ambasador” în interiorul planetei, iar la una dintre 


discuţiile pe care le-am avut cu el, între două plecări, mi-a spus 
că s-a pus chiar problema rămânerii lui în interiorul Pământului. 
Moartea generalului a schimbat mersul lucrurilor şi Cezar a 
revenit, conştient că în absenţa lui, munca de o viaţă a 
generalului, precum şi toate secretele pe care le deţinea 
Departamentul ar fi fost însuşite, controlate şi exploatate în 
moduri egoiste şi foarte periculoase. 

In acea perioadă foarte tensionată, o rază de lumină a fost 
revederea lui Elinor. La sfârşitul anului 2012 acesta a venit pe 
neaşteptate în ţară pentru câteva zile, care pentru mine au fost 
ca un izvor de apă în mijlocul deşertului, înfăţişarea lui era 
neschimbată, chiar mi s-a părut puţin mai tânăr decât îl ştiam. A 
apărut în modul lui inconfundabil, intrând degajat şi natural în 
camera din vila lui, în care se află biblioteca. Mă aflam acolo în 
unul dintre rarele momente libere pe care mi le permiteam, 
după ce am început activitatea în Departament, deoarece 
majoritatea timpului îl petreceam în cadrul Bazei Alpha sau în 
alte deplasări în ţară sau străinătate, în interesul 
Departamentului. Fie a fost o sincronicitate remarcabilă, fie pur 
şi simplu Elinor a ştiut că mă aflam în vila lui, în acel moment. 
Oricare ar fi răspunsul, surpriza a fost minunată, iar următoarele 
două zile au reprezentat un deliciu al discuţiilor şi informaţiilor 
complexe pe care ni le-am împărtăşit. Mi-a mărturisit că vizitele 
lui se petrec în general vorbind cam o dată la 6-7 ani. Persoane 
ca el sau ca doctorul Xien au un statut special, iar misiunile lor 
se întind de obicei pe perioade foarte lungi. Dar, în timp ce 
doctorul Xien acţionează prin legături guvernamentale, Elinor 
face parte dintr-o categorie „invizibilă” de fiinţe umane, care 
este „vânată” intens de anumite societăţi oculte, în primul rând 
de Organizaţie. Tocmai de aceea, prezenţa lui trebuie să fie 
incognito, iar reşedinţele sale în lume, necunoscute. 

Incepând cu anul 2013, Cezar a rămas în majoritatea 
timpului în cadrul Bazei Alpha. Era ca o revenire la „vremurile 
bune”, atunci când petreceam ore în şir discutând cu el, notând 
cu atenţie ceea ce îmi spunea, întrebând şi lămurindu-mi diferite 
aspecte. Acum noviciatul era demult încheiat, iar experienţa pe 
care o dobândisem era şi ea destul de consistentă. Obişnuiam 
să vorbim mai ales despre uluitoarele lui deplasări în interiorul 
Pământului, despre acele lumi misterioase şi fenomenele care le 
caracterizează, despre implicaţiile unei astfel de cunoaşteri şi 


multe alte variante şi planuri ce ar fi posibile, care să aibă un 
rezultat benefic pentru ţară. 

Cred că toamna anului 2014 a fost cea mai frumoasă pe 
care am trăit-o până în prezent; dacă cineva ar putea crede că 
într-o bază ultrasecretă, militarizată, nu pot exista şi momente 
feerice, într-un peisaj de vis, atunci în mod sigur se înşală. Era 
bucuria nerostită a libertăţii de cunoaştere, care a venit odată 
cu noua funcţie; erau descrierile uluitoare ale lui Cezar, prin 
care îmi revela o lume incredibilă, într-un loc incredibil; erau 
misterele extraordinare ale istoriei omenirii şi biblioteca 
temporală la care se ajunge prin cel de-al treilea tunel. 

În una dintre acele memorabile seri, în lumina unui apus 
sublim şi calm, Cezar mi-a spus că în curând vom pleca într-o 
nouă expediţie. Visul meu de ani de zile mi se împlinea: urma să 
pătrund pentru prima dată în interiorul Pământului, să aflu 
tainele care pentru majoritatea oamenilor rămân neştiute şi 
neînţelese. Ştiam deja că în ceea ce priveşte cel de-al doilea 
tunel situaţia este mai complicată decât cea din tunelul spre 
Egipt şi chiar bulversantă pentru capacitatea de înţelegere 
comună a omului obişnuit. Eram deja pus în temă cu o parte 
dintre aspecte, însă cel care avea să mă lămurească în detaliu 
în această privinţă a fost doctorul Xien, care şi-a anunţat 
venirea la Bază în acea perioadă. Primisem notificarea venirii lui 
din partea serviciilor chineze. Doctorul Xien urma să fie însoţit 
de asistenta sa, enigmatica şi tulburătoarea Shin Li. 

Discuţiile, explicaţiile şi principalele evenimente care au 
urmat reprezintă în sinteză conţinutul volumului de faţă şi se 
referă la călătoriile în interiorul Pământului pe care le-am 
realizat împreună cu Cezar, în lunile noiembrie şi decembrie 
2014. 


Radu Cinamar 
10 ianuarie, 2017 


Cap. 1 -UN ŞOC PUTERNIC: CE ÎNSEAMNĂ CU ADEVĂRAT 
CĂLĂTORIA SPRE CENTRUL PLANETEI 


Noua expediţie în interiorul Pământului, la care urma să 
particip şi eu, s-a dovedit o dată în plus a fi o surpriză: Cezar mi- 
a spus că în călătorie urma să plecăm doar noi doi. Faptul în 
sine nu era chiar o noutate, deoarece ştiam că majoritatea 
deplasărilor prin cel de-al doilea tunel, mai ales în perioada 
2008-2012, au fost făcute de el singur. Cezar a evitat să-mi dea 
informaţii cu privire la acest subiect, pe care îl considera foarte 
sensibil. Singura persoană cu care purta discuţii în această 
direcţie era generalul Obadea. Totuşi, din unele aluzii pe care le- 
a făcut, mi-am dat seama că se pregătea ceva major şi că în 
timpul expedițiilor sale reuşise să stabilească nişte legături 
foarte importante. 

Cu minima cunoaştere pe care o aveam la acea vreme, nu 
mă puteam gândi decât la faptul că într-un fel sau altul Cezar a 
pătruns în miticul tărâm al Shambalei. Ceea ce am aflat în anii 
care au urmat, rod al propriei experienţe şi din explicaţiile pe 
care le-am primit, a oferit o perspectivă foarte complexă asupra 
subiectului, care nu poate fi judecat în mod simplist. Nu mă voi 
referi la principalele lucrări care au apărut pe această temă, 
începând cu scrierile lui Ossendovski, Roerich, Bernard sau la 
numeroasele articole care înfăţişează felurite aspecte şi fapte 
stranii despre interiorul gol al Pământului. Toate spun câte ceva, 
dar nicio descriere nu oferă tabloul de ansamblu şi înţelegerea 
corectă a ceea ce este cu adevărat interiorul planetei noastre. 


Pământul plin şi Pământul gol la interior 


Savanţii afirmă pe bună dreptate că nu au posibilitatea să 
culeagă eşantioane sau mostre pentru studiu de la adâncimi de 
mii de kilometri şi, prin urmare, ei nu pot să emită decât teorii 
pe baza unor măsurători indirecte. Pe de altă parte, relatările şi 
cărţile care au fost publicate descriu subiectul interiorului gol al 


Pământului în termeni foarte generali, fără explicaţii, detalii sau 
concluzii pertinente. 

Totuşi, putem face o departajare clară între două idei sau 
concepţii majore: ştiinţa contemporană afirmă că planeta este 
„plină” şi are o anumită compoziţie solidă, stratificată; pe de 
altă parte, există un segment al populaţiei care crede că, în 
realitate, interiorul planetei este gol. Pornind de la această 
„dispută”, cei din urmă sunt catalogaţi de ştiinţă şi de mass- 
media ca fiind susţinători ai unor „teorii conspiraţioniste”. Nu 
este deloc clar care sunt aceste „conspiraţii” şi împotriva cui 
sunt ele îndreptate, dar frontul comun şi dur al ştiinţei 
materialiste şi al intereselor statale a reuşit să arunce subiectul 
în derizoriu. 

Credibilitatea unui subiect scade atunci când el este făcut 
să pară ca fiind o glumă şi nu punctul de pornire pentru o 
discuţie argumentaţi vă. La fel de bine am putea considera şi 
teoria ştiinţei modeme despre structura internă a planetei 
noastre ca fiind „conspiraţionistă”, deoarece ea nu se sprijină pe 
date şi măsurători concrete, ci doar pe aproximaţii, interpolări şi 
ipoteze. De aceea, a respinge ideea că Pământul este gol la 
interior nu e o atitudine justă, mai ales atunci când există 
elemente care pot să o susţină. Unele dintre acestea sunt chiar 
de notorietate, cum ar fi misterioasa operaţiune „Highjump” a 
Marinei americane în zona Antarcticii, din anul 1947, precum şi 
declaraţiile amiralului Byrd care a condus acea vastă expediţie 
militară. Oricât de mult s-ar dori ignorarea sau discreditarea 
într-o formă sau alta a acelei expediţii sau chiar a amiralului 
Byrd, faptele sunt totuşi fapte şi ele au rămas consemnate. 

Problema cu interiorul gol al planetei este că acest subiect 
e considerat tabu de către toate armatele şi serviciile secrete 
ale lumii. El este ridicat la rangul de înalt secret de stat, 
comparabil doar cu secretul despre civilizațiile extraterestre, 
datorită implicaţiilor ideologice, economice şi militare pe care le- 
ar putea avea dezvăluirea lui. In acest sens politica de negare, 
de bagatelizare sau de ignorare a ideilor incomode, care 
exprimă totuşi adevărul, a fost considerată cea mai potrivită. 
Această viziune de „ocultare” a subiectului despre Pământul gol 
la interior este valabilă mai ales în cazul marilor puteri ale lumii 
şi în mod special al Statelor Unite ale Americii. Dar, dacă în 
cazul OZN-urilor şi al civilizaţiilor extraterestre lucrurile sunt 


clare, chiar dacă ele nu au fost dezvăluite omenirii, în cazul 
interiorului gol al Pământului nu se cunoaşte aproape nimic. 
Această ignoranță, precum şi incapacitatea de a controla 
fenomenul de pătrundere spre centrul planetei sau de a 
cunoaşte ce se află acolo a dat fiori liderilor militari şi politici de- 
a lungul ultimelor decenii. 

În astfel de cazuri, incertitudinea este factorul care 
deranjează cel mai mult. Aparent, niciunul dintre liderii militari şi 
politici ai lumii nu ştie ce anume se găseşte în interiorul 
planetei; cu alte cuvinte, ei nu ştiu la ce se pot aştepta, dar la 
un anumit nivel foarte înalt de securitate, unele dintre agenţiile 
de informaţii cunosc foarte bine anumite „zone de acces” în 
interior, dintre care cele de la Polul Sud şi de la Polul Nord sunt 
cele mai importante. Statele Unite, Canada şi Rusia au 
programe speciale de monitorizare şi studiu, dar ele nu au nicio 
posibilitate de a controla fenomenul şi nici nu îl înţeleg. 
Pătrunderea în interiorul Pământului a reprezentat întotdeauna 
o piatră de încercare pentru posibilităţile tehnologice şi 
conceptuale ale omenirii. 


Fenomene enigmatice 


Descoperirea complexului secret din munţii Bucegi a 
însemnat un nesperat salt înainte, care părea să ofere o şansă 
extraordinară pentru elucidarea problemei despre interiorul 
planetei noastre. Ne-am convins însă destul de repede că 
lucrurile erau departe de a fi aşa simple. Chiar de la început au 
existat tensiuni şi neînţelegeri, deoarece locaţia se afla în 
România, deci americanii nu o puteau controla în mod direct. 

Pe de altă parte, puţini sunt cei care înţeleg că 
pătrunderea în interiorul Pământului nu are legătură cu 
armamentul, cu strategia militară sau cu fondurile alocate. Unul 
dintre aspectele importante este faptul că nu orice persoană 
poate să se deplaseze prin cel de-al doilea tunel spre interiorul 
gol al planetei, ceea ce a redus dramatic numărul membrilor 
care au realizat expediţii prin acest tunel. In plus, nu toţi rezistă 
la întregul parcurs al expediției; ceva nedeterminat pare să 
blocheze accesul pentru unele fiinţe umane. Acestea resimt 
subit o stare generală de rău, greţuri şi manifestă accese de 
panică. Chiar şi o pregătire individuală intensă nu asigură 


reuşita necondiționată, pentru că într-un mod straniu acele 
persoane nu au posibilitatea să pătrundă dincolo de o anumită 
zonă a tunelului sau a regiunii din interiorul planetei, în care se 
ajunge. 

Aceste situaţii neobişnuite au dat naştere la anumite 
frustrări, dar s-a realizat destul de repede că avem de-a face cu 
un fenomen pe care nu îl putem controla prin voinţă, arme sau 
tehnologie. Un fapt s-a evidenţiat cu claritate atât pentru noi, 
cât şi pentru americani: accesul în interiorul Pământului nu este 
ca pe maidan, iar fenomenele care însoțesc această deplasare 
prin cel de-al doilea tunel depăşesc capacitatea de înţelegere a 
ştiinţei contemporane. 

În ceea ce mă priveşte, am avut şansa să primesc 
explicaţii valoroase de la doctorul Xien şi de la Cezar, care mi-au 
clarificat înţelegerea asupra structurii planetei noastre la 
interior. Într-un mod simplu şi direct, doctorul Xien mi-a punctat 
elementele principale, atât cele de natură ştiinţifică, cât şi cele 
ezoterice, pentru a avea o viziune clară asupra acestui subiect. 
Înainte de acea memorabilă discuţie m-am documentat într-o 
anumită măsură asupra datelor ştiinţifice care există în prezent 
despre structura internă a Pământului şi am realizat un tur al 
principalelor referinţe legate de aceasta. 


Concepţia ştiinţifică modernă despre interiorul 
planetei noastre 


În principiu, oamenii de ştiinţă cred că Pământul este solid 
şi rigid la interior şi au extins această concluzie la toate 
corpurile telurice din Cosmos. Ei spun că dacă planeta noastră 
ar fi goală în interior, atunci şi celelalte planete solide ar trebui 
să fie la fel. Asta înseamnă că toate planetele telurice sunt fie 
pline şi solide la interior, fie goale la interior. În această idee, nu 
se poate ca unele planete să fie pline, iar altele să fie goale la 
interior, deoarece s-a observat că atunci când masele planetare 
sunt comparate, densităţile lor apar ca fiind similare. De aceea, 
savanții au tras concluzia că planetele telurice se formează şi se 
structurează în mod asemănător, adică ele sunt fie pline, fie 
goale în interior. 

Din nefericire, ei au ales varianta Pământului solid şi rigid 
la interior, ceea ce ridică multe probleme ce au rămas 


nerezolvate. Structura internă a planetei a fost „elaborată” de 
ştiinţă pe baza unor presupuneri şi extrapolări de rezultate şi pe 
baza măsurătorilor care au fost realizate, dar adeseori acestea 
furnizează rezultate stranii sau chiar contradictorii, ce nu pot fi 
înţelese. 

În prezent, concepţia ştiinţifică acceptată este aceea că în 
centrul Pământului se află o sferă solidă, alcătuită în principal 
din fier şi nichel, care sunt metale cu puternice proprietăţi 
magnetice. Această sferă solidă de metal ar reprezenta, în 
viziunea oamenilor de ştiinţă, miezul sau nucleul interior al 
Pământului. Ea este înconjurată de un strat gros de magmă, 
care reprezintă aşa-numitul nucleu exterior al Pământului. 
Savanţii afirmă că, datorită mişcării de rotaţie a planetei şi prin 
dinamismul intens dintre nucleul exterior şi cel interior, care 
este solid, la care se adaugă energia termică ce este emanată 
de acesta spre suprafaţă, se generează câmpul magnetic al 
Pământului. 

În continuare, ştiinţa ne spune că acest ansamblu din 
centrul planetei, format din nucleul interior şi cel exterior este 
înconjurat de o manta groasă în stare semisolidă (materie 
vâscoasă, adică magmă de diferite tipuri), după care, la exterior 
urmează ceea ce numim scoarţa terestră, care este solidă. 

În realitate, pentru fizicieni şi geologi nimic nu este clar 
din punctul de vedere al structurii interne a planetei. Există 
multe date şi rezultate contradictorii, care nu suportă modelul 
ştiinţific realizat „pe nevăzute”. 

De pildă, care este sursa adevărată a câmpului magnetic 
al planetei noastre? Cum ia el naştere cu adevărat? în această 
privinţă, ca şi în celelalte vizavi de structura internă a 
Pământului, se emit doar supoziţii, se susţin anumite concepte 
şi se fac aproximări, având la bază un model ipotetic, pe care 
cercetătorii l-au încropit pentru a avea totuşi o idee despre ceea 
ce se află în interiorul planetei noastre. 


Scoarța 


Mantaua superioară 
Mantaua inferioară 


Nucleu exterior 
(lichid) 


Nucleu interior 
—— (solid) : i 
Structura de principiu a interiorului planetei noastre în 


viziunea ştiinţifică 


Întreaga viziune este pur materialistă. Nimeni nu a făcut o 
„secţiune verticală” prin planetă pentru a se convinge de 
adevărul ipotezei pe care o emit savanții despre structura ei 
interioară. Cu tehnologia actuală nu s-a reuşit să se foreze 
dincolo de 12 kilometri, dar cu toate acestea se emit păreri 
sigure despre ce se află în nucleul Terrei, la peste 6300 de 
kilometri adâncime. 


Viziunea înşelătoare a „exteriorului” şi 
„interiorului” 


De aici înainte intervin explicaţiile doctorului Xien. Mă 
aflam cu el şi cu Shin Li în sala de protocol din incinta Bazei 
Alpha, aşezaţi confortabil în jurul mesei ovale din mijlocul 
camerei. Întâlnirea avea scopul unui seminar de pregătire 
Pentru călătoria pe care urma să o realizez cu Cezar prin cel de- 
al doilea tunel. 

Aşa după cum mi se părea firesc, am început conversaţia 
remarcând faptul că ştiinţa modernă nu concepe ideea de 
interior gol al planetei. Foarte curând, însă, doctorul Xien a adus 
discuţia într-o zonă care m-a lăsat perplex. 


-Tot ceea ce oamenii de ştiinţă cred despre interiorul plin 
şi rigid al Pământului reprezintă o iluzie bazată pe limitările lor 
conceptuale. De asemenea, tot ceea ce alţi cercetători observă 
sau măsoară despre Pământul gol în interior este un mod 
particular în care ei încearcă să îşi explice existenţa cavităţii din 
mijloc. Şi unora, şi altora, Pământul li se arată pe baza unităţilor 
de măsură care sunt folosite în ştiinţa actuală. Ei analizează 
datele pe care le au la îndemână după nivelul de înţelegere la 
care au ajuns. Ceea ce ei consideră a fi „răspunsul” despre 
interiorul Pământului nu reprezintă starea reală a lucrurilor, ci e 
mai mult o stare adaptată la cât pot oamenii de ştiinţă să 
înţeleagă şi să conceapă în momentul actual. Atât este nivelul 
lor de conştiinţă, până aici au pătruns ei în misterul existenţei 
unei planete. 

Pentru o clipă m-am gândit că doctorul Xien îşi bătea joc 
de mine şi căutam motivul pentru care ar fi vrut să o facă. Mi- 
am revenit totuşi; la urma urmelor, aceasta era doar o reacţie 
orgolioasă din partea mea. 

-Bine, şi atunci care e adevărul? Din câte înţeleg, nici unii, 
nici ceilalţi nu au dreptate. Deci, există sau nu interiorul gol al 
Pământului? 

-În mod cert există o realitate foarte specială în inima 
planetei, însă ea nu este „în interior”, ci doar există. Atunci când 
oamenii de ştiinţă spun că o planetă are un volum mare sau 
mic, asta nu reprezintă decât o aparenţă cantitativă, lipsită de 
aspectul calitativ al acelui corp ceresc. De aceea, fundamental 
vorbind nu există „interior” sau „exterior”, pentru că aceste 
denumiri sunt specifice doar unui limbaj limitat. El se datorează 
înţelegerii eronate pe care oamenii de ştiinţă o au asupra 
spaţiului. 

Trebuie să recunosc faptul că am rămas năucit. Până în 
acel moment credeam că stăpânesc anumite cunoştinţe de 
fizică, însă ceea ce auzeam de la doctorul Xien îmi bulversa 
mintea, făcându-mă să mă întreb dacă ceea ce ştiam avea 
vreun sâmbure de adevăr. Nu puteam să pun la îndoială 
înţelepciunea doctorului, astfel încât nu-mi rămânea decât să 
încerc să înţeleg cât mai bine ceea ce el îmi spunea. 

-Dacă desenăm un cerc pe o hârtie, conceptele noastre ne 
îndeamnă să gândim că există un „interior” şi un „exterior” faţă 
de acel cerc, a continuat el să-mi explice. Totuşi, această 


observaţie este doar prin raport la acea foaie de hârtie, care 
este bidimensională. Dacă noi am fi chiar fiinţe bidimensionale 
şi am trăi pe foaia de hârtie, atunci într-adevăr cercul desenat ar 
fi pentru noi o limitare, adică el ar „împărţi” acea realitate în 
ceea ce noi numim interior şi exterior. Dar, dacă privim 
problema din punctul de vedere al cuiva care trăieşte în lumea 
tridimensională, cum e cazul omenirii de pildă, cercul nu 
delimitează nimic la modul real. Pentru noi, „interiorul” şi 
„exteriorul” de pe hârtie este irelevant. Acum mută exemplul de 
pe hârtie, din plan bidimensional, într-un plan superior, de 
exemplu în plan tridimensional. Nu mai ai un cerc, ci o sferă 
care delimitează un aşa-zis „interior” şi un „exterior”. Totuşi, 
pentru o fiinţă care trăieşte într-o lume în patru dimensiuni sfera 
din planul tridimensional nu limitează deloc un volum „închis”. 
Ea ar fi atunci pentru acea fiinţă aşa cum Pentru noi a fost 
cercul desenat pe hârtie. Totul este o aparenţă, iar limitarea 
noastră ne face să considerăm că în interiorul Pământului există 
un aşa-zis „gol”. 

Logica doctorului era perfectă şi începeam să-mi dau 
Seama că discuţia noastră avea în mod evident o Profunzime 
mult mai mare, pe care deocamdată nu o Puteam discerne. 
Faptul că propriul meu set de concepte şi idei asupra lumii nu se 
„potrivea” cu ceea ce auzeam, nu însemna că el era corect, ci 
mai degrabă scotea în evidenţă dificultatea problemei şi 
eforturile mele de înţelegere şi procesare a informaţiei. Doctorul 
Xien a continuat să-mi explice: 

-Ca să faci o călătorie dintr-un loc de pe suprafaţa 
Pământului către lumea din „interior”, nu este suficient să 
calculezi „distanţa” de aici şi până acolo. Trebuie să schimbi 
unitatea de măsură, pentru a putea să înţelegi cum trebuie să 
parcurgi acea distanţă. Modul în care faci călătoria te asigură că 
poţi să ajungi de aici şi până la ceea ce denumeşti generic 
„interiorul Pământului”. Asta pentru că în mod clar nu există un 
„gol” real şi fizic în interiorul Pământului, ci există o lume 
misterioasă într-un plan superior de existenţă, care se află în 
zona din aşa-zisul „interior” al planetei. 

Începeam să întrevăd firul logic al subiectului. 

-Vrei să spui că distanţa dintre un punct de la suprafaţă şi 
un alt punct din centrul Pământului este o aparenţă? am 
întrebat, căutând să înţeleg mai bine punctul lui de vedere. 


-Da, asta vreau să spun. La urma urmelor, ce înseamnă 
„distanţă” pentru tine? 

M-am gândit câteva clipe, încercând să-mi aleg cât mai 
bine cuvintele. Am spus: 

-O măsură sau o „cantitate” a spaţiului, pe care o parcurg 
de la un punct la alt punct. 

-Într-adevăr, ea este o măsură, dar nu reflectă realitatea 
în ea însăşi, ci doar modul tău de a vedea spaţiul dintre două 
puncte. Însă dacă schimbi perspectiva, atunci conceptul tău 
despre spaţiu devine irelevant. Din acest motiv, o distanţă mică 
sau mare reprezintă doar modul în care spui că poţi ajunge sau 
nu dintr-un loc în altul. De fapt, atunci tu adaugi o altă măsură 
pentru a putea desemna distanţa, iar această nouă măsură este 
timpul. Cum exprimi tu distanţa de la Pământ la Soare? Ai putea 
să dai mărimea ei în kilometri, dar în orice caz, nu o măsori cu 
metrul. În schimb, spui că lumina o parcurge în opt minute şi 
asta pentru că tu eşti conştient că nu poţi acoperi cu pasul acea 
distanţă. Timpul necesar ca să ajungi pe jos de la Pământ la 
Soare, presupunând că ai putea să faci asta, ar reprezenta un 
timp incomensurabil pentru tine. Deci, ai rezolvat problema. 

- Ce rezolvare? am replicat nedumerit. S-a schimbat doar 
sistemul de referinţă ca măsurătoare. Nu mai e spaţiul, ci 
timpul. 

- Aşa este. Foloseşti unităţile de măsură ce corespund 
nivelului tău de înţelegere şi cuprindere, pe care îl are conştiinţa 
ta. Atunci când măsori ceva, fie mare, fie mic, faci asta în 
funcţie de capacitatea ta de a fi conştient. 

Nu înţelegeam prea bine ce anume vroia să-mi spună. 

- Indiferent de sistemul de măsurare, toţi ştiu că distanţa 
până la Soare e imensă! am insistat. 

- Vulturul ştie? E o fiinţă. Ca şi tine, el apreciază 
distanţele, mai ales atunci când vânează, dar o face în felul lui, 
după instinctul şi experienţa pe care o are. Ce ti-ar fi spus 
oamenii despre distanţa asta prin anul 1200? Ce ţi-ar spune un 
autist? Dar un imbecil? 

Trebuia să recunosc că subiectul era mai delicat decât îmi 
imaginasem. Nu chiar aşa dificil de înţeles, dar am realizat că 
trebuia să fiu mai atent. Am încuviinţat că acum lucrurile îmi 
erau clare. 

Doctorul Xien a readus discuţia la subiectul nostru: 


- În momentul în care priveşti sau analizezi problema 
centrului Pământului, tu doar ai senzaţia că acolo este ceva, 
Pentru că altfel nu-ţi explici situaţia şi nici nu poţi să-ţi dai 
răspunsuri. Te gândeşti că dacă sapi, atunci vei da de nisip, de 
pietriş, apoi de apă, apoi de lavă şi alte asemenea straturi 
geologice. Omul nu-şi poate imagina în legătură cu asta, decât 
ceea ce el deja ştie şi care se bazează pe ceea ce ştiinţa îi 
spune şi îl învaţă. Acest lucru este valabil atât pentru un 
cerşetor, cât şi pentru un intelectual... 

- „„care emite o teorie acceptabilă pentru ceea ce este în 
centrul Pământului, am completat eu, luându-i vorba din gură, 
bucuros că în sfârşit vedeam corelaţia cu subiectul adus de la 
început în discuţie. 

- Exact. Oamenii îşi imaginează că în centrul planetei 
trebuie să fie „ceva”, însă ei gândesc că acel ceva trebuie să fie 
tot palpabil, tot fizic, deoarece aceasta este pregătirea lor 
mentală, asta sunt ei pregătiţi să ştie şi să înţeleagă. Existenţa 
lor se desfăşoară pe suprafaţa unei planete sferice, iar această 
suprafaţă este asociată cu partea ei „exterioară”; mai apoi şi în 
mod automat oamenii gândesc că, dacă există „exteriorul”, 
atunci trebuie să fie şi „interiorul” planetei. Este deci o 
problemă de concept. 

Ma gândeam intens la ceea ce tocmai aflasem. Eram 
uimit, dar în acelaşi timp fascinat de modul simplu şi elocvent în 
care doctorul Xien îmi explica un adevăr la îndemâna tuturor, pe 
care noi, însă, îl ignorăm în mod sistematic. 

- Unii oameni de ştiinţă îşi pun problema dacă acea bilă 
solidă din fier şi nichel există cu adevărat în centrul Pământului, 
a continuat el. Alţii se întreabă dacă există sau nu oameni în 
interiorul Pământului. Nici unii, nici alţii nu observă că punctul 
lor de vedere este parţial şi limitat, pentru că îşi imaginează că 
acolo se află o lume care ar funcţiona după aceleaşi legi fizice 
ca şi cele de la suprafaţă. Totuşi, dacă ar începe să sape spre 
centrul Pământului şi ar înainta spre adâncimi din ce în ce mai 
mari, ei ar trebui să-şi schimbe fără îndoială perspectiva şi 
sistemul de măsură. 

Am rămas câteva clipe pe gânduri. Doctorul Xien avea un 
mod de a prezenta lucrurile foarte direct, rapid şi inteligent. Nu 
permitea breşe, nu te lăsa să „evadezi” mental fără sens. 
Trebuia să îţi menţii atenţia mereu activă, mai ales atunci când 


subiectul era important. Procesarea informaţiei trebuia să se 
petreacă în timp real, să aibă loc odată cu asimilarea ei, altfel 
riscai să pierzi şirul explicaţiilor. 

-Vrei să spui că apare o obişnuinţă mentală şi de 
percepţie a lucrurilor, am punctat eu. Un automatism mental, un 
reflex de gândire. Oamenii sunt tentaţi să judece lucrurile, chiar 
şi pe acelea pe care nu le cunosc, după „modelul” a ceea ce ei 
ştiu deja. Asta înseamnă că, prin raport la interiorul Pământului, 
ei calculează mereu doar distanţa de la suprafaţă până la centru 
şi nu iau în calcul perspectiva calitativă a acestei „distanţe”. 

Doctorul Xien a dat aprobator din cap: 

- Da, acesta este procesul. Fiecare ia lucrurile aşa cum s-a 
obişnuit, cum a fost învăţat şi cum a văzut toată viaţa. De aceea 
oamenii de ştiinţă îşi imaginează că nucleul Pământului este o 
sferă incandescentă de metal, pentru că în felul acesta ei au 
găsit o „soluţie” care de fapt se bazează pe efectele care apar: 
gravitația, câmpul electric şi câmpul magnetic al planetei. Ei 
răspândesc mai departe această cunoaştere, iar mulţi oameni 
iau de bun ceea ce li se spune, repetând acelaşi lucru. Totuşi, în 
esenţă nu există ceea ce ei îşi imaginează. Savanţii doar au 
senzaţia că există un nucleu solid al planetei, pentru că s-au 
condiţionat mental prin cunoştinţele şi experienţele pe care le- 
au avut până în acest moment. Ei cred, datorită limitării dată de 
percepţia tridimensională, că planeta ar fi doar o sferă plină cu 
materie fizică. Apoi observă anumite particularităţi ale planetei 
şi creează modele prin care să aproximeze observaţiile de până 
acum ale ştiinţei. In felul acesta ei concep un model matematic 
tridimensional al Pământului, care limitează înţelegerea corectă 
a ceea ce planeta noastră este de fapt. Cu alte cuvinte, savanții 
cred cu putere ceea ce de fapt nu există. 

Deşi simţeam că am prins firul ideii şi al explicaţiilor, mă 
gândeam totuşi cât de dificil ar putea fi pentru alţii să raţioneze 
în acest mod. Văzusem şi trecusem prin multe experienţe 
uluitoare până în acel moment şi totuşi îmi era destul de greu să 
mă adaptez noului „sistem de gândire”, pe care mi l-a prezentat 
doctorul Xien. Aflam brusc despre o perspectivă asupra realităţii 
înconjurătoare, la care nu mă gândisem niciodată până atunci şi 
care era lipsită de „virusul” iluziei. Mă întrebam câţi oameni 
puteau să înţeleagă aşa ceva şi câţi ar dori cu adevărat să 
aprofundeze aceste aspecte. Eu însumi făceam eforturi să mă 


adaptez „în timp real” la noile idei, care deşi nu erau foarte 
dificile, totuşi loveau puternic în conceptele adânc înrădăcinate 
în minte. 


Câmpul magnetic al planetei: enigme şi interpretări 


Încă nelămurit pe deplin, l-am întrebat pe doctorul Xien: 

- Atunci spune-mi, cum se pune de fapt problema în cazul 
centrului planetei? Ce este acolo în realitate? 

- Momentan se afirmă că acolo este o sferă de metal solid, 
care se răceşte treptat pentru că emană continuu căldură spre 
suprafaţă, dar, aşa cum ţi-am spus, această idee reprezintă doar 
interpretarea oamenilor de ştiinţă, care e preluată orbeşte de 
restul populaţiei. 

- Bine, dar există totuşi măsurători, există nişte efecte, 
nişte determinări care au fost făcute, am spus destul de 
contrariat. Oamenii aceia de ştiinţă vorbesc în conformitate cu 
anumite evidențe. 

Conceptele şi rezistenţa manifestată de prejudecățile 
mentale erau puternice şi creau în mintea mea un conflict dur. 
Mă aflam deja în etapa în care simţeam cum îmi „fuge pământul 
de sub picioare”. Începeam să mă frământ şi am căutat să mă 
îmbărbătez singur: 

-Nu se poate, ceva nu este în regulă. Este imposibil ca 
geologii şi fizicienii să greşească în acest fel. Au folosit o 
anumită tehnologie, au determinat într-un fel existenţa sferei 
metalice din centrul planetei sau cel puţin au extrapolat 
rezultatele pe care le aveau şi a rezultat această concluzie, care 
este admisibilă. Undeva trebuie să existe o explicaţie care să 
unească atât observaţiile lor, cât şi ceea ce îmi explici tu acum. 

Doctorul Xien mi-a răspuns cu mult calm: 

-Nu poţi să uneşti ceva fals cu ceva adevărat. E ca în 
iluzia creată de un magician într-un spectacol: el îţi arată un 
efect şi tu crezi că el rezultă în conformitate cu ceea ce ai văzut 
şi ştiai până atunci, dar explicaţia din spate este cu totul alta. Ce 
vezi sau apreciezi tu este iluzie; ce face el este realul. 
Cercetătorii sunt precum spectatorii la un astfel de spectacol: ei 
văd nişte efecte şi interpretează rezultatul în conformitate cu ce 
văd şi cu ce măsoară, dar realitatea este alta. 

- Bine, şi care e aceea? am întrebat nerăbdător. 


- În cazul nucleului din centrul Pământului trebuie să 
porneşti de la ideea că în mod evident cercetătorii nu ştiu că 
acolo se află o sferă solidă de fier şi nichel. Oamenii de ştiinţă 
doar bănuiesc asta. Ei gândesc cam aşa: „La un astfel de câmp 
magnetic, pe care îl are Pământul... ce anume ar putea să îl 
producă? El nu poate fi provocat de scoarță, evident. Nici de 
lavă, care nu are forța să-l genereze la asemenea intensitate. 
Atunci de cine? Pentru ca un astfel de câmp magnetic să poată 
exista, trebuie ca în centrul planetei să fie o sferă de fier şi 
nichel, care e înconjurată de lavă, iar acest tandem manifestă 
un dinamism puternic ce creează câmpul magnetic!”. 

-Da, este o concluzie logică, deşi recunosc că e doar 
teoretică. 

- Precum spui: este doar o teorie a propriei lor interpretări. 
Ei nu îşi pot explica în alt mod faptul că există un câmp 
magnetic aşa de intens al planetei. Savanţii nu pot înţelege ce 
anume şi cum este generat acest câmp magnetic, altfel decât 
prin prisma a ceea ce ei deja cunosc, cu legile şi teoriile actuale 
ale fizicii. 

- Adică ei greşesc şi fac studii eronate? am întrebat mirat. 

-Nu neapărat, doar am specificat că ei interpretează în 
mod limitat ceea ce ei observă, prin prisma a ceea ce cunosc 
până acum ca fiind realitatea. Indiferent de „simulările” pe care 
le realizează pe computer, ori de alte extrapolări, în final ei îşi 
servesc singuri rezultatul pe care îl doresc şi pe care îl presupun 
că există. Apoi sunt mulţumiţi că ideile lor „s-au verificat”. 
Adevărul este că ceea ce gândesc ei despre nucleul Pământului 
reprezintă singura teorie logică pe care au putut să o emită, pe 
baza cunoştinţelor de până acum ale ştiinţei, care ar putea da o 
soluţie pentru prezenţa câmpului magnetic terestru. Dar asta nu 
este suficient. 

De ceva timp îmi aţintisem privirile asupra asistentei 
doctorului Xien, Shin Li. Stătea imobilă pe scaun, cu mâinile 
sprijinite elegant pe masă, ca o statuie de o tulburătoare 
frumuseţe şi un ales rafinament. Reflectam la faptul că ea însăşi 
era pentru mine un mister de nepătruns şi, într-un fel, regretam 
că doctorul Xien nu îmi dezvăluia şi acea necunoscută, care mă 
fascina. 

In acel moment mintea mi-a fost străfulgerată brusc de 
următoarele cuvinte: „Nu îţi dispersa atenţia. Aprofundează 


misterul.” Am tresărit uşor; Shin Li mă privea fix cu ochii ei 
parcă născuţi din ape ancestrale, transmiţându-mi cu putere 
acel mesaj telepatic. Deşi nu eram sigur, totuşi mi s-a părut că 
discern de asemenea o nuanţă amuzată şi chiar o fină ironie în 
privirea ei intensă. Am preferat să revin, focalizat, la discuţia cu 
doctorul Xien. Trecuseră doar câteva secunde, dar Shin Li avea 
capacitatea extraordinară, la care recurgea uneori, de a crea 
impresia că spaţiul şi timpul se dilată. Nu era prima dată când 
mă confruntam cu aşa ceva în prezenţa ei. 

- Totuşi, trebuie să existe o cauză care generează acest 
câmp magnetic al planetei, nu-i aşa? am pus eu întrebarea 
evidentă, pe care o aveam deja pregătită. Oamenii de ştiinţă au 
făcut observaţii, determinări, au interpretat undele seismice. 
Toate acestea se bazează pe ceva, nu poţi spune că sunt doar 
vorbe în vânt. 

Doctorul Xien a zâmbit din nou, abia perceptibil. Am 
înţeles atunci intuitiv că nu eram singurul care ştiam de 
transmisia telepatică a asistentei Shin Li. Mi-a răspuns însă ca şi 
cum nimic nu s-ar fi petrecut; egal, profund, impactant la nivel 
de cunoaştere. 

- Există un fel de „joc” al unui triunghi format din câmpul 
electric, câmpul magnetic şi concentrarea lor în ceea ce numim 
noi „materie”. Este un triunghi al unor transformări recurente. 
Cele trei forme de manifestare trebuie să fie într-un echilibru 
permanent. 

Urmăream mâna doctorului Xien care desena cu 
dexteritate, în timp ce el explica, o schemă aproximativă a 
acestui proces. Mai apoi am rupt foaia din blocnotes şi am 
împăturit-o cu grijă, ştiind că îmi va servi mai târziu când voi 
scrie despre aceste lucruri. Cele două schiţe de mai jos sunt 
reprezentarea desenului său pe hârtie: 


Electric Magnetic Electric Magnetic Electric Magnetic 


Materie Materie Materie 


Conversia câmp electric-câmp magnetic-materie 


-Materia „naşte” atunci un val, o undă în manifestare, care 
se desface în cele trei componente: masă, spaţiu şi timp, a 
continuat să explice doctorul Xien. 

Materie Materie Materie 


Conversia câmp electric-materie-câmp magnetic 


Asta înseamnă condensare, energie electrică şi energie 
magnetică, pentru că masa corespunde materiei condensate, 
spaţiul corespunde câmpului electric, iar timpul corespunde 
câmpului magnetic. De fapt, câmpul magnetic al Pământului nu 
este altceva decât „valul” prezenţei fizice a planetei noastre în 
Univers. Este „ecoul” prezenţei fizice a planetei noastre în 
spaţiul şi timpul din Univers. 

Liniile de câmp magnetic ale Pământului şi polii săi magnetici 


„Inima” unei planete 


Lucrurile începeau să se clarifice din ce în ce mai mult. 
Totuşi, unele aspecte păreau să nu se coreleze, aşa că am 
întrebat: 

-Dacă materia apare după cum spui, atunci înseamnă că 
ea există de asemenea şi în centrul planetei. Ce m-ar putea face 
să cred că nu e aşa? Cred că pe asta se bazează şi oamenii de 
ştiinţă în teoria lor. 

- O planetă, fie că este telurică sau gazoasă, nu reprezintă 
doar o sferă de materie amorfă în spaţiul cosmic. Nimic din ceea 
ce se naşte sau apare în Univers nu este aleatoriu sau gratuit. 
Pentru orice, chiar aparent neanimat în planul fizic, există o 
sursă superioară care a determinat apariţia acelui obiect, a 
acelei forme. Ea nu apare „din neant”, doar prin concursul unor 
forţe aşa-zis „aleatoare”, după cum susţine ştiinţa. 

Doctorul Xien se opri câteva clipe, apoi -fără îndoială că 
sub impulsul unei inspiraţii subite -a continuat plin de patos şi 
simţire: 

-la exemplul unei fiinţe umane: există o cauzalitate, o 
sursă de la care ea a pornit, există o concepţie iniţială, de la 
care apare embrionul, care mai apoi se dezvoltă tot mai mult. 
Urmăreşte etapele: naşterea, creşterea gradată, învăţătura, 
grija părinţilor. Cei care l-au conceput şi i-au dat naştere îi sunt 
în continuare o sursă de inspiraţie şi dezvoltare, ca un fel de 
centru moral şi emoţional. Ceea ce este sădit de părinţi în copil, 
ca intenţie şi cunoaştere în viaţă, rămâne şi se dezvoltă în 
etape, dar păstrează informaţia iniţială, ca o sursă nevăzută, 
însă mereu prezentă. Este moştenirea părinţilor ce s-a transferat 
asupra copilului. 

Văzând că nu reuşeam să înţeleg pe deplin ce dorea să îmi 
spună, doctorul Xien mi-a oferit un alt exemplu: 

- Consideră statuia unui sculptor, o adevărată operă de 
artă prin rafinamentul şi frumuseţea cu care a fost realizată. O 
stare de perfecţiune, ce transpare chiar dacă materia din care 
este alcătuită statuia e aşa-zis amorfă. 

Am devenit mai atent. Aveam vaga impresie că doctorul 
Xien se exprima aluziv la reveria mea faţă de misterioasa Shin 
Li. 

- Nu te ghida după concepţiile pe care au vrut alţii să le 
crezi despre frumuseţe şi armonie, deoarece ei te-au învăţat 
într-un fel anume, având la bază propria lor percepere. A fost 


nivelul lor de necunoaştere. Trebuie să percepi forma şi armonia 
atât ca aspect exterior, cât şi ca ceea ce o generează. Tot aşa, 
sculptura din marmură, deşi aparent amorfă, este plină de 
spiritul creatorului ei. El este sursa, sculptorul care impregnează 
opera cu suflul şi cu energia lui magnetică, iar acel magnetism 
transpare chiar şi după mii de ani. De exemplu, Afrodita şi 
creatorul ei, Fidias. 

Acum nu mai aveam îndoieli despre „strategia” de o fină 
ironie a doctorului Xien; ţineam ochii aţintiţi asupra mesei, fără 
să mai spun ceva. Şi totuşi, ce subtil îmbina el aspectele 
ezoterice şi învăţătura prețioasă cu umorul fin şi cu percepţia 
clară a ceea ce se petrece în jurul lui! în prezenţa unor astfel de 
fiinţe te simţi oarecum „dezgolit”, ca şi cum nu poţi să ascunzi 
nimic de ele. Ceea ce este şi mai interesant e faptul că nici nu îţi 
doreşti atunci să faci aşa ceva. Tendinţele sunt paradoxale: pe 
de o parte îndemnul egotic de a te „ascunde”, pe de altă parte 
apare intuiţia superioară a evoluţiei, a înţelegerii corecte despre 
ceea ce şi cum eşti tu de fapt. Am adoptat demult a doua 
variantă, iar Cezar mi-a fost un eminent profesor. Acum, Shin Li 
şi doctorul Xien păreau să mă pregătească pentru un salt 
semnificativ în evoluţia mea. 

Subiectul adus în discuţie era foarte interesant, însă 
doream să clarific un anumit aspect, astfel încât am intervenit: 

- In ambele cazuri, al fiinţei umane şi al sculpturii, avem 
totuşi o sursă conştientă şi chiar vizibilă a lor, ceva care le-a 
creat. Nu văd însă care ar fi această sursă în cazul unei planete. 
Unde este ea? Vezi, aici ar putea fi o problemă. 

Răspunsul a fost şocant, chiar dacă doctorul Xien l-a rostit 
fără să clipească: 

- Sursa se află în centrul planetei. Acolo este începutul, 
sâmburele de formare şi de menţinere a ei. Într-un fel, oamenii 
de ştiinţă intuiesc ceva în această privinţă, însă greşeala lor 
constă în faptul că vor să rezolve problema doar din punct de 
vedere al aspectului fizic. Acesta este pragul fundamental de 
gândire şi cunoaştere a ştiinţei pe Pământ la ora actuală. E un 
blocaj, pentru că deocamdată ştiinţa nu concepe un stadiu 
superior al realităţii fizice, ea este încă tributară unor concepţii 
ruginite, pur materialiste. Nici chiar mecanica cuantică nu a 
reuşit să desţelenească prea mult această „amorţeală” 
conceptuală. Cum să le explici savanților că mare parte din 


eşafodajul lor de gândire este eronat în felul în care concep ei 
materia şi întregul Univers? Mai curând înţelege o minte 
neacademică, fără diplome şi titluri onorifice, aspecte despre 
structura lumii şi legile ei de manifestare. Inteligența de tip 
ştiinţific, încastrată în dogme şi prejudecăţi este nesemnificativă 
atunci când este comparată cu inteligenţa spirituală, a 
cunoaşterii ezoterice, a  flexibilităţii intelectuale în sensul 
adevărului. Apoi, fireşte, urmează înţelepciunea, care vine din 
experienţa directă a realităţii diferitelor planuri de existenţă. 
Unul dintre acestea este cel care se referă la corpurile cosmice, 
la planete, stele şi altele. Sunt ele doar fizice? 

- Nicidecum, am spus repede. Cezar mi-a vorbit deja 
despre structura lor subtilă, despre felul în care ar trebui privite 
şi înţelese, ca nişte fiinţe vii, pentru că în cele din urmă ele chiar 
asta sunt: mari suflete în manifestare. Dar în discuţiile noastre 
nu am intrat în amănunte despre structura lor interioară sau 
despre centrul lor. 

- Da, există o eşalonare pe niveluri de manifestare. O fiinţă 
umană se află pe un anumit nivel; o fiinţă planetară sau stelară, 
adică o planetă sau o stea se află pe alt nivel de evoluţie. Insă 
atât omul, cât şi planeta au în comun tendinţa lor către evoluţie, 
indiferent de forma sau locul pe care îl ocupă pe această scară 
dimensională. 

- Şi ce rol are aici centrul unei planete? Ce este el de fapt? 

- Este chiar „inima” acelei planete, raţiunea ei de a fi, aşa 
cum omul nu poate trăi fără inimă. Ea este centrul fiinţei tale, 
dar fundamentul ei subtil este sufletul. Medicul, să zicem, poate 
să atingă cu mâna inima pacientului, dar el nu poate să atingă 
sufletul acestuia, deoarece este vorba despre o realitate subtilă, 
superioară, a fiinţei lui. Dar este tot fiinţa lui, numai că pe un 
nivel mai înalt de înţelegere, mai aproape de sursa universală. 
La fel este şi cazul nucleului unei planete, care este centrul 
fiinţei ei subtile. Aşa cum în inima ta se află legătura subtilă cu 
Realitatea Supremă, prin care poţi „atinge” Infinitul, tot astfel în 
centrul unei planete se află o realitate care oferă acelaşi tip de 
realizare şi de evoluţie uluitoare pentru fiinţa care este acea 
planetă. Diferenţa este că acel ceva nu este ceea ce îşi 
imaginează ştiinţa contemporană. 

-Dar ce este? Dacă aş merge de la suprafaţă spre 
interiorul planetei, tot mai mult, ce aş vedea? Ce aş simţi? 


- Ar fi ca o călătorie spirituală pe un drum evolutiv. Pe 
orice planetă te-ai afla, indiferent de gradul ei de evoluţie la 
suprafaţă, dacă înaintezi spre centrul ei şi ajungi acolo, 
descoperi că realitatea este mult mai evoluată. Nu poţi să te 
îndrepţi spre centrul unei planete rămânând doar în planul fizic. 
Chiar şi dacă priveşti lucrurile în mod simbolic, ele au sens: este 
ca o întoarcere acasă, o revenire la sursă, care este centrul 
spiritual. Mereu centrul, sursa, punctul de discontinuitate de la 
care pleacă totul. Aparent, el nu e nimic, dar cu toate acestea 
reprezintă totul pentru planetă. Atunci te afli mai aproape de 
esenţa acelei planete. 


Simulare: călătorind spre centrul planetei 


Simţeam cum întreaga fiinţă îmi fremăta de interes şi 
nerăbdare, pentru că ceea ce aflam avea un enigmatic răspuns 
în sufletul meu, care mă îndemna să cunosc mai multe 
informaţii, într-un mod mai detaliat. Era dulceaţa unei intuiţii 
plină de efervescenţă, care îmi spunea că toate acele informaţii 
nu îmi sunt date întâmplător, că sunt pregătit pentru a trăi în 
curând o astfel de experienţă. Intr-adevăr, aceasta s-a petrecut 
mai repede decât m-aş fi aşteptat. Revin însă la explicaţiile 
doctorului Xien, care sunt esenţiale. Am sugerat o situaţie 
inedită: 

- Să presupunem că sunt îndeplinite condiţiile tehnologice 
pentru a fora un tunel suficient de larg pentru o capsulă cu 
echipaj uman. Să zicem că unghiurile de înaintare ale tunelului 
sunt reglate de aşa natură, încât deplasarea să se facă în 
condiţii normale. Tunelul urmează calea direct spre centrul 
Pământului. Ce ar vedea şi ce ar întâlni oamenii de ştiinţă care 
sunt în acel echipaj? 

- Un anumit timp ar vedea ceea ce se aşteaptă: materie 
solidă, pământ, roci... iar la un moment dat, lavă vulcanică. 

- Să zicem că ar avea posibilităţi tehnice de a trece şi de 
stratul de lavă. 

- Aici lucrurile devin mai complicate. Într-un fel, e ca atunci 
când te îndrepţi cu o navă către Soare; ca să rezişti, este 
necesar ca nava să aibă un scut magnetic foarte puternic, 
pentru a te apropia din ce în ce mai mult de stea şi pentru a nu 
fi spulberat de forţele gigantice care se manifestă atunci, ori de 


radiaţia foarte intensă pe care Soarele o emană. Tot aşa, să 
zicem că în drumul ei spre centrul Pământului nava echipajului 
este dotată cu tot ceea ce este necesar să străpungă stratul 
masiv de lavă şi să reziste câmpului energetic pe care ea îl 
degajă. Membrii echipajului ar începe să treacă atunci prin acel 
strat de lavă, dar cu cât vor înainta mai mult, ei vor trebui să se 
protejeze din ce în ce mai bine, pentru a rezista presiunii, 
temperaturii şi radiaţiei uriaşe. Tehnologic vorbind, ei vor trebui 
să creeze nişte câmpuri magnetice atât de intense, încât 
acestea îi vor transforma chiar şi pe ei înşişi, ca materie 
biologică, astfel încât percepţia lor asupra lucrurilor ar deveni 
atunci mult schimbată. 

- Ce vrei să spui? am întrebat, puţin nedumerit. 

- E ca şi cum ai pune un om din anul 1600 să lucreze cu un 
calculator. Ca să facă asta, tu trebuie să începi să-l înveţi cum 
să procedeze, dar în momentul când va ajunge să ştie cum să 
lucreze la calculator, acel om va fi deja la un nivel avansat de 
cunoaştere, net diferit de cel din lumea în care a trăit până 
atunci. Înțelegerea lui s-a schimbat, iar asta inevitabil dă 
naştere la transformări majore asupra corpului său biologic. Noi 
vorbim acum foarte strict, dar în exemplul cu deplasarea unei 
nave spre centrul Pământului se ajunge la un moment dat ca 
necesitatea de a avea o tehnologie foarte avansată să fie aşa de 
mare, încât chiar acea tehnologie, prin efectele pe care ea le 
produce asupra organismului unei persoane care ar întreprinde 
o astfel de călătorie, transformă integral fiinţa şi modul ei de a 
gândi. 

-Bine, dar ce se întâmplă efectiv dacă se realizează 
această evoluție personală a fiecăruia dintre membrii 
echipajului? 

Curiozitatea mea era legitimă, dar simţeam că aveam deja 
răspunsul. Îmi dădeam seama că atunci înaintarea spre centrul 
planetei nu mai avea neapărat un aspect cantitativ, ci mai ales 
unul de natură calitativă. Voiam să ştiu însă cum s-ar îmbina 
atunci elementele fizice cu cele subtile. Cum ar apărea 
realitatea înconjurătoare? Ce fel de percepții ar genera ea? 

Doctorul Xien mi-a explicat cu răbdare ce fenomene au loc 
atunci: 

-Membrii echipajului intră pe o altă frecvenţă de 
rezonanţă energetică şi dacă aceasta se întâmplă, atunci ei vor 


trece dincolo, adică pe un plan sau dimensiune care vibrează cu 
o frecvenţă superioară celei corespunzătoare planului fizic. 
Intrarea lor într-o astfel de lume nu se petrece însă pentru că au 
trecut de stratul de lavă, ci pentru că au reuşit să treacă de 
limita condensării care era specifică materiei fizice întâlnită 
până atunci, adică sedimente, roci, lavă. Au depăşit astfel 
frecvenţa de vibraţie a acelui tip de condensare a energiei ce 
reprezintă materia aşa cum o ştim noi. Practic vorbind, au intrat 
într-o nouă realitate, care e superioară celei fizice. Ei intră 
atunci în planul eteric. 

Eram uluit şi total bulversat, dar concluzia era clară: 

- Asta înseamnă că de fiecare dată când cineva se va 
îndrepta spre centrul fizic al Pământului, de fapt nu va ajunge 
niciodată acolo, pentru că înainte de asta va pătrunde deja în 
planul eteric, intrând într-o dimensiune superioară celei fizice. 

- Da, ai înţeles. Chiar înaintarea fizică spre centrul planetei 
este condiționată de necesitatea evoluţiei personale ca 
frecvenţă de vibraţie, deoarece intensitatea câmpului magnetic 
creşte foarte mult. Odată cu apropierea din ce în ce mai mare 
de centru, fiinţa umană evoluează în mod obligatoriu; altfel, pur 
şi simplu nu poate înainta, nu poate să treacă de pragul care 
corespunde frecvenţei de vibraţie limitată la planul fizic, de la 
care a început călătoria. În cele din urmă ajunge în centru, dar 
acolo este deja o altă lume, pentru că a pătruns gradat chiar cu 
mult timp înainte în planul eteric, iar mai apoi în celelalte planuri 
subtile din ce în ce mai elevate. Frecvența de vibraţie a fiinţei 
sale, de la trup la minte, a evoluat. Acesta este un proces care 
se petrece automat, dar el respectă totuşi anumite condiţii. 
Trebuie ca fiinţa să aibă o anumită pregătire psiho-mentală şi o 
cunoaştere interioară adecvată, altfel transformările sunt prea 
intense pentru ca ea să reziste la evoluţia accelerată ce are loc 
în timpul deplasării spre centrul planetei. 

- Ce se petrece atunci? am întrebat repede, gândindu-mă 
uşor înfiorat la apropiata mea plecare în expediţie. 

- Aparent, nimic deosebit. Se poate ca acel om pur şi 
simplu să nu mai vrea să înainteze spre centru, dorind brusc să 
se întoarcă acasă. Ori s-ar putea să i se facă rău; acesta poate fi 
el însuşi un motiv puternic pentru a reveni la suprafaţă. Într-o 
formă sau alta, pare că acelei fiinţe umane îi este interzis 
accesul spre sau în centrul planetei, pentru că deocamdată ea 


nu este suficient de pregătită pentru saltul vibraţional pe care 
trebuie să-l facă. Diferenţa între propria ei frecvenţă de vibraţie 
şi vibrația la care trebuie să ajungă este prea mare, iar trecerea 
nu se poate realiza. Pentru aceasta este necesară o pregătire 
atentă, o evoluţie gradată a întregii fiinţe. 


Interiorul Pământului şi evoluția nivelului de 
conştiinţă 


Doctorul Xien făcu o scurtă pauză şi apoi vorbi cu un glas 
egal şi detaşat, privindu-mă în ochi: 

- Din punctul de vedere al legilor de manifestare a 
Universului, nu există un centru geometric propriu-zis al 
planetei, aşa cum îl concep oamenii de ştiinţă actuali. 

Aceea a fost una dintre cele mai stranii afirmaţii pe care 
le-am auzit, dar începeam deja să-i intuiesc semnificaţia. Am 
profitat de faptul că Shin Li ieşise din cameră şi am decis să pun 
o serie de întrebări scurte, pentru a-mi clarifica în minte cât se 
poate de bine noua viziune despre structura internă a planetei 
noastre. Nu doream ca Shin Li să creadă că nu am înţeles 
explicaţiile ce mi-au fost date, aşa că m-am adresat repede 
doctorului Xien, profitând de lipsa ei: 

- Poate că a fost cam bruscă schimbarea paradigmei de la 
materialism la planurile subtile. Cred că intuiesc destul de bine 
fondul ei, dar aş vrea să-mi lămuresc din nou şi cât mai clar 
poziţia. Să o luăm de la început. Aş vrea să ştiu ce se întâmplă 
dacă te deplasezi direct spre centrul Pământului, într-o capsulă 
care nu este dotată cu o tehnologie foarte avansată. Sunt aici, 
în planul fizic şi pornesc în această călătorie spre nucleul 
planetei cu o astfel de maşinărie, care totuşi rezistă la 
temperaturi ridicate. Am de gând să ajung chiar în centrul 
planetei, indiferent ce voi găsi acolo. Ce se întâmplă pe drum? 

-La un moment dat vei începe să-ţi pierzi minţile. Nu vei 
mai înţelege nimic. 

Am mărit ochii de uimire. 

- Din ce motiv? Doar pentru că se transformă mediul şi 
frecvenţa lui de vibraţie? 

- Ţi-am spus, iar acum îţi repet. Porneşti de aici, de la 
suprafaţă; prima parte a călătoriei nu-ţi va pune probleme, 
pentru că vei depăşi straturile succesive de pământ, rocă, pungi 


de lavă sau alte substanţe. Deocamdată eşti în domeniul 
material, există materie ponderală, vibrația ei este similară cu 
cea a materiei corpului tău, iar mintea ta gândeşte în termenii 
cunoscuţi ai legilor fizicii clasice. Vei ajunge, să zicem, după 
câteva sute de kilometri la limita dintre materia solidă şi cea 
lichidă şi vei dori să înaintezi, dar la un moment dat te vei opri, 
pentru că nu vei mai putea merge dacă rămâi la nivelul actual 
de vibraţie a conştiinţei. Ai ajuns la limita experienţei tale 
fundamentale din planul fizic, în care trăieşti. Doar până aici poţi 
percepe, doar până aici poţi rezista. Dincolo de această zonă 
sau „barieră” a frecvenţei de vibraţie vei simţi că nu mai poţi şi, 
dacă insişti, îţi vei pierde cunoştinţa. Realitatea aceea, la care tu 
ai ajuns, nu mai corespunde nivelului de vibraţie a conştiinţei 
tale, ci este mai înaltă. Atunci tu nu mai ai capacitatea de a 
înţelege ce se petrece acolo, nu mai poţi să faci corelaţii. Ai fi în 
postura unui eschimos care vede un şarpe sau în situaţia de a 
observa cum cresc copaci pe Lună. În ambele cazuri înţelegerea 
mentală obişnuită este bulversată şi probabil foarte şocată. 

- Nu simt că aş leşina totuşi din această cauză. 

-Aceste exemple sunt menite doar pentru ca tu să ai o 
punte analogică de comparaţie. In realitate, dacă ai face 
această călătorie în condiţiile date, nu ai putea rezista de la un 
anumit punct înainte. Însă asta nu e valabil doar pentru tine; 
capsula însăşi, cu toate aparatele din ea se va bloca de 
asemenea. Capacitatea ta de pătrundere şi înţelegere se 
blochează şi ea. Totul se blochează atunci, între realitatea fizică 
din care faci parte şi această nouă realitate la care ai ajuns 
există o diferenţă de frecvenţă de vibraţie, iar tu şi tehnologia 
capsulei în care te afli nu rezonaţi cu această nouă frecvenţă. 

Am întrebat, pentru a clarifica şi mai mult: 

- Este o problemă de devenire personală sau de stare a 
conştiinţei? 

- Una o slujeşte pe cealaltă. Atât tehnologia capsulei, cât şi 
conştiinţa ta se află la un nivel de vibraţie care este inferior 
frecvenţei ce creşte pe măsură ce te apropii de centrul planetei. 
Atunci ori ai capacitatea reală de înţelegere superioară şi de 
rezonanţă cu acele frecvenţe înalte de energie, ori pur şi simplu 
îţi pierzi cunoştinţa, pentru că mintea ta nu poate procesa 
senzațiile şi informaţiile pe care le primeşte. 


- Asta am înţeles. Dar mă interesează să ştiu cum apare o 
astfel de călătorie dacă ea ar fi urmărită de un observator 
extern. 

L-am privit concentrat câteva clipe pe doctorul Xien. Ideea 
asta mă urmărea de ceva timp şi eram foarte curios să aflu 
răspunsul. Am continuat, oferind chiar un cadru de acţiune: 

-Să zicem că la suprafaţa Pământului, în centrul de 
comandă a misiunii, se află o echipă ce monitorizează ceea ce 
se petrece în capsulă. Echipa asta nu are de ce să leşine, pentru 
că ea rămâne la suprafaţă. Ce vor vedea cei din faţa 
monitoarelor? 

-La un moment dat nu vor mai vedea nimic pe ecranele 
lor. 

Doctorul Xien tăcu un moment, ai privirea în pământ. Apoi 
continuă calm, cu voce egală: 

-Imi dau seama, totuşi, că n-ai înţeles. Ai uitat deja că 
întreaga tehnologie de pe capsulă, precum şi tot ce este 
conectat cu ea se blochează pentru că nu mai există 
compatibilitate între frecvențele de vibraţie? Nu se mai 
transmite şi nu se mai primeşte nimic, deoarece aparatele nu 
pot funcţiona la acel regim de frecvenţe, la care ajungi cu 
capsula atunci când începi să te apropii de centrul planetei. 
Frecvenţele pe care le întâlneşti acolo sunt mult nai înalte 
decât cele la care este concepută tehnologia din Prezent. In acel 
loc nu mai există legături coerente între componentele 
electronice. 

- Insist. Dacă frecvenţa creşte aşa mult, atunci ce se 
Petrece cu materia solidă din interiorul Pământului? 

Doctorul Xien a zâmbit fin, aşa cum făcea de fiecare dată 
atunci când aprecia o observaţie de calitate. Am răsuflat cumva 
uşurat, zicându-mi în minte că după una rece, acum a urmat 
una caldă, suficient cât să revin pe „linia de plutire” în această 
discuţie. Deşi ceea ce mi se explica nu era chiar aşa dificil de 
înţeles, aveam de luptat mai mult cu rezistenţa mentală 
datorată unor concepte de gândire materialistă, de programare 
îndelungată în spiritul materiei dense a planului fizic. În principiu 
lucrurile îmi erau clare, dar voiam totuşi să le înţeleg mai în 
amănunt. 

Deşi atunci nu am bănuit nimic, acela a fost un punct 
important de inflexiune a discuţiei. Explicaţiile care au urmat, 


m-au năucit. Până atunci reacţionasem mai mult într-un spirit de 
noutate, pentru că analiza oferea un cadru relativ apropiat de 
planul fizic, cu variante şi posibilităţi inedite. Acum, însă, 
doctorul Xien dorea să treacă pe un alt nivel cu explicaţiile sale. 
Am sesizat aceasta încă de la primele cuvinte, astfel că am 
schimbat şi eu registrul mental în care purtam conversaţia. 

- Treci de scoarță şi după ce ajungi la manta sau imediat 
după ce acest strat începe, noi doar aproximăm ce se află în 
acea zonă şi apoi mai departe, spre centru. 

- Ce fel de aproximare? am întrebat cu interes. 

Doctorul Xien mi-a răspuns, privindu-mă în ochi: 

-In principiu, de la acea zonă mai departe nu mai există 
materie fizică. De la acel nivel, datorită creşterii frecvenţei de 
vibraţie, deja se intră în planurile subtile. Pătrunzi în planul 
eteric, apoi în cel astral, apoi în planul mental şi apoi ajungi în 
planul cauzal, care „înveleşte” chiar centrul planetei. Este o 
structură de manifestare care se regăseşte la toate corpurile 
cosmice, dar de asemenea şi la fiinţa umană. În tine este totul, 
perfect structurat pe frecvenţe de vibraţie din ce în ce mai 
elevate, pornind de la corpul fizic până la corpul subtil cauzal şi 
la centrul fiinţei tale, în inimă, care este esenţa. Planeta este şi 
ea o fiinţă, în felul ei. Este acelaşi tip de „organizare” a materiei 
şi conştiinţei, doar că tu eşti o fiinţă umană, iar ea este o 
planetă. 

- Este principiul corespondenţei despre care se vorbeşte în 
tradiţiile spirituale: ceea ce este jos este precum ceea ce este 
sus, pentru a săvârşi miracolul Totului, am spus eu -Jos 
înseamnă „mic”, microcosmos, tu; „sus” înseamnă mare, 
Macrocosmos, de pildă planeta sau o galaxie. La orice scară de 
manifestare, principiul de structurare este acelaşi. Dacă înţelegi 
asta, înţelegi şi ce se petrece atunci când cineva călătoreşte 
spre centrul Pământului. După învelişul material al planetei, te 
apropii şi începi să pătrunzi în învelişurile ei subtile, adică în 
planul eteric, astral şi aşa mai departe. Însă vei merge doar 
până acolo unde îţi va permite propriul tău nivel de vibraţie a 
conştiinţei, doar până acolo unde vei putea să îndeplineşti 
condiţia de rezonanţă. Dacă ceva este mai elevat decât 
frecvenţa de vibraţie a conştiinţei tale individuale, nu vei putea 
vedea acel ceva, nu vei putea înţelege şi nu vei putea pătrunde. 


Singularitatea din centrul planetei 


- Lucrurile sunt mai clare acum. Dar în condiţiile astea, ce 
se află totuşi chiar în centrul planetei? înţeleg că nu mai poate fi 
vorba despre materie solidă, nicidecum de vreo bilă de fier şi 
alte structuri fizice în fricţiune. Ce se află totuşi acolo? Trebuie 
să fie ceva, nu-i aşa? Ce este acea sursă? 

Doctorul Xien tăcu un timp mai îndelungat, cântărindu-şi 
cuvintele. Simţeam că interesul lui era ca eu să preiau în mod 
corect toate acele informaţii. O deviaţie în această direcţie din 
partea mea ar fi provocat anumite neplăceri sau întârzieri, 
probabil, în planurile sale. Nu aveam de unde să ştiu asta, dar 
nici nu eram îngrijorat, deoarece simţeam că asimilez destul de 
bine explicaţiile pe care el mi le oferea. Intr-un anumit fel 
intuiam că este vorba despre o revelaţie foarte importantă, dar 
nu m-am aşteptat totuşi să fie ceea ce mi-a spus. 

Scoarța exterioară 


Mantaua exterioară 


Zona de trecere 
din planul fizic în cel 


Mantaua inferioară 


Scoarța interioară 
Atmosfera interioară 


Singularitatea / 
Gaura neagră / 
Soarele interior 


Structura internă a Pământului aşa cum este în realitate 


- În mijlocul Pământului se află de fapt o gaură neagră. 

Am tăcut din nou, îndelung, amândoi, însă din motive 
diferite. Eu căutam să-mi pun în ordine firavele mele noţiuni 
ezoterice şi ştiinţifice, pentru a putea asimila în mod corect 
aceste explicaţii, fără să bănuiesc pe cineva că vrea să-şi bată 


joc de mine, ori să mă facă să mă simt ridicol. Doctorul Xien, pe 
de altă parte, era într-o aşteptare relaxată, părând că dorea să- 
mi ofere timpul necesar pentru a „digera” informaţia şi pentru a- 
mi pregăti întrebările. 

Am hotărât să nu mă grăbesc şi de aceea am solicitat o 
anumită înţelegere pentru recurenţa întrebărilor mele. In plus, 
voiam să câştig ceva timp pentru a mă adapta noului nivel la 
care discuţia ajunsese. 

- Simt nevoia să o luăm gradat şi cât se poate de exact. 
Vreau să-mi clarific lucrurile, să ştiu că am umplut toate 
„golurile” înainte de a trece mai departe. 

- Întreabă, zise doctorul Xien. 

M-am grăbit să o fac, pentru a evita alte surprize sau 
modificări de intenţie din partea lui: 

-Am trecut de scoarță şi am înaintat încă puţin. Deja 
frecvenţa de vibraţie creşte. Cum se face trecerea în planul 
subtil eteric? 

Doctorul Xien se aplecă peste masă şi rupse o foaie de 
hârtie. În timp ce desena, îmi explica păstrând aceeaşi voce 
egală, aproape hipnotică: 

- Aici intervine o altă surpriză. Oamenii de ştiinţă deja au 
obţinut date care le arată că dincolo de grosimea scoarţei 
terestre există un ocean imens de apă, ce separă grosimea 
fizică a planetei, de partea subtila, care urmează de acolo spre 
centru. Bineînţeles, şi-au pus problema de unde provine acea 
cantitate imensă de apă. 

- Impactul planetei noastre cu comete sau asteroizi din 
cosmos? Ştiu că asta este teoria agreată, deşi nu e nimic cert în 
această privinţă. 

- Într-un mic procent apa de pe planeta noastră a provenit 
şi de la cometele care au lovit-o, dar în realitate apa care există, 
atât cea din oceanele şi mările de la suprafaţă, cât şi cea a 
imensului ocean din interiorul Pământului, provine în mare parte 
de la gaura neagră care există în centru. 

Atunci chiar am rămas perplex. 

- Asta e cireaşa de pe tort, am spus. Nu ştiu cine va putea 
să o înghită. 

- Cei care vor intui că acesta este adevărul şi, de 
asemenea, cei care au avut deja experienţa interiorului planetei. 
Unii dintre ei au văzut Soarele central, care este chiar gaura 


neagră. Aici, inteligenţa sterilă şi diplomele sau onorurile 
academice nu înseamnă nimic prin comparaţie ai cunoaşterea 
veritabilă şi cu experienţa directă. Lucrurile acestea pot fi 
verificate de către cei care au ajuns la un anumit nivel de 
cunoaştere spirituală sau chiar prin mijloace tehnologice foarte 
avansate. 

- Totuşi, noţiunea de gaură neagră în centrul Pământului 
este deja foarte greu de acceptat, darmite faptul că apa 
oceanului intermediar provine de la această gaură neagră! 

Doctorul Xien a continuat să-mi explice cu răbdare: 

- „Revolta” ta se datorează necunoaşterii, dar ascultă-mă 
acum cu atenţie şi lasă deoparte prejudecățile. Astfel de 
chestiuni depăşesc cadrul ştiinţific materialist actual; ele sunt 
ezoterice. Nu le poţi judeca prin formule sau alte observaţii, aşa 
cum ar vrea savanții. Mai degrabă au legătură cu alt gen de 
ştiinţe, care prin natura lor sunt discreditate în zilele noastre, 
aşa cum este de exemplu alchimia. Ea nu îţi vorbeşte despre 
oceanul imens de apă din interiorul Pământului, dar îţi dă indicii 
despre umiditatea radicală şi despre felul în care se formează 
mai apoi elementele, metalele şi mineralele. Aproape toate 
sursele indică faptul că, la începuturi, totul a pornit de la apă, de 
la o umiditate. Este un mare mister, care are conotaţii atât 
metafizice, cât şi ştiinţifice. Până şi cercetătorii moderni au 
admis că, de fapt, viaţa a început în oceanele planetei. 

-Crezi că este cineva dispus să admită că „stăm” pe o 
gaură neagră şi că, în plus, aceasta „fabrică” apă, iar acea apă 
formează un ocean foarte mare în interiorul planetei? am 
întrebat eu dintr-o suflare şi cu un oarecare năduf. 

- Este treaba cui vrea dacă admite sau nu adevărul acestor 
explicaţii. Pe noi nu ne interesează dacă lumea argumentează 
prin fel şi fel de ipoteze ceea ce eu îţi spun aici sau dacă pur şi 
simplu neagă, ori nu crede. Asta ţine de nivelul fiecăruia de 
înţelegere, de intuiţie şi mai ales de capacitatea de a verifica. 
Dar anumite elemente, ca dovezi, se adună totuşi. Porneşte, de 
exemplu, chiar de la noţiunile cosmogonice: noi vorbim în 
Orientul îndepărtat despre Apele Primordiale, din care mai apoi 
a apărut totul. Nu se spune niciodată că lumea a apărut din foc 
sau din aer. 

Am făcut rapid o corelaţie: 


- În Biblie se spune că am fost creaţi din „lut”, dar la urma 
urmei lutul e apă amestecată cu pământ. Dacă privim din 
perspectiva elementelor primordiale, este exact ceea ce se 
găseşte la acel nivel din interiorul planetei: oceanul de apă şi 
materia solidă a scoarţei. Exprimarea este evident metaforică, 
dar eu cred că are totuşi un sâmbure de consistenţă reală. 

- Ai fi surprins să afli cât de literară este totuşi această 
exprimare. Nu este deloc metaforică. Apa chiar există în spaţiul 
cosmic, creată de dinamica găurilor negre. Mai bine zis, procesul 
este o „condensare a apei subtile” din planul eteric prin 
intermediul dinamicii şi rotației unei găuri negre, iar această 
„condensare” face să apară în planul fizic, în spaţiul cosmic, ca 
o „expulzare” din vortexul găurii negre sau în imediata lui 
apropiere, a apei sub forma gheții. Deci apa există în spaţiul 
cosmic şi chiar în cantităţi uriaşe. Chiar şi astrofizicienii au 
observat asta, cu mare uimire. Sigur, nu te aştepta să fie ca 
„apa de la robinet”, pentru că are totuşi nişte proprietăţi 
speciale, dar este apă. Acelaşi proces îl întâlneşti şi în interiorul 
Pământului: apa este „condensată” acolo de dinamica găurii 
negre din centrul planetei. 

- Este uluitor... noţiunile şi dogmele ştiinţifice se bat cap în 
cap şi totul pare să fie aşa fantasmagoric, dar cu toate acestea 
este destul de simplu şi evident, dacă faci un efort să depăşeşti 
şocul iniţial! 

-Ar trebui să nu te mai miri de faptul că în centrul 
Pământului există de fapt o gaură neagră. Orice structură, oricât 
de mică sau de mare ar fi, se bazează pe acelaşi Principiu 
fundamental: în centrul ei există o gaură neagră, un vortex care 
este atât principiul ei creator, cât şi cel al resorbţiei ei la 
sfârşitul existenţei. Orice galaxie are în centrul ei o gaură 
neagră masivă; orice atom are în nucleul său o gaură neagră 
minusculă, care îi asigură existenţa şi evoluţia în manifestare. 
Nu te ghida după paradigma ştiinţei contemporane; ea este încă 
la un nivel foarte modest al felului în care concepe lumea, fie că 
este vorba despre universul cuantic, fie despre cel 
macrocosmic, pentru că se limitează doar la o înţelegere pur 
fizică a lucrurilor. 

- Cred că omul reacţionează la astfel de aspecte mai întâi 
prin respingere, datorită prejudecăţilor, iar apoi prin rezistenţă, 
datorită dogmelor ştiinţifice sau de altă natură, am spus eu. 


- Da, aceasta pare să fie reacţia în cazul celor mai multe 
persoane. Dar, după cum îţi spuneam, asta nu e important 
pentru noi. Dacă fiinţa nu face efortul de a se depăşi, de a 
înţelege intuitiv aceste realităţi, cum te aştepţi să reacționeze 
pozitiv? Din ce resurse? 

- Nu ştiu... mă gândeam totuşi că astfel de informaţii sunt 
bulversante. Cine este aşa dispus să creadă că în spaţiul vid 
interstelar există apă care provine de la găurile negre cosmice? 
Dar, în primul rând, cum ar putea ca o gaură neagră să producă 
apă? Din câte ştiu, o gaură neagră doar absoarbe materia, nu o 
creează. 

Doctorul Xien se îndreptă în scaun. 

-Te pierzi în consideraţii aşa-zis „ştiinţifice”. Până nu 
demult se considera că nimic nu trece de gravitația unei găuri 
negre. Recent s-a emis ipoteza „halucinantă” că parcă totuşi 
ceva ar putea să fie eliberat de către o gaură neagră. Ai văzut 
de câte ori ştiinţa a considerat un aspect ca fiind definitiv, 
pentru ca peste câtva timp să modifice totul şi să recunoască 
faptul că s-a înşelat. E irelevant să aduci în discuţie ecuaţii, 
formule şi concepte ştiinţifice, atâta timp cât viziunea generală 
a ştiinţei contemporane este fundamental greşită. Suntem în 
secolul 21, dar sunt destui cei care încă mai cred că particulele 
elementare se lovesc ca nişte bile materiale între ele. Şi acesta 
nu este decât un exemplu minor. Nu este însă locul şi nici timpul 
să vorbim despre „sta. l|ţi voi explica unele elemente foarte 
importante din acest domeniu mai târziu. Altele vei putea să le 
studiezi chiar tu prin experienţă directă, cu ajutorul tehnologiei 
avansate. 

Am ridicat din sprâncene. Nu înţelegeam la ce se referea. 
Când? Unde? Cum? 

-Răbdare. Ai văzut multe deja şi ai avut anumite 
experienţe deosebite, dar încă păstrezi o doză de „recul” 
mental. 

Evident, acum era vorba despre o neînțelegere de 
comunicare în cele ce amândoi am vrut să spunem, dar am 
tăcut din gură. Eram în schimb foarte interesat să aflu despre 
interiorul Pământului. Eu îmi imaginam că va fi o călătorie 
relativ uşoară, precum cea spre Camera Ocultă din Egipt, dar - 
aşa după cum îmi specificase Cezar -lucrurile păreau a fi cu mult 
mai complicate. 


Apa şi modul real de formare a planetelor 


Am reluat subiectul, accentuând asupra celui mai sensibil 
punct: 

- Oricât aş fi de permisiv din punct de vedere ştiinţific, este 
foarte greu să concep că apa există în vidul cosmic în cantităţi 
uriaşe şi că „izvorăşte”, aşa cum ai spus, din dinamica găurilor 
negre. 

- Procesul nu este aşa de complicat, a răspuns doctorul 
Xien. Realitatea spaţio-temporală este foarte distorsionată în 
preajma unei găuri negre, care semnifică un pasaj de trecere 
spre alte dimensiuni ale manifestării. Apa lichidă, aşa cum o 
cunoşti tu, este doar expresia fizică a unei energii subtile 
specifice, care este elementul subtil denumit „apă”. În jurul unei 
găuri negre sunt condiţii energetice speciale, aşa că în anumite 
circumstanţe această „apă” subtilă din planul eteric 
„condensează” în apa lichidă din planul fizic. Deja sunt 
observaţii clare în această privinţă. 

- Dar cum se leagă această explicaţie de apa din interiorul 
planetei? 

Doctorul Xien mi-a făcut un semn să am răbdare. 

- În fazele iniţiale, atunci când în spaţiul vid există doar 
vortexul găurii negre ca nucleu de formare a viitoarei planete, 
apa condensează şi este expulzată sub formă de gheaţă în 
cosmos, unde se amestecă cu alte „tipuri de materie” şi praf 
cosmic, după care „centura” de materie astfel formată începe 
să fie atrasă din nou de gaura neagră şi se apropie de aceasta, 
formând un fel de „dop” în jurul vortexului. O parte din obiectele 
de gheaţă şi materie amestecate scapă însă spre exterior şi îşi 
încep periplul prin spaţiul cosmic. Este cazul cometelor, de pildă. 
Restul centurii de materie şi gheaţă revine spre vortexul găurii 
negre şi se conglomerează ca o crustă, de la care se formează 
planeta. Crusta formată blochează oarecum acţiunea găurii 
negre centrale, cam la fel cum un dop blochează curgerea în 
spirală a apei într-o chiuvetă, prin sorbul acesteia. Sau dacă 
vrei, este ca atunci când construieşti o arcadă, iar ultima bucată 
de materie, în vârful arcadei, susţine tot restul în echilibru şi îl 
împiedică să cadă la pământ. 


Ascultam uluit aceste explicaţii şi nu ma hotărâm ce să 
cred: luam cunoştinţă despre un proces real sau totul nu era 
decât produsul unei fantezii cu iz de science-fiction? l-am 
împărtăşit atunci cu sinceritate doctorului Xien gândurile mele. 

- Şi Galilei ar fi gândit poate la fel ca tine, dacă i se explica 
la vremea respectivă despre teoria relativităţii. Ştiinţa şi-a 
arogat de mai multe ori până acum „supremaţia” cunoaşterii şi 
de fiecare dată a trebuit să recunoască faptul că mereu apar 
elemente noi, care sunt praguri de evoluţie. 

- Dar este suficientă acea crustă pentru a asigura condiţiile 
necesare vieţii pe o planetă? am întrebat eu, dorind să trec mai 
departe pentru a afla noi informaţii. 

- Lucrurile nu se petrec „la întâmplare”, cum cred oamenii 
de ştiinţă, ci sunt rodul unor necesităţi. Elementele se combină, 
pornind de la destinul acelei planete ca suflet în manifestare şi 
până la particularităţile regiunii din cosmos în care ea se află. In 
timp, se formează un „habitat interior”, care îşi urmează 
evoluţia având în centru gaura neagră. Toate sunt echilibrate 
atunci prin activitatea conştientă a găurii negre centrale: 
materie, apă, lavă şi toate celelalte. 

- Singularitatea este şi ea conştientă? am întrebat, siderat. 

- Desigur, este un spirit evoluat, care are grijă de ceea ce 
a creat. Dar nu vom discuta acum despre asta. 

- Deci gaura neagră centrală are grijă de proporţii. Ea 
reglează şi elementele de la suprafaţă? 

- Totul. La „exteriorul” planetei se creează de asemenea 
un habitat în decursul timpului. Suprafaţa poate fi lovită de alte 
corpuri cereşti, îşi poate creşte temperatura şi îşi poate crea o 
atmosferă propice pentru susţinerea vieţii fizice, dar aceasta nu 
este ceva obligatoriu. Există mereu un echilibru de forţe şi 
influenţe între „exterior” şi «interior”, marcat de destinul 
specific al acelui corp ceresc. De aceea întâlnim o varietate 
extraordinară de posibilităţi şi moduri de manifestare, fie că 
vorbim de planete, sateliți naturali, asteroizi, comete sau alte 
corpuri cereşti. În cazul stelelor procesul este asemănător, însă 
gaura neagră centrală fiind mult mai mare, condiţiile de 
presiune şi temperatură determină alte tipuri de manifestări ale 
clementelor din planul subtil; în acest caz predomină 
manifestarea elementului subtil „foc” şi tocmai de aceea stelele 
„se aprind” şi devin focare principale de susţinere m planul fizic 


al sistemelor planetare. Menirea lor e alta, prin comparaţie cu 
cea a planetelor. 

- Apa nu intervine în cazul lor? 

-Doar în primele faze de creaţie, după care există o 
transmutare către elementul foc şi steaua se aprinde. Însă ceea 
ce am vrut să scot în evidenţă este faptul că în cazul planetei 
noastre aproape toată apa care există provine din gaura neagră 
centrală, din interiorul planetei. Reţine că în cea mai mare 
parte, apa vine din aşa-zisul interior al planetei. Oceanul 
planetar interior, care a fost identificat şi de oamenii de ştiinţă, 
conţine apă creată în modul pe care ţi l-am expus. In plus, 
există multe alte surse de apă, lacuri sau chiar mări, situate la 
diferite adâncimi şi în diferite zone din interiorul Pământului. 

- Ceea ce mi-ai spus tu contrazice tot ce se ştie despre 
geneza cosmică a unei planete. Şi, de asemenea, cam tot ce se 
ştie despre felul în care „funcţionează” o gaură neagră, am spus 
eu cu o anumită preocupare. 

- Nu-ţi face griji în legătură cu asta. Observă că nu poţi 
avea deocamdată răspunsuri de la ştiinţa modernă, pentru că 
bazele ei de gândire şi concepţie a universului înconjurător sunt 
încă materialiste. E chiar obositor să vezi atâta limitare şi uneori 
chiar prostie la nişte oameni care pretind că sunt inteligenţi şi 
că au ajuns la niveluri academice. Ştiinţa nu înţelege nici măcar 
natura vidului, nu a stabilit încă în mod real ce este Conştiinţa; 
cum ar putea ea să înţeleagă misterul naturii şi al 
comportamentului unei găuri negre din Univers sau din orice 
altă parte a Creaţiei? E ca şi cum tu ai vorbi cu un copil de trei 
ani despre ecuaţii diferenţiale şi despre mecanica cuantică; 
indiferent că îi vei spune despre astea, ori despre un concurs de 
frumuseţe, el îţi va arăta mereu doar ce ştie el şi atât, adică 
săpăliga cu care se joacă în nisip. 

-Bun, asta am înţeles, e clar că noţiunile actuale ale 
ştiinţei nu pot să străpungă semnificaţia unor astfel de revelații, 
dar totuşi cum apare apa din găurile negre?! Nu „m nevoie de 
formule, ci de o explicaţie naturală. 

-Ţi-am spus: este un fenomen de „conversie”, care poate 
fi înţeles ca o „condensare” din planul subtil în planul fizic, 
material. „Convertorul” este gaura neagră centrală a planetei. 
Apa este expulzată în diferite etape ale istoriei planetei şi în 
diferite cantităţi. La început este expulzată ca gheaţă în cosmos, 


unde se combină cu praful cosmic şi cu alte elemente materiale. 
După ce crusta planetei s-a format în jurul găurii negre centrale, 
apa creată din gaura neagră alimentează oceanul interior, apoi 
acesta prin fisuri alimentează oceanele şi mările de la suprafaţă. 


O paralelă cu ştiinţa modernă 


Evident că afirmaţiile doctorului Xien aveau prea puţin de 
a face cu teoria acreţiei din astrofizică, unde planetele se 
formează în timp îndelungat prin ciocnirea şi adunarea laolaltă a 
numeroşi „bolovani” de rocă şi de gheaţă. Există însă şi alte 
teorii, pe lângă teoria acreţiei la nucleu, ceea ce arată dorinţa 
oamenilor de a găsi un răspuns la anumite întrebări şi realităţi 
din universul ce îi înconjoară. Din nefericire, ei caută răspunsuri 
care să fie în conformitate cu nivelul cunoştinţelor şi concepţiilor 
care deja există. Dacă se expune ceva care contravine acestor 
idei, teoria devine o „imposibilitate” sau o „prostie”. Aşa după 
cum doctorul Xien a subliniat într-o discuţie ulterioară, una 
dintre Principalele cauze ale eşecului lor de gândire şi apreciere 
este că nu acordă suficientă atenţie jocului celor cinci elemente 
în Univers, pe care îl consideră a fi mai mult o teorie filosofică cu 
nuanţe fanteziste, decât ceva pe deplin real. 

Pe de altă parte, oamenii de ştiinţă nu iau în considerare 
decât fenomenele care au loc la nivelul planului fizic, în spaţiul 
cosmic, uitând sau neştiind deloc că acestea nu reprezintă 
altceva decât manifestarea ultimă a unor influenţe şi energii 
superioare. Aici intră în discuţie găurile negre, ce anume 
reprezintă şi ce manifestă ele cu adevărat. 

Până la un anumit punct, calculele şi ecuaţiile pot descrie 
o manifestare materială a fenomenelor din jurul unei găuri 
negre. De pildă, scoarţa şi mantaua terestră, care se formează 
prin acreţie datorită atracției exercitată de gaura neagră din 
centrul planetei se aseamănă într-o anumită măsură cu discul 
de acreţie din jurul unei găuri negre cosmice, care „suge” 
materia plasmatică de la o stea cu care formează un sistem 
binar, ori chiar materie din cosmosul apropiat, cum ar fi praf 
cosmic, particule sau roci şi bolovani de felurite mărimi, atâta 
timp cât acestea rămân la o distanţă adecvată. 

Informaţiile pe care le-am primit atunci de la doctorul Xien 
au fost echivalentul unui „trăznet” pentru ideile ce le aveam 


despre aceste aspecte. A fost o carbonizare destul de rapidă a 
prejudecăţilor pe care le aveam, totuşi nu lipsită de anumite 
„tensiuni” interne. Am încercat să mă justific într-un anumit 
sens faţă de doctorul Xien: 

-Este greu de depăşit ideologia materialistă actuală. îţi 
mărturisesc că şi pentru mine e dificil să accept această idee, 
despre găurile negre care emit apă şi formează „stelele şi 
planetele lichide”, ca nişte protostele sau protoplanete. lar asta 
se petrece în condiţiile în care eu, totuşi, am avut ocazia să văd 
lucruri extraordinare şi să mă conving de multe aspecte 
uluitoare până în acest moment, după cum tu însuţi ai spus. Cu 
toate acestea, chiar şi după ce mi-ai explicat procesul, îmi vine 
foarte greu să înţeleg cum poate apa să izvorască dintr-o gaură 
neagră şi să stea la baza formării unei planete. Parcă nu pot să 
scap de întrebarea asta. 

- Nu e chiar atât de dificil de înţeles precum ţi se pare, mi- 
a răspuns doctorul Xien cu bunăvoință. Poţi să ai un punct de 
referinţă dacă te gândeşti la compoziţia cometelor, care conţin 
foarte multă gheaţă, deci apă. Toţi astrofizicienii au în vedere o 
anumită „geneză”, inclusiv a cometelor, dar totdeauna pornind 
de la o anumită etapă şi o anumită zonă din Cosmos. Nimeni 
însă nu spune, de exemplu, de unde au luat cometele acea 
gheaţă sau cum a apărut gheaţa, deci apa, în „vidul” cosmic. 
Doar teoria acreţiei nu stă în picioare, iar ei ştiu asta foarte bine, 
pentru că nu explică formarea planetelor gazoase. Nu poţi 
spune că planetele telurice s-au format într-un fel, iar cele 
gazoase în alt fel. Dar dacă iei în considerare ceea ce ţi-am 
explicat cu expulzarea gheții în fazele iniţiale ale protoplanetei, 
dinspre gaura ei neagră centrală, şi ceea ce urmează după 
aceea, atunci poţi să înţelegi mult mai simplu originea 
cometelor. 

Următoarea întrebare am rostit-o în mod spontan: 

- Atunci ce lipseşte ştiinţei actuale pentru a înţelege 
aceste lucruri? Doar faptul că nu aplică teoria elementelor? 

- Ăsta este doar un caz particular. În general vorbind, la 
savanții contemporani există un set de principii şi concepţii 
învechite, de natură materialistă, care se opune în mod 
sistematic unei înţelegeri largi, de ansamblu, a Universului. Doar 
puţini dintre ei au început să aibă o viziune holografică asupra 
funcţionării creaţiei. Celor mai mulţi le lipseşte deocamdată 


puterea de înţelegere, pentru ca mintea oamenilor de ştiinţă 
este blocată într-un cadru foarte limitat de evenimente spaţio- 
temporale ce aparţin planului fizic. 

Aceea a fost prima discuţie pe care am avut-o cu doctorul 
Xien despre interiorul Pământului. Noaptea ce a urmat nu am 
dormit aproape deloc, analizând în minte din nou şi din nou 
ceea ce tocmai aflasem. Nu am crezut că Problema despre 
interiorul planetei noastre poate fi aşa complexă şi începeam să 
am o stare tot mai mare de uimire, realizând cât de insignifianţi 
în aparenţă suntem, ca fiinţe, prin raport la marile mistere ale 
Universului. În acelaşi timp avem acces total la aceste mistere, 
dacă ştim să ne dezvoltăm capacităţile interioare şi dacă 
înţelegem în mod corect lucrurile. 

Abia aşteptam zorii zilei pentru a mă întâlni cu Cezar şi a 
dezbate cu el aceste noi elemente, care mi-au fost dezvăluite de 
doctorul Xien, cu atât mai mult cu cât în program era deja 
stabilită o deplasare a noastră la complexul din munţii Bucegi, în 
vederea pregătirii expediției. Voiam să folosesc cât mai bine 
timpul pe care îl aveam la dispoziţie, aşa că am profitat de 
drumul până la locaţie pentru a vorbi în continuare despre acest 
subiect. 


Cum pătrunzi în interiorul Pământului 


După ce am pus la cale unele aspecte de ordin tehnic şi 
administrativ din interiorul Bazei, am plecat împreună cu Cezar 
spre Bucegi. De această dată am preferat deplasarea cu 
maşina, pentru a putea discuta nestingheriţi. Lui Cezar îi plăcea 
mult să şofeze, astfel că ori de câte ori avea posibilitatea, 
recurgea la această variantă. 

l-am împărtăşit cu mult entuziasm şi în sinteză ceea ce 
aflasem de la doctorul Xien şi mi-am exprimat speranţa ca 
nivelul conştiinţei mele să-mi permită să realizez cu succes 
călătoria care va urma. Cezar mi-a îndepărtat eventualele dubii: 

-În această privinţă lucrurile sunt deja stabilite, 
deplasarea a fost programată. lţi pot spune chiar că suntem 
aşteptaţi şi, pentru această primă călătorie nu vor fi probleme. 

Am rămas tăcut câteva clipe. Am întrebat apoi, nesigur: 

- Ce vrei să spui cu „această primă călătorie”? Vor fi mai 
multe expediţii? 


Cezar aprobă din cap. 

-Există mai multe niveluri de acces în interiorul 
pământului, iar acomodarea ta este necesară. Structura 
interioară a planetei e foarte complexă şi dacă acum eşti uimit 
cu cele aflate de la doctorul Xien, pregăteşte-te pentru ceea ce 
urmează. Lumile din interior sunt diverse şi surprinzătoare. 

Savuram acea stare de aşteptare activă, plină de mister şi 
cumva ruptă de realitatea cotidiană a omului obişnuit. Deşi în 
interiorul Departamentului ea era destul de comună prin chiar 
specificul activităţii, totuşi în unele momente speciale, cum ar fi 
acesta, de pregătire a unei noi expediţii, senzațiile şi percepțiile 
lăuntrice se amplificau. 

Am deschis repede discuţia cu Cezar, dorind să-mi 
lămuresc un semn mai vechi de întrebare pe care îl aveam, în 
legătură ai pătrunderea spre interiorul gol al Pământului: 

- Am înţeles că nu oricine poate pătrunde în interiorul 
planetei, cel puţin la adâncimi mai mari. Dar locul pe unde se 
pătrunde este important? Are el vreo particularitate? De 
exemplu, al doilea tunel respectă vreo regulă în această 
privinţă? 

În timp ce rosteam întrebarea, l-am privit pe Cezar: 
concentrat, emanând o extraordinară încredere în sine şi 
sinceritate, era după părerea mea una dintre puţinele fiinţe 
umane care înţelegea situaţiile complexe la justa lor valoare, fie 
că acestea aveau legătură cu intricaţiile lumeşti, fie cu cele 
spirituale. Mi-a răspuns în modul lui direct şi simplu, pe care îl 
cunoşteam prea bine de aproape douăzeci de ani: 

- Cel mai uşor pătrunzi în interiorul unui corp ceresc pe 
liniile lui de câmp magnetic. La fel e şi în cazul Pământului. Dacă 
intri pe sus, de-a lungul liniilor de câmp Magnetic, atunci 
pătrunzi gradat în planurile subtile: eteric, astral, mental, 
cauzal, până în centru. Dacă vrei să mergi direct, la întâmplare, 
pătrunzi prin scoarţa terestră, dar la un moment dat te opreşti, 
deoarece nu mai ai capacitatea de a înţelege ce se petrece 
acolo şi îţi pierzi cunoştinţa. Totul se blochează, după cum ţi-a 
spus şi doctorul Xien: aparate, tehnologie, procese mentale. Și 
atunci, ori ai capacitatea reală de a pătrunde şi poţi să mergi 
mai departe, adică fiinţa ta este pregătită pentru acel salt 
vibraţional; ori te opreşti acolo sau chiar înnebuneşti. 

- Deci pe sus, pe la poli, este mai uşor de pătruns... 


Am rămas puţin gânditor, apoi am vrut să aplic cu Cezar 
aceeaşi „tehnică” precum în cazul doctorului Xien: 

-Să spunem că cineva poate înainta fără probleme în 
interiorul planetei pe o astfel de linie de câmp magnetic. Ce va 
vedea atunci? Peisaje care se schimbă? 

- Grosimea scoarţei şi a unei părţi din manta este parcursă 
la nivel fizic, dar apoi nu mai există materie fizică, pentru că se 
intră în dimensiunile subtile: eterică, astrală şi aşa mai departe. 

- Bine, dar oamenii de ştiinţă au dat o structură destul de 
clară a interiorului planetei. Greşesc ei aşa mult în teoria pe 
care o expun? 

Practic vorbind, nu voiam să-l „verific” pe Cezar 
întrebându-l cam aceleaşi lucruri ca pe doctorul Xien, ci doream 
mai mult să asimilez eu însumi problema, privind-o din mai 
multe unghiuri de vedere. 

-Este doar aproximarea lor, bazată pe extrapolări şi 
observaţii indirecte, dar realitatea este alta. Te vei convinge 
singur, m-a asigurat Cezar. 


Aşteptam şi eu emoţionat acele momente. Doream totuşi 
să cunosc mai multe despre apropiata călătorie, aşa că l-am 
întrebat: 

- Trecerea de la materia fizică la planurile subtile se face 
brusc? 

Inainte să-mi răspundă, Cezar a făcut o scurtă pauză, îl 
vedeam cum căuta să-şi aleagă cuvintele cu grijă, pentru a mă 
face să înţeleg cât mai bine: 

-Nu, nu se face brusc. Dacă respecţi o anumită 
continuitate a deplasării, materia fizică începe să devină cumva 
mai „uşoară”, mai rarefiată, apoi apare o stare plasmatică a ei, 
apoi intri total în planurile subtile, unde «materia” este de fapt 
energie pe diferite frecvenţe de vibraţie, în funcţie de 
dimensiunea sau planul de manifestare la care ai ajuns. Dar nu 
poţi să treci mai departe de zona pentru care eşti pregătit din 
punct de vedere energetic. Câmpul subtil de acolo acţionează 
cumva elastic. Dacă la el ajunge o energie grosieră, aceasta 
„ricoşează” elastic, în sensul că nu poate pătrunde, deoarece nu 
este «recunoscută” ca frecvenţă de vibraţie. 

Am rămas tăcut un anumit timp, încercând să asimilez 
această informaţie. 

- Deci nu poţi să forţezi... 

- Nu. Îți pierzi cunoştinţa sau pur şi simplu eşti deviat. 
Dacă cineva ar avea un mecanism adecvat şi ar începe să 
foreze nebuneşte, direct spre centrul Pământului, la un moment 
dat dispozitivul de forare pur şi simplu s-ar bloca, s-ar opri, n-ar 
mai putea să funcţioneze, deoarece frecvenţa lui de vibraţie, ca 
tehnologie şi material din care este alcătuit, nu ar mai 
corespunde cu cea a stratului interior la care a ajuns. Mergi 
exact până acolo unde îţi permite frecvenţa conştiinţei tale 
individuale. Asta e valabil atât pentru fiinţe, cât şi pentru 
obiecte din materie amorfă. 

- Inţeleg asta, dar nu-mi pot imagina totuşi cum ar putea fi 
blocat un astfel de dispozitiv în înaintarea lui... 

Cezar se gândi puţin, după care îmi oferi un exemplu 
sugestiv: 

-Este exact ca la pătrunderea unei navete cosmice în 
atmosferă: dacă ea vine într-un unghi prea abrupt şi cu o 
energie mare, va fi consumată, se va aprinde datorită frecării 
intense; dacă unghiul este prea larg, atunci forţa gravitaţiei o va 


respinge, iar naveta va ricoşa pe lângă planetă. Doar sub un 
anumit unghi şi pe o anumită direcţie ea poate să intre în 
siguranţă în atmosferă şi să ajungă pe suprafaţa planetei. 
Principial vorbind, regula este aceeaşi şi la pătrunderea în 
interiorul Pământului, unde vei intra pe liniile de câmp magnetic 
şi vei parcurge dimensiunile subtile, intrând mai întâi în planul 
eteric, apoi din ce în ce mai subtil, până în centru. Asta, fireşte, 
dacă nivelul individual de conştiinţă este adaptat unei astfel de 
călătorii. 

Am intervenit, pentru că aici mi-am adus aminte despre 
un aspect pe care de asemenea doream să-l clarific: 

- Eu ştiu că la om corpurile lui subtile învelesc corpul fizic, 
iar ultimul, la exterior, este corpul cauzal, care este cel mai 
rafinat. Dar, din cele aflate de la doctorul Xien şi de la tine, în 
cazul planetei nu este la fel. 

-Corpurile subtile ale fiinţei umane sunt prezentate ca 
învelind” corpul fizic şi ele se extind din ce în ce mai mult în 
exteriorul acestuia, de la corpul eteric la corpul cauzal. Totuşi, 
această extindere nu este doar pe o singură direcţie, deoarece 
corpul fizic este de asemenea pătruns şi în interiorul său de 
celelalte corpuri subtile. In cazul Pământului şi al oricărei alte 
planete lucrurile sunt la fel, chiar dacă aparent este invers, 
adică se porneşte de la corpul fizic şi se merge spre centru unde 
este corpul cauzal. La fel de bine pot spune că şi planeta 
noastră are un corp eteric care acoperă suprafaţa fizică, apoi cel 
astral care acoperă planul eteric şi tot aşa. Însă aceasta este 
doar o reprezentare dimensională a problemei, pe care mintea o 
ataşează în nevoia ei de a înţelege „mecanismul”. Evoluţia 
spirituală a unei fiinţe umane de exemplu, nu se face spre 
„exterior”, ci totdeauna mergând spre interiorul fiinţei, spre 
centrul spiritual. Din perspectiva faptului că o planetă este de 
fapt o fiinţă, faptul că în centrul spiritual al planetei găseşti 
frecvenţa cea mai înaltă de vibraţie este perfect justificat. Prin 
urmare, problema este „inversată” doar din perspectiva minţii, 
care o interpretează dimensional, introducând ideile de 
„interior” şi „exterior”. Din această cauză lucrurile par să fie 
opuse, dar în realitate ele sunt unitare. Acum înţelegeam foarte 
bine situaţia şi i-am mulţumit lui Cezar pentru explicaţii. 


Bariere conceptuale 


Un timp am tăcut amândoi, el savurând şofatul, eu 
punând în ordine mentală noţiunile pe care le-am aflat în 
ultimele ore. După mai multe minute am reluat discuţia asupra 
unuia dintre punctele sensibile: 

-Mie mi se pare foarte interesant acest proces de formare 
planetară, despre care mi-a vorbit doctorul Xien, care nu prea 
are legătură cu concepţia ştiinţifică actuală, cea a acreţiei 
materiei la un nucleu. 

Cezar înclină din cap, aprobator. 

- Interesant, nu-i aşa? Ce departe pot fi ei de adevăr în 
această privinţă şi totuşi cât de mult se zbat pentru a menţine o 
idee retrogradă şi limitată, pur materialistă, în câmpul 
conştiinţei omenirii. În realitate, toate stelele şi planetele se 
creează pornind de la acest principiu de gaură neagră, dar 
ştiinţa înţelege fenomenele doar prin prisma posibilităţilor ei 
actuale. Deşi explicaţia lor cu bolovanii cosmici care se ciocnesc 
şi, prin acreţie, ajung să formeze planetele este în mod evident 
insuficientă, ea totuşi funcţionează într-un anumit context foarte 
limitat, al unei explicaţii teoretice, conceptuale. Oricâte erori ar 
fi, nepotriviri sau observaţii care contrazic această teorie, ei se 
încăpăţânează să o menţină, deşi îşi dau seama că nu are cum 
să funcţioneze. 

- Mă întreb ce îi face pe oamenii de ştiinţă să rămână la 
acest stadiu limitat de concepţie..., am spus eu cumva retoric. 

Ştiam răspunsul, dar voiam totuşi să aud şi părerea lui 
Cezar. Nu a trebuit să aştept prea mult. 

- Orgoliul, aroganţa şi rutina; faptul că unii savanţi s-au 
cantonat într-un sistem de concepţii învechite, pur materialiste, 
iar asta îi privează să aibă o viziune mai largă asupra 
Universului. Nu poţi să ceri la nesfârşit dovezi prin „măsurători”, 
atâta timp cât însăşi aparatele de măsură şi tehnologia de 
măsurare sunt relativ limitate şi modeste. În astfel de cazuri 
obţii doar ceea ce vrei, adică atât cât îţi pot oferi acele aparate. 
Nu fenomenele trebuie să-şi coboare frecvenţa pentru ca tu să 
le observi şi să devii conştient de existenţa lor prin intermediul 
aparatelor de măsurare, ci tu trebuie să-ţi măreşti frecvenţa 
personală de vibraţie pentru a determina transformări în 
tehnologie, în modul de gândire şi în comportamentul ştiinţific, 
ca să ajungi să percepi acele fenomene sau realităţi superioare 


aşa cum trebuie. Principala barieră în faţa progresului ştiinţei 
este concepţia ei materialistă asupra lumii. 

- În orice caz, mi se pare că e prea mult pentru ei să 
accepte ca sursă de formare planetară o gaură neagră de 
dimensiuni reduse. 

- Ceva rudimente despre o astfel de concepţie au avut şi 
astrofizicienii moderni, atunci când au emis teoria formării 
stelelor printr-o mişcare gradată rotitoare a materiei din norul 
de praf stelar, doar că ei au încercat să „rezolve” totul din punct 
de vedere fizic şi mergând cumva „de-a-ndoaselea”. De fapt, 
mai întâi apare acest vortex fundamental, ca o singularitate, ce 
manifestă un câmp din ce în ce mai intens de forţe în rotaţie, 
până când încep să se manifeste primele rudimente ale materiei 
fizice, adică praful stelar; apoi, după o perioadă de timp apare şi 
apa. 

- Este foarte interesant şi uluitor cum se petrec lucrurile 
de fapt în Cosmos, cum apare materia..., am spus eu, realmente 
fascinat de aceste mistere. 

- Există câteva voci în ştiinţa actuală care presupun că 
elementele principale ale materiei, vorbind de electroni, protoni 
şi neutroni, se formează în zonele intens magnetice din 
vecinătatea unor găuri negre care se rotesc foarte repede. Alţi 
cercetători consideră că aceste elemente apar din „neant” şi 
apoi se topesc în „neant”, adică în „vidul” cosmic. De fapt, vidul 
este real şi există, chiar dacă energia lui pare să fie „magică”. 
Orice mini-vortex care există în cosmos reprezintă o mini-gaură 
neagră, iar energia vidului se „condensează” şi se manifestă 
atunci prin intermediul lui ca o fină peliculă, ca un fel de „vid 
lichid”, ca o suprafaţă de lichid care se ondulează mereu. 

- Eu înţeleg într-o anumită măsură, dar mă îndoiesc că 
cercetătorii moderni ar putea fie măcar să asculte aşa ceva. 
Asta i-am spus şi doctorului Xien. 

- Am studiat problema, pentru că m-a interesat. Spre 
surprinderea ta, cercetătorii au descoperit deja acest adevăr, 
însă nu înţeleg ce să facă cu el3. Faptul că ei se încăpăţânează 
să spună că aşa ceva nu apare în mod natural în Univers, e 
problema lor, nu a noastră. Tot aşa, ei îşi imaginează că totul e 
o „întâmplare”, un haos mai mic sau mai mare din care „se 
întâmplă” să apară viaţa, o stea sau nişte planete. 


Eram amuzat că Cezar folosea aproape aceleaşi expresii şi 
idei ca doctorul Xien, ceea ce însemna că învăţăturile acestuia 
prinseseră rădăcini adânci şi în el. 

- Singurele care „guvernează”, în concepţia oamenilor de 
ştiinţă contemporani, sunt legile Universului fizic, care se aplică 
la un domeniu limitat al realităţii. Mereu apar necunoscute, 
mereu sunt semne de întrebare, mereu sunt mistere 
nerezolvate, chiar dacă legile lor spun că un anumit obiect, 
fenomen sau manifestare n-ar trebui să existe acolo unde apare 
sau în forma în care apare. Nu poţi să construieşti un bloc doar 
cu dalta şi ciocanul, pentru că rişti să se surpe; nu ai elementele 
de legătură, nu cunoşti esenţa proiectului. Intr-un astfel de caz, 
savanții ar trebui să se documenteze, să cerceteze, să fie 
deschişi la alte posibilităţi mult mai vaste, pentru a realiza un 
salt semnificativ de concepţie. Deocamdată aceasta nu s-a 
petrecut, dar poate că există şanse în viitorul apropiat. (Probabil 
autorul se referă la „condensatul Bose-Einstein”, care este o 
stare a materiei diferită de cele cunoscute în natură, în care 
atomii ajung să se comporte corelat, la unison, atunci când 
temperatura este foarte apropiată de zero absolut (n. ed.)) 


Accesul în interior pe la Poli: subtilităţi, repere, 
certitudini 


- Eu nu prea văd cum ar putea să facă asta, atâta timp cât 
ei nu pot concepe existenţa unei dimensiuni subtile de 
manifestare la o frecvenţă de vibraţie superioară a materiei, am 
spus eu. Nu vor avea acces în interiorul planetei, nu vor şti cum 
să pătrundă în interior. 

Cezar a preluat ideea şi a spus: 

- Într-adevăr, oamenii nu înţeleg cum se face trecerea spre 
dimensiunea subtilă. Toţi îşi imaginează că Pământul gol la 
interior ar trebui să fie precum o nucă de cocos scobită. Asta se 
petrece datorită concepţiei pur materialiste pe care o au asupra 
lucrurilor. Uite, de exemplu, cei care au descris că au pătruns cu 
barca în lumea din interior. Ce crezi că s-a petrecut de fapt? 

Ştiam prea bine relatările de această natură şi acum le 
puteam reinterpreta pe baza noţiunilor aflate. Am spus: 


- Pluteau în regiunea cercului arctic şi a fost şansa lor să 
se alinieze cu barca pe una dintre liniile de câmp magnetic şi 
gravitațional, care duce spre interior. 


Învelişul solid al Pământului 
(crustă + manta) 


Reprezentarea schematică a pătrunderii 
în interiorul Pământului pe la Polul Nord 


-Întocmai. Pe la poli este cel mai uşor de pătruns, dacă 
există rezonanţă între frecvenţa intrării în planul eteric şi 
frecvenţa individuală a fiinţei. Depinde însă şi de viteza de 
înaintare a bărcii, care întretaie liniile de câmp magnetic şi 
gravitațional. Dacă ea este variabilă, atunci vei rata intrarea pe 
liniile de câmp magnetic, care sunt aliniate cu cele de câmp 
gravitațional în zona polilor. Important este ca viteza bărcii să 
fie constantă. Nu vei pătrunde spre interior pe la ecuator, pentru 
că acolo liniile de câmp magnetic sunt orientate perpendicular 
pe cele de câmp gravitațional, iar influenţa lor nu produce acest 
efect. In schimb, acolo diversitatea biologică este favorizată. Dar 
la marginea „conului magnetic” din zona arctică, chiar la limita 
tranziţiei spre planul eteric, spre interiorul Pământului, câmpul 
magnetic este puternic şi el se aliniază cu liniile de câmp 
gravitațional. Influenţa lor conjugată se transmite atomilor din 


corpul fizic şi aceştia sunt puternic energizaţi. Apoi, pe măsură 
ce intri în „conul magnetic”, intensitatea câmpului magnetic 
scade, dar frecvenţa de vibraţie a atomilor corpului a crescut şi 
ea permite trecerea spre eteric de-a lungul liniilor de câmp 
magnetic. 


Zonă în care liniile de 
câmp magnetic 
se aliniază cu direcţia de 
atracție gravitațională 


Linii & r ; 

Zonă cu câmp magnetic 

~ 


Zonă în care liniile de 
câmp magnetic 
sunt perpendiculare 
pe direcția de 
atracție gravitațională 

de câmp 
magnetic 


Conul magnetic” şi zona de aliniere a liniilor de câmp magnetic 
cu atracția gravitațională 


-Am înțeles. Să zicem că sunt la marginea „conului 
magnetic” şi respect condiţiile pe care le-ai spus. Intru eu atunci 
în interiorul Pământului? 

- Ai trei posibilităţi. Dacă direcţia în care te deplasezi nu 
este orientată către pol, atunci îţi continui drumul pe apele 
oceanului, plutind deasupra zonei de intrare. În acest caz rămâi 
în planul fizic; nu înţelegi ce reprezintă acea zonă, nu simţi şi nu 
pătrunzi în interiorul planetei. Dacă direcţia ta este mai 
apropiată, dar nu coincide totuşi cu cea către pol, atunci intri 
într-o anumită stare ca de transă, în care îţi dai seama că se 
petrece ceva neobişnuit, poate chiar ai anumite informaţii, dar 
atât; este doar o trăire interioară. Fizic vorbind, tu treci însă cu 
barca peste zona de acces, fără să pătrunzi în interiorul 
Pământului. Dar dacă direcţia de deplasare este către pol, există 


şanse mari ca tu să intri în planul eteric şi prin aceasta în 
„interiorul” Pământului. Insă pentru asta e nevoie ca frecvenţa 
ta individuală să fie egală sau foarte apropiată de frecvenţa de 
trecere, cu alte cuvinte dacă nivelul tău de conştiinţă şi de 
înţelegere este compatibil cu această trecere, adică este 
suficient de elevat şi pur, atunci te aliniezi cu liniile de câmp 
magnetic şi gravitațional şi intri în următorul plan, care este 
planul eteric. Pătrunzi astfel în ceea ce este numit „interiorul 
Pământului”. 

In timp ce Cezar îmi explica toate acestea, eu căutam să- 
mi reprezint mental o astfel de situaţie şi, ca lucrurile să-mi fie 
mai clare, după ce am revenit la Bază am desenat câteva schiţe. 
Mai jos este varianta finală, cu reprezentarea celor trei 
posibilităţi. 

să nu uităm însă că este vorba doar despre un desen fizic, 
ce urmăreşte să reprezinte o realitate subtilă de la un anumit 
punct încolo. De pildă, desenul ne arată că aparent intrăm în 
interior şi ne întoarcem cu barca pe partea inferioară a scoarţei, 
urmând curbura din figură. In realitate, dacă cineva ar trăi 
această experienţă în modul indicat, nu ar sesiza deloc o astfel 
de curbură sau „întoarcere” cu susul în jos. Aceasta nu din 
cauza razei mari de curbură, cum au încercat unii să sugereze, 
ci pentru că în realitate se intră în planul eteric subtil. Acolo nu 
vom percepe că ne „întoarcem” cu susul în jos, ci pur şi simplu 
vom urma linia gravitaţională şi magnetică spre centrul 
Pământului, pe care am pătruns. 


Vasul trece parţial prin zona de intrare către interiorul Pamântulu 


Vasul pătrunde în interiorul Pamântului pe liniile de câmp magnetic 


Cele trei situaţii care pot să apară în zona polilor, în legătură cu 

_ pătrunderea în interiorul Pământului. 

In jurul nostru va fi tot apă, în general vom vedea acelaşi 
cer, însă destul de repede vor începe să apară şi alte elemente, 
despre care noi ştim că nu ar avea motiv să fie acolo, în apele 
arctice. Cei care îşi descriu în acest fel experienţa spun că au 
intrat „în interiorul Pământului”, dar ei gândesc aşa pentru că se 
consideră în continuare în planul fizic. De fapt, ei au pătruns 
deja într-o altă dimensiune, care este cea eterică şi corespunde 
planetei noastre în zona respectivă. Neştiind despre o astfel de 
realitate subtilă, ei încearcă să o asocieze cu ceea ce cunosc din 
planul fizic şi de aceea impresia lor este că, într-un anumit fel, 
au pătruns în „interiorul gol” al planetei. 

Cezar mi-a explicat mai apoi ceva care poate să pară 
straniu şi care face subiectul principal al neînţelegerii acestui 
fenomen: după puţin timp de la pătrunderea în dimensiunea 
eterică a Pământului, dacă priveşti bolta cerească din acest plan 
subtil eteric, la mijlocul ei poţi vedea Soarele central al planetei, 
care nu este acelaşi cu Soarele nostru de pe cer, din planul fizic. 
Totuşi, în cazuri foarte rare, pentru o scurtă perioadă de timp şi 
dacă momentul pătrunderii este potrivit, atunci poţi vedea pe 
cer doi Sori: unul este cel din planul fizic, care este astrul din 
spaţiul cosmic, iar celălalt este Soarele din planul eteric, din 
interiorul planetei. Curând însă rămâne doar acesta din planul 
eteric, deoarece călătoria se continuă spre centru; el luminează 
mai slab şi are o dimensiune mai mică. 

-Nu prea îmi este clar cum e posibil ca Soarele din interior 
să reprezinte gaura neagră din centrul planetei, am spus eu. 
Aproape sigur că trebuie să fie o eroare în expunere. Ori este o 
singularitate, o gaură neagră ce absoarbe, ori este o stea, adică 
un Soare. 


Aparent aveam dreptate. Totuşi, intuitiv simţeam că pe 
undeva judecata mea era viciată de microbul necunoaşterii. 

- Nici eu, nici doctorul Xien nu ţi-am spus că în mijlocul 
planetei se află o stea, mi-a răspuns Cezar. Ceea ce se vede ca 
fiind un Soare acolo reprezintă de fapt expresia luminoasă a 
găurii negre centrale în planul eteric . În mod normal, tu nu ai 
vedea nimic acolo, deoarece frecvenţa de vibraţie a 
singularităţii este foarte înaltă, depăşind spectrul de frecvenţe 
din planul fizic. 

- Şi atunci de ce există totuşi un Soare care luminează? am 
întrebat mirat. 

-El este de fapt radiaţia emisă de gaura neagră, care 
apare în urma procesului de absorbţie a materiei. Tu vezi chiar 
acest fenomen care se traduce prin radiaţie luminoasă eterică, 
pentru că atunci eşti deja în planul eteric. | se spune „Soare 
interior”, pentru că ne-am obişnuit să denumim generic „Soare” 
ceea ce luminează pe cer. Gaura neagră centrală, pe care o 
denumim „Soare interior” are un câmp magnetic şi gravitațional 
propriu; există de asemenea o viteză unghiulară a ei şi aceste 
elemente determină gradul de absorbţie a materiei, care se 
realizează lent, dar se realizează. Lumina Soarelui interior este 
sensibil mai slabă decât cea a Soarelui din planul fizic, vizibil pe 
cer. De aceea el mai este cunoscut ca fiind „Soarele Fumuriu”. 

Am tăcut un timp, aproape ameţit de acele explicaţii. 
Căutam să decantez această nouă cunoaştere valoroasă, de 
zgura unor informaţii false sau eronat înţelese, pe care le aveam 
până în acel moment, aşa cum au fost şi încă sunt furnizate de 
ştiinţa contemporană. 

- Trecerea din planul fizic în planul eteric trebuie să mai 
îndeplinească o condiţie, mi-a mai spus Cezar. Dacă eşti pregătit 
lăuntric şi dacă există rezonanţă între frecvenţa de vibraţie a 
conştiinţei tale şi frecvenţa de vibraţie din planul eteric, atunci 
între cele două planuri există o anumită plajă comună de 
frecvenţe, pe care tu atunci va trebui să o parcurgi rapid, fără 
să-ţi pierzi conştiinţa. În acel scurt interval al trecerii tu trebuie 
să rămâi perfect conştient. Pătrunderea în planul eteric nu se 
face brusc, ci lin, într-un interval accesibil de timp. Cu cât fiinţa 
este mai bine pregătită, cu atât această trecere este mai puţin 
stânjenitoare, dar ea poate totuşi să fie sesizată, mai ales prin 
faptul că ceva aparent ciudat se petrece. Lucrurile par să 


rămână la fel şi totuşi ele încep să fie diferite, până când 
elementele noi devin flagrante, cum ar fi vegetaţie în zona 
„arctică”, vânt cald, un soare nou, animale nemaivăzute, apă 
mai caldă. 

- Şi aceasta este lumea din interiorul Pământului? am 
întrebat eu curios. 


Zonă 

Suprafaţa interioară 
a planetei / planul eteric 


Elemente structurale în scoarţa şi mantaua planetei 


- Sunt multe astfel de „lumi” în interiorul planetei noastre. 
Depinde la care te referi. Există civilizaţii, într-un sens mai 
restrâns al termenului, care subzistă în cavităţi imense chiar în 
interiorul scoarţei terestre. Scoarța planetei este fizică, dar la 
apropierea de „mantaua terestră” apare deja o zonă de tranziţie 
spre planul eteric. Această porţiune fizică a planetei, care nu 
este prea groasă, apare ca un „fagure” în secţiune şi prezintă 
multe cavităţi de diferite mărimi; unele sunt goale, în altele 
trăiesc fiinţe, sunt chiar oraşe, comunităţi mai mici sau mai 
mari. Tipurile de fiinţe sunt de asemenea diferite. Alte astfel de 
„bule” din interiorul Pământului sunt pline cu lavă, cu petrol, iar 
în altele există lacuri imense. Le putem numi „lumi subterane” 
şi ele sunt chiar foarte diverse. Unele dintre acele comunităţi de 
fiinţe, care sunt mai apropiate de suprafaţă, fac parte integrantă 
din planul fizic; altele, care se află la o adâncime mai mare trec 
deja în planul eteric sau se întreţes cu acesta. 


Pe ape, prin peşteri sau prin păduri 


- Dacă aşa este structura interioară a scoarţei Pământului, 
atunci cred că toate acele fiinţe care trăiesc acolo nu intră sau 


ies doar pe la poli. Probabil au şi alte căi de acces, aşa cum noi 
putem pătrunde prin al doilea tunel. 

- Bineînţeles. De fapt, există trei feluri principale de acces 
spre centrul planetei. Primul dintre ele, pe la poli, este cel mai 
uşor şi l-am descris. A doua posibilitate este prin intermediul 
unor locuri speciale, de obicei peşteri sau caverne în interiorul 
munţilor, dar ele pot fi la fel de bine şi la suprafaţa solului, în 
păduri sau chiar pe câmp. Oamenii de ştiinţă le denumesc 
distorsiuni spaţio-temporale sau portaluri şi într-un fel chiar asta 
sunt, adică ele reprezintă punctul de intersecţie a unor vortexuri 
de energie din planurile fizic şi eteric, în principal, iar uneori 
chiar şi din planul astral. Acolo unde ele se intersectează, 
creează un fel de „filon” energetic, ce determină la suprafaţa 
fizică a Pământului o zonă specială. Unele dintre aceste „filoane 
energetice” durează mai mult timp, altele mai puţin. Cele 
puternice pot dura sute sau chiar mii de ani; altele pot fi scurte 
de numai câteva minute. 

- Acesta este motivul pentru care preoţii din vechime 
obişnuiau să realizeze ritualuri iniţiatice sau de invocare în 
păduri? 

- Este unul din motive. De aceea se şi spune că sunt unele 
păduri în care oamenilor le este sau le era frică să intre. Nu 
pentru că acele păduri ar fi avut vreo problemă, ci pentru că în 
interiorul lor existau sau chiar există anumite zone care 
reprezintă treceri spre planul eteric, unde realitatea este 
diferită. Vegetaţia şi fiinţele apar de cele mai multe ori într-un 
alt fel decât în planul fizic şi asta îi sperie pe oameni. Ei devin 
confuzi, nu se mai regăsesc în spaţiul şi timpul cu care erau 
obişnuiţi, nu înţeleg ce se întâmplă cu ei şi nu realizează că de 
fapt se află deja în alt plan de manifestare, care este superior 
planului fizic. De exemplu, unele dintre aceste păduri speciale 
puteau fi relativ mici ca întindere şi totuşi, după ce intrau în ele, 
oamenii puteau merge zile întregi fără să le dea de capăt, 
pentru că deja ei pătrundeau într-o altă dimensiune, de obicei în 
planul eteric, iar acolo pădurea avea alte caracteristici. Se putea 
petrece însă şi invers; totul depinde de specificul locului de 
trecere. 

După o scurtă pauză, Cezar a continuat: 

- Dacă pătrunzi sau treci pe acolo şi dacă eşti pregătit 
pentru aşa ceva, atunci se produce trecerea ta în planul eteric şi 


poţi intra chiar în interiorul Pământului. Însă pentru asta, repet, 
trebuie să fii pregătit, să ai o stare interioară potrivită, să 
înţelegi aceste aspecte, să fii în locul respectiv la momentul 
potrivit. Dacă este necesar, toate aceste elemente se 
„aranjează” exact aşa cum trebuie. Tu mergi, de pildă, printr-o 
pădure şi deodată apare o cărare ce este altfel decât celelalte; o 
urmezi şi ajungi la o stâncă, unde vezi o intrare aparent banală 
într-o grotă. Acea grotă sau intrare în munte nu exista însă până 
atunci. Urmezi acea intrare şi apoi te adânceşti tot mai mult, dar 
pe măsură ce înaintezi în peşteră, ai senzaţia că pereţii ei se 
îngustează din ce în ce mai mult şi că ei „curg” cumva mai 
repede pe lângă tine, deşi tu te deplasezi în mod normal. 

- Există multe astfel de locuri speciale? am întrebat, 
fascinat de discuţie. 

- Dinamica lor este mare, însă unele dintre ele sunt 
„consacrate”, durând de mult timp şi fiind foarte puternice. 
Chiar dacă ele au ajuns să fie cunoscute de unii oameni, totuşi 
efectul pe care îl generează este în primul rând acela de frică şi 
chiar panică. Instinctul de conservare acţionează atunci foarte 
puternic în om. Frica de necunoscut, amplificată de „poveşti”, 
precum şi de alte elemente stranii care se petrec împrejur 
creează o legendă adeseori terifiantă a locului respectiv. 
Tendinţa localnicilor, dar şi a autorităţilor este aceea de a bloca 
accesul. Tensiunea care apare la schimbarea frecvenţei de 
vibraţie în apropierea unor astfel de locuri generează stări de 
confuzie, emoţii puternice, haos mental şi cel mai adesea 
sentimentul pregnant de frică. 

Am intervenit cu o întrebare care mi se părea importantă: 

-Dar, presupunând că intri pe un astfel de „filon 
energetic”, raportul spaţiu-timp rămâne la fel cu cel din planul 
fizic? Eu aş spune că nu. 

- Şi chiar ai dreptate. O distanţă relativ mică străbătută în 
interiorul unui astfel de „filon energetic” poate să însemne zeci 
sau chiar sute de kilometri în planul fizic. Călătoriile în interiorul 
Pământului sunt de obicei rapide, dacă ai mijloacele potrivite 
sau dacă nimereşti „filonul energetic” potrivit. 

După ce mi-a dat aceste explicaţii, Cezar mi-a vorbit 
despre a treia posibilitate de acces în interiorul planetei: 

- Aceasta era folosită în antichitate şi ea făcea parte din 
chiar setul lor de credinţe, căci pentru ei era ceva foarte natural 


pe atunci. În acest caz, pătrunderea spre centrul Pământului se 
face pe ape. Eşti de exemplu pe lacul potrivit, cu o barcă; destul 
de repede apare o ceaţă stranie, intri în ea şi apoi te pomeneşti 
în alt loc. Asta îţi arată că ai intrat deja în planul eteric şi, cel 
mai probabil, te afli în interiorul planetei. 

- Asta poate fi cazul specific Triunghiului Bermudelor, am 
spus eu imediat. 

- Chiar aşa este. Singura problemă e că, în cazul 
avioanelor ce pătrund în ceata respectivă, deoarece se schimbă 
frecvenţa de rezonanţă, aparatele de bord nu mai funcţionează, 
nu ştii unde te îndrepţi şi chiar motoarele tind să se oprească. 
Dar atâta timp cât eşti pe o ambarcaţiune, vei pluti pur şi simplu 
în derivă prin acea ceaţă, până când la un moment dat ieşi din 
ea, dar atunci deja te afli în interiorul Pământului, în plan eteric. 

- Chestiile astea îmi par totuşi cam întâmplătoare. E un 
grad mare de neprevăzut şi chiar de risc. 

-Doar aparent. Astfel de zone sunt precum nişte 
„avanposturi energetice”, care sunt cunoscute foarte bine de 
locuitorii din interior şi de aceea, în cele mai multe cazuri la 
ieşirea din ceața albă eşti aşteptat şi întâmpinat. Asta e valabil 
nu doar pe apă, ci şi în zonele de distorsiune pe uscat, în 
peşterile din interiorul munţilor sau la alte astfel de „treceri” 
spre interiorul Pământului. Te vei convinge de asta în curând. 
Un bun exemplu este şi cel despre regele Arthur şi cavalerii săi, 
care ştiau cum să meargă spre Tărâmul sau Insula înţelepţilor, 
ce nu aparţinea de planul fizic, dar în care se putea ajunge 
trecând „o ceaţă” pe un tac. In gravurile care au rămas, barca 
lor era reprezentată Pe lac, iar sub ea, în apă, poţi vedea un 
şarpe care îşi muşcă coada, realizând un cerc sau mai bine zis 
un oval. Este şarpele Uroboros din mai multe tradiţii ezoterice, 
dar semnificaţia lui este aceeaşi: el semnifică legătura cu 
energia vidului, iar trecerea din planul fizic spre planul superior 
de manifestare, care este planul eteric, se face printr-un astfel 
de „vid”, în fapt o singularitate. 

Eu eram uluit că oamenii din acea vreme aveau cunoştinţe 
deosebite despre planuri şi dimensiuni subtile şi chiar ştiau şi 
puteau să le acceseze la voinţă. Cezar a făcut nişte precizări 
suplimentare: 

-Intr-adevăr, asta arată anumite cunoştinţe iniţiatice, pe 
care Arthur şi cei apropiaţi lui le aveau în acele vremuri. Ştii bine 


că nici până în prezent nu au putut să identifice locul în care s-a 
aflat cetatea lui, Avalon. De aceea istoria şi cultura preferă să-l 
treacă atât pe Arthur, cât şi pe Merlin şi cetatea lor în categoria 
miturilor şi legendelor. E mai simplu şi mai convenabil, iar 
justificarea este că nu s-au găsit „dovezi”. Însă lipsa acestor 
dovezi, care se datorează faptului că acele cetăţi, oraşe sau 
personaje nu au fost sau nu au mai rămas în planul fizic, ci au 
tranzitat în planul eteric, pot fi regăsite în multe alte cazuri. De 
exemplu, oraşul incaş Eldorado, cetatea Troia şi încă multe 
altele, despre care nu se ştie mai nimic sau informaţiile sunt 
contradictorii. 

Ultimele 24 de ore fuseseră un adevărat „tur de forţă 
ideologic”, în care concepţia mea despre structura internă a 
planetelor a fost resetată în totalitate. Într-o anumită măsură 
mă simţeam pregătit pentru a realiza prima călătorie, însă 
plecarea era programată peste câteva zile. Odată ce am ajuns 
în interiorul locației din Bucegi, i-am solicitat lui Cezar două ore 
pentru a mă putea odihni, ceea ce am şi făcut. Apoi, plin de 
resurse nebănuite şi de exaltare în suflet, am reintrat în 
atmosfera magică a Sălii Proiecţiilor. 


Cap. 2 -MAREA CONTROVERSĂ: PĂMÂNTUL PLIN VERSUS 
PĂMÂNTUL GOL ÎN INTERIOR 


După ce m-am trezit, m-am ocupat pentru un timp scurt 
de verificarea şi semnarea unor acte şi documente. Noua 
„formulă” de aparat administrativ şi de organizare a locației 
secrete din munţii Bucegi ajunsese la un regim optim de 
funcţionare. Sarcinile erau uşor de stabilit, iar procedurile, lanţul 
de comandă şi organigrama personalului fuseseră mult 
simplificate. In mare parte, aceasta s-a datorat tehnologiei 
excepţionale americane, cu care baza secretă era dotată. Unele 
dintre aceste elemente tehnologice aproape frizează cărţile SF, 
dar realitatea este că noi ne bucurăm acum de ele. Toţi cei din 
Departament ştim că această tehnologie nu provine din proiecte 
guvernamentale, ci de altă natură, dar există un acord tacit 
între noi şi ofiţerii americani de la Pentagon pentru a nu 
dezvolta acest subiect sensibil. În baza acestui fapt am o 
responsabilitate mărită şi, deoarece sunt aspecte care privesc 


mai mult partea americană, nu voi menţiona anumite tehnologii 
care au fost proiectate special pentru această locaţie. 


Update 


Supravegherea bazei şi sistemele de protecţie sunt atât 
de sofisticate, încât nevoia de personal s-a redus foarte mult. Ca 
relief, dacă urci muntele şi ai şansa să ajungi în zonă, nu vezi 
deviația de drum care conduce la locaţie. Ea a fost disimulată 
într-un mod foarte inteligent. Dar chiar dacă, prin cine ştie ce 
străpungere a sistemului de protecţie, ai găsi şi ai urma scurta 
bucată de drum cu aparenţă de drum forestier, vei trece pe 
lângă munte aproape fără să înţelegi că acolo se află poate cea 
mai importantă bază secretă de pe planetă în momentul actual. 
Pentru a se obţine acest efect de securitate muntele a fost pur 
şi simplu „prelungit” pe o distanţă de aproximativ 30 de metri în 
grosime, ca un fel de „plombă” în zona intrării, iar pe lungime i 
s-a modificat aspectul într-o curbă pe o distanţă de mai bine de 
80 de metri, după care a fost acoperit cu sol şi vegetaţie. 
Modificarea de relief a fost făcută astfel încât să pară o stâncă 
abruptă care se prelungeşte sus, în panta muntelui, cu brazi 
deasupra. 

Am fost de faţă, împreună cu Cezar, atunci când s-a 
realizat această modificare şi am rămas uluit cât de eficientă 
era acea tehnologie. Dacă au putut să realizeze aşa ceva în acel 
mod aparent simplu şi rapid, înseamnă că nu au probleme să 
construiască, dacă vor, baze pe orice satelit sau planetă care 
permite asta. Sursa energetică nu este convenţională şi nici 
materialul folosit. Întreaga lucrare, care era uriaşă ca dimensiuni 
şi dificultate pentru posibilităţile tehnologice obişnuite, a fost 
construită în două zile, dintre care prima zi a constat numai în 
setarea, programarea şi dispunerea prin încercări succesive a 
trei mecanisme care nu seamănă cu nimic din arsenalul 
tehnologic contemporan „la vedere”. Mai apoi procesul s-a 
derulat ca un fel de „magie”; nu am mai văzut niciodată aşa 
ceva, depăşeşte imaginea conceptuală pe care o avem despre 
realizarea construcţiilor şi despre materie. 

Această schimbare a reliefului a fost gândită din două 
perspective: prima avea în vedere securitatea sporită a locului; 
a doua viza crearea de spaţiu nou în interior, pentru un centru 


de comandă şi control al locației. Acest spaţiu includea sursele 
energetice şi de redistribuire funcţională a compartimentelor, 
deoarece laboratorul ştiinţific de analiză „la prima mână” a fost 
readus în cadrul complexului secret. După ce în urmă cu mai 
mulţi ani el a fost mutat în Bucureşti, într-o clădire special 
amenajată şi destinată acestui scop, s-a constatat că 
procedurile sunt mult mai greoaie, fără un câştig substanţial de 
valoare calitativă. Cel care a adus în discuţie posibilitatea 
revenirii laboratorului ştiinţific în cadrul complexului secret, aşa 
cum el a existat în primii ani, a fost generalul Obadea. Ideea lui 
a fost dusă la bun sfârşit de Cezar, după mai bine de un an de la 
moartea generalului. Laboratorul de cercetare a revenit în cele 
trei săli lungi din interiorul hangarului săpat în munte, iar spaţiul 
de odihnă, de pregătire a expedițiilor, precum şi o mică sală de 
mese au fost redistribuite în spaţiul nou creat prin „prelungirea 
muntelui”. In aceeaşi zonă a fost delimitată şi o sală de mari 
dimensiuni pentru depozitare. 

Spaţiul pentru laborator a fost de asemenea reamenajat. 
Cele trei camere în care el a funcţionat la început, în interiorul 
marelui hangar săpat în munte, au fost transformate în două 
spaţii mai largi, fiind dotate cu o aparatură foarte sofisticată. 
Echipa de savanţi era generic formată tot din trei persoane, care 
nu ştiau însă ce anume reprezintă acel loc; ele doar primeau 
temele de cercetare şi de studiu al artefactelor şi dispozitivelor 
care erau aduse în laborator. Contractele care erau încheiate cu 
cercetătorii de acolo includeau clauze de confidenţialitate foarte 
severe, erau manageriate de partea americană şi durau 6 luni, 
după care puteau fi reînnoite doar o singură dată pentru aceeaşi 
persoană. 

Uşile masive culisante, atât de la intrarea în hangar, cât fi 
de la tunelul propriu-zis în munte au fost şi ele eliminate, in locul 
lor s-a utilizat de asemenea o tehnologie foarte avansată, a 
câmpurilor energetice de protecţie, peste care era suprapusă o 
proiecţie holografică. Partea interesantă este că aceste câmpuri 
energetice sunt adaptate la o frecvenţă de rezonanţă specifică 
pentru fiecare dintre persoanele atestate să intre în Marea 
Galerie şi în Sala Proiecţiilor. La sosire în această locaţie secretă, 
cei care aveau acces în interior purtau un fel de brățară, 
asemănătoare cu un ceas plat, care emitea acea frecvenţă. 
Când se aflau în faţa câmpului energetic de la intrare, acesta 


permitea în mod automat accesul persoanelor respective. 
Tehnologia făcea parte şi ea din „setul secret” al hi-tech-ului 
american, permiţându-ne să eliminăm toate celelalte verificări şi 
bariere de protecţie. De exemplu, paza umană ce era asigurată 
în primele faze de acomodare cu locaţia şi de amenajare a ei, 
atât la intrarea în tunel, cât şi la intrarea în Marea Galerie şi cea 
din Sala Proiecţiilor, fusese integral înlocuită prin această 
tehnologie uluitoare şi foarte restrictivă. Nu-mi este însă permis 
să descriu dispozitivele care creează câmpul energetic şi nici 
sursa de energie care îl susţine, de altfel neconvenţională. Prin 
această simplificare radicală s-a obţinut nu doar o protecţie 
aproape desăvârşită a locației, dar şi o dorinţă mai veche a 
generalului Obadea şi a lui Cezar, care nu erau de acord cu un 
flux prea mare de persoane în Sala Proiecţiilor. 

Există ceva foarte deosebit în legătură cu acest ansamblu 
arhitectonic secret din interiorul muntelui. În celelalte volume 
am căutat să redau într-o anumită măsură impresia de neşters 
pe care o lasă pătrunderea sau rămânerea în acest spaţiu. Este 
o experienţă radical diferită de experienţa cotidiană în lumea 
„de afară”. O fiinţă sensibilă ar putea spune că „îţi lasă o urmă 
de nostalgie în suflet”, alta ar putea să o descrie ca „o 
misterioasă chemare spre necunoscut”, iar alţii ar putea să 
definească totul ca „o adevărată magie”. 

Personal cred că fiecare dintre aceste caracterizări conţine 
un adevăr parţial, pentru că, aşa cum am mai spus, atunci când 
pătrunzi în Marea Galerie şi mai ales în Sala proiecţiilor este ca o 
intrare „într-o altă lume”. Sentimentul este complex şi uluitor în 
acelaşi timp, te simţi parcă transportat într-un loc sacru. Chiar 
faptul că în interiorul locației nu există nicio urmă de praf sau 
murdărie este semnificativ. Insă dincolo de aceasta, există 
caracterul sacru de necontestat al locului; te simţi parcă mai 
uşor, lipsit de griji, ai vrea să nu te mai întorci în lume. 
Gândurile negre dispar, preocupările şi planurile meschine de 
asemenea, tot ce doreşti este o continuă năzuinţă către bine şi 
armonie. 

Revenind la elementele structurale generale ale locației, 
una dintre cele mai sofisticate zone ale complexului militar 
secret din Bucegi este camera de control, care a fost construită 
în interiorul prelungirii artificiale a muntelui. De aici se 
monitorizează totul în legătură cu împrejurimile locației, căile de 


acces, funcţionarea permiselor energetice, alimentarea cu 
energie. Este greu de conceput că pe Pământ poate exista o 
asemenea tehnologie, dar ea este acum o realitate în locaţia 
noastră secretă. De pildă, ea asigură un „baraj psihic de 
protecţie a zonei”, însă tehnologia este radical diferită de ceea 
ce se cunoaşte ca fiind HAARP; prin comparaţie, aceasta pare a 
fi o joacă de copii faţă de modul de protecţie subtil energetică, 
ce este asigurat pentru a împiedica alte fiinţe să se apropie prea 
mult de zona respectivă. Persoana se simte dezorientată şi 
nesigură, pe fondul unei uşoare amețeli de care este cuprinsă, 
ceea ce este suficient pentru a o face să se retragă, însă 
remarcabil este că această tehnologie acţionează în mod 
„inteligent” fără asistenţă umană, apreciind dacă „intrusul” sau 
„intruşii” se îndreaptă spre complexul secret. Doar într-un astfel 
de caz şi numai de la o anumită distanţă efectul de protecţie 
apare. Acesta reprezintă însă doar un exemplu de tehnologie 
implementată în acel loc, considerată relativ simplă; există însă 
şi altele, mult mai sofisticate, care vizează apărarea în cazul 
altor tipuri de eventuale pătrunderi sau chiar agresiuni militare 
în zonă. Întreaga locaţie reprezintă un sistem complet autonom 
şi securizat. 

Înainte de a intra în Sala Proiecţiilor am servit masa cu 
Cezar. În locaţie nu există bucătărie; mesele sunt asigurate ca în 
„regim de zbor cosmic”, în pachete speciale. S-a decis că 
renunţarea la o serie de facilităţi şi funcţii, altfel comune într-o 
bază militară obişnuită, era absolut necesară pentru a nu 
complica lucrurile, mai ales că numărul celor care se aflau acolo, 
ca personal de bază, era relativ mic. Condiţiile sunt aşa de bune 
şi facilităţile tehnologice atât de mari, încât în perimetrul bazei 
se putea trăi fără probleme într-un deplin confort fizic şi psihic. 


Sala Proiecţțiilor, o altă lume 


După masă am pătruns cu Cezar în tunel prin ecranul 
energetic. Apropierea de el, având la încheietură brăţara cu 
frecvenţa particularizată, determină pe o anumită porţiune a 
câmpului o uşoară luminozitate, ca o irizaţie de culoare albastră, 
foarte plăcută, precum şi un uşor zumzet. Trecerea se face 
individual; ca senzaţie, nu implică decât o foarte slabă percepţie 
de furnicături, pentru câteva fracțiuni de secundă. O dată 


pătrunşi în tunel, vederea spre exterior este complet opacizată. 
Dacă te uiţi în spate, eşti convins că te afli într-o cameră cu un 
perete de culoare albastru-fosforescent. 

Vehiculele electrice de transport, care mie îmi plăceau 
foarte mult, ne aşteptau aliniate în partea din dreapta a 
tunelului. Iluminarea până la intrarea în Marea Galerie era 
discretă şi foarte plăcută, mai puţin intensă decât în primii ani 
după amenajare. Balizele roşii de pe pereţi au fost înlocuite cu 
un sistem mult mai plăcut cu led-uri. Am parcurs încet distanţa 
scurtă până la poarta gigantică de piatră ce străjuia intrarea în 
Marea Galerie. Ea era deschisă, dar pătrunderea era blocată de 
acelaşi câmp energetic; ca o perdea într-o uşoară mişcare de 
unduire, aici el avea o culoare verzuie, semitransparentă. Se 
renunţase astfel la vechiul sistem complicat de lasere şi, 
bineînţeles, la prezenţa celor doi militari care îndeplineau 
protocolul de acces. 

La apropierea noastră, „perdeaua” energetică a reacţionat 
întocmai ca la intrarea în tunel, devenind uşor efervescentă şi 
producând acel zumzet slab şi reconfortant. Am trecut pe sub 
arcada impunătoarei porţi de piatră şi nu m-am putut abţine să 
nu remarc, uşor amuzat, că nici în prezent nu era pe deplin 
înţeles modul în care a fost ea realizată şi tehnologia după care 
funcţionează. M-am lăsat apoi prins în magia hipnotică a 
drumului prin Marea Galerie, cu acele „ape” de culori şi unduiri 
ce relaxează foarte mult psihicul şi mentalul, până am ajuns la 
intrarea splendid încadrată de câmpul energetic albăstrui, ce 
străjuieşte accesul în Sala Proiecţiilor. Am coborât şi, cu aceeaşi 
emoție care mă cuprindea de fiecare dată când mă aflam acolo, 
am păşit în imensul spaţiu subteran. 

În ultimii trei ani am fost de multe ori în acel loc, dar 
sentimentul sacrului nu dispare niciodată. Nu te „obişnuieşti” 
fiind acolo, nu te plictiseşti, nu oboseşti. Este o adevărată 
minune tehnologică şi spirituală în acelaşi timp, ceva pentru 
care omenirea va trebui probabil să parcurgă multe etape ale 
evoluţiei, pentru a ajunge la înţelegerea ei adecvată. Cezar mi-a 
respectat emoția de care eram cuprins şi a păstrat tăcerea, 
mergând încet lângă mine. Mă hrăneam cu acea linişte 
maiestuoasă, cu lumina venind de niciunde, cu acel câmp de 
energie subtilă care îmi pătrundea fiinţa, sufletul, inima. Imi 
făcusem obiceiul ca, după ce pătrundeam în interiorul imensei 


cavităţi de sub munte, să mi privesc drept înainte spre uriaşele 
guri ale celor trei tuneluri. Am observat că atunci conştiinţa 
traversa un fel de hiatus straniu şi simţurile, percepțiile, precum 
şi anumite capacităţi erau uşor decalate de la modul natural şi 
continuu în care ar fi trebuit să se manifeste. Studiile şi 
observaţiile ne-au arătat că aceasta era o situaţie comună 
aproape la toate persoanele care pătrundeau în Sala Proiecţiilor 
şi tocmai de aceea se recomanda ca într-o primă fază privirea să 
fie îndreptată spre în jos, ori spre lateral. Totuşi, după ce se 
ajungea în zona de mijloc a sălii, cam în dreptul podiumului cu 
cilindrul, senzaţia stranie de „dedublare” dispărea. 

In două dintre vizitele pe care le-am făcut la locaţie am 
fost singur în Sala Proiecţiilor. Era un privilegiu pe care îl aveam 
doar eu şi Cezar, după moartea generalului Obadea şi după 
investirea mea în funcţie. Doar experienţa vie şi directă poate 
să confere emoția şi starea lăuntrică ce tind atunci să 
copleşească fiinţa. Cezar cunoştea prea bine forţa lăuntrică 
extraordinară care este cumulată prin şederea prelungită în Sala 
Proiecţiilor, astfel încât mi-a permis accesul, dar mi-a 
recomandat să fiu totuşi atent la evoluţia stării mele interioare. 
Am rămas mai multe ore de fiecare dată, trăind intens stări şi 
emoţii foarte profunde, ca de transă. Cu toate acestea, la ieşirea 
din tunel şi reîntoarcerea la Bază, foarte repede totul pare că se 
estompează şi rămâne doar o amintire destul de neclară, 
asemănătoare cu cea a unui vis de peste noapte. Am discutat 
despre acest aspect cu Cezar şi el mi-a spus că diferenţa între 
frecvenţa individuală de vibraţie a fiinţei mele şi frecvenţa 
specifică spaţiului subtil din Sala Proiecţiilor este încă destul de 
mare şi e nevoie de timp pentru ca ele să se ajusteze prin 
exerciţiu şi repetare. 

Totuşi, acum el a considerat că sunt pregătit pentru 
expediţia prin cel de-al doilea tunel, care de fapt este tunelul 
central, cel ce conduce spre interiorul Pământului. Atunci când 
priveşti din Sală gurile de intrare ale tunelurilor, acestea îţi apar 
ca fiind imense, impunătoare şi cumva hipnotice, senzaţie 
accentuată şi de irizaţia de culoare verde-pal care pare să fie la 
gura de intrare, dar care în realitate răzbate din interiorul lor. 
Totuşi, din Sală, de la distanţă, nu se poate vedea ce se află în 
interiorul tunelurilor. Atunci când te deplasezi şi priveşti gurile 
de intrare sub diferite unghiuri, constaţi că luminozitatea este 


de asemenea diferită; uneori aceasta dispare aproape complet, 
gurile fiind întunecate, alteori lumina lor tinde spre turcoaz. 

Am ajuns în dreptul consolei, iar Cezar a iniţiat comenzile 
de activare. În faţa noastră a apărut proiecția holografică a 
interiorului tunelului ce înfăţişa prima lui parte şi abia atunci am 
putut vedea anumite caracteristici. Prima impresia a fost aceea 
că, structural vorbind, el nu era diferit de primul tunel, care 
conducea spre Camera Ocultă din zona Marii Piramide din Egipt, 
dar imediat am observat că existau şi deosebiri majore. Tunelul 
central spre interiorul Pământului începea să coboare într-o 
pantă lină după câţiva metri de la intrarea în el. Pe de altă 
parte, distorsiunea spaţială ca o pâlnie nu se afla în secţiunea 
de început a tunelului, precum la tunelul spre Egipt, ci puţin mai 
departe, fiind legată de o particularitate: imediat după 
distorsiune, holograma arăta pătrunderea într-un spaţiu mai larg 
decât diametrul tunelului, un fel de cub cu latura de aproximativ 
8-9 metri. Am observat pe consolă că anumite date se schimbau 
în mod constant şi am dedus că acolo exista un element de 
factură dinamică, energetică, care nu era înfățișat. 

Locaşurile în formă de romb în care se aflau cristalele 
colorate de cuarţ erau dispuse în acelaşi mod, de o parte şi de 
alta a căii de acces, dar nu am observat canelurile din pereţi 
care existau în primul tunel, ce asigurau probabil un fel de 
„ghidare”. De asemenea, tunelul nu devia într-o parte, după 
modelul celui spre Egipt, ci pătrundea după o direcţie dreaptă 
chiar şi după ce începea să coboare spre interior. 


Distorsiunea 5m 
spațială 


Intrarea 
în tunel 


aia 


Cristalele din 
lăcașurile rombice 


Tunelul spre interiorul Pământului -structura până la Marele Cub 


Atenţia mi-a fost atrasă de modificarea bruscă a 
hologramei din faţa consolei: în locul interiorului tunelului a 
apărut imaginea unei fiinţe umane cu pielea albă, stând 


nemişcată şi privind în direcţia noastră. După cum am apreciat, 
avea aproximativ 1,80 metri în înălţime şi purta un veşmânt ce 
putea fi lesne asimilat cu sutana unui călugăr franciscan, de 
culoare alb spre bej. Era lungă până la pământ, cu o centură 
îngustă în jurul şoldurilor şi cu glugă. Privirea îi era foarte 
intensă şi la început a rămas nemişcat mai mult timp. Apoi a 
ridicat încet mâna dreaptă cu palma spre noi până la nivelul 
pieptului, ca într-un semn de recunoaştere şi înţelegere. Imediat 
după aceea, cu aceeaşi mână a făcut un gest ca de evantai şi 
imaginea lui a dispărut. 

Am rămas privind ţintă la imaginea goală a hologramei. 
Nu a fost nevoie să întreb nimic, pentru că Cezar mi-a vorbit 
foarte natural, în timp ce închidea holograma şi comenzile de pe 
consolă: 

-Numele lui este Dryn, dar se aude mai mult ca „Drian”. 
Este unul dintre înţelepţii locului spre care vom merge. Ne-am 
întâlnit de multe ori până acum, există o colaborare. Călătoria 
pe care o vom face fusese deja programată, mi-a confirmat doar 
că suntem aşteptaţi. 

Nu am mai spus nimic, ci ne-am îndreptat amândoi spre 
ieşire, după ce Cezar a lăsat în interiorul tunelului valiza mare 
diplomat pe care o adusese. Ştiam că în unele privinţe nu era 
necesar să fiu insistent; experienţa mi-a arătat că, dacă era cu 
adevărat necesar, Cezar îmi explica ce aveam nevoie să ştiu. 
Unele dintre informaţiile din Departament erau şi pentru mine 
strict secrete, pentru că nu aveam încă nivelul de securitate 
necesar pentru a le cunoaşte. 


întruniri misterioase 


De la Cezar ştiam doar aluziv, ca urmare a călătoriilor pe 
care le-a efectuat în ultimii ani, că legăturile, relaţiile şi 
conexiunile cu cei care se află în interiorul planetei noastre sunt 
complexe şi că menţinerea lor este o sarcină foarte dificilă, 
deoarece implică secrete la cel mai înalt nivel, iar guvernele 
marilor puteri sunt deosebit de interesate să le cunoască. Cea 
mai mare problemă o reprezintă însă interesele unor grupuri şi 
organizaţii oculte, care sunt foarte puternice în dorinţa lor de 
control şi chiar de cucerire. Sunt aspecte care depăşesc nivelul 
securităţii naţionale, ele vizează ceva mult mai profund. 


Intuind cu ani în urmă că situaţia este mult mai complexă 
decât am crezut, nu am întrebat niciodată mai mult decât a fost 
cazul. Eram totuşi avizat despre discuţiile pe această temă 
dintre Cezar şi generalul Obadea, când cel de-al doilea încă mai 
trăia. Ştiam de asemenea şi despre întâlnirile strict secrete ale 
unui grup româno-american selectiv, format doar din câţiva 
membri, care aveau loc în special după revenirea lui Cezar din 
expedițiile sale spre centrul Pământului şi, de două ori, după 
întoarcerea cu echipa sa din tunelul spre Tibet. Eu am primit 
sarcina să organizez din punct de vedere logistic acele întâlniri, 
dar nu am participat la ele. În legătură cu aceasta, nu am 
permisiunea să ofer niciun detaliu în ceea ce priveşte locul, 
numărul de persoane sau acreditările participanţilor. 

Totuşi, pot să spun că acele întâlniri se încadrau într-un cu 
totul alt „ritm” şi după alte criterii decât cele cu care suntem 
obişnuiţi la acest nivel diplomatic. Uneori, lucrurile pur şi simplu 
nu pot fi rezolvate prin metodele comune, deoarece ele aparţin 
unui alt domeniu de cunoaştere. Acesta a fost motivul principal 
pentru care acele întâlniri nu au fost înregistrate şi nu a fost 
permisă nicio stenogramă, excepţie făcând ultima dintre ele, în 
care a fost parafată o înţelegere la cel mai înalt nivel. Tehnica 
de securizare a fost uluitoare, deoarece era evident că multe 
alte state doreau informaţii cât mai detaliate în legătură cu ceea 
ce se petrece aici. 

La două dintre aceste întâlniri foarte importante, Cezar a 
venit însoţit de câte un bărbat ce nu purta costum sau uniformă 
militară şi care părea că se mişcă şi vorbeşte altfel decât ceilalţi 
membri. Iniţial am fost mirat, pentru că persoana nu figura în 
organigrama foarte strictă a întâlnirii, iar Cezar nu mă anunţase 
nimic. Dar în Serviciile Secrete înţelegi foarte repede atunci 
când nu trebuie să pui întrebări incomode. 

Eu eram însă foarte interesat să observ persoanele 
respective, deoarece am remarcat modul lor special de a fi. Pe 
primul bărbat nu am avut ocazia să-l studiez bine, deoarece mă 
aflam într-o încăpere adiacentă culoarului prin care el a trecut 
însoţit de Cezar. L-am putut urmări doar câteva secunde, păşind 
rar, cumva maiestuos, înalt şi gânditor. Am fost însă mai 
norocos cu cel de-al doilea personaj, deoarece mă aflam în 
imediata apropiere a heliportului, având grijă ca sistemele de 
protecţie şi pază să fie asigurate. Din elicopter au coborât Cezar 


şi acel personaj misterios, fiind întâmpinați de generalul 
Obadea. Inainte de a intra în clădire, generalul şi Cezar s-au 
oprit câteva secunde, pentru a discuta o chestiune ce implica, 
după câte mi-am dat seama, o anumită alegere. In acel interval 
scurt de timp, necunoscutul a rămas la o oarecare distanţă de 
cei doi, ţinând mâinile la spate şi capul uşor înclinat în faţă. IlI 
priveam din spate şi îi admiram ţinuta înaltă, fermă, părând 
totuşi foarte detaşat de contingenţele acestei lumi. În acele 
clipe, spre marea mea uimire el se întoarse către mine, 
privindu-mă ţintă, dar cu o expresie blândă, binevoitoare şi chiar 
cu un uşor zâmbet pe chip. Apoi bărbatul se întoarse din nou cu 
spatele şi imediat după aceea toţi trei şi-au continuat drumul 
spre clădire. Abia atunci mi-am dat seama ce repede îmi bătea 
inima, fără să înţeleg însă prea bine de ce. 


O înțelegere mai profundă 


Am revenit la Baza Alpha, unde am fost întâmpinați de 
doctorul Xien, care s-a retras cu Cezar într-unul dintre birouri. 
Am observat atunci că doctorul ţinea în mână ceva ce părea a fi 
o hartă, dar nu am putut să-mi dau seama ce anume reprezenta 
ea. A doua zi Cezar a plecat la Bucureşti pentru anumite întâlniri 
oficiale, iar eu am găsit atunci momentul potrivit pentru a mai 
clarifica unele aspecte despre interiorul planetei. Plecarea în 
expediţie urma să aibă loc peste două zile, astfel încât aveam 
timp suficient să-mi sedimentez şi ultimele cunoştinţe în ceea ce 
priveşte structura internă a Pământului. Profitând de vremea 
frumoasă, spre seară l-am abordat pe doctorul Xien în timp ce 
acesta se afla într-o zonă mai retrasă a perimetrului bazei, 
privind nemişcat discul Soarelui care apunea. 

- Mi-am imaginat o situaţie specială în care am putea privi 
Pământul şi atunci nu ştiu cum ar putea fi înţelese aspectele 
despre care noi am discutat acum două zile. 

Netulburat, doctorul Xien îmi făcu semn să continui. 

- Să zicem că ne aflăm în spaţiul cosmic, cam la 2000 de 
kilometri altitudine şi, ipotetic vorbind, planeta este secţionată 
pe jumătate de o rază laser. Este o operaţie care se realizează 
în planul fizic. Intrebarea mea este: ce s-ar vedea din spaţiu, 
dacă Pământul ar fi tăiat în acest fel în două, ca pe un măr? 


Ideea îmi venise pe drumul de întoarcere spre Bază, dar 
am renunţat să abordez atunci problema, dorind să mă gândesc 
eu însumi mai întâi asupra modului foarte special în care se face 
trecerea de la planul fizic la planurile subtile de manifestare. 
Cum ar putea fi aşa ceva „văzut”? Cum trebuie înţeleasă 
această zonă de tranziţie? După ce am ajuns la Bază, seara am 
petrecut-o în mare parte meditând la această problemă din 
diferite perspective, dar nu eram convins că am găsit răspunsul 
adecvat, astfel încât am luat hotărârea ca a doua zi să deschid 
subiectul şi să cer lămuriri suplimentare. Aflând însă că Cezar a 
plecat în capitală, m-am orientat spre doctorul Xien pentru a 
primi aceste explicaţii. La urma urmelor, poate era chiar mai 
bine aşa, având în vedere că întreaga discuţie pe tema 
interiorului Pământului a fost deschisă cu el. 

Doctorul Xien îmi răspunse, privind în continuare la discul 
roşu al Soarelui: 

- Mai întâi trebuie să înţelegi că, chiar şi teoretic vorbind, 
nu poţi să tai în două Pământul cu un laser, pentru că laserul nu 
poate tăia o gaură neagră. Nu poţi tăia cu el singularitatea care 
se află în centrul planetei şi care este sursa reală de formare a 
acesteia. Lumina laserului ar intra în gaura neagră, iar fotonii ei 
nu ar mai ieşi, deci operaţia „tăierii” ar fi compromisă din start. 

Am tăcut câteva clipe, impresionat de această logică 
foarte simplă, la care recunosc că nu mă gândisem, fiind 
preocupat să înţeleg succesiunea planurilor de manifestare pe 
măsură ce secţiunea se apropie de centrul planetei. Tocmai de 
aceea am insistat pe acest subiect: 

- Am putea presupune, totuşi, că oamenii de ştiinţă nu 
cunosc şi nu cred că în centrul planetei se află o gaură neagră. 

Teoretic vorbind, ei ar începe să taie în două Pământul, 
curioşi să vadă ce se află în interiorul lui. Oricum, tranziţia Te la 
planul fizic la planurile subtile se face cu mult înainte Te a 
ajunge la nucleul planetei. Ce ar vedea ei atunci din spaţiul 
cosmic? 

Doctorul Xien zâmbi discret, apoi îmi oferi o descriere 
foarte asemănătoare cu cea pe care o făcuse Cezar în urmă cu 
câteva ore: 

-Ai „mania” exerciţiilor teoretice, dar ăsta e un lucru bun, 
te ajută să înţelegi ceea ce tu însuţi vei trăi curând în mod real. 
Dacă s-ar realiza o astfel de secţiune a planetei, la început s-ar 


vedea materia fizică a scoarţei, după care structura scoarţei 
devine asemănătoare cu cea a unui şvaiţer, care are în interiorul 
lui spaţii goale de diferite dimensiuni, în unele dintre cavităţi se 
poate găsi apă provenită din dinamica iniţială a găurii negre 
centrale, iar alte cavităţi conţin lavă; poţi întâlni şi pungi 
petrolifere, unele conţin felurite tipuri de roci sau metale, iar 
altele sunt chiar locuite de diferite tipuri de fiinţe. Dar asta nu 
cred că mai reprezintă o surpriză pentru tine. În interiorul 
planetei noastre găseşti o viaţă destul de diversă şi bogată. 

Într-adevăr, ideea vieţii în interiorul Pământului nu era 
nouă pentru mine şi o acceptam fără probleme, doar că nu îmi 
era clar modul în care ea subzistă, zonele în care se manifestă, 
precum şi alte particularităţi legate de natura fiinţelor care 
trăiesc acolo. Informaţiile şi relatările care există în prezent, fără 
a fi prea multe, oferă doar un cadru general al problemei, de 
multe ori chiar evaziv. Acum aveam ocazia să clarific multe 
detalii şi puteam să fac diverse corelaţii, prin bunăvoința 
doctorului Xien şi a lui Cezar. Inţelegeam prea bine că o 
pregătire teoretică şi ideologică adecvată m-ar ajuta foarte mult 
în asimilarea corectă a senzaţiilor şi experienţelor reale ce mă 
aşteptau în expediţia planificată. 

Doctorul Xien a continuat să vorbească rar, privind în 
depărtare: 

- Dacă mergi mai în adâncime vei vedea că aceste goluri 
de „şvaiţer” devin tot mai largi, mai mari, pentru că te apropii 
de zona de tranziţie către planurile subtile. În zona scoarţei 
Pământului, la mică distanţă de suprafaţa lui, influenţa găurii 
negre centrale nu se face suficient simțită, astfel încât materia 
este grosieră, dură, pur fizică. Dar' pe măsură ce te apropii de 
stratul interior de lavă, materia fizică începe să devină mai 
rarefiată, iar dimensiunile cavernelor interioare cresc şi ele 
foarte mult. 

- inţeleg. Când devine însă notabilă această influenţă a 
găurii negre centrale? Cam la ce adâncime de la suprafaţa 
pământului putem vorbi despre tranziţia către planul eteric? 

- Nu poţi vorbi despre o linie de demarcaţie în acest sens, 
ci mai curând despre o zonă. Influenţa singularităţii din centrul 
Pământului devine clar perceptibilă cam de la 1800-2000 de 
kilometri adâncime, când începe tranziţia în planul eteric. Dar şi 
până atunci, apropiindu-te de această zonă, remarci anumite 


fenomene de tranziţie către planul subtil, însă de la acel nivel al 
mantalei terestre se poate spune că se pătrunde efectiv în 
planul eteric. De acolo înainte, dacă vorbim strict din punctul de 
vedere al planului fizic, tu nu mai vezi nimic. 

- Totuşi, trebuie să percep ceva..., mi-am manifestat eu 
nedumerirea. 

Nu are sens să spui că dacă te îndrepţi spre centrul 
planetei, tu vei fora mereu prin materie solidă până vei ajunge 
acolo, aşa după cum presupun şi îşi imaginează oamenii de 
ştiinţă. Asta nu e doar o greşeală uriaşă de concepţie, ci şi o 
mare prostie din partea lor. E ca şi cum ai vrea să spui că te 
apropii cu gheaţă de foc şi că aceasta rămâne gheaţă în 
continuare; nu poţi, automat ea devine apă şi apoi abur. La fel 
este şi în cazul unei călătorii spre centrul Pământului: pe măsură 
ce înaintezi în interior, apar transformări de stare şi de materie, 
care sunt din ce în ce mai înalte pe scara frecvenţei de vibraţie. 
Condensare materie 
din spaţiul cosmic 
Linie de demarcaţie 
a suprafeţei 


Absorbţie 
de materie 


Absorbţie sub 
formă de lumină 


Orizontul 
găurii negre 
„Distribuţia” materiei în exteriorul şi în interiorul planetei. 
Absorbţia ei în grade diferite de subtilitate de către 
singularitatea din centrul Pământului 


- Şi cum văd eu aceste transformări? 

- Presupunând că ai putea să vezi ceva, tot ceea ce 
percepi, raportat la planul fizic, este un imens „gol”, un fel de 
vid în care cel mult sesizezi cum lumina este absorbită de gaura 
neagră centrală. Se poate spune că atunci eşti la „orizontul 


evenimentelor”, vezi ca nişte „fuioare” de lumină ce se 
îndreaptă spre centru, pentru că acesta este efectul atragerii 
materiei în centrul găurii negre. 

Eram conştient că ceea ce discutam atunci cu doctorul 
Xien putea fi considerat ca fiind la limita dintre nebunie şi 
fantezie de către oamenii de ştiinţă şi nu numai. Cu toate 
acestea, mă simţeam foarte atras de subiect, căutând să înţeleg 
cât mai bine subtilităţile lui. Am întrebat, revenind mereu şi 
mereu la ideea mea iniţială cu „secţiunea” planetei: 

- Dar dacă păstrăm modelul cu secţiunea pe jumătate a 
planetei, la care ne uităm din spaţiu... cum vom vedea, teoretic 
vorbind, această realitate? 

- Atunci vezi secţiunea prin scoarţa solidă, apoi mantaua 
terestră care de asemenea este în mare parte solidă, dar are 
acea caracteristică de „şvaiţer”; apoi vezi cavitățile interioare 
ale acestui şvaiţer care sunt din ce în ce mai mari şi la un 
moment dat ajungi în zona în care începe un strat de lavă 
lichidă în manta, a cărui grosime nu este totuşi prea mare. Chiar 
existenţa acestui strat de lavă îţi arată transformarea nu doar a 
stării de agregare a materiei, din solidă în lichidă, ci şi trecerea 
spre un alt plan. Apoi, de la un moment dat nu vei mai vedea 
decât un spaţiu gol şi modul în care materia este absorbită de 
gaura neagră din centrul planetei, iar această absorbţie o vei 
percepe sub forma unor „fire” de lumină. La limită, încă mai poţi 
vedea un brâu de roci, dar acelea sunt vârfurile munţilor din 
interior, din partea inferioară a mantalei. 

Problema influenţei găurii negre centrale asupra planetei 
era un aspect care m-a bulversat chiar de la început, după ce 
doctorul Xien mi-a vorbit despre structura reală a Pământului în 
interior. De fapt, cred că acesta este blocajul de natură mentală 
ce ne împiedică să înţelegem corect realitatea acestei structuri: 
concepţiile şi prejudecățile pe care le avem despre efectele unei 
găuri negre ne apar ca fiind „devastatoare” prin raport la 
planeta noastră, despre care ne imaginăm că ar fi „spulberată” 
foarte repede de o astfel de gaura neagră, dacă aceasta chiar ar 
exista în centrul ei. 

In realitate, aşa după cum mi-a explicat doctorul Xien, 
absorbţia materiei în centrul găurii are loc în mod lent, pentru că 
toate procesele sunt corelate. Nu ar avea sens ca ceea ce naşte 
o planetă, adică vortexul ei energetic central, ca singularitate, 


să o distrugă mai apoi în mod stihinic. Astrofizicienii gândesc 
despre o gaură neagră că aceasta se produce prin implozia unei 
mase enorme, însă ei par să nu înţeleagă faptul că chiar gaura 
neagră, atunci când ajunge să se manifeste în plan fizic, este 
cea care începe să absoarbă gazele şi praful cosmic din exterior, 
pentru a începe procesul ce contribuie la formarea unei planete 
sau a unei stele. 

- Tot ceea ce se manifestă în planul fizic, fie că este stea, 
planetă sau alt corp cosmic, ori chiar un atom sau o particulă 
elementară, se naşte datorită unui vortex energetic ce apare în 
planul fizic şi pe care noi îl asociem unei „găuri negre”. 

Doctorul Xien a desenat cu mişcări precise o schiţă simplă 
a secţiunii planetei, apoi a continuat să-mi explice: 

- Gaura neagră centrală joacă un rol de „convertor” de 
materie; ea absoarbe materie cu o anumită viteză din 
învelişurile planetei, dar prin caracteristicile ei de rotaţie şi de 
atracţie gravitaţională ajunge de asemenea să creeze materie. 
Acest fenomen nu este cunoscut pe deplin de către 
astrofizicieni, chiar dacă ei au făcut primii paşi în observaţiile lor 
privind emisia unor unde şi chiar a unor particule de către 
găurile negre (Aşa-numita „radiaţie Bekenstein-Hawking” (n. 
ed.)). Prin aceste caracteristici deosebite ale singularităţii 
centrale se menţine un anumit echilibru de dimensiune şi de 
greutate a planetei noastre. Dacă nu ar fi aşa, gândeşte-te ce 
dimensiuni ar fi trebuit să aibă planeta noastră, care a cumulat 
timp de miliarde de ani cantităţi imense de materie şi praf 
cosmic. Nu este suficient să spui că ea s-a „erodat” constant în 
acelaşi timp, planeta rămânând cam la aceeaşi dimensiune. 

Am rămas încă o dată uimit faţă de simplitatea acestei 
observaţii, la care nu mă gândisem până atunci. În general 
vorbind, ştiinţa găseşte mereu „justificări” mai mult sau mai 
puţin năucitoare la orice nu are o explicaţie plauzibilă din 
perspectiva legilor şi principiilor clasice. Ea nu doreşte să 
analizeze ideile care ies din „norma actuală de gândire şi 
concepţie”. 


Zona de trecere 
în plan eteric 


Brâu de roci 
(vârf de munte) 


Absorbţia lentă, în spirală, 
a materiei spre 
gaura neagră centrală 


AAAAAAAAAAA AAA 


*=— Centrul planetei / Gaura neagră 


Secţiune prin Pământul gol la interior. Succesiunea planurilor de 
manifestare şi modul în care materia este absorbită de gaura 
neagră din centru. 


După câteva clipe de contemplare a desenului, am 
întrebat: 

- Ce anume s-ar vedea în centru, dacă secţiunea planetei 
ar fi privită din spaţiul cosmic? 

- Un „vid negru”, dar unii ar putea să vadă totuşi o slabă 
licărire, ca un fel de strălucire misterioasă, punctiformă, însă 
aceasta ar fi valabil doar dacă ei s-ar apropia de centru. Nu vezi 
strălucirea de departe. 

- De ce doar unii ar putea să vadă aşa ceva? 

Mi-am dat seama că răspunsul ce avea să vină era 
important, pentru că doctorul Xien se întoarse către mine şi mă 
privi în ochi: 

- Pentru că atunci când treci de planul fizic spre un plan 
subtil, ca să vezi ce se petrece dincolo va trebui inevitabil să-ţi 
ajustezi frecvenţa individuală de vibraţie; altfel nu vezi nimic. 
Dacă observi un fenomen care ţine de spaţiu şi de timp trebuie 
să te corelezi cu relativitatea acelui fenomen. Asta înseamnă că, 
dacă se schimbă structura spaţiului şi a timpului, atunci se 
schimbă şi frecvenţa de vibraţie. Să zicem că te aliniezi la noua 
frecvenţă de vibraţie, că începi să rezonezi cu ea; brusc observi 
că acolo nu mai este întuneric, ci de fapt este un alt gen de 
realitate, pe o altă frecvenţă. 


Am rămas tăcut un timp, reflectând la cele spuse de 
doctorul Xien. 


Cum gândim şi măsurăm spațiul 


Ceea ce aflasem despre interiorul Pământului era 
extraordinar, dar nu puteam să ignor în totalitate ceea ce ştiinţa 
prezintă ca fiind structura interioară a planetei noastre. 

- Savanţii nici măcar nu îşi pun problema că interiorul 
Pământului ar putea fi altceva decât materie fizică, nicicum că 
în centrul lui s-ar afla o „gaură neagră”! am exclamat eu. Chiar 
dacă nu au acces direct pentru a observa fenomenele care 
există acolo, ei se bazează totuşi pe măsurători destul de 
precise ale undelor seismice. Cum am putea ignora aşa ceva 
sau cum am putea spune că ele nu sunt corecte? 

Doctorul Xien zâmbi uşor în faţa nedumeririi mele sincere 
şi îmi spuse: 

- Văd că îţi menţii dubiile de acum două zile, însă tot ceea 
ce ai de făcut este să renunţi la gândirea dogmatică. Noi nu 
negăm rezultatele pe care le-au obţinut oamenii de ştiinţă, ci 
felul în care ei le interpretează. Este o diferenţă de nuanţă, care 
este importantă. Ceea ce ei au obţinut ca indicii ale unei 
„realităţi fizice” în interiorul Pământului, poate să rezulte de 
asemenea şi ca un ecou de la o altă realitate, care nu este 
fizică, ci pur energetică, aşa cum este „gaura neagră” din 
centrul planetei şi câmpurile ei intense pe care le generează. 
Cercetătorii pornesc de la premiza că trebuie să măsoare ceva, 
dar ca să o facă ei trebuie să se raporteze într-un fel la acel 
ceva; nu se poate să porneşti un experiment fără să ştii ce vrei 
să măsori sau să afli. Pentru asta, ei trebuie să aibă un spaţiu 
matematic în care să facă toate aceste aproximări, măsurători, 
formule, legi etc. Deci încă de la început ştiinţa desemnează un 
spaţiu matematic specific pentru ceea ce vrea ea să afle. 

- Nu pot fi învinuiți pentru asta, am spus. La urma urmelor, 
acel spaţiu e unul abstract, este un spaţiu pe care îl folosim cu 
toţii pentru calculele pe care le facem şi pentru modul în care 
înţelegem lumea din jurul nostru şi mişcarea ei. 

- Este adevărat, dar totuşi el este un spaţiu desemnat de 
limita cunoaşterii actuale. În chiar momentul în care tu vrei să 
măsori un anumit fenomen, el creează atunci spaţiul abstract în 


care tu îl măsori. E ca şi cum ţi-aş spune că, deoarece vorbesc 
acum cu tine, tu exişti. Cu alte cuvinte, prin chiar faptul că eu 
vorbesc ai tine, înseamnă că tu exişti. 

- Neconcludent. Dacă tăcem amândoi, poţi spune că nu 
existăm? 

- Cine prin raport la ce există? Percepția este relativă, dar 
reprezintă o experienţă. Intenţia actualizează realitatea pe care 
tu doreşti să o afli, aşa că atunci când oamenii de ştiinţă caută 
să afle ce există în centrul Pământului, ei deja au în minte faptul 
că acolo nu poate fi decât ceva solid sau, în orice caz, ceva care 
este format din materie fizică. Acela este setul lor de idei şi 
concepte, pe care îl proiectează cu multă convingere în spaţiul 
abstract specific acestei realităţi. Ei nu pot concepe că acest 
spaţiu matematic abstract s-a creat tocmai pentru că şi-au pus 
problema că vor să măsoare ceva anume. Ideea că aparatul 
matematic a fost creat de ei tocmai pentru ca lucrurile să iasă în 
conformitate cu propriile lor concepte şi principii, li se pare 
nebunească, nici măcar nu le trece prin minte că aşa ceva ar fi 
posibil. 

- Inţeleg. Practic vorbind, ei au făcut ceea ce se spune în 
popor: o mână spală pe alta, fără măcar să realizeze acest lucru. 
Totuşi, de ce le este aşa greu să-şi modifice ideile? am întrebat, 
mirat. 

- Datorită  îndoctrinării foarte puternice în concepţia 
materialistă. Pentru mulţi dintre ei, totul reprezintă materie şi 
este de natură ponderală. Chiar dacă au ajuns să-şi dea seama 
că materia este de fapt energie, cu toate acestea tratează în 
continuare fenomenele şi situaţiile ca şi cum acestea ar aparţine 
doar de lumea materială. Ruptura între concepţia ştiinţifică, 
limitată doar la planul fizic şi spiritualitate este dramatică şi 
împiedică orice progres semnificativ, de profunzime în 
înţelegerea Universului. 

Doctorul Xien a vorbit apoi cu o atitudine detaşată, dar 
punctând foarte bine anumite aspecte: 

- Eu ştiu că majoritatea oamenilor de ştiinţă ironizează şi 
chiar dispreţuiesc spiritualitatea şi metafizica, pentru că în 
concepţia lor acestea „nu se pot măsura”. Dar, dacă ei ar studia 
cu minţile deschise măcar unele noţiuni de spiritualitate ar 
vedea că toate acestea nu sunt doar posibile, ci ele sunt chiar 
adevărate. Din nefericire, nu numai că ei nu fac aşa ceva, ci 


chiar luptă cu înverşunare pentru a demonstra că spiritualitatea 
este falsă, că este un joc fantezist, o plăsmuire pentru cei 
nerealişti. 

L-am aprobat energic pe doctorul Xien, ştiind eu însumi 
multe exemple în acest sens. El a continuat cu fermitate: 

- Evoluţia fiinţei umane, inclusiv a ştiinţei, nu poate să aibă 
loc fără implicarea spiritualităţii. Conceptele ştiinţei materialiste 
sunt mult prea limitate şi primitive. E ca şi cum ai vrea să 
măsori cu metrul diametrul Soarelui; nu ai cum, eşti limitat atât 
de condiţiile fizice, cât şi de cele tehnologice, dar cu toate 
acestea este posibil ca unii să se încăpăţâneze chiar şi în 
această direcţie. Cam aşa este şi cu ştiinţa actuală, cu setul ei 
de idei, concepţii şi prejudecăţi materialiste; oricât de tare şi de 
des s-ar lovi cu capul de pragul de sus, fără să-şi poată explica o 
mulţime de lucruri, ea se va încăpăţâna totuşi să nu renunţe la 
acele concepte limitate, care o fac să bată pasul pe loc. 

Eram perfect de acord cu cele spuse de doctorul Xien şi 
mă gândeam că pentru fizicienii contemporani nu pare să existe 
vreo deosebire între spaţiul în care, să zicem, ei ar măsura 
circumferința Soarelui cu un metru de croitorie şi spaţiul din 
interiorul unui atom, în care ei ar vrea să măsoare distanţa 
dintre orbitalii acestuia. Felul în care înţeleg ei realitatea 
înconjurătoare îi face să creadă că spaţiul -de exemplu spaţiul la 
suprafaţa unei planete sau spaţiul ei atmosferic -este identic cu 
spaţiul cuantic, care este spaţiul din interiorul unui atom sau din 
interiorul nucleului său. Pentru ei, singura diferenţă ar fi că 
acesta din urmă este „mai mic”. În mentalitatea lor, metrica 
celor două spaţii este aceeaşi, diferă doar „fineţea” măsurătorii. 
Doctorul Xien mi-a explicat că aceasta este de fapt o eroare 
majoră de concepţie, care are la bază faptul că toate legile, 
constantele şi principiile emise de ştiinţa materialistă se 
bazează doar pe nişte aproximări care dau aparenţa că 
fenomenul respectiv „se petrece aşa într-un anumit procent”. 

- Bine, dar cu restul procentelor cum rămâne? Ce 
explicaţie dau savanții despre ele? am întrebat eu, considerând 
că acesta era un punct de vedere ce nu putea fi ignorat. 

- Nu oferă nicio explicaţie. Doar spun că vor analiza acele 
procente „cândva în viitor”, când ştiinţa va mai progresa şi vor 
vedea ei unde anume le vor încadra. Nici măcar atunci nu se 
gândesc să se abată de la linia materialistă. Nu poţi să ai 


pretenţia că rezolvi totul prin intermediul explicaţiilor de natură 
materială, când eşti înconjurat de un ocean de unde, frecvenţe 
şi vibrații energetice. Acele procente care nu pot fi explicate 
sunt chiar cele esenţiale. 

M-am gândit atunci că ele ar putea fi chiar „buturuga mică 
ce răstoarnă carul mare” şi şubred al ştiinţei materialiste. Un 
bun exemplu sunt cele trei procente din ADN-ul uman, 
considerate „rebut” pentru că nimeni nu înţelege ce rost au ele 
în această macromoleculă esenţială a vieţii. Totuşi, acest 
„rebut” conţine de fapt informaţii fundamentale despre fiinţa 
umană. 

La fel de bine ne putem gândi şi la formula lui Einstein, 
care prezice că în apropiere de viteza luminii, masa tinde să 
crească la infinit. Până aproape de viteza luminii, masa creşte, 
dar nu în mod semnificativ; însă în ultimele procente rămase ea 
creşte brusc, tinzând spre infinit. Prin urmare, cele care pun de 
fapt punctul pe „i” în cazul acestui fenomen sunt procentele 
rămase. Oare nu ele reprezintă de fapt adevăratul mister al 
relaţiei lui Einstein şi nu restul de procente, în care „realitatea” 
fizică nu este „zguduită” aproape deloc? 

Doctorul Xien a extins această logică la elementele 
prezentate despre nucleul Pământului: 

-Poți să aplici acest punct de vedere şi în legătură cu 
gaura neagră din centrul Pământului: te poţi apropia 
considerabil de ea, fără ca realitatea înconjurătoare să se 
schimbe prea mult faţă de ceea ce tu eşti obişnuit. Apoi încep să 
apară fenomene stranii, dar pentru a ajunge aici trebuie să fii 
pregătit să le înţelegi. Asta nu se aplică şi în cazul oamenilor de 
ştiinţă contemporani. Atunci când vor să vadă şi să măsoare 
ceva despre care şi-au format deja o părere preconcepută, ei 
vor obţine rezultate în conformitate cu ceea ce se aşteaptă. 
Exact ca în cazul experimentelor din fizica cuantică: observi 
ceea ce îţi doreşti să vezi sau ceea ce presupui că ar trebui să 
vezi. 


Ce, cât şi cum „vede” ştiinţa actuală 
Înţelegeam acum situaţia destul de bine, dar nu puteam 


pricepe de ce ştiinţa nu insistă exact în direcţiile pe care nu le 
stăpâneşte, de ce nu abordează cu curaj acele domenii de 


studiu. Doctorul Xien mi-a explicat că pentru aceasta există 
două tendinţe care converg: 

-Prima dintre ele este îndoctrinarea ideologică. Unii 
oamenii de ştiinţă nu sunt neapărat dispuşi să spargă bariere 
conceptuale sau să pătrundă pe teren necunoscut. Ei preferă 
mai degrabă să rămână la ceea ce este deja acceptat, să se 
ocupe de ceea ce este deja cunoscut, să analizeze ceea ce are 
înţeles pentru ei. Ajung să facă invenţii aşa-zis practice, pentru 
a crea noi produse de consum şi prin aceasta justifică că sunt de 
folos societăţii. Lor nu le place necunoscutul, provocarea, 
misterul, decât în măsura în care vor să le explice prin 
intermediul conceptelor pe care ei deja le ştiu. Intervine astfel 
un fel de blazare ştiinţifică, un fel de „batere a apei în piuă”, în 
care fiecare se entuziasmează în propria lui ogradă pe seama a 
ceea ce cunoaşte de fapt toată lumea, însă această atitudine nu 
conduce decât la stagnare şi la umbrirea înţelegerii profunde. 
Este ca şi cum te-ai învârti în jurul propriei cozi. Spontaneitatea 
dispare, iar sclipirile de geniu sunt înăbuşite. 

- Da, cunosc oarecum problema şi mă întreb dacă există 
totuşi cercetători care au curajul şi energia de a se face „auziţi” 
în lumea ştiinţifică prin ceva de anvergură, am spus eu cu 
destulă amărăciune. 

- Slabe speranţe. Foarte puţini oameni de ştiinţă îşi permit 
să aducă noutăţi în gândire. Ei fac asta eventual la bătrâneţe, 
când sunt cunoscuţi şi credibili sau când nu le mai pasă ce zice 
societatea. Până atunci ei sunt obligaţi să se alinieze cerinţelor 
clasice şi palpabile, pentru a nu deranja însăşi fundamentul 
ştiinţei materialiste. Aceasta este a doua tendinţă a ştiinţei 
contemporane, care se referă la o cutumă nerostită a ştiinţei şi 
societăţii contemporane: nu ai voie să gândeşti, să studiezi, să 
analizezi şi să prezinţi ceea ce nu se încadrează în sistemul 
materialist de gândire, pentru aceasta se folosesc tot felul de 
mijloace: ignorare, marginalizare, ironizare în spaţiul ştiinţific, 
şantaj şi chiar alte metode mult mai dure. Progresul ştiinţific 
real este astfel blocat chiar din faşă, nu pentru că nu ar fi genii 
sau minţi luminate care să-l realizeze sau să-l înţeleagă aşa cum 
trebuie, ci pentru că acestea nu sunt lăsate să o facă. 

In continuare, Doctorul Xien mi-a dat un exemplu 
elocvent, cel al numerelor complexe, adică al numerelor 
imaginare. Pentru savanţi aceste numere aparţin domeniului 


abstract şi sunt folosite doar din considerente de calcul 
matematic. Ştiinţa contemporană lucrează însă în marea 
majoritate a cazurilor cu numere reale, care oferă soluţii ce sunt 
considerate posibile la diverse ecuaţii. Apoi doctorul Xien a 
punctat ceva remarcabil: 

- Orice fenomen care apare în planul fizic este cumva 
„paralel” cu toate celelalte, adică nu le influenţează prin el 
însuşi. Pe de altă parte, toate fenomenele din planul fizic „sunt 
plasate” şi se dezvoltă pe orizontală. Ele sunt doar efecte. 
Eroarea fundamentală a oamenilor de ştiinţă este că ei 
consideră că în acelaşi plan orizontal există atât cauza, cât şi 
efectul. Cu alte cuvinte, dacă în planul fizic apare un efect, 
atunci savanții spun că tot aici se află şi cauza lui. Aceasta este 
o viziune profund greşită. 

- Într-adevăr, ei par să amestece cauza şi efectul „în 
aceeaşi supă”, am spus, mirat că nu mă gândisem până atunci 
la acest aspect evident. 

Da, însă ea nu este bună de mâncat. Pentru a avea acces 
la cauzele fenomenelor trebuie să te ridici pe verticală, trebuie 
să ai acces la un plan superior planului fizic. Doar privind de 
„deasupra” poţi să înţelegi ceea ce coordonează un anumit 
efect care are loc „dedesubt”. Noi percepem aici, în lumea 
fizică, o „condensare” pas cu pas a cauzelor ce provin din 
planurile subtile superioare, până când acestea ajung să se 
materializeze sub forma unor fenomene, pe care noi le numim 
efecte. Aceasta este viziunea corectă. 


Linia evenimentelor spațio-temporale în plan fizic 
Viziunea greşită a ştiinţei contemporane: cauza şi efectul ei se 
găsesc în acelaşi plan (planul fizic). 


- Vrei să spui că ei nu recunosc existenţa altor planuri de 
manifestare în afară de planul fizic cu trei dimensiuni spaţiale? 

Ba da, ei recunosc că pot exista şi spaţii cu mai multe 
dimensiuni, însă doar din punct de vedere matematic, în sensul 
că astfel de spaţii nu sunt „reale”. Pentru ştiinţa contemporană, 
„real” înseamnă doar spaţiul şi timpul fizic în care trăim noi şi de 


care oamenii sunt conştienţi. Savanţii admit chiar şi alte planuri 
paralele cu planul fizic, dar în concepţia lor acestea nu sunt 
altceva decât variante ale timpului şi spaţiului nostru fizic. 
Pentru ei, un plan paralel are aceeaşi structură sau „ţesătură” 
spaţio-temporală ca şi planul nostru: timpul curge la fel, spaţiul 
se măsoară la fel, deci nu este vorba despre un plan situat 
deasupra planului nostru, ci este un alt plan fizic paralel. În felul 
acesta ştiinţa nu ia în considerare frecvenţa de vibraţie, care 
reprezintă de fapt elementul principal în structurarea Creaţiei. 


Plan subtil 


Linia evenimentelor spațio-temporale 
Viziunea corectă: cauza provine dintr-un plan superior planului 
fizic şi determină în acesta un efect. 


Mi-am adus atunci aminte de unele texte ezoterice pe 
care le-am citit şi de noţiunile prezentate în ele, despre care 
credeam că puteau fi corelate cu ceea ce îmi spunea doctorul 
Xien. Am intervenit: 

- Poate că tocmai aceasta semnifică şi expresiile ambigue, 
care sunt folosite în unele scrieri ce ocultează realitatea. Ele 
vorbesc despre tărâmul de jos, tărâmul de mijloc şi tărâmul de 
sus. După părerea mea aici este mascată o reprezentare a 
dimensiunilor sau planurilor de manifestare diferite ca frecvenţă 
de vibraţie. 

Doctorul Xien a dat din cap aprobator: 

- Intocmai. Este vorba despre frecvenţe diferite de vibraţie 
a planurilor de manifestare. Tărâmul de jos nu semnifică faptul 
că e mai la sud, ci se referă la tărâmurile telurice, adică la 
planul fizic. Tărâmul de mijloc reprezintă planul eteric, iar 
tărâmul de sus se referă la planul eteric superior, la trecerea lui 
spre planul astral. Elfii, de pildă, corespund acestui tărâm. 

Ne-am oprit din conversaţie şi ne-am îndreptat spre 
clădirea Bazei. Afară se întunecase şi aerul era destul de rece. 


Simţindu-mi gândurile, care gravitau tot în jurul măsurătorilor pe 
care le realizează oamenii de ştiinţă în legătură cu structura 
internă a planetei noastre şi cu ipoteza lor relativă la nucleul 
solid din fier şi nichel al acesteia, doctorul Xien îmi spuse cu 
multă răbdare: 

-Te gândeşti în continuare la teoria ştiinţifică despre 
interiorul planetei, însă nu uita că ceea ce ei spun nu reprezintă 
altceva decât o aproximare a ceea ce ar putea să fie în centrul 
planetei şi în învelişurile ei, o aproximare din punctul de vedere 
al fizicii, chimiei şi geologiei, dar în realitate nu există ceea ce ei 
îşi imaginează. Planeta noastră nu este o masă compactă de 
materie fizică. 

l-am replicat doctorului Xien ceea ce îi repetasem de mai 
multe ori până atunci: 

- Savanţii şi-au construit teoria despre structura interioară 
a Pământului pe baza undelor seismice pe care le măsoară. La 
urma urmelor, ei ar putea să spună că au în mână dovezi 
aproape sigure. 

Însă nici doctorul Xien nu s-a lăsat mai prejos şi mi-a 
împrospătat memoria: 

- Ei pot să spună asta, însă dovezile pe care le invocă sunt 
doar aparente. Ţi-am explicat deja că ceea ce oamenii de ştiinţă 
măsoară ca răspuns de la aceste unde poate să rezulte şi ca 
reflexie a unei alte realităţi, care nu este fizică. De altfel, dacă 
ne gândim bine, undele seismice sunt singurul mijloc pe care 
savanții îl au la dispoziţie pentru a emite ipoteze despre ceea ce 
se află în interiorul planetei. E cam puţin pentru a pretinde că ai 
răspunsuri categorice. 

M-am gândit atunci ce nebunie ar fi ca o echipă de oameni 
de ştiinţă să se deplaseze prin tunelul spre centrul Pământului. 
Pentru ei, cel puţin, tot eşafodajul ştiinţific modern ar fi atunci 
răsturnat într-un mod implacabil şi definitiv. Probabil că şocul ar 
fi imens, iar rezultatele imprevizibile. Din nefericire, omenirea 
nu este încă pregătită din punct de vedere ideologic şi spiritual 
pentru a înţelege şi a asimila în mod corect realităţile subtile ale 
planetei noastre. Viziunea ei exclusiv materialistă asupra 
interiorului planetei nu este doar primitivă, ci şi lipsită de sens, 
deşi până la un anumit punct ea pare perfect justificată de 
măsurătorile şi rezultatele pe care cercetătorii le obţin, 
analizând undele seismice. 


Pe de altă parte, ideea Pământului gol la interior nu 
trebuie nici ea tratată în mod simplist. Din explicaţiile pe care 
doctorul Xien mi le-a oferit, ideea că Pământul ar fi la interior 
precum o imensă cavitate scobită, înconjurată de o crustă cu o 
grosime relativ mică, de aproximativ 1500-1800 kilometri, este 
într-adevăr nerealistă. Intr-un astfel de caz, „învelişul” planetei 
ar fi prea fragil, iar fenomenele n-ar corespunde cu realitatea pe 
care o cunoaştem. 


Zonă 


Z de intrare în interior 


Structura solidă 
a Pământului 
1800 - 2000 km 


Pământul 
gol în interior 


Viziunea eronată despre Pământul gol la interior 


Din acest punct de vedere observațiile oamenilor de 
ştiinţă sunt corecte, deoarece undele seismice care se transmit 
doar prin materie fizică, după ce ar depăşi la interior crusta 
Pământului ar ajunge la imensul spaţiul gol din interior şi nu s-ar 
putea propaga mai departe. Or, măsurătorile arată cu claritate 
că undele seismice se propagă în continuare şi sunt percepute 
pe partea opusă a planetei, faţă de locul în care s-a declanşat 
cutremurul. 

De fapt, se poate spune că undele seismice se propagă 
aproape spre orice zonă a planetei şi aceasta i-a determinat pe 
savanţi să creadă în mod eronat că Pământul este într-adevăr 
solid la interior. Ei concep planeta noastră precum o bilă de 
biliard, care este rigidă la interior şi plină cu materie solidă, în 
special roci stratificate. 

Undele seismice nu se pot propaga prin interiorul gol al planetei, 
în cazul teoriei greşite despre acesta. 


Aici pot fi făcute unele observații, care ne arată că 
lucrurile nu sunt deloc aşa clare, precum vrea ştiinţa să ne 


convingă. 
A Eveniment seismic 

Ştiinţa „vede” Pământul ca fiind o sferă plină, solidă şi 
rigidă la interior, concepţie care se bazează pe măsurătorile la 
suprafaţă a undelor seismice care se reflectă în interiorul 
planetei. 


Experimentul lui Cavendish 


Putem începe de la afirmaţia savanților că, pe măsură ce 
adâncimea creşte spre centrul Pământului, presiunea devină 
uriaşă, astfel încât materia este din ce în ce mai densă. Logica 
este aparent bună, dar realitatea o contrazice. Interesant este 
modul în care au ajuns oamenii de ştiinţă la aceste concluzii şi 
pe ce anume se bazează ele. 

Uneori este suficient un singur experiment sau o singură 
teorie pentru a încastra în dogme rigide gândirea ştiinţifică, mai 
ales atunci când ea este de sorginte materialistă. In cazul teoriei 


ştiinţifice despre structura interioară a Pământului, aceasta se 
bazează în totalitate pe un singur experiment, vechi de 200 de 
ani, şi pe teoria lui Newton despre gravitație, veche de 300 de 
ani. 

Fizicianul englez Henry Cavendish a vrut să măsoare 
densitatea planetei noastre şi a conceput un experiment în 
urma căruia a rezultat o anumită valoare medie pentru aceasta; 
având densitatea, mai apoi s-a putut calcula masa planetei. 
Cavendish a realizat experimentul în anul 1799, iar de atunci şi 
până în prezent aceasta a rămas singura metodă pe care ştiinţa 
o are la dispoziţie pentru a calcula masa Pământului. Mai mult 
decât atât, nu există nicio altă metodă prin care să se poată 
verifica rezultatele obţinute în acel experiment de laborator. 

Problema cu experimentul lui Cavendish este că el se 
bazează pe o serie întreagă de presupuneri. În primul rând, este 
evident că cele două bile de plumb care sunt implicate în 
experiment sunt neutre din punct de vedere electric. Pe de altă 
parte, la fel de evident este că planetele comportă o activitate 
electrică şi magnetică intensă, atât în atmosferă cât şi în 
interiorul lor, chiar dacă oamenii de ştiinţă le consideră a fi 
neutre din punct de vedere electric. Dacă aceasta este situaţia, 
atunci cum se mai poate vorbi despre similitudini între cele 
două bile de plumb din experimentul lui Cavendish şi planeta 
noastră? Chiar dacă ar fi să luăm în considerare doar acest 
singur aspect, care se referă la electricitatea complet diferită în 
cazul bilelor de plumb şi electricitatea în cazul Pământului, 
rezultatele experimentului nu ar mai avea sens. De exemplu, 
Pământul manifestă curenţi electrici gigantici în interiorul său, 
care au intensităţi ce pot ajunge chiar şi la 1 miliard de amperi. 
Prin comparaţie, bilele de plumb din experimentul lui Cavendish 
nu manifestă nicio electricitate. In acest caz, despre ce fel de 
„Similaritate” se poate vorbi? 

„Supapa” oamenilor de ştiinţă constă într-o aproximare 
grosolană: ei consideră Pământul ca fiind neutru din punct de 
vedere electric, ceea ce ar da gir experimentului lui Cavendish, 
deoarece atunci s-ar putea lua în considerare o anumită 
„Ssimilaritate electrică” între bilele de plumb şi planeta însăşi. 
Această afirmaţie este cel puţin neadecvată, atâta timp cât 
Pământul este străbătut fără încetare de curenţi electrici 
gigantici, după cum arată măsurătorile efectuate. Prin urmare, 


dacă se poate demonstra că electricitatea intensă afectează 
forţa de gravitație, pe a cărei constantă se bazează în totalitate 
oamenii de ştiinţă, atunci experimentul lui Cavendish devine 
irelevant, iar rezultatele lui sunt anulate. Acest punct de vedere 
a fost susţinut cu putere de unii savanţi şi ei chiar au dorit să 
demonstreze aceasta prin observaţii şi experimente laborioase. 

O primă observaţie în acest sens poate fi făcută chiar în 
natură: se ştie, de exemplu, că electricitatea statică are o forţă 
gigantică prin comparaţie cu cea a gravitaţiei şi că ea ar putea 
să o influenţeze pe aceasta din urmă. Insă pentru a nu complica 
lucrurile, oamenii de ştiinţă consideră că planetele sunt neutre 
din punct de vedere electric şi că electricitatea statică nu intră 
în discuţie. Cu alte cuvinte, ei iau în considerare mai mult forţa 
gravitaţiei şi nu forţa electromagnetică. Totuşi, se ştie foarte 
bine că forţa electromagnetică este de trilioane de ori mai mare 
decât forţa gravitaţiei în interiorul unui nucleu atomic, dar cu 
toate acestea savanții preferă să ignore acest aspect la nivel 
macrocosmic. Ei se bazează doar pe presupuneri, care sunt 
menite să sprijine rezultatele experimentului lui Cavendish. 

Pe de altă parte nu se poate ignora nici influenţa câmpului 
magnetic al Pământului asupra forţei de gravitație. Curenţii 
electrici de mare intensitate sunt o realitate măsurabilă în 
interiorul planetei noastre şi tocmai de aceea magnetismul şi 
electricitatea influenţează într-un anumit mod gravitația. Este 
practic imposibil ca aceste forţe fundamentale ale Naturii să fie 
independente, pentru că totul în Univers este corelat şi 
acţionează în mod armonios. 

O astfel de „veste” nu este totuşi pe placul oamenilor de 
ştiinţă, pentru că dacă se recunoaşte faptul că 
electromagnetismul propriu al planetei influenţează gravitația, 
atunci rezultă că Pământul va trebui să cântărească mult mai 
puţin sau mult mai mult decât a fost estimat prin experimentul 
lui Cavendish, iar rezultatele acestui experiment vor trebui să fie 
anulate. Intrucât nu există nicio altă metodă prin care să se 
poată măsura densitatea Pământului şi masa lui, ştiinţa s-ar afla 
într-un impas stânjenitor: cu tot progresul ştiinţific actual şi ai 
toată tehnologia avansată pe care o avem la dispoziţie, savanții 
nu ar putea să spună cât cântăreşte planeta noastră şi nici care 
este densitatea ei medie. 


Problema gravitaţiei 


Deşi această forţă fundamentală a naturii este „curtată” în 
mod deosebit de către savanţi, totuşi în prezent sunt cunoscute 
prea puţine lucruri despre ea. De exemplu, natura reală a 
acestei forţe nu este pe deplin elucidată şi nici modul în care ea 
acţionează, ci se cunosc doar efectele pe care ea le produce. De 
când Newton a formulat celebra lege a gravitaţiei, ştiinţa nu a 
realizat paşi semnificativi în direcţia dezvoltării acestei teorii. Nu 
se cunoaşte, de pildă, sursa acestei forţe şi nici nu se poate 
descrie comportamentul ei cuantic, decât într-o mică măsură. 
De asemenea, mărimea şi „viteza” ei de manifestare nu sunt 
înţelese şi nici cunoscute în profunzime. 

Unul din punctele sensibile în aceste studii este cel legat 
de „constanta gravitaţională” g care defineşte mărimea forţei 
de gravitație. Ea rezultă dintr-o formulă, dar toate formulele au 
limitări severe, deoarece suportă aproximaţii şi „rotunjiri”. A 
rămâne sclavul gândirii după formule reprezintă o mare 
greşeală, în care cad cei mai mulţi oameni de ştiinţă. 
„Formulele” nu reprezintă deloc un „argument” care să fie 
invocat într-o discuţie ştiinţifică, mai ales atunci când domeniul 
sau cadrul de aplicare al acestora este mult mai complex decât 
pot ele „suporta” din punct de vedere conceptual şi noţional. 
Oamenii de ştiinţă care sunt cu adevărat bine pregătiţi şi care 
au dezvoltat un anumit simţ interior au ajuns să ştie sau măcar 
să intuiască limitele de aplicabilitate ale unei formule şi, de 
asemenea, până unde ar trebui insistat cu calculele folosind 
diverse ecuaţii şi formule. Este însă foarte greu să schimbi 
vechile opinii înrădăcinate adânc în minţile oamenilor şi să le 
înlocuieşti cu idei noi, iar aceasta este cu atât mai adevărat în 
cazul dogmelor ştiinţifice. 

Prin urmare, există multe variabile care pot să afecteze 
gravitația. Cum ar putea cineva să pretindă, doar prin aplicarea 
automată şi prostească a formulei atracției gravitaționale dată 
de Newton, că gravitația acţionează în interiorul Pământului la 
fel ca la suprafaţa sa? Ce bun simţ ştiinţific este acela în care se 
consideră două bile de plumb de câţiva centimetri în diametru, 
precum în experimentul lui Cavendish, ca fiind similare cu 
planeta noastră, care are peste 12 500 de kilometri în diametru? 
în acest caz există aşa de multe variabile, forţe şi efecte care nu 


sunt luate în considerare, încât te întrebi ce anume mai măsoară 
acest experiment? Cum este posibil să se considere gravitația 
ca fiind identică, de exemplu, la 3500 de km adâncime în 
interiorul Pământului, cu cea care există la 1-2 cm adâncime în 
bilele de plumb ale lui Cavendish? Şi, ca întrebare retorică: cum 
se poate lua drept bun şi adevărat acest simplu şi unic 
experiment care există, pentru a emite cu „competenţă” teoria 
Pământului solid şi rigid la interior?! 

În mod curios, astfel de întrebări nu au fost puse de prea 
mulţi oameni de ştiinţă, fie din lipsa inspiraţiei, fie din frica de a 
nu părea ridicoli. Totuşi, unii cercetători de avangardă care au 
dat dovadă de mult curaj şi determinare, cum ar fi Jan 
Lamprecht şi alţii, au reuşit să zdruncine astfel de 
„automatisme” ştiinţifice, care fac un mare deserviciu ştiinţei. 

Se poate invoca argumentul că era firesc să se facă în 
prealabil anumite presupuneri atunci când s-a efectuat 
experimentul şi să se ia în considerare anumite aproximări, însă 
greşeala fundamentală a savanților este că ei nu se opresc doar 
la aceste presupuneri, ci le consideră mai apoi ca fiind literă de 
lege şi strict adevărate. 

În realitate, eşafodajul pe care ei îşi bazează „cunoaşterea 
vastă” în această direcţie, cea a structurii interioare a 
Pământului, este extrem de fragil. Aparent, calculele, metodele, 
diagramele şi măsurătorile sunt stufoase şi complexe; de 
asemenea, metodele de măsurare şi tehnologia folosită pot să 
pară superioare şi definitorii, dar în realitate ele nu spun nimic 
real, ci dau anumite indicii care sunt mai apoi interpretate în 
mod greşit. Cine poate şti, de exemplu, că g este într-adevăr o 
constantă atât la Paris, cât şi la 4000 de kilometri adâncime? 
Există deja experimente care au demonstrat că g nu este 
constantă, iar cele mai cunoscute dintre acestea sunt cele 
efectuate în minele adânci din Africa de Sud, pe fundul 
oceanelor sau la baza calotelor glaciare: toate au arătat o 
creştere a valorii constantei atracției gravitaționale g. Prin 
urmare, nu se mai poate vorbi în mod evident despre o 
„constantă”. Chiar mai interesant este faptul că aceste valori 
diferite ale lui g au apărut la adâncimi mult mai mici. Ce să mai 
spunem atunci despre alţi numeroşi factori de influenţă, care nu 
sunt cunoscuţi în detaliu? 


Se merge aşadar pe „consensul unanim” că g este 
constantă oriunde pe planetă şi, de asemenea, în interiorul ei. 
Dacă oamenii de ştiinţă ar recunoaşte că de fapt 
electromagnetismul propriu al unei planete influenţează 
gravitația, aşa după cum Einstein era pe deplin convins, aceasta 
ar da peste cap toate calculele şi teoriile construite cu migală 
până acum. Tocmai de aceea, savanții contemporani neagă 
posibilitatea ca electromagnetismul să influenţeze gravitația, în 
ciuda unor experimente cu rezultate foarte stranii, implicând 
penduluri încărcate electric, pe care fizicianul de origine 
austriacă Erwin Saxl le-a realizat în urmă cu aproximativ 50 de 
ani. Controversate prin rezultatele pe care le-au furnizat, aceste 
experimente au fost desfăşurate pe o durată de şapte ani, fiind 
în mod minuţios proiectate şi repetate. De asemenea, s-au 
observat variaţii clare şi un comportament deviat al pendulurilor 
în timpul eclipselor solare, unde de asemenea încărcarea 
electrică masivă, la nivel planetar, se schimbă. Toate aceste 
rezultate şi măsurători există, dar ele nu sunt luate în seamă, 
pentru că nu se doreşte ieşirea din dogmă. 


Căldura planetei: de unde vine ea? 


Erupţiile vulcanice aruncă magmă topită, care evident 
provine din adâncuri. Ea are o temperatură medie de 1000- 
1100*C în funcţie de tipul şi compoziţia ei. Problema este de 
unde provine căldura foarte mare care poate topi silicaţii ce 
formează în cea mai mare parte magma vulcanică din interiorul 
Pământului? 

Existenţa straturilor de magmă topită nu împiedică 
deplasarea undelor seismice, decât a unei anumite categorii a 
lor. Aceasta a oferit indicaţii savanților că scoarţa sau crusta 
Pământului este în cea mai mare parte de natură solidă, adică 
magma este doar pasageră în grosimea acesteia, fără să 
influenţeze în mod considerabil deplasarea undelor seismice. 

Atunci s-a pus întrebarea: de unde vine căldura care 
topeşte local silicaţii şi rocile din interiorul planetei, 
transformându-le în magmă? Există două teorii ştiinţifice pentru 
aceasta şi ambele întrunesc elemente care să le susţină, deci 
ele ar putea fi adevărate. Insă ideea că magma ar proveni 
dinspre centrul planetei nu poate fi adevărată, deoarece aşa 


cum au subliniat şi oamenii de ştiinţă, ea ar pierde din căldură 
de-a lungul enormei distanţe pe care ar trebui să o străbată spre 
suprafaţă şi s-ar solidifica cu mult înainte de a ajunge aici. Prin 
urmare, este evident că lava care este aruncată de vulcani în 
erupții provine de undeva din depozite care se află la nivelul 
crustei Pământului, care este groasă doar de câteva zeci de 
kilometri, ori cel mult din straturile de sus ale mantalei 
superioare. 

Pe de altă parte, vârsta planetei noastre este estimată la 
aproximativ 4,54 miliarde de ani, dar chiar şi după această 
enormă perioadă de timp care a trecut, se pare că Pământul are 
o sursă de căldură suficient de puternică, care poate să 
topească materia şi să „procure” magmă topită. Evident, 
planeta îşi generează căldura din interior şi, mai mult de atât, se 
dovedeşte că temperatura ei este relativ constantă. Asta ne 
arată că planeta noastră nu e doar o sferă încinsă, de materie 
topită, care se răceşte gradat şi se solidifică în timp, aşa cum îşi 
imaginează sau cum cred în mod eronat foarte multe fiinţe 
umane. Realitatea se dovedeşte a fi cu totul alta, după cum o 
dovedesc măsurătorile şi observaţiile curente. 

De fapt, sursa căldurii interne a Pământului rămâne un 
mister pentru ştiinţa modernă, cu atât mai mult cu cât ea nu 
poate fi cercetată sau măsurată decât indirect. În prezent, 
Ştiinţa admite că nu s-ar putea fora în interiorul Pământului 
decât până la cel mult 18-20 de kilometri adâncime, deoarece 
după aceea, datorită presiunii şi temperaturii care cresc din ce 
în ce mai mult, rocile se topesc şi cavitățile din scoarţa solidă s- 
ar umple, astfel încât burghiele ar nimeri într-o masă semisolidă 
de materie topită şi s-ar topi şi ele. Practic vorbind, în 
conformitate cu teoria ştiinţifică este imposibil de forat la modul 
în care gândim noi spre interiorul Pământului, dincolo de o 
anumită adâncime, deoarece foreza nu ar putea menţine gaura 
pe care o realizează, aceasta fiind umplută de magma peste 
care nimereşte de la o anumită adâncime. 

Până aici, observaţiile şi deducţiile savanților sunt corecte, 
dar ei nu explică, aşa cum a făcut-o doctorul Xien, ce se petrece 
după aceea. In plus, teoria ştiinţifică este valabilă doar pe un 
domeniu destul de restrâns al scoarţei, în niciun caz ea nu poate 
fi generalizată la nivelul întregii planete. Aceasta este de fapt 
marea hibă: ştiinţa extrapolează teoria newtoniană a gravitaţiei 


pentru restul interiorului planetei, afirmând că presiunea şi 
temperatura cresc în mod liniar cu adâncimea şi că, în 
conformitate cu experimentul lui Cavendish care a stabilit o 
anumită valoare medie pentru densitatea Pământului, rezultă că 
în interiorul acestuia există o materie cu densitate mult mai 
mare decât rocile de la suprafaţă. 

De pildă, mulţi oameni de ştiinţă îşi imaginează că 
Pământul este plin de magmă vulcanică începând cu o anumită 
adâncime. Ei gândesc aşa pentru că au observat că pe măsură 
ce cobori într-o mină, temperatura creşte în mod constant. Asta 
i-a determinat să extrapoleze acest rezultat la adâncimi de sute 
şi chiar mii de kilometri în interiorul Pământului, gândind că 
fenomenul se păstrează neschimbat, iar creşterea temperaturii 
este graduală şi constantă până la nucleul planetei. La fel s-a 
presupus, la un moment dat în istorie, că Oceanul Atlantic 
continua până la capătul lumii; vechii greci presupuneau şi ei că 
vremea caldă din deşertul Sahara continuă să se încălzească din 
ce în ce mai mult pe măsură ce se înaintează spre sud, adică 
spre Antarctica pe care o cunoaştem azi. 

Marea problemă a savanților din ziua de azi este că ei 
presupun că au o bază logică şi raţională pe care îşi bazează 
aceste extrapolări. In primul rând, nici chiar cea mai adâncă 
mină nu ajunge decât la maxim 8-10 kilometri în interiorul 
Pământului, ceea ce nu reprezintă aproape nimic prin raport la 
cei peste 6300 de kilometri, cât măsoară raza Pământului. Este 
mult prea puţin pentru a considera această adâncime ca fiind un 
punct adecvat de pornire pentru a face astfel de extrapolări. 
Doar pentru faptul că s-a observat că temperatura Pământului 
creşte cu aproximativ 1°C la 100 de metri, nu înseamnă deloc 
că această regulă se respectă oriunde pe suprafaţa sa şi nici că 
regula de creştere a temperaturii se păstrează la orice 
adâncime în interiorul său. Totuşi, nimeni nu pare să pună la 
îndoială că temperatura creşte pe măsură ce ne îndreptăm mai 
adânc spre centrul Pământului, chiar dacă nimeni nu poate să 
verifice acest lucru. 

Să facem un exerciţiu simplu de logică: după cum am 
spus, magma vulcanică provine din interiorul  crustei 
Pământului, care are o grosime de aproximativ 40 de kilometri. 
Lava are o temperatură medie de 1100*C atunci când este 
expulzată de vulcani, ceea ce ne face să ne întrebăm: dacă ea 


are această temperatură provenind din crustă, atunci ce 
temperatură ar trebui să existe în interiorul planetei la adâncimi 
de 2000 de kilometri sau mai mult, păstrând regula de 
extrapolare a ştiinţei modeme în acest caz? Evident, toate 
aceste valori şi fenomene sunt presupuse pe baza teoriei 
gravitaţiei ce a fost dată de Newton. 


Forajele care complică lucrurile 


Acum câteva zeci de ani unele ţări au investit anumite 
fonduri pentru realizarea de foraje care să verifice teoria 
ştiinţifică despre structura internă a planetei noastre. Forarea 
crustei a arătat însă o diferenţă notabilă între experienţa 
efectivă şi presupunerile oamenilor de ştiinţă. 

Aşa după cum am spus mai sus, teoria universal acceptată 
era că temperatura în interiorul Pământului creşte cu 1 grad 
Celsius la 100 de metri, dar forajele ruşilor au arătat că dincolo 
de 3 kilometri, temperatura creşte cu 2,5 grade Celsius la 100 
de metri, deci de două ori şi jumătate mai repede. La adâncimea 
de 10 kilometri temperatura avea deja valoarea de 180°C, şi nu 
de 100°C, aşa cum ar fi trebuit să fie în conformitate cu teoria 
modernă. Practic vorbind, ea se dovedeşte a fi de aproape două 
ori mai mare decât ceea ce a presupus teoria ştiinţifică. Ce bază 
mai poate fi pusă atunci pe o astfel de teorie?! 

Nimeni nu a schimbat însă nimic din informarea 
populaţiei, iar subiectul nu a fost dezbătut sau explicat în vreun 
fel. Pur şi simplu s-a mers mai departe, păstrând acelaşi grad de 
dezinformare şi ignoranță ştiinţifică. 

Germanii au realizat şi ei un foraj în crusta Pământului, e 
drept că de mai mică adâncime decât ruşii, dar cu rezultate 
remarcabile. Ei au constatat că la 4 km adâncime temperatura 
măsoară deja 100°C, dar la o adâncime mai mică, de pildă la 3,4 
km, temperatura era totuşi mai mare, având valoarea de 118°C. 
La acelaşi foraj realizat în Germania s-a constatat că de la 
adâncimea de 500 metri temperatura creşte rapid, după care ea 
scade. Astfel de rezultate apar ca fiind neverosimile, cel puţin 
prin raport cu ceea ce fusese prezis de ştiinţă. Ele nu doar că nu 
converg cu teoria ştiinţifică, ci chiar se dovedesc a fi opuse ei. 

Valoarea densităţii materiei s-a dovedit şi ea neconformă 
cu predicțiile oamenilor de ştiinţă: se presupunea că densitatea 


rocilor trebuie să crească pe măsură ce presiunea creşte şi ea, 
dar ruşii au descoperit că, dacă până pe la 5 km adâncime 
densitatea rocilor creşte într-adevăr în mod constant, după 
aceea ea scade, probabil datorită porozităţii mai mari a 
acestora. Nici acest rezultat nu a putut să frângă încăpăţânarea 
şi rigiditatea concepţiilor pe care le au oamenii de ştiinţă. În 
principiu, ei nu vor să renunţe cu niciun chip la ideile de bază pe 
care îşi fundamentează teoria: ei susţin cu înverşunare că 
densitatea rocilor creşte odată cu adâncimea, iar temperatura 
creşte şi ea pe măsură ce înaintăm spre centrul Pământului. 
Chiar dacă acestea sunt doar nişte simple presupuneri, pentru 
că niciun savant nu a fost acolo să verifice dacă teoria este 
adevărată, totuşi ele sunt unanim acceptate ca fiind adevăruri 
de necontestat. În plus, chiar simple verificări prin foraje 
superficiale au infirmat în totalitate acest model ştiinţific. 

Prin urmare, nimic din teoria presupusă de ştiinţă, prin 
care aceasta urmăreşte să înţeleagă ce se află în interiorul 
planetei noastre, nu este valabil şi nu se respectă. După cum s-a 
observat, inconsistenţele cu această teorie ştiinţifică au apărut 
chiar în primii 10 km de forare; ce să mai spunem atunci pentru 
ceea ce ar putea să apară în următorii 5000 de kilometri? Cum 
este posibil ca o asemenea farsă ştiinţifică să fie totuşi 
menţinută, într-un mod aberant şi fără discernământ, 
manipulând prin omisiune sau ipoteze false pe toţi cei care 
manifestă o anumită inteligenţă şi bună intenţie de a afla 
adevărul? 


Undele seismice 


Situaţia este aproape hilară, iar Jan Lamprecht o 
sintetizează foarte bine: avem un singur experiment, vechi de 
200 de ani, pe care ştiinţa îşi sprijină teoria actuală a 
Pământului solid şi rigid în interior. Acest experiment al lui 
Cavendish este el însuşi un produs direct al teoriei gravitaţiei 
expusă de Newton, care de asemenea are limitele ei. 

Singura metodă oarecum acceptabilă, prin care se pot 
emite anumite prezumţii cu privire la interiorul planetei noastre 
este „metoda seismologiei”, adică cea prin care se analizează şi 
se măsoară undele seismice, deoarece acestea se propagă atât 
la suprafaţa pământului, cât şi în interiorul lui. În realitate, 


nimeni nu ştie cum şi pe unde călătoresc aceste unde. Tot ceea 
ce se poate face este ca ele să fie măsurate ca intensitate şi 
direcţie de propagare de către staţiile seismice de la suprafaţa 
Pământului, iar apoi rezultatele să fie corelate şi analizate de 
computere. Apoi aceste analize sunt supuse unor modele 
matematice complexe, în dorinţa savanților ca ei să înţeleagă 
cum anume este structurat Pământul la interior. 

Seismologia actuală se bazează pe acest singur 
experiment al lui Cavendish, care are la bază un set de 
presupuneri. Comportarea undelor seismice este de asemenea 
interpretată matematic. Prin urmare, absolut totul în această 
teorie ştiinţifică despre felul în care este interiorul Pământului 
poate fi descris ca fiind doar interpretare şi presupunere. In 
aceste condiţii, dacă se dovedeşte că teoria lui Newton despre 
gravitație nu se respectă în interiorul Pământului, aşa cum este 
ea la suprafaţa lui, atunci putem considera că întregul edificiu al 
ştiinţei moderne în ceea ce priveşte structura internă a planetei 
noastre este fundamental greşit. 

În plus, matematica şi seismologia nu pot explica singure 
ce se află în interiorul planetei noastre, oricât de laborioase ar fi 
metodele lor de calcul şi de interpretare. Există o limită ce este 
atinsă în această direcţie, pentru că ar fi lipsit de bun simţ să 
spui că oferi o teorie aşa complexă despre interiorul planetei, 
bazându-te doar pe presupuneri oarbe, care şi ele rezultă din 
extrapolarea unor rezultate obţinute pe baza unor ipoteze de 
bază. 

La rândul lor, aceste ipoteze au fost emise de savanţi, 
deoarece altfel ei nu ar fi putut începe elaborarea unor teorii şi 
studiul asupra structurii interne a planetei. Toate sunt însă doar 
ipoteze, presupuneri a ceea ce ei s-au gândit că ar putea exista 
acolo, nimic altceva. Aşa s-au gândit ei că ar trebui să fie, în 
spiritul teoriei materialiste, iar apoi au considerat aceste 
presupuneri ca fiind adevărate. 

De exemplu, teoria gravitaţiei dată de Newton le-a oferit 
prin intermediul „experimentului” lui Cavendish o aşa-zisă 
„masă” a Pământului şi densitatea lui medie, cu valoarea de 5,5 
gr/cm3. Singurul loc unde oamenii de ştiinţă pot măsura 
densitatea Pământului este la suprafaţa lui, iar aici ea are 
valoarea de 2,7 gr/cm3, adică jumătate din valoarea dată de 
Cavendish. Pentru a „echilibra” această medie, savanții au 


dedus că densitatea în adâncul Pământului trebuie să crească 
progresiv de la 2,7 gr/cm3 la o anumita valoare, astfel încât în 
final valoarea densităţii medii a Pământului să corespundă 
valorii găsite de Cavendish în urmă cu 200 de ani. Realizând 
calculele necesare, savanții au ajuns la concluzia că în mijlocul 
planetei densitatea medie trebuie să aibă valoarea de 8-10 
gr/cm3, oferind pentru structura internă a planetei o întreagă 
teorie cu „straturi” concentrice de densități diferite. 

Pornind mai apoi de la aceste modele, pe care le presupun 
a fi reale, oamenii de ştiinţă au început să interpreteze undele 
seismice. Dacă în decursul cercetării modelul lor se dovedeşte a 
fi greşit, atunci ei îi schimbă caracteristicile, pentru a se potrivi 
cu ceea ce ei măsoară, dar conceptual vorbind, toate modelele 
lor sunt la fel. 

Atunci când are loc un cutremur puternic, undele seismice 
se propagă peste tot, atât la suprafaţă, cât şi în interiorul 
planetei, dar această propagare nu este uniformă. Analizând 
caracteristicile ei, oamenii de ştiinţă se străduiesc să înţeleagă 
ce anume se află în interiorul planetei, iar pentru asta ei fac apel 
şi la alte noţiuni ştiinţifice, cum ar fi viteza de deplasare a 
undelor seismice prin felurite straturi de roci. Cu alte cuvinte, ei 
măsoară timpii de deplasare a undelor seismice. S-a observat 
însă că la anumite adâncimi undele suferă variaţii bruşte de 
viteză. Concluzia oamenilor de ştiinţă a fost că atunci undele 
seismice traversează straturi formate din materie de densitate 
diferită. Aceasta ar putea fi o explicaţie decentă, dar s-a dovedit 
că modificările respective nu se petrec exact în aceleaşi locuri, 
ceea ce arată că Pământul la interior are un „relief” diferit. Daca 
„relieful” din interiorul planetei este diferit, atunci înseamnă că 
el „are spaţiu suficient” să se modifice şi implicit aceasta 
înseamnă că densitatea, compactitatea, rigiditatea şi soliditatea 
structurii interne a planetei nu respectă nici pe departe teoria 
ştiinţifică modernă. 

Toate rezultatele pe care le obţin oamenii de ştiinţă se 
bazează pe două presupuneri despre care nimeni nu ştie dacă 
sunt adevărate: în primul rând, savanții deduc viteza de 
deplasare a undelor seismice în interiorul planetei noastre 
bazându-se pe propriul lor model, în conformitate cu gravitația 
newtoniană despre care am amintit mai sus, însă nimeni nu are 
mijloacele necesare să verifice dacă aceste unde chiar ating 


adâncimile respective şi se propagă cu acele viteze în interior; 
pe de altă parte, nimeni nu poate fi sigur că schimbările de 
viteză ale undelor se datorează schimbării de densitate a 
materiei din interiorul Pământului. De unde ştim noi cu adevărat 
cât de adânc merg aceste unde seismice şi care este densitatea 
materiei în acel loc? De exemplu, nimeni nu ştie pe unde 
călătoresc undele seismice în interiorul planetei şi nici ce anume 
traversează ele în realitate. Tot ceea ce se poate măsura implică 
doar efecte ale acestor unde, care sunt percepute la suprafaţa 
Pământului de către seismografele şi staţiile seismice. 

Aşa cum este firesc, ne aşteptăm ca aceste unde să fie 
refractate şi chiar există o întreagă teorie care ne arată cum 
anume se întâmplă asta în funcţie de densitatea materialelor ce 
sunt străbătute de unde, atunci când densitatea creşte, însă aici 
ne putem întreba din nou: de unde ştim noi cu adevărat că 
densitatea creşte pe măsură ce adâncimea creşte, aşa cum 
presupune ştiinţa? Chiar şi forajele superficiale care au fost 
efectuate până acum au arătat că această regulă este departe 
de a fi respectată. Şi atunci, cum putem noi pune bază pe ceva 
care deja se dovedeşte a nu fi adevărat? 

Savanţii fac presupunerea că schimbările în 
comportamentul undelor seismice se datorează structurii sau 
„reliefului” din interiorul Pământului, care are o natură fizică, 
deoarece aşa „spune” teoria gravitaţiei a lui Newton, iar ştiinţa 
îşi fundamentează toată concepţia ei cu privire la structura 
internă a planetei pe această teorie clasică. Dar, în realitate, 
nimeni nu a testat nimic în această privinţă şi nici nu există vreo 
şansă în direcţia aceasta, cel puţin cu mijloacele tehnologice pe 
care le avem la dispoziţie în momentul actual. 

O lovitură năucitoare pentru ştiinţa contemporană a venit 
chiar din partea ruşilor, ca o concluzie a celui mai adânc foraj ce 
a fost realizat până în prezent, la care m-am referit mai sus. Ei 
au arătat foarte clar, pe baza datelor obţinute din penetrarea 
scoarţei Pământului în insula Kola, că nici densitatea rocilor nu a 
crescut odată cu adâncimea, aşa după cum era de aşteptat din 
teoria furnizată de ştiinţă, nici viteza undelor seismice nu s-a 
mărit. Mai mult decât atât, nu s-au înregistrat modificări ale 
proprietăţilor fizice ale straturilor de rocă ce au fost forate, aşa 
după cum prevedea teoria ştiinţifică. 


Astfel de date şi concluzii sunt genul de informaţii care 
sunt imediat suprimate şi nepublicate în mediul larg, ori care 
sunt pur şi simplu ignorate. Ele nu doar că sunt stânjenitoare 
pentru ştiinţa modernă, dar ridică serioase probleme de 
credibilitate a teoriilor ştiinţifice şi în multe alte domenii, în 
special în cel cuantic şi nuclear. Datele obţinute în urma 
forajului din Rusia au arătat cu claritate că ideea tradiţională 
după care măsurătorile geofizice care sunt realizate la suprafaţă 
trebuie să se coreleze cu natura materialelor din scoarţa 
terestră, este de fapt complet falsă şi ea trebuie schimbată în 
întregime. Şi totuşi, ştiinţa contemporană continuă să 
„funcţioneze” exact după această idee, fără să acorde atenţie 
acestor rezultate. Oamenii sunt învăţaţi în continuare în şcoli şi 
universităţi despre aceste teorii, fără a se intra în detalii, ci 
prezentându-se doar metoda după care se acţionează, precum 
şi rezultatele ei, însă doar cele pe care cercetătorii le consideră 
ca fiind viabile. 

De pildă, ştiinţa geologiei prezintă teoria că la o adâncime 
de 5 km plăcile continentale sunt caracterizate de o mare 
discontinuitate a vitezei de deplasare a undelor seismice, care a 
fost pusă pe seama schimbării stratului de rocă de la granit la 
bazalt. Forajul din insula Kola a arătat că discontinuitatea 
respectivă într-adevăr există, însă la o adâncime mult mai mare 
(între 8,5 şi 9,5 km). 

Mai mult, ruşii au detectat şi alte discontinuități de acest 
tip, pe lângă cea care a fost postulată de ştiinţă la o adâncime 
eronată. Pe de altă parte, lovitura de graţie vine de la faptul că 
stratul de bazalt care fusese prezis pentru adâncimea de 5 km, 
nu a apărut nici la adâncimea de 9,5 km; el nu a apărut nici 
măcar la adâncimea de 12 km, care a fost adâncimea maximă 
până la care s-a forat. Zona de discontinuitate între tipurile de 
plăci tectonice există, dar s-a dovedit că după ce foreza a trecut 
dincolo de aceasta, natura rocilor nu s-a schimbat, aşa după se 
aşteptau cercetătorii. 

Acest exemplu ne arată cât de mult şi de repede se pot 
înşela oamenii de ştiinţă, deoarece teoria nu este susţinută de 
practică. Dacă o astfel de nepotrivire între teoria ştiinţifică şi 
dovada experimentală s-a petrecut la o adâncime de 10-12 km, 
cum putem noi crede ce ne spune ştiinţa că se petrece sau 
există în centrul planetei, la o adâncime de 6300 de kilometri? 


Rezultate care infirmă teoria ştiinţifică au obţinut şi 
germanii, care au forat la mare adâncime. Ei s-au ghidat după 
această teorie, care spune că la o adâncime de 3 km ar trebui să 
apară o delimitare a rocilor, însă aceasta nu a fost identificată 
nici la adâncimea de 3,5 km. Problema este că de fiecare dată 
când oamenii de ştiinţă nu descoperă structura internă pe care 
ei au prezis-o, afirmă că „probabil aceasta se află la o adâncime 
mai mare”. Însă dacă este aşa, atunci de ce nu au obţinut 
rezultatele scontate prin măsurătorile şi analizele lor despre 
duratele de propagare a undelor seismice? Dacă intr-adevăr 
acestea ar fi fost aşa de precise, ar fi trebuit să nu existe 
probleme, iar erorile ar fi fost depistate imediat. 


Alte aspecte care nu se „potrivesc” 


De exemplu, o astfel de problemă este presiunea din 
interiorul Pământului, despre care se spune că, fiind foarte 
mare, ar închide practic orice gură de forare, fractură sau 
porozitate. În realitate, nu s-a descoperit nimic de acest gen 
atunci când s-a forat adânc, ba mai mult, geologii au fost 
bulversaţi de faptul că la adâncimi mari, unde nimeni nu se 
aştepta, au întâlnit fluide în circulaţie, cum ar fi apă puternic 
mineralizată şi gaze. Orgoliul savanților occidentali nu a fost 
diminuat nici măcar de aceste rezultate evidente. Ei au dat 
atunci vina pe tehnica de forare deficitară a ruşilor, dar acelaşi 
rezultat a fost obţinut mai apoi şi de germani, care au 
descoperit fluide fierbinţi în fracturi deschise la 3,4 km 
adâncime, adică acolo unde savanții nici măcar nu visau să 
găsească aşa ceva. 

Problema miezului Pământului este şi ea controversată, 
întrucât acesta este descris în mai multe variante: ca având 
forma unui ovoid, ca o sferă sau chiar ca un hexagon. Dacă 
măsurătorile undelor seismice sunt aşa de exacte, precum se 
afirmă, atunci cum se explică această „bâlbâială” ştiinţifică? 

Pe de altă parte, chestiunea „reliefului” din interiorul 
planetei a început să fie şi ea ridicată pe măsură ce s-a 
constatat că de fapt rocile au o „flexibilitate” de 5% atunci când 
sunt străbătute de undele seismice, chiar şi la adâncimi foarte 
mari. Ştiinţa  tomografiei seismice a oferit posibilitatea 
vizualizării în sistem tridimensional a structurii mantalei 


Pământului, dar nu este totuşi clar ce anume reprezintă 
imaginile respective: semnifică ele „relieful” mantalei sau ne 
arată schimbările de presiune din acele zone? S-a ajuns chiar ca 
unii savanţi să vorbească despre obiecte de dimensiuni 
continentale în regiunea centrului Pământului sau despre munţi 
şi văi la felurite adâncimi ale mantalei superioare ori a crustei 
inferioare. Aşadar, putem spune că încep să apară primele dubii 
şi întrebări serioase din partea unor cercetători, cu privire la 
adevărata realitate din interiorul planetei noastre. Aceste dubii 
sunt cu atât mai justificate, ai cât nu există nicio dovadă că 
presiunea în interiorul planetei are valorile enorme pe care 
ştiinţa le preconizează. 

Există şi alte semne serioase de întrebare, care până 
acum nu şi-au găsit răspunsul exact din partea ştiinţei. Printre 
acestea se află problema „clătinării” planetei în rotația sa în 
jurul axei proprii, ca şi cum ceva de natură lichidă în interiorul ei 
ar provoca aceste slabe variaţii ale mişcării de-a lungul anilor. 
Savanţii au căutat tot felul de explicaţii pentru aceste mici 
perturbații ale axei de rotaţie, dar nu s-au gândit că Pământul ar 
putea fi totuşi gol în interior, astfel încât masa imensă de apă 
din interior, adică oceanul lui interior, să conducă la această 
uşoară alterare a mişcării sale. 

Unul dintre cele mai mari mistere, care infirmă teoria 
ştiinţifică despre structura solidă şi rigidă a Pământului la 
interior, se referă la cutremurele de mare adâncime. In mod 
normal, cutremurele obişnuite au loc până la o adâncime de 
100-150 de km, dincolo de care teoria ştiinţifică ne spune că 
presiunea şi temperatura ar fi atât de ridicate, încât tensiunile 
dintre straturile de roci ar face ca acestea mai degrabă să 
alunece într-un mod plastic unele peste altele, decât să se 
fractureze. Ştiinţa ne spune că la aceste adâncimi rocile devin 
într-un anumit sens ductile, adică ele se „înmoaie”, iar 
fracturarea lor bruscă şi catastrofală nu mai este posibilă. 
Tocmai de aceea, teoria afirmă că dincolo de adâncimea de 150 
de kilometri cutremurele n-ar mai trebui să existe, deoarece nu 
mai există tensiuni. 

Totuşi, peste 20% din numărul cutremurelor înregistrate 
sunt cutremure de mare adâncime. Cutremure cu intensitatea 
8,2 pe scara Richter au fost înregistrate, de pildă, la adâncimi de 
650 km. Un alt fapt straniu este că aceste cutremure de mare 


adâncime au proprietăţi asemănătoare cu cele de mică 
adâncime, printre care şi faptul că ele prezintă caracteristici de 
fracturare a faliilor. Aceste măsurători desfiinţează practic 
teoriile ştiinţifice de laborator, care afirmă că o asemenea 
realitate nu are cum să existe la acele adâncimi, datorită 
presiunilor şi temperaturilor foarte înalte care există acolo. lată 
însă că ele sunt totuşi perfect posibile şi se petrec, iar cea care 
le face cunoscute sub această formă este tot ştiinţa, care în 
acest fel pare că îşi bate cuie în propria talpă. Diagramele 
cutremurelor de mare adâncime arată exact opusul predicţiei 
ştiinţifice şi anume, că presiunea la acele adâncimi în interiorul 
planetei nu este nici pe departe atât de mare precum se crede 
şi că temperatura este de asemenea destul de scăzută. 

Savanţii cred că dacă undele seismice ajung în orice punct 
de pe planetă, atunci aceasta înseamnă că Pământul este 
complet rigid şi solid la interior. Ei spun că, dacă de exemplu el 
ar conţine multă lavă, undele seismice principale nu ar putea să 
se deplaseze şi ele nu ar ajunge în diferite puncte de pe glob. 
Prin urmare, ei au tras concluzia că Pământul trebuie să fie solid 
la interior în cea mai mare parte, astfel încât undele seismice 
principale traversează materia solidă şi ajung în felurite puncte 
de pe glob, în conformitate cu măsurătorile efectuate. 

S-a simulat însă pe computer modelul în care Pământul ar 
fi gol la interior, adică miezul lui, cu un diametru de aproximativ 
1200 km, ar fi gol. Simulările au arătat că în acest caz undele 
seismice s-ar propaga de asemenea pe întreaga suprafaţă a 
planetei, dând astfel impresia că Pământul ar fi solid la interior. 
În acest model, se consideră că densitatea nu creşte constant 
spre centrul planetei, aşa după cum consideră oamenii de 
ştiinţă, ci ea creşte până la miezul exterior, după care scade 
către miezul interior al planetei. Modelul ar explica de asemenea 
şi deviaţiile foarte mari ale undelor, care arată reflectarea şi 
refractarea lor puternică de nucleul planetei. 

De fapt, întreaga structură bazată pe „miezul exterior” şi 
„miezul interior” al Pământului este doar o invenţie a savanților, 
care se sprijină pe anumite presupuneri ale acestora. Ei au 
măsurat tipurile de unde seismice şi au văzut că undele 
principale, care se propagă doar prin materie solidă, nu trec într- 
o anumită zonă, în timp ce undele secundare, care se pot 
propaga şi printr-un mediu lichid, trec. De aici ei au dedus că 


acela trebuie să fie un mediu topit şi astfel au inventat „miezul 
exterior” ca fiind o topitură metalică, ce înveleşte miezul interior 
ce este solid şi, în concepţia lor, foarte dens. Totuşi, modelul 
Pământului solid la interior are inconsistenţa că undele seismice 
îşi micşorează viteza în miezul interior, când dimpotrivă, aceasta 
ar trebui să crească, deoarece ar fi vorba de materie solidă. 
Savanţii au motivat această misterioasă încetinire ca fiind un 
efect al modificării elasticităţii miezului, un factor care 
contribuie la modificarea vitezei. Insă modelul cu pământul gol 
la interior rezolvă toate aceste „nepotriviri” şi prezice rezultate 
în acord cu toate tipurile de măsurători care au fost efectuate, 
fără să mai fie nevoie de „teoria” unui miez exterior şi a unui 
miez interior. 


Densitatea 
creşte 


Densitatea 
scade 


Mijlocul 
zonei solide 


Interiorul gol 
cu diametrul 
de 1200 km 


Modelul fizic ipotetic, dar mai viabil, al Pământului gol la interior 


Toate aceste probleme apar pentru că oamenii de ştiinţă 
se încăpăţânează să găsească un „model” al structurii interioare 
a Pământului, care să se potrivească cu masa enormă a 
planetei, ce a rezultat din experimentul nefericit al lui 
Cavendish. In acest caz, ei trebuie să găsească o metodă prin 
care să explice cum anume se grupează foarte multă materie 
într-un volum dat, astfel încât să se respecte valoarea masei 
Pământului, ce a fost furnizată de experiment. Singura 
posibilitate pe care ei o au în acest sens este să găsească 
dovezi că materia îşi schimbă densitatea în interiorul planetei şi 
că aceasta creşte enorm spre centrul ei. In felul acesta ei ar 


putea explica şi modificările de neînțeles ale vitezei undelor 
seismice la anumite adâncimi în interiorul planetei. 


Situaţia în prezent 


Unii dintre oamenii de ştiinţă îşi dau seama că realitatea 
din interiorul planetei este diferită de ceea ce susţine teoria 
actuală, însă dacă ar îndrăzni să prezinte un alt punct de 
vedere, ei ar fi ostracizaţi de reacţia comunităţii ştiinţifice. În 
felul acesta pare că „o mână spală pe alta” şi, sub imperiul unei 
teribile manipulări şi a unui control foarte opresiv al progresului 
şi ideilor ştiinţifice, omenirea este ţinută de fapt sub un 
embargou al cunoaşterii realităţii. 

Doctorul Xien îmi specificase în repetate rânduri că 
„dovezile” şi măsurătorile oamenilor de ştiinţă în ceea ce 
priveşte structura internă a planetei doar par să înfăţişeze o 
anumită realitate, aceea pe care ei doresc să o impună, dar 
adevărul este cu totul altul. S-a demonstrat deja că, chiar şi din 
punct de vedere fizic planeta poate să fie goală la interior, în 
centrul ei, respectând aceleaşi date şi măsurători care sunt 
înregistrate în mod curent, dar despre care se crede că 
înfăţişează o planetă compactă, plină la interior. Prin urmare, 
este doar o problemă de interpretare din partea oamenilor de 
ştiinţă contemporani, care preferă modelul solid al Pământului, 
chiar dacă acesta prezintă nenumărate inconsistenţe şi chiar 
dacă e dovedit prin probe experimentale că el este fals. 

O eventuală recunoaştere a modelului cu interiorul gol al 
planetei ar atrage automat multe întrebări incomode, la care 
ştiinţa este încă departe de a oferi răspunsuri competente. De 
pildă, cum s-a format acel „gol” din interior? Ce se află acolo? 
Care este sursa de căldură şi de energie a planetei? Ce anume 
formează câmpul ei magnetic? Care sunt condiţiile de mediu din 
acel interior «gol”? 

Savanţii evită să facă faţă unor astfel de provocări, dar 
nici nu doresc să recunoască limitele lor conceptuale. Ei nu vor 
să renunţe la paradigma învechită şi lipsită de orizont a 
materialismului, pe care caută să o menţină cu disperare în 
orice explicaţie sau ipoteză ştiinţifică pe care o exprimă, atât 
asupra realităţii interioare a planetei, cât şi a celei exterioare. 
De fapt, acest „blestem” al unei viziuni prăfuite s-a extins chiar 


şi în domeniul cuantic, unde fenomenele nu sunt înţelese în 
esenţa lor subtil energetică, ci tind să fie interpretate tot în 
spiritul unor idei şi principii pur materialiste. 

Atunci când i-am replicat doctorului Xien că nici noi nu 
putem oferi dovezi concrete pentru felul în care se petrec 
lucrurile în interiorul Pământului, el mi-a răspuns: 

- Este adevărat. Nu poţi arăta ceea ce nu se vede, dar 
există totuşi multe persoane care au trăit aceste experienţe, 
într-o formă sau alta, mai mult sau mai puţin conştient. De 
obicei, ele trăiesc aceste experienţe atunci când fie devin 
conştiente în timp ce visează, fie se dedublează conştient în 
plan eteric sau astral şi sunt conduse spre zona din „interiorul” 
planetei. Experiențele lor au multe puncte comune sensibile, iar 
asta nu poate fi justificat prin accesul la subconştientul colectiv, 
pentru că elementele respective nu aparţin activităţii cotidiene. 
Insă multe dintre aceste persoane fie nu realizează unde au 
ajuns, fie nu înţeleg mecanismul subtil care este implicat atunci. 
La revenire, amintirile lor sunt de obicei înceţoşate sau, dacă 
sunt clare, ele nu sunt înţelese pe deplin. Multe dintre 
elementele distinctive pe care ţi le-am explicat, ca viziuni, 
percepții sau situaţii în legătură cu interiorul Pământului sunt la 
fel precum în multe dintre aceste experienţe pe care unii 
oameni le trăiesc, fără ca ei să ştie însă ce înseamnă. 

- Şi atunci de ce astfel de persoane nu spun celorlalţi ce au 
trăit? 

- Din teama de a nu fi considerate ridicole. Lipsa unei 
anumite cunoaşteri iniţiatice sau a puterii de pătrundere a 
conştiinţei le face să nu poată corela toate aspectele experienţei 
pe care ele o trăiesc şi de aceea preferă să tacă şi să ascundă 
ceea ce ştiu. 

Am vrut să clarific acest lucru: 

- Cel sau cea care „călătoreşte” în acest fel ştie unde se 
află? înţelege că a pătruns în interiorul Pământului? 

-De cele mai multe ori nu îşi dă seama de aceasta. 
Depinde mult de natura experienţei care este trăită şi de nivelul 
de conştiinţă al persoanei respective, care îi permite sau nu să 
înţeleagă ce se petrece cu ea. De aceea, în astfel de cazuri fiinţa 
este însoţită de unul sau mai mulţi ghizi, adică de alte fiinţe din 
lumile din interior sau din lumile celeste, care au misiunea de a 
conduce şi uneori de a informa acea fiinţă despre ceea ce se 


întâmplă, dar asta nu e întotdeauana suficient pentru ca ea să 
înţeleagă sau să ţină minte. Adeseori, la un anumit timp după 
experienţă, totul tinde să fie încadrat în domeniul viselor 
interesante, dar în realitate fiinţa a trăit atunci o experienţă vie 
şi reală, din care poate învăţa foarte mult. În schimb, atunci 
când accesul este direct, pornind din planul fizic printr-un portal 
sau pasaj interior, aşa cum este cazul locației din Bucegi, 
situaţia este net avantajoasă, deoarece atunci tu „translatezi” 
cu întreaga structură a fiinţei, incluzând corpul fizic. Asta este 
important, cu condiţia să se păstreze continuitatea conştiinţei. 

Realizam că, în cele din urmă, totul pare să fie o problemă 
de pregătire interioară a fiinţei, un aspect care implică nivelul 
nostru de conştiinţă. În funcţie de stadiul la care am ajuns, 
avem sau nu acces la spiritualitatea din interiorul Pământului. 
Asta m-a condus spre următoarea observaţie retorică: 

- Bănuiesc că nu orice experienţă conştientă de acest gen 
înseamnă deplasarea în interiorul Pământului. 

- Nicidecum. Astfel de călătorii sunt dedicate, au un scop 
precis, iar persoanele care sunt implicate au anumite afinități 
sau tendinţe spre acele regiuni din interiorul Pământului, fie că 
îşi dau seama de aceasta, fie că nu. Totul are un sens şi nimic 
nu este făcut „din întâmplare”. Experiențele de acest fel nu se 
petrec oricând şi nici cu oricine, dar chiar şi aşa te asigur că 
există multe suflete care au trăit astfel de experienţe şi nu o 
singură dată. Nu poţi discuta însă aşa ceva cu oamenii de 
ştiinţă, deoarece pentru ei acesta este un domeniu inexistent. 

- Dar în fine, nu există chiar nimeni care să pătrundă în 
interiorul planetei venind direct din planul fizic? Nu mă refer aici 
la tunelul nostru... 

Doctorul Xien a zâmbit abia perceptibil. Răspunsul lui a 
fost foarte apropiat de comentariul lui Cezar: 

- Există, dar foarte puţine cazuri. Astfel de intrări spre 
interiorul Pământului, pornind din planul fizic sunt bine păzite şi 
ocultate accesului din exterior. De fapt, ele sunt mai mult ca 
nişte „zone de tampon” între planul fizic şi planul eteric, care 
conduc spre interiorul planetei. Trebuie să fii acolo la momentul 
potrivit şi în starea potrivită pentru a ţi se permite accesul, de 
pildă în cazul intrărilor în anumite peşteri şi de obicei în zone 
muntoase. Dacă este pe o suprafaţă întinsă şi deschisă, cum ar 
fi pe ape sau în aer, atunci de cele mai multe ori cei care trăiesc 


acea experienţă nu înţeleg ce li se întâmplă. Uimirea lor devine 
foarte mare şi nu le este clar ce fenomen s-a petrecut. Cei mai 
mulţi se întorc în lumea de la suprafaţă, dar unii rămân acolo, în 
una dintre lumile din interiorul Pământului. 

- Ei sunt cei care aleg să facă asta? am întrebat curios. 

- Nu, este o problemă de destin, însă în anumite cazuri 
există şi posibilitatea alegerii. 

-lar dacă treci printr-o astfel de „poartă” venind de la 
suprafaţa planetei, intri conştient în planurile subtile şi ajungi în 
interiorul ei, am spus eu mai mult pentru a-mi fixa ideea. 

- Întocmai cum ţi-am descris, dar numai dacă ai nivelul de 
conştiinţă pentru asta, numai dacă poţi să înţelegi ce se 
întâmplă atunci. 

Aveam să mă conving eu însumi în curând de aceasta. M- 
am despărţit de doctorul Xien şi m-am retras în camera mea 
pentru a mă odihni. Ultimele două zile fuseseră solicitante atât 
din punct de vedere mental, cât şi fizic, astfel încât doream să 
fiu în formă pentru expediţia care urma. 

Somnul mă cuprinse imediat şi am alunecat într-un vis 
minunat, dar ştiu cu siguranţă că nu am ajuns atunci în 
interiorul Pământului. 


Cap. 3 -TOMASSIS, RĂDĂCINA ARHAICĂ 


Mi-am petrecut restul acelei seri meditând la structura 
reală a interiorului planetei noastre, aşa cum mi-a fost ea 
explicată de doctorul Xien şi Cezar. Practic vorbind, aproape nu 
există puncte de convergenţă cu teoria ştiinţei moderne în 
această direcţie. Dogmatismul şi încăpăţânarea oamenilor de 
ştiinţă se opun cu mare putere unei viziuni mai ample şi 


eficiente, care ar propulsa omenirea pe un nivel superior de 
cunoaştere şi realizare. Poate că balanţa va înclina în curând 
spre partea luminoasă a lucrurilor şi atunci ignoranţa şi judecata 
îngustă se vor risipi. 


Surprizele celui de al doilea tunel 


Cezar a sosit a doua zi în jurul prânzului şi am lucrat 
amândoi la organizarea expediției, lăsând dispoziţiile necesare 
pentru activitatea Bazei. El mi-a spus că, în principiu, vom lipsi 
doar câteva ore. Am fost mirat şi chiar puţin dezamăgit auzind 
aceasta, pentru că am crezut că nu vom înainta prea mult în 
interiorul planetei. 

-Vei vedea că această călătorie este diferită de cea 
precedentă la care ai luat parte, prin tunelul spre Egipt. Ea se 
realizează altfel şi, într-o primă fază, vom merge doar prin 
ramificaţia secundară. 

Cezar nu mi-a mai oferit alte detalii atunci, fiind ocupat cu 
anumite ordine pe care le avea de dat. Nu ştiam nici cum vom 
călători, nici despre ce „ramificaţie” este vorba. Totuşi, 
aşteptarea mea a fost scurtă, pentru că a doua zi la 9 dimineaţa 
ne aflam deja amândoi în Sala Proiecţiilor. De data aceasta am 
sosit cu elicopterul la locaţia secretă din Bucegi. Dormisem bine, 
dar când am ajuns în faţa consolei am fost cuprins brusc de o 
emoție adâncă fără un motiv aparent, care m-a moleşit. Am pus 
aceasta pe seama influenţei subconştientului şi a reacției de 
apărare egotică, ce se manifesta cu putere după ce primisem 
informaţiile despre adevărata structura internă a planetei 
noastre. Era evident că această expediţie, chiar şi scurtă ca 
durată, avea să implice într-un anumit fel o alterare a conştiinţei 
obişnuite şi este foarte probabil că resorturile mele egotice de 
apărare a unor concepţii şi prejudecăţi fixate de societatea 
modernă au reacţionat în acest fel, încercând să mă oprească. 

M-am stăpânit cât am putut de bine şi am devenit atent la 
comenzile pe care Cezar a început să le seteze pe consolă. 
Răspunsurile grafice pe ecranul lucios erau diferite ca formă şi 
culoare şi nu am recunoscut niciunul. După câteva secunde în 
faţa consolei a apărut proiecția holografică a celui de al doilea 
tunel şi traiectoria lui până într-un anumit punct. 


Spre deosebire de hologramele cu care eram obişnuit 
până atunci, ce înfăţişau partea de intrare în tunel, aceasta 
prezenta structura lui pe o distanţă mai mare. Prima deosebire 
majoră faţă de tunelul spre Egipt era că distorsiunea spaţială 
apărea la o anumită distanţă după cele 12 cristale, nu înaintea 
lor. Aşa după cum am spus, tunelul cobora într-o pantă relativ 
lină şi, la o distanţă pe care am apreciat-o a fi de câteva zeci de 
metri, după distorsiunea ca o pâlnie urma un spaţiu larg de 
forma unui cub, mai mare decât diametrul tunelului, în interiorul 
căruia vedeam un fenomen straniu: imaginea apărea ca şi cum 
o realitate era decalată de cealaltă, iar zona comună vibra uşor. 
După aceea urma o bifurcaţie, care fără îndoială era „bifurcaţia” 
la care se referise Cezar: o ramură a tunelului păstra un unghi 
de înclinare mic spre în jos, iar cea de a doua ramură continua 
direcţia iniţială a tunelului. Aici, la mică distanţă de bifurcaţie, 
holograma prezenta o nouă distorsiune. Ea era verticală, dar 
suprafaţa ei se ondula încet şi avea culoarea albastru închis, cu 
nuanţe violet. Am bănuit că rostul acelei distorsiuni era să 
faciliteze pătrunderea mult mai devreme în planul subtil eteric, 
un fel de „scurtătură” spre centrul Pământului. 

Cezar mi-a indicat că noi vom pătrunde prin ramificaţia cu 
unghi de înclinare mic. 

-Este important să te obişnuieşti mai întâi cu acest gen de 
lume, cu frecvențele din interiorul planetei, mi-a explicat el. 
Sunt lumi locuite şi fiecare are particularităţile ei. 

El mi-a spus că vom pleca spre o zonă din interiorul 
Pământului, un oraş locuit, care se numeşte Tomassis. Astfel de 
călătorii se fac în baza unui protocol bine stabilit, deoarece 
vizitele implică niveluri şi domenii diferite: informaţional, politic, 
administrativ, comercial, militar. 

Tomassis 
Structura integrală a celui de al doilea tunel, cu marele cub şi 
bifurcația 


Eu mă aflam la începutul celei de a doua expediții prin 
tunelurile locației secrete din Bucegi, dar Cezar realizase deja 
34. Am documentat personal rapoartele generale în arhiva 
Departamentului şi ştiam că el explorase practic toate 
posibilitățile pe care le oferea locația secretă din Bucegi, prin 
cele trei tuneluri. Cele mai multe dintre călătoriile sale au fost 
realizate în interiorul Pământului, atât cu echipe mixte româno- 
americane, cât şi singur, mai ales după anul 2010. În noua 
poziţie pe care o ocup la nivelul Departamentului şi datorită 
informaţiilor la care am avut acces în ultimii ani, cunosc unele 
elemente despre natura şi implicaţiile celor 27 de misiuni ale lui 
Cezar în interiorul planetei noastre. Nu mi se permite însă 
dezvăluirea lor, nici prezentarea unor amănunte sensibile în 
această direcţie. Pot merge cu descrierile până la un anumit 
punct, în ideea informării corecte a populaţiei şi a prezentării de 
ansamblu a unor elemente secrete, însă aceste dezvăluiri nu 
trebuie să puncteze informaţii delicate, de ordin strategic, ori 
detalii care ar putea să perturbe planurile care sunt în curs de 
desfăşurare. 

După mai multe discuţii pe care le-am avut de-a lungul 
timpului cu Cezar, am stabilit împreună un set de parametri în 
care informaţia pe care o prezint să fie echilibrată. Chiar dacă 
volumele pe care le scriu nu reprezintă neapărat ceea ce îşi 
doresc Serviciile Secrete, totuşi limita informaţiei la care 
dezvăluirile se opresc a fost aprobată în mod tacit. Cititorul 
poate a observat deja o anumită lipsă a detaliului în punctele 
sensibile, dar am încercat să suplinesc aceasta prin mai multe 


scheme şi desene, care să uşureze înţelegerea intuitivă a 
elementelor prezentate. Sunt limite care nu pot şi nici nu trebuie 
depăşite în actuala conjunctură a lumii noastre. 

Multe dintre informaţii au caracter de secret de stat, totuşi 
ele se încadrează într-o cunoaştere generală, cel puţin la nivel 
conceptual. Ele nu pot fi folosite ad literam, dar pot să 
contribuie la o schimbare de mentalitate a populaţiei, la evoluţia 
acesteia. De pildă, nici chiar în prezent mulţi dintre generalii şi 
oficialii militari foarte importanţi ai SUA şi ai României, care au 
legătură cu aceste proiecte şi cu Agenţiile Secrete 
guvernamentale, nu înţeleg corect natura interiorului planetei şi 
nici fenomenele de ordin subtil care se petrec acolo. Lipsa unei 
cunoaşteri ezoterice solide şi obişnuinţa de a trata astfel de 
elemente ca potenţiale ameninţări fizice, de control şi dominare, 
îi împiedică să creadă sau să înţeleagă în profunzime ce se 
petrece de fapt atunci când se interacționează cu realitatea din 
interiorul Pământului. 

Am observat că există încă multă opacitate şi îndoială în 
perceperea corectă a informaţiilor din rapoartele ultrasecrete 
care ajung la factorii de decizie. Pe de o parte, aceasta se 
datorează lipsei de pregătire conceptuală a liderilor militari şi a 
şefilor de Agenţii sau departamente; pe de altă parte este vorba 
despre obişnuinţa lor de a se încrede şi a se sprijini prea mult pe 
tehnologiile avansate pe care le au la dispoziţie, pe modurile de 
acţiune care sunt specifice planului fizic. 

Tehnologia şi fondurile uriaşe care sunt alocate nu 
reprezintă o garanţie pentru buna înţelegere a situaţiei şi nici 
pentru hotărârile corecte ce pot fi luate în anumite tratative cu 
cei din interiorul Pământului. Pentru aceasta este nevoie de 
multe explicaţii, de întâlniri, de discuţii şi lămuriri, dar viaţa în 
domeniul militar şi în cadrul Agenţiilor de informaţii este prin ea 
însăşi foarte agitată şi concretă, astfel că nu permite cu uşurinţă 
asimilarea unor informații delicate asupra realității 
înconjurătoare. In general vorbind, şefii militari şi liderii de la 
suprafaţa Pământului sunt tributari unor obişnuinţe mentale şi 
de educaţie a sistemului în care trăiesc, astfel încât pentru ei 
este destul de dificil să conceapă faptul că ar putea exista o altă 
realitate decât cea fizică cu care s-au obişnuit şi în care 
acţionează. 


Apoi intervin interesele de stat. Este foarte greu să îmbini 
realitatea unor dimensiuni şi lumi subtile superioare cu dorinţele 
fizice, concrete, cu ideile şi tendinţele ce sunt caracterizate de o 
frecvenţă joasă de vibraţie, cum ar fi cuceriri de noi teritorii, 
controlul populaţiei, folosire discreţionară a unor resurse 
energetice, ori influenţe politice şi militare. Datorită acestei 
incompatibilităţi, liderii de la suprafaţa Pământului nu înţeleg 
aproape nimic din natura fenomenelor care au loc atunci când 
se pătrunde în interiorul planetei şi tocmai de aceea ei nu au 
acces acolo. Cu alte cuvinte, ei par să nu înţeleagă faptul că 
uleiul nu poate fi amestecat cu apa. 

Protocolul foarte special care există între statul român şi 
cel american în ceea ce priveşte locaţia secretă din munţii 
Bucegi şi descoperirile ce au fost realizate în expedițiile prin 
cele trei tuneluri a rezolvat unele dintre aceste aspecte şi a 
creat unele oportunităţi extraordinare. Totuşi, suspiciunea şi 
interesele oculte din partea lanțurilor de conducere statală, care 
au propria lor înţelegere asupra situaţiei, reprezintă în 
continuare o barieră puternică în faţa deschiderii şi acţiunii 
directe. Atunci când se ajunge la un asemenea nivel de 
colaborare între civilizaţii, problemele nu pot fi rezolvate decât 
dacă există un salt calitativ la nivelul conştiinţei. Vechiul mod de 
a gândi şi acţiona, cu împărțiri de teritorii şi influenţe geo- 
strategice între liderii marcanţi ai lumii nu este doar penibil într- 
un astfel de caz, ci şi complet ineficient. 

Cezar şi colonelul Obadea înţeleseseră demult aceste 
aspecte şi tocmai de aceea au căutat să modifice viziunea 
belicoasă a unor eşaloane de decizie atât din România, cât şi din 
SUA. Moartea neaşteptată a generalului a îngreunat acest 
demers, la care totuşi Cezar nu a renunţat. Treptat, prin eforturi 
susţinute el a reuşit să menţină un anumit echilibru de 
concepţie şi intenţie din partea organismelor superioare de 
decizie, în special cele militare. Există o frică aproape atavică 
din partea militarilor atunci când tehnologiile lor sunt mult 
depăşite sau când nu pot înţelege o anumită realitate a 
lucrurilor. Faptul că nu pot cunoaşte sau nu pot avea acces la 
ceva anume le creează falsa impresie că acel ceva reprezintă 
ceva ameninţător şi prin urmare trebuie tratat cu ostilitate. Este 
ca o nevoie instinctivă de securitate, dar în fapt reflectă dorinţa 
ascunsă de a cuceri şi de putere. 


Între acest gen de viziune şi realitatea unora dintre lumile 
din interiorul planetei este o diferenţă uriaşă. Eram conştient 
într-o anumită măsură de legăturile complexe, mai ales la nivel 
diplomatic, pe care Cezar le avea în acest sens, precum şi de 
ajutorul discret, dar extrem de eficient pe care doctorul Xien îl 
oferea în momentele cheie. Bănuisem demult că acest misterios 
personaj din Orient, pe care eu l-am cunoscut ca fiind Repa 
Sundhi, are misiuni mult mai complexe decât lasă să se 
întrevadă la prima vedere. Puterile şi ramificaţiile legăturilor 
sale atât cu exteriorul cât şi cu interiorul planetei sunt 
extraordinare şi, chiar dacă o asemenea situaţie pare 
neverosimilă şi chiar ciudată în contextul zilelor noastre, totuşi 
astfel de fiinţe există şi ele îşi manifestă prezenţa şi influenţa în 
momente cheie şi în perioade de timp critice, atunci când este 
nevoie pentru a susţine binele. 

După moartea generalului, au existat unele opinii din 
structurile secrete care urmăreau să inducă ideea că intenţiile 
doctorului Xien nu ar fi tocmai sincere. Cu acea ocazie am fost 
foarte uimit să aflu că cealaltă identitate a sa, care este mai 
profundă, era de asemenea cunoscută şi într-o anumită măsură 
documentată. Până atunci, eram convins că singurii care 
cunoşteam că doctorul Xien era de fapt Repa Sundhi făceam 
parte din Departament. Mai mult, se ştia de asemenea şi despre 
existenţa lui Elinor şi am văzut nişte referinţe despre prezenţa 
lui în Elveţia, chiar dacă nu am avut acces la întregul dosar 
instrumentat de o altă secţiune a Serviciilor. Nu vreau să intru în 
amănunte, care sunt complicate, însă acele informaţii despre 
prezenţa lui în Elveţia erau doar conjuncturale. Intr-adevăr, el se 
află în Europa, dar nu în această ţară. 

De la un anumit nivel în sus jocul informaţiilor în cadrul 
Serviciilor Secrete devine foarte delicat. Uneori el este ca un fel 
de „barter” între părţi şi poate fi chiar constructiv, cu avantaje 
reciproce. Acest echilibru se păstrează de obicei până când apar 
interesele militare, deoarece atunci greutatea argumentelor 
atârnă foarte mult într-o singură direcţie. Jocul capătă valenţe 
ridicate de diplomaţie şi psihologie, iar atunci când discuţiile 
sunt purtate cu reprezentanţi ai altor lumi, emoţiile joacă şi ele 
un rol important. 

În ultimii ani au existat mai multe etape distincte ale 
acestor convorbiri. Lucrurile se mişcă greu, dar se poate vorbi 


despre o tendinţă pozitivă a lor. Din cele ce am aflat de la Cezar, 
se pare că în faza actuală este vorba despre un proces de 
„educare” a fiinţelor umane cu putere de decizie, însă aceasta 
se face doar în conformitate cu propria lor voinţă şi putere de 
înţelegere. Răbdarea şi perseverenţa sunt cele mai indicate într- 
un asemenea caz. 

Profitând de o perioadă de relativă „acalmie” a acestor 
întâlniri şi discuţii foarte complexe, Cezar a decis să îmi acorde 
un nivel superior de acces şi astfel am ajuns să cunosc elemente 
foarte importante despre interiorul planetei, iar acum mă aflam 
împreună cu el chiar înaintea primei mele călătorii într-o astfel 
de lume. Sincer să fiu, mă gândisem că totul avea să fie mai 
„spectaculos” sau mai „măreţ”, dar situaţia părea atât de 
naturală, încât eram uşor descumpănit. Cezar se purta foarte 
firesc, căutând să mă facă să abordez cu calm şi rațiune 
evenimentele. Aşa cum aveam să aflu mai târziu, 
comportamentul emotiv este foarte important în cadrul unor 
astfel de expediţii şi întâlniri. Una este să mergi dedicat într-un 
loc sigur, în care nu se află decât obiecte, cum a fost cazul 
primului tunel, şi altceva este să ajungi într-un loc în care se 
pune problema unor interacțiuni şi relaţii energetice complexe. 
Deoarece spre interiorul Pământului frecvențele energetice ale 
planului fizic încep să se îmbine cu frecvențele planului subtil 
eteric, echilibrul energetic al fiinţei este foarte important, iar 
stabilitatea emoţiilor primează. În acest fel îmi explicam şi 
perioada scurtă de timp pe care Cezar o alocase acelei călătorii 
pe care o realizam în interiorul Pământului, probabil pentru a nu 
supralicita reacţiile mele subconştiente sau alte manifestări 
emotive nedorite ale fiinţei. 

Ne aflam amândoi în pragul celui de al doilea tunel, care 
ne învăluia cu lumina lui verde difuză. Cezar a lua geanta 
diplomat din piele, al cărui conţinut nu îl cunoşteam şi se uită 
întrebător la mine. Am răsuflat adânc şi am clătinat din cap, 
dându-i de înţeles că sunt pregătit. M-am îndreptat spre unul 
dintre vehiculele speciale care erau parcate acolo, dar Cezar mi- 
a spus: 

- Nu avem nevoie de ele pentru această călătorie. Drumul 
este mai scurt decât crezi. 

Era amuzat de mirarea mea, pentru că e adevărat că nu 
mă aşteptam să merg pe jos spre mijlocul planetei. 


-Pe această ramificaţie a tunelului lucrurile sunt mai 
simple. Nu avem mult de mers, după prima dostorsiune. 

Am intrat în tunel oarecum şovăitor şi am remarcat brusc 
ambianța aproape complet izolată fonic. Urechile parcă îmi erau 
astupate cu antifoane şi îmi auzeam bătăile puternice ale inimii. 
Mergeam amândoi în tăcere, trecând repede pe lângă cristalele 
superb colorate, care străluceau misterios în lumină discretă. 
Aveam percepţia unei suprafeţe vătuite, care îmi dădea un gen 
de nesiguranţă atunci când păşeam, dar fenomenul nu era 
deranjant. Am privit în jos, dar materialul ce acoperea solul era 
solid, neted, aproape lucios. 

Am depăşit zona cristalelor şi imediat după aceea senzaţia 
de izolare fonică a început să dispară. În faţa noastră tunelul 
cobora lin, dar după aproximativ 40 de metri ceea ce vedeam 
părea că nu avea sens. Tunelul părea „decalat” sau „dublat” în 
el însuşi, dar zona respectivă era neclară, ca şi cum ar fi fost 
blurată. Intrigat, am grăbit puţin pasul înaintea lui Cezar, pentru 
a ajunge mai repede în acel loc. M-am oprit cam la un metru 
distanţă de zona de trecere, privind nemişcat la o realitate pe 
care nu o puteam interpreta. Era ca şi cum mă uitam la un tub 
de neon cu lumina indigo şi nu puteam vedea clar contururile, 
însă am descoperit că aceasta era valabil doar pentru suprafaţa 
verticală, ca un ecran, ce delimita zona. Privind „dincolo” de 
acea suprafaţă am văzut un spaţiu în formă de cub, mai mare 
decât tunelul însuşi, un fel de antecameră la bifurcația de 
dincolo de cub. Am apreciat latura cubului ca fiind de aproape 
zece metri; ceea ce m-a mirat era faptul că dincolo de „dublaj”, 
contururile erau din nou clare. 

- Tot ce ai de făcut este să mergi înainte, mi-a spus Cezar 
zâmbind. Zona aceasta este un exemplu a modului în care 
tehnologia suplineşte realitatea şi o „grăbeşte”. 

Intuiam că zona de tranziţie face cumva posibilă 
„alterarea” planului fizic, ca o trecere spre planul eteric şi 
recunosc că m-am înfiorat puţin înainte de a păşi prin „dublură”, 
însă am remarcat doar o uşoară ameţeală atunci când am trecut 
de ea. „Dincolo” solul era de asemenea solid, totuşi mai „altfel”, 
aş putea spune că mai rafinat. Este greu să explic, dar impresia 
era aceea că materia avea o consistenţă mai puţin densă. 

- Cei care au construit asta aveau acces la o tehnologie 
foarte avansată, dar de asemenea aveau şi o cunoaştere 


profundă asupra Universului, mi-a explicat Cezar. Sala 
Proiecţiilor şi tunelurile sunt un fel de „moştenire” pe care au 
lăsat-o, stabilind anumite repere de acces. Au creat mai multe 
distorsiuni spaţiale, care sunt crescătoare ca frecvenţă de 
vibraţie, pentru a facilita deplasarea prin tuneluri. Prima 
distorsiune este generală, există în toate cele trei tuneluri şi 
ridică frecvenţa de vibraţie a corpului, o pregăteşte pentru tipul 
călătoriei subpământene. Cea prin care tocmai ai trecut aduce 
fiinţa mai aproape de planul eteric şi realizează un fel de „salt” 
între dimensiuni. 

- Un salt? m-am mirat eu. Ce fel de salt? 

- Scoate cheile din buzunar şi aruncă-le înapoi prin 
„dublaj”, mi-a spus Cezar. 

Am aruncat cheile înapoi în tunel, dar am rămas uluit să 
constat că ele au dispărut imediat ce au depăşit suprafaţa 
ecranului. 

- Ai să le găseşti în tunel când vom reveni, însă de aici nu 
le vezi. Ţi se pare doar că este o relativă continuitate, dar de 
fapt este un salt în spaţiu destul de consistent. 

Începeam să înţeleg de ce nu aveam neapărată nevoie de 
vehiculele electrice prin acest tunel. Mă uitam însă spre 
dreapta, unde vedeam ramificaţia misterioasă, blocată de o 
discontinuitate de culoare indigo-violet, ce părea străbătută din 
când în când că de nişte valuri de mică înălţime, un fel de 
fronturi de undă destul de rapide. Cezar îmi spuse: 

- Pe acolo vom merge în viitoarea călătorie. Este ceva mai 
special, conduce chiar spre centru. Dar mai întâi trebuie să te 
pregăteşti prin această ramificaţie. 

Am intrat amândoi pe culoarul din stânga, ce cobora lent 
spre interior. Tunelul părea că se întunecă tot mai mult şi că se 
îngustează, dar după vreo douăzeci de metri am văzut că pe 
pereţii săi apar reflexe luminoase de culoare galbenă. Apoi 
culoarea galbenă s-a accentuat, iar lumina în tunel a crescut ca 
intensitate, devenind chiar intens strălucitoare în faţa noastră. 
M-am oprit din nou, şovăitor. Cezar m-a îndemnat mai departe, 
spunându-mi că am ajuns la „prima staţie”. 

- Abia ce am plecat în expediţie, am replicat eu. Cam 
scurt, drumul. 

-Aşa pare, dacă te gândeşti la legile fizicii pe care le 
cunoşti. Realitatea este că am făcut un „salt”, iar acum îl vom 


face pe al doilea. Nu uita că în planul eteric lucrurile şi 
fenomenele nu mai au aceleaşi caracteristici ca în planul fizic. 

- Deci doctorul Xien a avut dreptate, am exclamat, uitând 
şi de uşoara ezitare pe care am avut-o în faţa luminii puternice. 
În interiorul planetei chiar pătrundem în planurile subtile! 

Cezar a râs scurt. Era unul din rarele momente în care ÎI 
surprindeam făcând aşa ceva. 

- Te-ai îndoit cumva de asta? Adevărul în acest caz este că 
trecerea noastră în plan eteric nu s-a datorat înaintării prin 
grosimea scoarţei şi a mantalei planetei, ci a avut mai mult un 
scop practic, de a face deplasarea foarte eficientă. Această 
ramificaţie a tunelului şi succesiunea distorsiunilor au fost precis 
proiectate şi planificate. La origini, când a fost realizată, nu ştim 
precis ce se afla dincolo, însă ce există acum te vei putea 
convinge singur. 

Spunând aceasta m-a cuprins cu mâna după umeri şi am 
trecut amândoi prin orbul de lumină intensă. 


Dryn 


Traversarea a fost lină, ca un gen de „încetinire” a 
mişcării, iar lumina nu m-a orbit. Când am păşit în cealaltă parte 
am simţit o revenire la ceva „cunoscut”. Ne aflam într-o sală 
destul de mare, ca un semicerc, semănând cu o peşteră înaltă, 
însă destul de bine cizelată. Am apreciat lungimea sălii la 
aproximativ 30-35 de metri. Am privit în spate, dar nu mai 
vedeam lumina intensă, ci doar conturul de formă ovală a unei 
suprafeţe uşor strălucitoare, având reflexe metalice. 

Când m-am reîntors către sală am văzut doi bărbaţi de 
înălţime medie, înaintând hotărâți spre noi. Tenul lor era uşor 
măsliniu şi aveau părul negru. Unul dintre ei a ridicat o mână cu 
palma spre în faţă, făcându-ne semn să rămânem pe loc, în timp 
ce părea că asculta cu atenţie ceva. Am observat că în dreptul 
tâmplei drepte avea ataşat un dispozitiv mic, de formă 
dreptunghiulară şi am bănuit că prin intermediul lui se realizau 
felurite transmisii şi comenzi. Bărbatul a părut că a primit un 
anumit ordin şi că s-a explicat ceva; a dat o replică scurtă, apoi 
cei doi s-au oprit în faţa noastră, făcându-ne un semn prin care 
să aşteptăm. 


Am rămas astfel cam jumătate de minut, aşteptând liniştit 
împreună cu Cezar în acel loc. Am profitat de ocazie pentru a 
observa mai bine zona. Părea o fostă peşteră, care fusese 
lărgită în mod artificial. Pereţii din rocă ai muntelui erau într-o 
anumită măsură şlefuiţi, dar cu toate acestea se vedeau urmele 
intervenţiei; nu erau lucioşi şi nici perfect netezi. Sala părea a fi 
o zonă de trecere şi de asemenea de depozitare, precum 
interiorul unui hangar. În partea din spate am văzut mai multe 
lăzi şi cutii de dimensiuni mari, puse una peste cealaltă, colete 
şi alte obiecte despre care nu puteam spune ce reprezintă. Nu 
am observat însă niciun vehicul. 

Locul era simplu, având chiar un uşor iz spartan. De altfel, 
impresia de zonă cu un anumit specific militar mi-a fost întărită 
şi de uniformele celor doi bărbaţi. În afara lor am mai observat 
trei persoane ce purtau acelaşi tip de îmbrăcăminte, care se 
mişcau prin sală, realizând diferite acţiuni. Se putea observa 
stilul uşor cazon, mai ales datorită încălțămintei ca nişte cizme, 
care erau prinse în zona gleznei cu barete duble. Cu toate 
acestea, hainele păreau confecţionate dintr-un material uşor, 
aveau culoarea bej, cu unele dungi maro închis, fără a fi 
complicate precum uniformele militare din lumea noastră. La 
mijloc, cei doi bărbaţi din faţa noastră purtau o centură de 
culoare neagră, iar în zona pieptului hainele lor ca nişte tunici 
aveau mai multe buzunare. Nu am observat totuşi niciun fel de 
arme, nici în sală şi nici în dotarea celor de acolo. 

L-am întrebat pe Cezar dacă aceasta era procedura 
obişnuită în acel loc, însă chiar înainte ca el să-mi răspundă am 
observat cum din partea stângă, de undeva de după un grup 
mare de lăzi stivuite una peste cealaltă, se apropia un alt 
personaj, care era mai înalt decât cei doi militari. Purta o 
îmbrăcăminte asemănătoare cu o sutană, de culoare gri spre 
alb, prinsă la mijloc cu o centură. Din ţinuta demnă pe care o 
avea şi după specificul hainelor, tindeam să cred că este un 
călugăr, probabil un mentor spiritual al locului sau un membru 
marcant în ierarhia spirituală a acelei comunităţi. Privindu-1, l- 
am recunoscut ca fiind cel ce a apărut pentru câteva secunde în 
imaginea holografică din Sala Proiecţiilor, în urmă cu câteva zile. 
Ştiam deja de la Cezar că numele lui era Dryn. 

Am observat că sutana avea glugă, dar aceasta nu era 
trasă pe cap. Părul lui avea culoarea blond spre alb şi era mai 


lung decât la ceilalţi doi care se aflau în faţa noastră. Părea a fi 
un bărbat până în cincizeci de ani, cu ochii negri şi pielea mai 
albă, însă aceasta nu era de un alb pal, ci avea o tentă vie, chiar 
strălucitoare. In timp ce se apropia, am simţit brusc, empatic, 
blândeţea şi înţelepciunea sa. Am fost mirat nu atât de natura 
acestor calităţi, ci de felul clar şi direct în care le percepeam, 
mult mai uşor decât în lumea de la suprafaţă. Dryn a ajuns în 
faţa noastră şi, după ce înclină uşor capul înspre Cezar în semn 
de bun venit, se întoarse spre mine şi îmi vorbi, parcă 
răspunzându-mi la interogaţiile mele interioare: 

-Toate senzațiile şi capacităţile tale sunt într-un anumit fel 
amplificate aici. Frecvența de vibraţie a materiei este puţin mai 
mare decât frecvenţa materiei fizice de la suprafaţă. Este tot 
materie fizică, dar mai rafinată, care se apropie foarte mult de 
frecvenţa planului pe care voi îl numiţi eteric. Legăturile sunt 
mai uşor de realizat, iar densitatea mai mică. 

Eu îl vedeam şi auzeam cum vorbea o limbă pe care nu o 
cunoşteam, deşi ea îmi părea a fi oarecum familiară, pentru că 
unele cuvinte se apropiau mult de greaca veche şi de latină. Dar 
ceea ce m-a uimit foarte mult a fost faptul că înţelegeam 
perfect tot ceea ce el îmi spunea, chiar dacă nu cunoşteam 
limba respectivă. Cumva, bărbatul îmi transmitea înţelesul 
vorbelor sale în mod telepatic, însă din convenienţă pentru mine 
şi pentru a păstra aparențele şi natura acelei realităţi, folosea 
totuşi limbajul vorbit, deşi mi-am dat seama că la fel de bine ar 
fi putut să recurgă doar la transmisia telepatică. 

Reflex, am gândit că nu s-a prezentat, dar răspunsul a 
venit prompt din partea lui: 

- Ştii deja cum mă numesc, ai aflat aceasta. 

Avea un mod foarte direct de manifestare şi în el simţeam 
prezenţa unei forţe extraordinare a voinţei, care deşi nu 
impunea, genera totuşi o fermitate blândă, de neocolit. Dryn a 
făcut un gest cu mâna, indicându-ne să mergem către stânga, 
spre un fel de platformă în peretele sălii, unde vedeam o 
construcţie ce părea a fi din sticlă. 


„Liftul” dimensional 


În timp ce ne îndreptam cu toţii spre acel loc, păstram 
încă o anumită stare de confuzie mentală despre modul în care 
înţelegeam sensul limbii vorbite pe care o auzeam, deşi nu 
cunoşteam acea limbă. Mă pregăteam să cer câteva lămuriri în 
acest sens, însă Dryn nu epuizase toate surprizele, deoarece 
atunci l-am auzit vorbindu-mi în limba română, aproape fără 
accent: 

- Bine, în acest caz vom comunica direct în limba ta. Noi o 
cunoaştem, ne reprezintă într-un anumit fel. 

Uimit, am dat să răspund, dar tocmai atunci am ajuns pe 
platforma de la capătul pantei pe care am urcat-o. Atenţia mi-a 
fost atrasă de un fel de cabină cu pereţi transparenţi, aparent 
încastrată în stâncă. Semăna cu un lift destul de mare şi avea 
latura de intrare rotunjită, ca un semicerc. Când am ajuns în 
dreptul ei, aceasta a culisat şi am intrat împreună cu Cezar în 
acel spaţiu, apoi a venit Dryn şi la urmă au pătruns şi cei doi 
militari. Cabina era destul de largă, măsurând după aprecierea 
mea cam 2,5 metri în lăţime şi 2 metri în adâncime şi, aşa după 
cum mi-am dat seama imediat, nu era realizată din sticlă, ci 
dintr-un alt material perfect transparent, dar probabil că foarte 
rezistent. 

Uşa s-a închis automat, deşi nu am observat niciun tablou 
de comandă, niciun buton şi nici vreun alt dispozitiv de la care 
să se acţioneze. Apoi liftul a început să coboare, în primele 
secunde cu o viteză relativ mică, apoi viteza a crescut foarte 
mult, astfel încât nu puteam să mai disting detaliile zonelor prin 
care treceam, ci doar vedeam o derulare foarte rapidă de 
straturi de diferite culori. Singurul zgomot pe care îl percepeam 
era un uşor zumzet sau mai degrabă un foşnet, aparent creat de 
viteza foarte mare de deplasare. Cu toate acestea, n-am simţit 
accelerarea aşa de puternic, precum ar fi trebuit să fie la acea 
viteză. 

În mintea mea au apărut spontan mai multe întrebări: în 
primul rând, ce fel de „lift” era acela, care părea că străpunge 
planeta? Exista un puț săpat adânc în interiorul Pământului, prin 
care acel lift circula? Cât de adânc era el şi cum a fost realizat? 
Care era tehnologia prin care se asigura înaintarea liftului cu 
acea viteză foarte mare, fără ca frecarea să devină critică? Care 


era sursa de energie care îl propulsa? Ce modalitate de 
„prindere” avea liftul pe culoarul prin care se deplasa? 

În timp ce întrebările apăreau în mintea mea, priveam cu 
mare interes prin pereţii transparenţi ai cabinei. Vedeam într-o 
succesiune foarte rapidă straturi de roci în principal, dar de 
două ori am trecut şi prin zone ai lavă şi am simţit o uşoară 
creştere a temperaturii, însă într-un mod plăcut. Sigur, faptul că 
treceam prin lavă, fără ca aceasta să atingă pereţii liftului era o 
altă problemă, pe care mi-am propus să o descifrez în discuţiile 
ulterioare. Insă impactul radiaţiei pe care acea lavă o emitea mi- 
a plăcut foarte mult, poate datorită culorii intens portocalii, care 
dobândise o strălucire specială când treceam cu acea viteză 
foarte mare prin ea. Căldura pe care lava o emana era „altfel” 
decât cea de la calorifere, sobă sau un foc obişnuit. Nu ştiu de 
ce, dar cele două faze în care am trecut prin straturi de lavă m- 
au impresionat cel mai mult, chiar dacă o astfel de traversare 
nu a durat, fiecare dintre ele, mai mult de câteva secunde. De 
altfel, călătoria noastră cu liftul a durat aproximativ jumătate de 
minut; abia apucasem să mă dezmeticesc, că am simţit 
decelerarea, însă pe o distanţă foarte scurtă şi fără efecte 
neplăcute. Ultima porţiune, cred că nu mai mult de un metru şi 
jumătate, a fost parcursă cu aceeaşi viteză, însă lent, întocmai 
ca în cazul lifturilor din lumea noastră înainte de a se opri. 

Apoi uşa a culisat spre stânga, iar noi am ieşit afară din 
cabină. Pentru o clipă am crezut că inima mi se opreşte în loc de 
uimire şi încântare: ne aflam pe un platou de munte, cam la 
jumătatea înălţimii acelui munte, iar în faţa noastră se 
deschidea o vale largă, cu un oraş ce înainta până la ţărmul unei 
mări calme ce se întindea în depărtare. Am fost cuprins de o 
emoție adâncă, nu doar pentru priveliştea pe care o vedeam, ci 
mai ales pentru că ştiam că ea există în interiorul planetei 
noastre. 


Cavitatea şi particularităţile ei 


Oricât aş fi vrut să asociez ceea ce vedeam şi simţeam cu 
natura de la suprafaţa pământului, rămâneau totuşi o serie 
întreagă de elemente care apăreau ca fiind stranii şi, în plus, era 
acel sentiment inconfundabil ca lucrurile sunt „altfel”, vibrația 
era „altfel”. Aparent, viziunea era comună; şi totuşi, ceea ce 


vedeam părea „învelit” în ceva particular, aveam impresia unui 
ecosistem foarte evoluat şi curat. 

Platforma pe care ne aflam când am păşit afară din lift 
făcea parte din ansamblul stâncos şi se vedea că era 
amenajată, însă fără materiale artificiale. De pildă, pe jos era 
nisip amestecat cu pietricele fine, iar laturile stâncoase, de o 
parte şi de alta ale intrării în lift erau uşor boltite, dar rocile nu 
fuseseră polizate, ci mai curând păreau cioplite cu grijă. În valea 
care se deschidea în faţa noastră am văzut oraşul locuit, care de 
asemenea se întindea în stânga şi în dreapta. Privind în sus, am 
văzut un cer înnorat, dar luminos, care avea o culoare galben 
roşietică, însă ternă. Lumina nu era strălucitoare şi nici 
intensitatea ei nu era mare. 

În depărtare, aproape de orizont şi mai ales pe lateral, 
vedeam într-un mod nedesluşit cum cerul parcă se „curbează”, 
dar nu puteam distinge cu claritate unde anume se sfârşeşte 
marea şi unde începe acea atmosferă ciudată. Intregul 
ansamblu îmi crea cumva senzaţia că „se închide” undeva, în 
depărtare. De pildă, vedeam pe margini stâncile cum urmează o 
linie curbă şi tind să se închidă spre orizont. Îmi făcusem deja 
impresia că aceea era o cavitate nu prea mare din interiorul 
planetei noastre şi începeam să mă întreb cu o anumită 
dezamăgire dacă acela era chiar „interiorul gol” din centrul ei, 
despre care vorbeau „legendele”. 

L-am văzut pe Dryn întorcându-se spre mine şi pentru 
prima dată am sesizat un zâmbet fin pe chipul său nobil. Ca şi 
până atunci, deşi nu rostisem decât în gând acele observaţii şi 
concluzii, el îmi răspunse totuşi cu voce tare: 

-Nu, nu este interiorul gol din centrul planetei. Acolo vei 
ajunge probabil mai târziu; va fi o călătorie specială. Ce vezi aici 
reprezintă un gol mai mare din interiorul stratului solid al 
planetei. Voi numiţi acest strat din interiorul Pământului, manta, 
dar ştiinţa voastră nu îi înţelege bine nici structura, nici 
funcţionarea. După cum vezi, viaţa nu are nicio problemă să se 
dezvolte aici. Nu te afli încă într-un plan superior, nu este vorba 
despre un plan subtil de manifestare. Te afli tot într-o lume 
fizică, însă ea este mai elevată decât cea de la suprafaţă, iar 
frecvenţa ei de vibraţie este foarte apropiată de cea a planului 
pe care îl numiţi eteric. 

- Mai sunt şi alte cavităţi de acest gen în interiorul 
mantalei? am îndrăznit eu. 

- Bineînţeles, iar unele dintre ele sunt chiar mai mari decât 
aceasta. Destul de multe sunt locuite şi au particularităţile lor. 
Obişnuieşte-te mai întâi cu specificul de aici, apoi vei afla şi alte 
lucruri. 

Cezar privea tăcut şi nu intervenea în discuţie, iar cei doi 
militari stăteau respectuoşi într-o parte, aşteptând. Din felul în 
care Dryn mi se adresa, am înţeles că prezenţa mea acolo 
fusese discutată în prealabil şi intuiam că Cezar solicitase acea 
întâlnire pentru ca eu să am posibilitatea să cunosc gradat 
misterele din interiorul planetei, iar în acest demers Dryn şi-a 
asumat rolul unui fel de ghid. Probabil că Cezar avea un plan 
pentru viitor, însă nu mi l-a dezvăluit. 

Din punctul meu de vedere, la fel ca şi în celelalte 
experienţe uluitoare pe care le-am trăit în cadrul 
Departamentului Zero, nu puteam decât să fiu profund 
recunoscător pentru acea şansă extraordinară ce mi se oferea. 
Nu exagerez când afirm că, într-o anumită măsură, trăiam din 
nou impresia unui „vis” cât se poate de real şi adevărul este că 
în acel caz, în mod special, senzaţia era mult amplificată de 
natura experienţei şi a elementelor pe care ea le-a implicat. Mă 
refer mai ales la trecerile repetate dintr-un plan în altul şi la 
traversarea  distorsiunilor spaţiale, care sunt de natură să 
influenţeze percepţia obişnuită a conştiinţei, precum şi gradul ei 
de vibraţie. În lipsa unui antrenament adecvat sau a obişnuinţei 
cu frecvențele respective, trecerea prin astfel de distorsiuni 
spaţiale poate conduce în primele faze la un gen de „ameţeală 
dulce” şi chiar de uşoară euforie. Gândurile au tendinţa să nu 
mai urmeze făgaşul obişnuit, iar conexiunile logice sunt uneori 
stranii. Totuşi, această condiţie durează până când sistemul 
individual reuşeşte să se „reseteze” şi să se acomodeze cu 
solicitările inedite la care a fost supus. El „învaţă” destul de 
repede şi, dacă nivelul de conştiinţă este suficient de evoluat, 
revenirea la normal este destul de rapidă şi uşoară. 

Am profitat aşadar de răgazul scurt pe care Dryn mi l-a 
oferit pentru a mă acomoda cu noua realitate. Aveam, desigur, 
nenumărate întrebări care mă asaltau, dar am decis să fac o 
triere şi organizare a lor, deoarece intuitiv simţeam că nu 
aveam prea mult timp la dispoziţie. Astfel de expediţii nu sunt 


totuşi ca un sejur de vacanţă sau un weekend relaxant la 
munte. 

Mi-am dat seama că există două elemente care mă 
intrigau în mod deosebit: „cerul” de deasupra şi vegetaţia de pe 
sol. De pildă, nu am văzut niciun soare, în schimb atmosfera era 
formată dintr-o pătură relativ groasă de „nori luminoşi”. Lumina 
părea să fie uniformă şi nu provenea de la „ceva” anume de pe 
cer, ci era egal distribuită în masa compactă de nori, dându-le 
acestora o culoare uşor portocalie, dar nu strălucitoare. Era mai 
mult ca o radiaţie luminoasă difuză şi nu ca o sursă dedicată şi 
puternică de lumină. 

De fapt, privind mai bine, mi-am dat seama că termenul 
de „nori” era oarecum impropriu; ceea ce vedeam pe „cer” era 
mai mult ca o ceaţă continuă, ca o masă de ceaţă aflată la o 
anumită înălţime, ce era luminată difuz şi uniform. Totuşi, acea 
masă compactă de ceaţă nu era statică, ci se vedea că ea este 
animată de anumiţi curenţi atmosferici şi chiar puteam să 
observ formaţiuni care se mişcau la partea ei exterioară, având 
slabe reflexii terne. Impresia era că există un fond al ceţii, iar 
peste el sunt nişte „nori” care se mişcă sub influenţa curenților 
de înălţime, aşa cum şi în atmosfera noastră există nori pe 
diferite straturi şi la diferite înălţimi. 

Lumina generală din acea cavitate era slabă ca intensitate 
şi acela a fost unul dintre primele elemente care mi-a atras 
atenţia, deoarece am crezut că noi am ajuns acolo în prag de 
seară sau dimineaţa devreme. Asociam acea luminozitate cu 
lumina pe care o emite soarele nostru cam la o oră după ce 
răsare, iar cerul este înnorat, ceea ce înseamnă o lumină relativ 
scăzută ca intensitate. r 

Al doilea element care m-a frapat a fost vegetația. In 
zonele cu munte, adică în stânga şi în dreapta noastră, ea 
lipsea, erau doar stânci şi roci fără alte elemente biologice. 
Atmosfera era relativ umedă, dar am remarcat şi prezenţa unor 
pale de vânt, mai mult ca o briză uşoară. Am apreciat că 
temperatura din acel spaţiu corespundea unei regiuni 
subtropicale, chiar dacă flora şi fauna erau diferite de cele 
specifice unei astfel de zone. Cumva, ecosistemul acelei cavităţi 
interioare asigura un optim adecvat în condiţiile date. 

Vegetaţia începea mai jos, în vale, până la intrarea în oraş, 
dar de asemenea şi în interiorul său. Am remarcat imediat 


culoarea plantelor: aceasta era verde, însă un verde spre 
maroniu. Combinat cu lumina crepusculară, culorile păreau 
terne, fără strălucire, dar aceasta nu însemna deloc că plantele 
sau atmosfera nu era plină de viaţă. Energia vitală răzbătea din 
fiecare por al acelei cavităţi şi o simţeam ca pe o energie curată, 
pură şi profundă. În schimb, culorile nu erau la fel de vii precum 
în lumea noastră şi n-am văzut acolo nici o mare bogăţie de 
nuanţe. Chiar şi apa mării avea o culoare ternă; nu era albastră, 
ci bătea spre un albastru-petrol, iar în unele zone mai 
îndepărtate, spre orizont, spre cenușiu. 


SH _. 


Tipul de plante care predomină în Tomassis 


Vegetaţia nu era luxuriantă şi nici înaltă. Mai curând, aş 
putea spune că ea era pitică, asemănându-se cu un jnepeniş. 
Cei mai înalţi copaci erau precum nişte arbuşti. Am observat că 
plantele se dezvoltau mai mult pe orizontală, având frunze mari, 
late şi cărnoase, cu fibre puternice, ceva în genul frunzelor de 
aloe. Probabil că acea particularitate se datora necesităţii de a 
absorbi cât mai multă lumină pentru a realiza fotosinteza şi de 
aceea frunzele aveau nevoie de o suprafaţă cât mai mare. 

Acele plante, arbuştii, florile, întregul ecosistem de acolo 
induceau o senzaţie de soliditate, un fel de „putere a vieţii”, de 
forţă simplă în esenţa ei, dar pură. Pe măsură ce minutele 
treceau, simţeam tot mai clar infuzia unei energii binefăcătoare 
în întreaga mea fiinţă, aşa cum nu mai simţisem niciodată până 
atunci la suprafaţa pământului. Probabil că acel fenomen a 
contribuit mult la echilibrarea structurii mele psiho-mentale şi 
energetice, deoarece m-am simţit foarte repede încrezător, cu o 
mare poftă de viaţă, dar în acelaşi timp interiorizat şi focalizat. 
Chiar dacă percepeam senzaţia de euforie lăuntrică, care se 


datora probabil abundenței de energie vitală din acel mediu, 
totuşi am remarcat că îmi controlam în mod natural starea şi 
resimţeam o distribuţie internă conştientă a acestei mari 
energii. Buna dispoziţie care a apărut atunci în fiinţa mea era 
totuşi reţinută şi canalizată eficient, iar toate facultăţile mele 
beneficiau de ea. Nu eram sigur dacă acest proces era controlat 
şi dirijat de Dryn, însă aveam tendinţa să cred că el reprezenta 
o particularitate a locului, ceva inerent acelui spaţiu din 
interiorul Pământului. 

Unul dintre elementele stranii pe care l-am observat a fost 
lipsa animalelor, dar am văzut totuşi câteva păsări de talie 
mijlocie, zburând la joasa înălţime. Nu pot afirma cu siguranţă 
dacă în acel loc exista sau nu o faună bogată, dar înclin totuşi să 
cred că aceasta era redusă. Specificul vegetației şi al vieţii 
acelor oameni pare să nu fi permis proliferarea unor specii de 
animale, cel puţin nu în această cavitate din structura internă a 
planetei. 

Simţindu-mă deja într-o formă deplină şi fiind dornic să 
aflu răspunsurile la întrebările pe care le aveam, am vrut să aflu 
sursa luminii din acel loc, pe care nu o puteam identifica. Acela 
a fost unul dintre elementele care m-a frapat încă de la început: 
uniformitatea luminii pe întreg cuprinsul „cerului”, care nu era la 
prea mare înălţime. După estimările mele, ceața care îl forma se 
afla la înălţimea la care sunt norii joşi de furtună, nu mai mult 
de două-trei sute de metri. 

-Nu este un soare cum aveţi voi pe cer, care să lumineze 
cu putere, a început să-mi explice Dryn. Aici, lumina provine de 
la radiaţia puternică a stratului masiv de lavă care se află 
deasupra cavităţii noastre. Temperatura şi radiaţia luminoasă se 
transmite prin roci, iar echilibrul este asigurat prin inteligenţa 
naturală a viului şi a unor forţe care nu aparţin planului fizic. 
Pentru că lumina nu provine de la o sursă izolată, ea difuzează 
uniform în masa norilor. 

Există un proces aparte de interacţiune între radiaţia 
puternică a lavei, ce străbate straturile succesive de rocă, şi 
particulele din atmosfera de aici, care se ionizează şi creează 
această luminiscenţă de crepuscul. 

Am zâmbit în sinea mea, observând „stilul” explicaţiilor lui 
Dryn: clare, concise, directe şi foarte precise. Capacităţile lui 
mentale trebuie să fi fost cu adevărat remarcabile. Nu vroiam să 


insist totuşi cu astfel de gânduri, ştiind prea bine că pentru el nu 
era o problemă să le înţeleagă, fie că erau rostite sau nu. Mă 
pregăteam să pun următoarea întrebare când am observat ceva 
foarte interesant. 


În zbor pe deasupra oraşului 


Din faţa noastră veneau plutind prin aer patru obiecte pe 
care le-am comparat cu nişte mici platforme. Mi-au atras atenţia 
în primul rând prin culoarea lor şi prin faptul că păreau cam 
singurele obiecte din ansamblul locului, care străluceau într-o 
anumită măsură. Nu ştiu cine le „chemase” şi nu cunosc nici 
modalitatea lor de „ghidare , însă ele se îndreptau spre noi 
venind dinspre oraş. Bănuiesc că era vorba despre un protocol 
obişnuit atunci când se realiza un transport cu liftul special cu 
care am sosit şi noi, iar persoanele trebuiau să ajungă în oraş. 
Ceea ce vedeam reprezenta însă un salt care era deja 
semnificativ prin raport la tehnologia lumii de la suprafaţă, 
întrucât acei locuitori păreau că stăpânesc foarte bine tainele 
antigravitaţiei şi aveau de asemenea la îndemână dispozitive 
care funcționau cu această tehnologie. 

Am putut să observ mai bine acele obiecte atunci când au 
ajuns chiar în dreptul nostru şi s-au oprit, staționând la o 
înălţime de câţiva centimetri deasupra solului. Ele semănau 
foarte mult cu platforma antigravitaţională pe care am văzut-o 
în Camera Ocultă, atunci când am realizat călătoria prin tunelul 
spre Egipt. Aveau o formă ovală şi o lungime de aproximativ un 
metru şi jumătate pe diametrul mare al elipsei, în timp ce 
diametrul mic măsură aproximativ un metru. Nu am remarcat 
nicio altă parte mobilă sau dispozitiv ataşat, în afara plăcii în 
formă de disc ovalizat, din care erau confecţionate. 

Existau însă şi deosebiri faţă de platforma din Camera 
Ocultă. Cea mai evidentă dintre acestea era în legătură cu 
materialul de construcţie, care în acest caz era foarte special; el 
părea a fi un metal, dar cu toate acestea dădea impresia de 
uşor străveziu. Am constatat însă că acea senzaţie se datora 
mai mult culorii foarte interesante, care era o combinaţie între 
galben auriu şi argintiu, însă galbenul auriu avea de asemenea o 
nuanţă roşietică. Specificul acelui material şi culoarea lui crea o 
senzaţie vizuală stranie, ca şi cum vederea putea să pătrundă 


superficial în primul strat al metalului, dar în realitate aceasta 
nu se petrecea, ci era mai mult o iluzie optică provocată de 
caracteristicile acelui material. 

Am urcat pe platforma din dreptul meu, iar Dryn a urcat în 
spatele meu pe aceeaşi platformă. Cezar şi cei doi militari au 
urcat fiecare pe câte o platformă separată. Probabil Dryn a vrut 
să se asigure că nu vor fi probleme cu mine la acea primă 
experienţă de zbor cu un astfel de dispozitiv antigravitaţional. 
Mărturisesc că în primele momente am avut o uşoară strângere 
de inimă, atunci când am urcat pe platforma respectivă, dar am 
remarcat imediat că ea era foarte stabilă şi, în plus, oferea un 
spaţiu suficient pentru a mă simţi într-o relativă siguranţă. M-am 
gândit că în cel mai rău caz mă puteam aşeza pe suprafaţa ei 
pentru a-mi păstra echilibrul sau pentru a mă simţi în siguranţă, 
dar s-a dovedit că nu a trebuit să recurg la aşa ceva. 

Imediat după ce am urcat cu toţii pe acele platforme 
antigravitaţionale de transport, ele s-au pus în mişcare, perfect 
silenţioase, zburând prin aer cu o viteză pe care am apreciat-o 
cam la 30-40 km/h. O dată ce trăieşti acea senzaţie a „zborului” 
liber, nu o mai poţi uita. O senzaţie de libertate şi deschidere, de 
uşurinţă şi chiar de fericire, încât mi-am dorit atunci să mă plimb 
cu acea platformă mult timp pe deasupra oraşului, dar am simţit 
imediat răspunsul -de această dată telepatic -din partea lui 
Dryn, ca o justificare pentru care nu puteam să fac aceasta. 

Zburam spre oraş la o înălţime de câteva zeci de metri 
deasupra solului şi am parcurs distanţa în mai puţin de zece 
minute. Nu simţeam nicio senzaţie de pierdere a echilibrului, nu 
ameţeam, iar curentul de aer nu deranja deloc la acea viteză. 
Poate că eram ajutat în acest fel de prezenţa lui Dryn, poate 
materialul din care era alcătuită platforma antigravitaţională 
avea unele proprietăţi speciale de natură psiho-mentală, cert e 
faptul că întreaga mea fiinţă era cuprinsă de o mare bucurie şi 
emoție pozitivă, care îmi amplifica afectivitatea şi dorinţa de a o 
împărtăşi şi altora. 

Priveam de la înălţime oraşul ce se apropia şi am remarcat 
străzile sale, o piaţă mare, oamenii, activitatea normală pe care 
o ştiam. Nu era o metropolă şi nici măcar un oraş mai mare, iar 
cele mai înalte clădiri nu aveau mai mult de două etaje. Formele 
lor erau diferite, însă am observat că predominau cele de pătrat. 
Culoarea care domina era albul sau albul amestecat cu bej ori 


cu gri, precum şi albastrul şi nuanțele sale. În general vorbind, 
nu existau culori „stridente” sau strălucitoare. Exista o anumită 
asemănare cu construcţiile din unele insule greceşti, cu acele 
case albe în linii simple, drepte, în general paralelipipedice. 
Simţeam însă din modul de aranjare a lor, din dispoziţia şi 
formele lor, din atmosfera generală pe care o degaja acea 
comunitate, un gen de stabilitate şi de echilibru, o încredere 
foarte mare şi o mulţumire calmă care se transmitea ca o undă 
informaţională prețioasă. 


Scurtă istorie 


În timp ce simţeam şi luam în acest fel „pulsul” oraşului, 
mi-a venit un gând asupra căruia nu insistasem până atunci. M- 
am întrebat, meditativ, de când exista acea comunitate acolo, 
ce anume reprezenta ea şi cum au ajuns acei oameni în acel loc 
din interiorul planetei. Mintea mea începuse deja să creeze nişte 
imagini cu şiruri de oameni înaintând prin culoare ascunse în 
scoarţa pământului, cu torţe aprinse, ca într-un exod sau ca o 
căutare disperată, când şirul gândurilor mi-a fost întrerupt de 
răspunsul lui Dryn: 

- Ar fi fost prea dificil să procedeze în acest fel. Nu poţi 
călători prin scoarţa pământului ca printr-o gură nesfârşită de 
metrou. Noi am beneficiat de anumite „scurtături”, la fel cum ai 
călătorit şi tu. Suntem aici de mii de ani, avem o istorie foarte 
veche şi bogată. Totul este documentat. Istoricii şi oamenii 
voştri de ştiinţă ar avea mari surprize dacă ar cunoaşte 
documentele din arhivele noastre. 

-Dar de ce neapărat cei din România? am întrebat eu, 
puţin mirat. 

Până în acel moment aveam în minte ideea generală că 
acel oraş se afla undeva în interiorul planetei, într-o zonă 
oarecare a ei, asociind deplasarea cu expediţia pe care am 
făcut-o prin primul tunel, spre Egipt. 

- Unde crezi tu că este plasat acest oraş pe care îl vezi, 
raportat la suprafaţa planetei? m-a întrebat Dryn. 

- Nu ştiu, am răspuns ezitant. Probabil spre ecuator... 

Nu aveam nicio bază pentru presupunerea mea, însă 
aceea era ideea pe care am avut-o de la început, când am păşit 
afară din lift. 


- Nu. De fapt, eşti destul de aproape de casă, dacă putem 
vorbi aşa despre cele câteva sute de kilometri în adâncime, care 
te despart de ea. Cavitatea se află sub teritoriul ţării, mai precis 
ea corespunde aproximativ locului în care era vechiul Tomis. 

Asta era o nouă surpriză, una minunată. Rapid, am făcut o 
posibilă corelaţie cu numele aşezării, pe care îl menţionase 
Cezar. 

- Tomassis are legătură cu vechea aşezare de la 
suprafaţă? 

Dryn a aprobat din cap. 

- Da, corespunde oarecum pe linie verticală, în interiorul 
Pământului, cu oraşul din vechime, de la suprafaţă. Însă 
cavitatea a fost populată din timpuri chiar mai vechi, când 
Tomis nu exista. Suntem descendenţii direcţi şi puri ai vechilor 
daci. Intr-un fel, poţi spune că suntem „strămoşii” tăi. Oamenii 
pe care îi vezi aici, în oraş, provin în linie directă din dacii de 
acum 2500-3500 de ani. 

Am privit câteva secunde spre masa de ceaţă şi nori de 
deasupra, gândindu-mă că mai sus cu câteva sute de kilometri 
din punctul în care mă aflam aş fi putut nimeri în zona teatrului 
sau a pieţii din Constanţa de azi (Oraşul actual Constanţa s-a 
dezvoltat pe locul vechiului port Tomis de la Marea Neagră, care 
era o aşezare dacică în timpul Imperiului Roman (n.ed.)). 
Distanţa în timp era însă enormă, iar după câte am înţeles 
rădăcinile acelei aşezări din interiorul Pământului erau chiar mai 
adânci în negurile timpului. 

-Secretul pătrunderii în acest loc a fost cunoscut de unii 
călugări iniţiaţi în perioada războaielor dintre romani şi daci 
(Acestea s-au desfăşurat între anii 101-102 şi 105-106 d.Hr. 
(n.ed.)). Inaintea lor, această cavitate interioară era vizitată 
doar de către marii preoţi sacerdoţi din vremurile de demult, 
care slujeau într-o zonă din apropierea Tomisului. Încă mai 
există ruinele unei cetăţi extrem de vechi din acele vremuri 
(Probabil autorul se referă la cetatea Histria (n.ed.)). Pe atunci 
fiinţele care locuiau aici erau în număr foarte mic şi proveneau 
din aşa numita Prima Lume, care a urmat unui mare cataclism 
de la suprafaţa planetei (O variantă posibilă este scufundarea 
finală a Atlantide!, pe care specialiştii o datează în jurul lui 11 
500î.Hr. (n.ed.)). 

- Însă chiar şi înaintea lor, acest spaţiu a fost locuit de alte 
fiinţe care nu proveneau din lumea de la suprafaţă, dar erau 
foarte evoluate. Până atunci, condiţiile atmosferei din această 
cavitate erau diferite de cele de acum şi nu puteau fi prielnice 
fiinţelor umane, însă cam în acea perioadă au avut loc anumite 
transformări în această zonă a interiorului planetei, iar asta a 
condus la anumite schimbări în compoziţia atmosferei. 
Caracteristicile ei nu mai puteau asigura traiul acelor fiinţe 


speciale. La un moment dat ele au părăsit această zonă şi, de 
fapt, planeta însăşi. Noul ecosistem s-a format rapid şi el a 
devenit accesibil fiinţelor de la suprafaţă. A început treptat 
„colonizarea” lui, aşa după cum ţi-am spus, însă numărul 
oamenilor care au avut acces a fost întotdeuna mic. 

- Văd acum o întreagă civilizaţie aici, am spus, curios să 
aflu cum s-a ajuns la această situaţie. 

- Am fost nevoiţi să facem asta, o dată cu pierderea 
războiului şi intrarea romanilor pe teritoriul Daciei. Există şi alte 
oraşe sub teritoriul ţării, care au fost populate atunci în acelaşi 
fel. Chiar dacă modalitatea de pătrundere aici era foarte secretă 
şi ezoterică, în acele condiţii speciale sacerdoţii au decis ca o 
parte dintre daci să aibă acces în acest loc şi să-şi continuie 
viaţa după aceleaşi valori ca şi până atunci. Au considerat că 
acestea erau prea importante şi valoroase pentru a fi uitate. In 
timp, numărul locuitorilor a crescut. 

- Ce populaţie există acum? 

- Cam două sute de mii de locuitori. Genetic vorbind, nu 
există nicio deosebire între dacii de acum două mii de ani şi 
oamenii pe care îi vezi acum pe străzi. A fost un act de retragere 
şi prezervare, iar cu acea ocazie s-au închis multe porţi de 
comunicare cu exteriorul. Evoluţia, însă, şi-a urmat cursul sub 
toate aspectele. 


Oameni, acţiuni şi alte elemente distinctive ale 
oraşului Tomassis 


Am vrut să întreb despre nivelul tehnologic, dar am 
observat că platforma începea să coboare spre sol, îndreptându- 
se spre ţărmul mării. Pe măsură ce înălţimea se micşora, am 
putut vedea mult mai bine structura oraşului, foarte 
asemănătoare cu ceea ce vedem în zilele noastre: străzi, 
intersecţii, populaţie cu diverse treburi, un anumit gen de 
forfotă, dar nu agitaţie, ci mai curând focalizare. Cred că acelei 
populaţii i se putea aplica foarte bine celebrul dicton: festina 
lente (Grăbeşte-te încet, în limba latină (n.ed.)). Nu am observat 
însă niciun fel de vehicul, cel puţin din „evaluarea” aeriană pe 
care am făcut-o. Toţi oamenii, bărbaţi sau femei, se deplasau 
mergând pe jos. 


Părea să fie o societate neobişnuită din punctul nostru de 
vedere. De exemplu, nu am văzut nimic industrial, nicio fabrică, 
niciun coş din care să iasă fum, niciun atelier. Probabil aveau 
zone dedicate studiului şi cercetării tehnologice, iar 
manufacturarea şi producţia se realizau în altă parte; sau pur şi 
simplu au ajuns la un nivel superior, care nu mai implica 
dispozitivele greoaie şi complexe, mecanice, pe care noi le 
folosim şi nici combustibilii  convenţionali.  Platformele 
antigravitaţionale erau un bun exemplu. 

In general vorbind, impresia pe care mi-a lăsat-o oraşul 
era aceea că mă aflam în Grecia Antică. Vedeam în mare parte 
clădiri, construcţii şi un stil foarte asemănător cu ceea ce ştiam 
din ilustraţii, din cărţi şi din articole, dar el era integrat cu 
sisteme şi dispozitive foarte modeme. Această stare oarecum 
paradoxală se observa atât din aspectul oraşului, cât şi din 
comportamentul oamenilor. De pildă, străzile nu erau largi şi 
niciuna nu era „asfaltată”, ci toate erau pietruite. Este drept că 
pietruirea lor era perfectă, dar era vorba de pavaj cu piatră, nu 
de asfalt sau alt material sintetic. Nu existau clădiri din „beton şi 
sticlă”, nu vedeau sclipind contururi nichelate, nu existau 
zgârie-nori, nici noduri complexe de autostrăzi sau intersecţii. 
Totul era însă aşezat, realizat cu inteligenţă, avea o simplitate 
inerentă şi un anumit gen de eleganţă, ducând oarecum spre 
stilul şi zona antică. 

Am depăşit ultimele construcţii şi ne-am îndreptat în zbor 
la mică înălţime spre ţărmul de nisip al mării, venind din partea 
dreaptă. Platformele s-au apropiat până foarte aproape de sol şi 
s-au oprit. Nici la venirea lor şi nici acum, la aterizare, nu am 
înţeles cine sau cum le comanda, dar nu am mai întrebat. M-am 
gândit că era probabil un program prestabilit, că platformele 
respectau un fel de puncte-terminus de venire şi de plecare, dar 
îmi venea greu să cred că, cu o asemenea tehnologie, locuitorii 
acelui loc ar fi fost constrânşi de nişte puncte fixe de deplasare. 

Am păşit pe nisipul acelei plaje. Era fin, curat, de culoare 
galbenă. Valurile nu erau înalte şi mai târziu am aflat că acolo 
niciodată nu sunt furtuni, vijelii sau alte manifestări stihinice, 
care apar de obicei la suprafaţa planetei. Apa mării este mereu 
liniştită, aşa cum o vedeam atunci. În apropierea mea, pe plajă, 
erau câteva stânci mici, printre care creştea vegetaţie. 


Din direcţia oraşului am observat venind spre noi un grup 
de trei persoane, un bărbat şi două femei, care păreau să ştie 
de prezența noastră acolo. Puteam să le observ 
comportamentul, atitudinea, mersul foarte relaxat, starea de 
spirit echilibrată, dar de asemenea şi dispozitivele tehnologice 
pe care le purtau. Fiecare dintre cele trei persoane aveau în 
dreptul tâmplei drepte câte un obiect mic de formă 
triunghiulară, care era cumva ataşat craniului, deoarece nu am 
văzut alte elemente care să-l susţină. Bărbatul avea o cămaşă 
de culoare verzui, desfăcută la gât şi puţin în dreptul pieptului, 
care nu se încheia cu nasturi, ci avea un fel de bandă verticală 
care părea că se „lipeşte”. Pe reverul acelei bluze am observat 
de asemenea un mic dispozitiv, care avea două linii luminoase, 
una albastră şi una verde, ce se aprindeau intermitent, având 
lungimi diferite. Purta pantaloni de aceeaşi culoare cu bluza, dar 
o nuanţă mai închisă, iar în picioare avea nişte încălțări maro, ce 
semănau cu mocasinii. Totul crea impresia de perfect, nu 
vedeam nimic dizarmonios sau care nu s-ar fi potrivit la el. 

judecând după anumite aspecte tehnologice, pe care le- 
am menţionat, logic ar fi fost ca îmbrăcămintea lor să fie într-un 
gen futurist, asemănătoare combinezoanelor speciale sau o altă 
„modă a viitorului”. Şi totuşi, hainele lor arătau un port simplu, 
convenţional, dar acordând atenţie detaliului. Dacă ar fi să fac o 
descriere sintetică a ceea ce vedeam în Tomassis şi la locuitorii 
lui, aş spune că era imaginea a ceva ce pare vechi, dar care 
este făcut cu lucruri noi. Toate aceste aspecte creau o uşoară 
senzaţie de anacronism, dar aceasta nu era totuşi deranjantă. 

Vestimentaţia celor trei avea bun gust şi implica de 
asemenea o cunoaştere a proporţiilor, chiar o eleganţă a 
detaliului. Femeile purtau un fel de ie şi aveau părul lung, 
brunet. La una dintre ele am observat cum acesta era legat cu 
două şuviţe frumos împletite, iar în plus el era ornamentat cu 
două lănţişoare fine, unul din aur, iar celălalt dintr-un material 
de culoare roşie. 

Cei trei au ajuns lângă noi, au înclinat uşor capul salutând, 
iar Dryn a început să vorbească cu ei în limba necunoscută, pe 
care am auzit-o şi atunci când l-am întâlnit în zona de trecere. 
De data aceasta, însă, nu mai înţelegeam sensul cuvintelor, dar 
am remarcat că acestea aveau adeseori terminația în —es sau 
—isos, semănând cu ceea ce noi ştim a fi greaca veche. 


Intre timp, Cezar mi-a spus că va trebui să discute cu Dryn 
şi cu alţi reprezentanţi unele aspecte de colaborare, iar asta 
însemna că va trebui să se deplaseze într-un alt loc din oraş. Mi- 
a spus să nu-mi fac griji, că va reveni în scurt timp. El considera 
acea întâlnire ca fiind importantă, deoarece deschidea anumite 
posibilităţi de colaborare tehnologică. Din cele ce am aflat mai 
târziu, atunci Dryn a oferit, in calitate de înalt reprezentant al 
civilizaţiei din Tomassis, o parte din documentaţia despre 
tehnologia antigravitaţională. Se pare că „problema” în această 
direcţie nu era neapărat de natură conceptuală, ci ţinea mai 
ales de materialul sau aliajul care trebuia folosit. 

Apoi Dryn s-a întors spre Cezar şi i-a făcut un semn ca o 
invitaţie, au urcat pe una dintre platforme şi aceasta s-a înălţat 
în zbor spre oraş. În urma lor, pe a doua platformă au urcat 
bărbatul şi una dintre femeile care făceau parte din grup, cea 
care avea părul frumos împodobit cu acele lănţişoare din metale 
preţioase. Platforma lor urma îndeaproape aceeaşi direcţie de 
zbor spre o altă zonă a oraşului, care după câte mi-am dat 
seama era centrală. 


„Femeia de 30 de ani” 


Am rămas singur, oarecum stingher, cu cea de a doua 
femeie din grup. Cei doi militari stăteau la o anumită distanţă de 
noi, spre marginea apei, vorbind încet între ei. Neştiind prea 
bine cum ar trebui să procedez atunci, am privit întrebător spre 
acea femeie, care nu părea să aibă mai mult de treizeci de ani. 
Brunetă, cu ochii mari şi trăsături delicate, avea corpul foarte 
suplu, chiar atletic, de unde am dedus că ocupa, probabil, o 
funcţie de protecţie şi pază. Bluza uşoară pe care o purta nu 
avea mâneci, iar în partea de sus a braţului drept avea 
înfăşurată o brățară în formă de spirală, ce era făcută dintr-un 
material de culoare roşietică. Sprâncenele negre erau foarte 
bine conturate şi se apropiau, ceea ce îi dădea un aer foarte 
hotărât şi în acelaşi timp o forţă specifică. Părul, strâns la 
tâmple şi pe cap, era prins la spate într-o coadă lungă. La urechi 
purta o pereche de cercei lungi, eleganţi şi foarte rafinat lucraţi, 
iar la tâmpla dreaptă am observat acel mic dispozitiv ataşat, ca 
în cazul celor doi militari, care la ea avea însă o formă 
triunghiulară. 


Aşteptam oarecum să se prezintă, dar ea nu a făcut asta. 
În schimb mi-a vorbit în limba română, cu acelaşi uşor accent 
straniu pe care l-am remarcat şi la Dryn: 

-Putem face câţiva paşi până se întorc ei. 

Am acceptat şi am început să păşim rar prin nisipul de pe 
plajă, cumva paralel cu ţărmul apei. Eram puţin contrariat de 
situaţie, neştiind prea bine cum să procedez şi ce să spun. Fata 
se purta însă foarte natural şi a început să-mi explice faptul că 
la anumite intervale de timp, unii dintre ei călătoresc la 
suprafaţă cu diferite misiuni. Din felul în care se desfăşura 
discuţia mi-am dat seama că nu era telepată, precum Dryn şi 
atunci am devenit şi eu mai relaxat. Am întrebat-o dacă ea a 
fost vreodată la suprafaţa Pământului şi mi-a răspuns că este 
bine familiarizată cu regiunile ţării noastre, dar şi cu cele din 
alte ţări. 

- Ultima dată am rămas trei ani în nordul Scoției. Există un 
ciclu bine stabilit al misiunilor, iar rândul meu vine o dată la 10- 
15 ani. Tocmai mă pregătesc pentru o nouă plecare. 

Ceva nu se lega. l-am spus că îi apreciez vârsta tânără, 
dar că nu înţeleg cum putea să aibă misiuni în ţări străine în 
perioada adolescenţei. 

- La noi înzestrarea energetică este diferită, iar durata de 
viaţă mai mare, mi-a răspuns ea. Spui că îmi apreciezi vârsta la 
30 de ani, dar în realitate am 54. 

Am fost profund uimit, dar nu mi-am arătat prea mult 
surpriza. Eu însumi percepeam acea infuzie de energie specială, 
care mă făcea să mă simt profund revigorat şi plin de voie bună. 
Am schimbat subiectul, deoarece am intuit că nu dorea să-mi 
ofere mai multe informaţii în legătură cu ceea ce făceau ei la 
suprafaţa Pământului în timpul misiunilor. 


Traditie, organizarea societății, evoluţie 


-Nu am văzut până acum copii în oraş, ci doar în 
depărtare, pe țărm... am spus eu, curios să cunosc amănunte. 
Este un loc anume pentru ei? 

- Condiţiile de aici impun doar un anumit număr de 
locuitori, astfel încât viaţa să fie echilibrată. Suntem atenţi la 
acest aspect. Însă marea majoritate a copiilor din rândul nostru 
sunt născuţi la suprafaţă. Ei sunt aduşi în oraşul nostru atunci 


când au împlinit vârsta de 3 ani. Cei care se nasc aici sunt mai 
speciali. 

Am ridicat sprâncenele, sincer mirat, întrebând care este 
motivul. Femeia mi-a explicat cu un aer serios şi calm: 

-La naştere, copilul trebuie să beneficieze de influenţele 
astrale. Este foarte important să se realizeze un contact 
energetic între structura lui şi influenţele energetice care provin 
de la astre. Aceasta e ca un fel de amprentă necesară pentru 
existenţa lui şi tot ceea ce urmează este sub semnul acelei 
influenţe. Ştiinţa voastră încă nu înţelege aceste aspecte. Insă 
cei care se nasc aici au trecut peste necesitatea unei influenţe 
astrologice datorită transformării lor spirituale. O astfel de fiinţă 
este Dryn. 

- Bine, şi de unde ştiţi cine trebuie să se nască la suprafaţă 
şi cine să se nască aici? am întrebat contrariat. 

Fata a zâmbit şi mi-a explicat că asta este stabilit de 
înţelepţii acelei comunităţi, ceea ce m-a uimit într-o primă fază. 
Aveam impresia că vedeam un film documentar despre 
societăţile arhaice şi mintea mea deja începea să privească 
neîncrezătoare ceea ce aflam. Probabil că femeia a simţit 
„clătinarea” mea şi mi-a spus: 

- În toată istoria noastră de mii de ani, nu a existat nici 
măcar un singur caz în care înţelepţii să nu aibă dreptate. Totul 
s-a adeverit exact după cum au spus. Voi, la suprafaţă, aveţi 
însă tendinţa să consideraţi aproape totul ca un produs al 
tehnologiei şi materiei. Din această cauză daţi greş adeseori, iar 
concepţia pe care o aveţi despre univers nu vă permite să 
înţelegeţi mai nimic din misterele lui. 

Am fost nevoit să-i dau dreptate, dar speram într-o 
evoluţie accelerată, care putea fi ajutată de o comunicare 
adecvată între omenire şi societatea lor. Am înţeles însă repede 
că lucrurile erau foarte complicate în această privinţă aşa că am 
abandonat subiectul pentru care oricum nu aveam acreditare. 

Am profitat de oportunitatea care mi se oferea şi am 
întrebat: 

- Voi aţi progresat aici singuri, într-un sistem închis, în 
ultimii 2000 de ani? 

-Nu este un sistem închis, mi-a replicat femeia. Există 
legături, conexiuni, atât la suprafaţa, cât şi în interiorul 
Pământului. Nu suntem singurii de aici. Dar avem şi avantajul 


unor materiale speciale, care nu pot fi găsite la suprafaţă şi nici 
extrase din minele voastre. Apoi, este o cunoaştere specială, 
transmisă de foarte demult. 

- Dryn mi-a spus că sunteţi urmaşi ai dacilor. 

Ea a încuviinţat cu un gest nobil şi hotărât. 

-Suntem descendenţii lor direcţi, dar pe o spirală 
evoluată. Totul e ca o copie în oglindă. La fel ca şi oraşul nostru: 
voi aveţi Tomisul de la suprafaţă şi marea voastră, noi avem 
Tomassis aici, jos, şi marea noastră. Spiritul străbunilor şi al 
Imperiului s-a păstrat. 

Nu eram sigur la ce Imperiu se referea, dar bănuiam că 
era vorba despre cel tracic din timpul lui Burebista, nu despre 
cel roman, pentru că atunci n-ar fi avut sens ceea ce a spus. 
Dar, ca să fiu sigur, am întrebat. 

- Este Imperiul cel vechi, iar noi avem totul documentat: 
tăblițe, foi de metal şi alte obiecte, chiar de atunci şi încă de 
dinainte. lar apoi, minuţios, avem de asemenea dovezi cu ceea 
ce a urmat. Totul este documentat şi arhivat. Avem o întreaga 
istorie de mii de ani. Noi nu am făcut decât să continuăm 
existenţa poporului, dar în acest loc, în interiorul planetei. 
Organizarea noastră este însă aceeaşi ca în vremurile de 
demult. 

- La ce organizare te referi? 

- La sistemul de conducere, la felul în care se iau deciziile. 
Avem o ierarhie, dar conceptul este acelaşi ca cel al străbunilor. 
Este fără greş. 

Nu puteam să o contrazic, din moment ce aveam dovada 
chiar în faţa ochilor: un oraş mare în interiorul planetei, care era 
perfect funcţional, avansat tehnologic, în care domnea pacea şi 
liniştea, care emana bun simţ şi înţelepciune. Locuitorii lui erau 
frumoşi, calmi, relaxaţi, inteligenţi. Era imposibil să nu compar 
ceea ce vedeam cu realitatea tristă a zilelor noastre, cu 
societatea aşa-zis „avansată” ideologic în care trăim şi cu 
„democraţia” prostească a sistemului politic existent, atât de 
complicat, inutil şi creator de nesfârşite conflicte şi probleme. 
Dacă un astfel de sistem politic şi de guvernare, cu sutele de 
legi ce îl cuprind, ar fi fost cu adevărat valoros şi eficient, atunci 
cum se explică zbaterea continuă a societăţii actuale în 
nemulţumire, în tot felul de probleme şi scurtcircuite ale lanţului 
decizional, care abundă peste tot în lume? lar dacă vezi că ceva 


şchioapătă în mod evident, nu ar fi normal să vrei să-l modifici? 
Din nefericire, lanţul dependenţelor şi obligaţiilor interstatale, în 
special de natură economică şi financiară este atât de dur şi de 
manipulator, încât devine foarte greu să poţi să faci o astfel de 
schimbare majoră, chiar şi atunci când ea apare ca fiind perfect 
raţională şi de bun simţ. 

Femeia mi-a explicat că sistemul lor de conducere se 
bazează pe „principiul înţelepciunii”: cel care este cel mai 
înţelept, conduce oraşul. Am întrebat despre modalitatea în care 
locuitorii îşi dau seama că cineva anume este cel mai înţelept. 
Ea mi-a spus că, în general vorbind, acesta face parte din aşa- 
numitul „grup al înţelepţilor”, care de obicei sunt cei în vârstă. 
Este acel „sfat al bătrânilor”, cunoscut din vechime în tradiţia 
noastră, dar şi în altele, iar ei se pare că au menţinut strict 
această tradiţie, cu rezultate remarcabile. Mi-a explicat mai apoi 
că, după înţelept vin Administratorii, un fel de miniştri în 
sistemul nostru de organizare. Fiecare dintre aceştia are în 
subordine câte o regiune, însă prin aceasta nu se înţelegea o 
regiune spaţială, ci un domeniu de activitate: unul se ocupă de 
construcţii, altul de ştiinţă, altul de cercetare şi aşa mai departe. 
Sistemul este gândit şi aplicat astfel încât fiecare dintre aceşti 
Administratori îşi iau oameni în subordine, în funcţie de ceea ce 
au nevoie să realizeze. 

- Avem, bineînţeles, şi un sistem de apărare, care este 
foarte eficient, mi-a mai spus femeia. Există o Gardă Specială şi 
un Grup de Analiză. Cei din Gardă sunt luptătorii, care sunt bine 
antrenați şi au la dispoziţie o tehnologie avansată. Cei din Grup 
sunt, prin comparație, analiştii din lumea voastră. Ei 
monitorizează sistemele de comunicare cu suprafaţa, căile de 
acces, blocajul acestora pe care noi l-am instituit cu mult timp în 
urmă, eventualele intruziuni sau planuri de atac din partea 
liderilor voştri. Din fericire, foarte puţin ştiu sau cred în existenţa 
noastră aici, iar asta este mai ales datorită handicapului major 
pe care îl aveţi în ceea ce priveşte ştiinţa. Oamenii voştri de 
ştiinţă nu înţeleg realitatea aşa cum trebuie. 

- Da, prea mult orgoliu şi aroganţă..., am spus eu în barbă, 
mai mult pentru mine, repetând de fapt cuvintele doctorului 
Xien. 

După aceea am vrut să mai îndulcesc puţin „pastila 
amară”: 


- Avem totuşi şi noi o tehnologie destul de avansată... 

-Baza tehnologiei noastre este complet diferită de a 
voastră, a spus femeia. Concepţia ei este paralelă cu ceea ce 
cunoaşteţi voi, cel puţin până în momentul de faţă. Probabil este 
nevoie mai întâi să realizaţi unde vă blocaţi, iar mai apoi să 
căutaţi mai departe. Noi suntem dispuşi să vă ajutăm şi să 
răspundem apelurilor voastre, dar acest lucru trebuie făcut cu 
mare atenţie, pentru că în ideea voastră despre existenţă s-a 
strecurat ceva periculos în ultimele câteva sute de ani. 

Am dedus implicit că era vorba despre contactele 
diplomatice iniţiate de Cezar şi generalul Obadea cu civilizaţia 
din Tomassis şi m-am gândit că exista o mare probabilitate ca 
întâlnirea pe care Cezar o avea atunci, să fie o etapă în aceste 
discuţii şi negocieri. Nu aveam însă în acel moment nicio 
informaţie în plus şi înţelegeam că astfel de lucruri sunt foarte 
sensibile şi nu pot fi discutate în orice condiţii. 

Femeia tăcu pentru o clipă şi îşi atinse uşor cu mâna 
dispozitivul de la tâmplă. Am privit în spate şi am remarcat cum 
una dintre platforme se apropia de noi, iar în spatele ei, pe o 
altă platforma, veneau cei doi militari. S-au oprit pentru câteva 
clipe în dreptul femeii, care le-a adresat câteva cuvinte în limba 
lor plăcută, după care aceştia s-au înclinat respectuos şi au 
plecat mai departe. Am înţeles atunci că femeia avea un anumit 
rang ierarhic şi chiar că era superiorul celor doi. Ea se întoarse 
către mine şi îmi spuse: 

-Nu suntem singurii care ne-am construit în acest fel 
traiul. Există mai multe aşezări urbane sub teritoriul ţării voastre 
de azi, la diferite adâncimi. Atunci când a fost „exodul”, ne-am 
retras mulţi din toate regiunile teritoriului de la suprafaţă, şi am 
venit în astfel de locuri secrete din interiorul planetei. 

- Constat că aproape nimeni de la suprafaţă nu ştie de 
existenţa voastră. Nu aveţi legături cu ei. 

-Înainte de războaie, exista o legătură între interior şi 
exterior. Cavităţile şi căile de acces spre ele erau cunoscute de 
mai mulţi oameni. Era un alt nivel de gândire şi de acţiune. 
După venirea romanilor am fost nevoiţi să ne retragem şi să 
închidem aceste căi de acces. Am blocat intrările spre oraşele 
din interiorul Pământului, dar de asemenea am depozitat aici şi 
foarte multe dovezi, scrieri şi documente care nu sunt 
cunoscute, mai ales din acea perioadă, de după cucerire. Doar o 


mică proporţie din cele ce ştiţi voi ca fiind istoria de atunci, este 
adevărată. Cea mai mare parte este însă necunoscută. Pur şi 
simplu nu ştiţi cum s-au întâmplat lucrurile cu adevărat. Când va 
veni timpul, toate dovezile pe care noi le deţinem vor fi făcute 
cunoscute. 

Ruta către alte 

îmbarcare 

Vedere de sus 


Nori ionizați luminoși 


_Marea interioară 


Vedere laterală 


Vedere de sus şi vedere laterală a arii Tomassis, cu 
menţionarea principalelor elemente 


Zburam deja amândoi pe platformă spre oraş, mai bine zis 
către o margine a sa, unde am observat o zonă ce putea fi 
asimilată cu o gară, având mai multe guri de tunel ce intrau în 
munte. La două dintre ele, aproape de intrare, am văzut nişte 
vehicule în sustentaţie. Nu existau şine sau alte dispozitive de 
ghidare. 

Am coborât încet pe sol, care de această dată era bine 
şlefuit în piatră. Cei doi militari ne aşteptau în dreptul unuia 
dintre vehicule. M-am uitat întrebător la însoţitoarea mea, care 
m-a invitat să merg către acel vehicul. Am înţeles că urma să 
călătorim şi, nerăbdător, m-am grăbit spre locul indicat. 


Cap. 4 -APELLOS, ORAŞUL DE „CRISTAL” 


Ne-am apropiat de acel vehicul, care spre deosebire de 
linia în general simplă şi aparent veche ce caracteriza formele în 


acea comunitate, era foarte modern, o adevărată bijuterie 
tehnologică. La o primă vedere semăna cu celebrele trenuri 
japoneze Shinkansen, însă forma sa capsulară şi construcţia 
ceva mai complexă îl deosebea de acestea. 

Femeia mi-a explicat că vehiculul era un fel de „navetă” 
ce făcea legătura între oraşele din interiorul Pământului, ce 
corespundeau teritoriului aproximativ al ţării noastre. Nu mi-a 
spus însă dacă aceasta era valabil şi pentru alte aşezări din 
interiorul planetei, situate la distanţe sau adâncimi mult mai 
mari de locul în care ne aflam noi atunci. Logic era că, dacă 
astfel de oraşe sunt răspândite într-o anumită regiune, atunci 
ele ar trebui să existe şi în alte zone ale planetei. 


O tehnologie avansată 


Staţia de plecare se asemăna foarte mult cu cea în care 
am sosit cu „liftul”; avea o formă semicirculară, ca un evantai, 
fiind străjuită de peretele vertical al muntelui. Capsula plutea 
cam la 10-15 cm înălţime deasupra solului, ca urmare a unui 
efect antigravitaţional. 

Vehiculul mi-a trezit în mod deosebit interesul şi tocmai de 
aceea l-am analizat cu atenţie. Global, semăna cu o elipsă, dar 
la capete avea anumite linii de formă particulare. Am apreciat 
că lungimea lui era de 7-8 metri, iar înălţimea de aproximativ 3 
metri. Era compact, masiv, perfect finisat şi impunea chiar o 
anumită forţă datorită formei sale aerodinamice. Era construit 
dintr-un material de culoare albă, dar în unele zone aceasta 
avea o nuanţă de alb-crem. 

Incă de la început atenţia mi-a fost atrasă de 
particularitatea constructivă a acelui vehicul: învelişul exterior 
era acoperit de „pachete” identice, îmbinate precum nişte 
„Ssolzi”, într-un mod asemănător cu ţiglele pe acoperişul unei 
case. Mi-am dat seama că era vorba despre tehnologia specifică 
acelui aparat, ceva legat de sursa lui energetică. Iniţial am 
crezut că tehnologia implicată în construcţia navetei este 
asemănătoare sistemului Maglev pe electromagneţi, care era 
studiat de japonezi, dar mă înşelam. 

-Este un alt tip de tehnologie, care se bazează pe o fizică 
diferită, mi-a spus femeia. Ştiinţa voastră încă nu a înţeles-o. E o 
forţă care distorsionează spaţiul şi timpul. 

Vehiculul de deplasare în interiorul Pământului 
pentru locuitorii din Tomassis 


Căutam să înţeleg la ce se referea şi observam de 
aproape acele plăci speciale de pe învelişul navetei, dar ele erau 
compacte şi perfect netede. Aveau o formă dreptunghiulară şi 
adaptată curburii învelişului pe care erau aşezate. Grosimea 
fiecăreia dintre ele nu era mai mare de 2 centimetri. 

Naveta nu avea geamuri, hublouri sau alte deschizături. 
Era un fel de „fus” compact, aparent dintr-o singură bucată. 
Vehiculul era îndreptat perpendicular spre munte, în dreptul 
unei guri masive şi întunecate, pe care la început am identificat- 
o ca fiind o gură de tunel. Venind însă mai aproape, am văzut că 
acolo suprafaţa muntelui era doar „polizată” după o formă 
rotundă, cu un diametru de vreo 5 metri, iar roca din interiorul 
cercului era mai închisă la culoare decât rocile înconjurătoare, 
având o tentă maro spre roşcat. Nu exista de fapt niciun tunel 
săpat în munte, nicio denivelare, nicio cale de acces. În schimb, 
cercul care delimita „gura de tunel” avea dispuse pe 
circumferința lui, în mod simetric, mai multe dispozitive 
identice. Am bănuit că acestea erau într-o anumită rezonanţă cu 
plăcile ca nişte „solzi” de pe învelişul navetei. 

Nu eram însă lămurit cum şi pe unde se deplasa un astfel 
de vehicul în interiorul solid al Pământului şi de aceea am 
întrebat-o pe însoţitoarea mea. 

-Evident, nu s-a pus problema săpării unor „tuneluri de 
cârtiţă” prin mantaua şi scoarţa terestră. Aici intervine saltul 
tehnologic şi de concepţie, despre care ţi-am spus. Noi ne 
folosim mult de câmpul gravitațional, mai bine zis de 
interacţiunea lui cu un câmp electric, la fel cum voi cunoaşteţi 
interacţiunea dintre un corp încărcat electric cu un câmp 
magnetic. Într-o astfel de interacţiune se generează anumite 
vortexuri de câmp electric şi magnetic. Noi am aplicat acest 


principiu, dar în cazul câmpurilor gravitaționale. Ne-am dat 
seama că atunci când un obiect traversează liniile de câmp 
gravitațional se generează un anumit câmp magnetic. 

Aici necunoaşterea mea s-a adâncit şi mai mult. Am 
întrebat contrariat: 

- Ce vrei să spui? Că din această interacţiune rezultă pur şi 
simplu un câmp magnetic? 

-Nu în mod automat, ci printr-o conversie pe care o 
realizează aceste piese, mi-a răspuns femeia, arătând cu mâna 
spre „solzii” de pe exteriorul navetei. Aşa cum voi convertiți 
câmpul magnetic în câmp electric, la fel noi ne-am dat seama 
cum putem să convertim câmpul gravitațional în câmp 
magnetic. Asta înseamnă mult mai mult decât simpla inducţie 
electromagnetică, aşa cum o concepeţi voi, pentru că ne 
permite să curbăm spaţiul şi timpul. 

În timp ce femeia vorbea, mergeam încet pe lângă acel 
vehicul ca o capsulă, privind cu mare atenţie la particularităţile 
lui constructive. În mare era precum un fus alungit, o piesă 
compactă fără nicio deschizătură, ermetic închisă. Atunci când 
am ajuns în partea din faţă, aceasta semăna cu botul unui avion 
de luptă, însă având linii mai rotunjite. Mi-am dat seama că în 
secţiune naveta arăta probabil ca un ou cu vârful mai ascuţit 
spre în sus, fiind mai înaltă în această parte. Am înconjurat 
vehiculul, mergând paralel cu corpul lui şi observând finisarea 
excepţională a peretelui exterior. „Solzii” erau perfect îmbinaţi 
şi aşezaţi unul peste altul, acoperind întreaga suprafaţă a 
corpului navetei, dar nu puteam să-mi dau seama cum anume 
converteau ei energia gravitaţională în energie magnetică. 
Doream foarte mult să-l întreb pe ghidul meu despre aceasta, 
dar mă frământa gândul că interesul pe care îl manifestam ar 
putea fi privit cu suspiciune şi interpretat în mod eronat. Nu a 
fost însă nevoie să-mi fac astfel de probleme, căci simțind 
neliniştea mea interioară, femeia a zâmbit şi a început să-mi 
explice într-un mod foarte degajat: 

-Îţi pot explica principiul, chiar dacă ştiinţa voastră 
acceptă cu dificultate posibilitatea unor astfel de interacțiuni 
care să implice gravitația. Înainte de a porni, naveta generează 
în jurul învelişului ei un anumit câmp magnetic fluctuant, pe 
care îl generează cu ajutorul undelor ultrasonice de frecvenţă 
foarte mare, pentru a putea „intra” în mediul solid al scoarţei. 


- Ce fel de câmp fluctuant este acela? am întrebat imediat, 
foarte atent la explicaţiile pe care ea mi le furniza. 

-Este un câmp complex, format din combinaţia a două 
câmpuri magnetice: unul rotativ, turbionar şi unul cu o 
caracteristică specială, care aparent se prezintă ca un monopol, 
pentru că la exteriorul navetei este permanent „nord”, iar la 
interior este permanent „sud”. Combinația aceasta de câmpuri, 
care se face într-o anumită proporţie şi la o anumită intensitate 
creează un fel de „celulă spaţiu-timp locală”, ce delimitează 
naveta. 

Bănuiam într-o anumită măsură care era efectul şi i-am 
spus: 

- Probabil se modifică frecvenţa de vibraţie şi capsula 
trece prin materie fără să mai interacţioneze cu aceasta? 

- Da, acesta este fenomenul. Se „construieşte” mai întâi o 
distorsiune spaţio-temporală locală prin ridicarea frecvenţei de 
vibraţie. 

-Această iniţializare este în dotarea vehiculului? Cine 
creează cele două tipuri de câmpuri magnetice? Plăcuţele de pe 
suprafaţa navetei? 

- Nu, nu ele. Pereţii navetei sunt groşi şi au trei zone 
distincte: cea interioară reprezintă structura de rezistenţă; zona 
de mijloc este masivă şi cuprinde generatoarele de câmp 
magnetic pentru iniţializarea distorsiunii, însă nu le poţi vedea 
de aici, pentru că sunt implementate în construcţia peretelui; 
zona exterioară conţine plăcile de pe corpul navetei, care 
realizează convertirea câmpului gravitațional în câmp magnetic, 
în timpul deplasării. 

Din descrierea pe care ea mi-a făcut-o şi din imaginile pe 
care le-am văzut mai târziu în anumite proiecţii holografice, o 
secţiune verticală prin corpul navetei cuprinde la modul general 
următoarele elemente: 

Secţiune verticală prin corpul navetei 


Eram însă curios să aflu ce se petrece în timpul deplasării. 

- După crearea distorsiunii, naveta porneşte şi apoi se 
„încarcă” prin însăşi faptul că se deplasează şi traversează liniile 
de câmp gravitațional, mi-a explicat femeia. Plăcuţele din zona 
exterioară convertesc atunci câmpul gravitațional în câmp 
magnetic. 

- Şi acesta ce face? 

- Este folosit pentru a menţine procesul de generare a 
bulei  spaţio-temporale, în care se află naveta care se 
deplasează. Energia care este necesară pentru acest fenomen 
este foarte mare; doar iniţializarea procesului poate fi făcută cu 
mijloace proprii. Mai apoi, necesarul energetic este luat din 
conversia gravitaţiei în câmp magnetic. Mişcarea navetei 
creează în permanenţă un fel de „tunel” virtual, un fel de 
„mediu” prin care ea înaintează cu o viteză mare. Legăturile 
între oraşe se realizează astfel foarte uşor, atunci când avem 
nevoie. 

Principiul de deplasare al navetei 

M-am întrebat atunci cu o anumită mirare, de unde ştia ea 
toate acele amănunte de natură ştiinţifică. Chiar dacă erau doar 
aspecte principiale, ele demonstrau totuşi o anumită cunoaştere 
pe care femeia o avea vizavi de construcţia şi concepţia navetei. 
Nu puteai oferi acele explicaţii fără să nu fii implicat într-un 
anumit fel în domeniu. Considerând că deja exista o anumită 
familiaritate în discuţie, mi-am permis să întreb despre acest 
lucru. 

- Coordonez domeniul de cercetare în zona de securitate şi 
apărare, mi-a răspuns ea pe un ton natural. 

- Dar acesta mi se pare a fi un vehicul de transport civil, 
am observat eu, neînţelegând prea bine care este legătura cu 
apărarea. 

- Poate fi folosit şi în alte direcţii, m-a lămurit ea. Practic, 
este un transportor. Adeseori folosim astfel de navete pentru 
transportul mărfurilor. Doar o mică parte din spaţiul lor interior 
este destinat călătorilor. 

După ce a spus aceasta, femeia a ridicat uşor mana 
stângă în dreptul unei zone de pe corpul navetei, aproximativ la 
nivelul pieptului şi peretele a culisat spre stânga, lăsând spaţiu 
liber pentru intrare. 


În habitaclul navetei 


Dacă priveai capsula din exterior era practic imposibil să-ţi 
dai seama că în acel loc se afla de fapt o uşă care permitea 
intrarea. Ea nu s-a suprapus peste perete, ci a pătruns în 
interiorul acestuia, după ce mai întâi s-a retras câţiva centimetri 


în adâncime. Nu s-a auzit aproape niciun zgomot, doar un foşnet 
plăcut. 

Interiorul navetei era luminat în totalitate. Nu am observat 
o sursă specială pentru acea lumină, care era uniformă şi venea 
de peste tot. Primul lucru pe care l-am remarcat a fost aspectul 
pereţilor interiori, care păreau a fi alcătuiți din sute de cristale 
strălucitoare foarte mici. Lumina nu era intensă, dar dădea 
senzaţia că te cuprinde şi te relaxează. Chiar dacă era un alb 
rece, totuşi nu simţeam că mă deranjează. Reflexele pe pereţii 
navetei creau o strălucire intimă şi plăcută, care relaxau imediat 
psihicul şi mentalul. Deşi tehnologia care determina acel efect 
era diferită de cea care exista, de pildă, în Marea Galerie sau în 
interiorul tunelurilor ce porneau din Sala Proiecţiilor, totuşi 
rezultatul ei era oarecum asemănător. 

La mijlocul vehiculului, de o parte şi de alta a pereţilor 
erau dispuse simetric câte trei scaune sau, mai bine zis, un fel 
de fotolii ergonomice. La o primă „evaluare” din priviri, ele mi- 
au făcut impresia că sunt tari, însă atunci când m-am aşezat pe 
unul dintre ele, materialul din care era realizat s-a înmuiat ca o 
gelatină mai consistentă. Am remarcat atunci plăcut surprins că, 
dacă atingeam uşor suprafaţa scaunului, aceasta rămânea tare, 
dar dacă apăsam cu o forţă mai mare, ea se înmuia. Când te 
aşezai în scaun, de exemplu, materialul devenea moale şi lua 
imediat forma corpului, creând o senzaţie foarte confortabilă. La 
orice mişcare a trupului, acel material inteligent se mula după 
noua formă, iar dacă te ridicai, el revenea imediat la starea 
iniţială, netedă. Mi-am spus că, fără îndoială, aceasta era 
„plasticitatea inteligentă” pe care şi-ar fi dorit-o orice sedentar 
care munceşte ore în şir la birou, deoarece materialul părea să 
se coreleze foarte bine cu formă fizică a trupului. 

Partea din faţă şi din spate a navetei era blocată de câte 
un perete dintr-un material semitransparent, în spatele căruia 
am observat mai multe cutii aşezate una peste alta, închise 
ermetic, probabil cu mărfuri. Am fost puţin uimit, realizând 
faptul că nu exista cabină de comandă şi nici pilot, ori cel puţin 
eu n-am remarcat acest lucru de acolo de unde mă aflam. 
Interiorul era foarte simplu, conţinând doar cele şase fotolii 
ergonomice în partea centrală, restul spaţiului spre extremităţile 
navetei fiind folosit pentru depozitare. De fapt, spaţiul din 
interior nu era foarte mare, atât datorită formei elipsoidale a 


transportorului, cât şi datorită pereţilor săi groşi. Înainte ca uşa 
să se închidă automat, am văzut delimitarea celor trei zone 
despre care mi-a vorbit ghidul meu şi am apreciat grosimea 
peretelui la aproximativ 30-40 de centimetri. Am văzut apoi cum 
uşa culisează lateral din interiorul peretelui şi se împinge în 
exterior, obturând perfect spaţiul. 

In navetă intrasem doar eu şi însoţitoarea mea. Cei doi 
militari au rămas pe platforma de plecare. Femeia a comunicat 
câteva cuvinte în limba ei natală, probabil cu un centru de 
control şi imediat am simţit o senzaţie stranie în stomac, ca în 
cazul unei acceleraţii puternice, însă ea a fost uşoară şi de 
scurtă durată. Am remarcat atunci că senzaţia era de ridicare a 
organelor interne şi nu de împingere a lor pe orizontală, spre în 
spate, aşa cum este cazul atunci când se accelerează puternic. 
Una dintre explicaţii ar putea fi că atunci a fost modificată 
frecvenţa de vibraţie, care a crescut şi, prin urmare, ea a creat 
acea senzaţie specială de „ridicare”. 

După câteva secunde totul a reintrat în normal şi imediat 
după pornire pe pereţii din interiorul navetei au apărut, 
luminoase şi colorate, diferite informaţii şi sisteme grafice, 
dispuse în secţiuni ca nişte monitoare video destul de mari, atât 
pe un perete, cât şi pe celălalt. De pildă, în una dintre secţiuni, 
care era mai mare, ni se arăta unde ne aflam şi cum evoluează 
călătoria. Totuşi, nu vedeam asta ca pe fereastra unui tren, cu 
peisajul derulându-se în viteză. Imaginile apăreau lent, cumva în 
sinteză, iar reprezentarea traseului era punctiformă, dar cu 
toate acestea îmi dădeam seama că viteza era foarte mare din 
proporţia deplasării, care era reprezentată grafic. 

Totul era precum o hartă, atât a elementelor naturale de 
la suprafaţă, cât şi a celor din interiorul Pământului, prin care 
înaintam. Am recunoscut lanţul carpatic şi zona de nord-vest a 
României, iar dedesubt, ca într-o secţiune, zona pe care o 
străbăteam. Imaginea cuprindea într-o viziune dinamică peisajul 
general al teritoriului de la suprafaţă, dar în acelaşi timp 
vedeam şi înaintarea locală ce corespundea în interiorul 
mantalei planetei, cu imagini ale principalelor forme de relief şi 
structuri din interiorul Pământului, prin care treceam. Era 
fascinant să observi acea interactivitate a imaginilor, atât de vie 
şi de fidelă, în care informaţia nu era prezentată doar schematic 
sau virtual, ci şi foarte real, cu imagini efective ale mediului atât 


de la suprafaţa pământului, cât şi din interiorul lui. Peste 
acestea am observat că se suprapuneau într-o admirabilă 
sinteză anumite grafice şi informaţii de natură digitală, care 
indicau direcţii, curbe, zone mai intens luminate, puncte clipind 
colorat. Am presupus că acelea puteau fi direcţii către alte 
aşezări şi oraşe subterane şi am remarcat faptul că majoritatea 
se aflau în zona munţilor Apuseni. Totuşi, am observat că două 
zone luminoase indicau, de asemenea, spre Moldova. 

Scrierea, totuşi, nu era ca a noastră. Semnele grafice, care 
se schimbau aproape continuu apăreau în diverse zone ale 
imaginii, dar cu predominantă în partea din dreapta, sus. Ele 
semănau mai degrabă cu scrierea runică, având ceva arhaic în 
forma lor, un mister de care mă simţeam atras. 

Urmărind cu atenţie traseul şi imaginile din proiecția de pe 
perete am observat după indicaţiile grafice că ne îndreptam 
spre un oraş subteran situat în zona de sud a Transilvaniei, care 
se afla însă mult mai aproape de suprafaţă. Diferenţa de nivel 
între Tomassis şi acel oraş era foarte mare, aş spune cam 1500 
de kilometri. De fapt, destinaţia noastră se afla atât de aproape 
de suprafaţa pământului în reprezentarea vie a imaginilor pe 
care le vedeam, încât mă întrebam dacă nu cumva era mai uşor 
să coborâm pornind de acolo spre oraş, decât să călătorim cu 
naveta. Era, fireşte, un mod amuzant de a pune problema, în 
primul rând pentru că durata călătoriei noastre nu a depăşit 
două minute şi, în plus, ghidul meu mi-a spus că oraşul, deşi se 
afla mult mai aproape de suprafaţă decât Tomassis, totuşi el era 
la o adâncime de câteva zeci de kilometri. 

-Apellos este un oraş foarte special, ca istorie şi structură, 
mi-a spus femeia. Este şi el foarte vechi, dar se deosebeşte 
totuşi în multe privinţe de oraşul nostru. Locuitorii lui sunt tot 
din neamul dac, însă la un moment dat a existat o hibridizare cu 
o altă rasă. 

In timp ce vorbea am remarcat pe imaginile care apăreau 
că am ajuns la destinaţie şi că naveta s-a oprit. Apoi toate 
imaginile complexe care ocupau până atunci o mare parte din 
pereţii interiori au dispărut brusc şi uşa se deschise, culisând 
foarte silențios. De afară a pătruns o lumină caldă, plăcută, însă 
nu cu mult mai puternică decât cea din interior. 

Zona de trecere către planul eteric 


Imaginea de ansamblu a traiectoriei urmată în călătoria cu naveta 


Oraşul 


Am ieşit din navetă şi am văzut că ne aflam pe o 
platformă suspendată, susţinută de un pilon central la o înălţime 
de vreo 15 metri deasupra solului. Platforma era plasată lângă 
un perete stâncos, dar nu făcea contact cu acesta, aşa cum am 
văzut în Tomassis. Mai jos, în partea stângă am observat încă 
trei platforme separate, aflate la o anumită distanţă una de 
cealaltă, dar ele erau puţin mai mici. 

-Aceasta este „platforma diplomatică”. Venirea noastră a 
fost anunţată, mi-a spus însoţitoarea mea. 

Intr-adevăr, la câţiva metri depărtare erau doi bărbaţi care 
păreau să ne aştepte. Ei au făcut câţiva paşi spre noi, s-au oprit 
şi au înclinat puţin capul în semn de bun venit. Erau îmbrăcaţi în 
nişte costume albe, elegante, însă felul în care erau croite lăsa 
senzaţia că sunt în legătură cu un serviciu de ordine şi 
securitate: în dreptul şoldurilor haina avea nişte clapete, 
probabil în loc de centură; pe antebraţ am văzut cotiere, iar 
pantalonii aveau nişte dungi specifice pe lateral. In picioare 
aveau un fel de ghete de asemenea cu nişte clapete în partea 
de sus. 

Cei doi bărbaţi erau aproximativ de aceeaşi înălţime, cam 
1,80 m; unul dintre ei era blond, celălalt avea părul castaniu 
închis. Au vorbit câteva fraze cu însoţitoarea mea şi am 
remarcat că foloseau aceeaşi limbă ca cea a locuitorilor din 
Tomassis. 

În timp ce ei discutau, am privit cu mai multă atenţie în 
jur. Spre deosebire de Tomassis, aici aveam sentimentul că 
spaţiul era mult mai deschis şi vast. Sub ochii mei, într-o 
depresiunea largă de câţiva kilometri, se întindea un oraş a 
cărui vedere m-a uluit, pentru că părea desprins din cărţile SF: 
toate construcţiile şi clădirile erau realizate dintr-un material 
transparent, ca şi cum ar fi fost din cristal. Totuşi, acea 
transparenţă nu era cea a unei sticle, ci mai curând era o 
semitransparenţă foarte pură. Din anumite unghiuri vedeam 
cum lumina se răsfrângea în culorile curcubeului, ca printr-o 
prismă, creând perspective superbe. 

Dincolo de oraş am observat nişte dealuri acoperite de 
vegetaţie şi chiar sub platforma noastră creşteau copaci care se 
asemănau mult cu stejarii, doar că erau mai mici de înălţime. Pe 
jos, în loc de iarbă am observat că solul era acoperit cu un fel de 


muşchi şi licheni, dar din câte mi-am dat seama aceştia aveau o 
consistenţă mai „aspră”. 

Majoritatea construcţiilor din oraş, aşa cum le puteam 
vedea eu de la depărtare, aveau formă sferică sau curbată. Nu 
am văzut totuşi clădiri înalte, doar câteva mici turnuri ce erau 
rotunjite în partea de sus. Am văzut de asemenea străzi destul 
de largi şi foarte frumos amenajate, tuneluri şi arcade, precum 
şi clădiri sub formă de dom. Arhitectura oraşului era complet 
diferită de cea folosită în Tomassis, iar materialul de construcţie 
era uluitor, creând senzaţia unui oraş al viitorului. La aceasta 
contribuia şi lumina, care de asemenea era specială: la fel ca în 
Tomassis, nu era o sursă concretă ce o emitea, ci ea era 
răspândită uniform, albă, însă de intensitate medie, aşa cum 
este dimineaţa spre ora 10. 

Discuţia celor trei se încheiase şi atunci bărbatul blond se 
întoarse către mine şi mi se adresă foarte binevoitor într-o 
română aproape perfectă: 

-Timpul este prea scurt pentru a face o vizită în oraş, dar 
pe lângă ceea ce se poate observa de aici, putem să oferim o 
sinteză a informaţiei despre noi, care va ajuta în colaborarea 
viitoare. 

Mă simţeam foarte bine şi am acceptat cu bucurie. La 
îndemnul lor, ne-am îndreptat cu toţii spre un mic piedestal de 
pe platformă, care s-a dovedit de fapt că era un panou de 
comandă. Nu îi cunoşteam funcţia precisă, dar acelaşi bărbat 
mi-a spus că dispozitivul reprezenta un periferic ce se putea 
racorda la informaţia centrală a oraşului. 

În momentul în care ne-am apropiat suficient de mult de 
acel piedestal ca un paralelipiped înalt cam de un metru, el s-a 
activat şi pe suprafaţa lui au apărut diferite semne şi informaţii, 
scheme şi mici imagini. Mi-a creat impresia atunci că era un fel 
de selector şi într-adevăr, cu o singură mişcare a mâinii, de la 
distanţă, bărbatul blond a accesat un anumit domeniu. In faţa 
noastră a fost imediat proiectat un ecran mare, holografic, de la 
piedestal în sus. Era mai lat decât acesta, probabil avea mai 
mult de doi metri, iar în înălţime era doar cu puţin mai mic. 


Istoria locului 


Pe acel „ecran” holografic au început atunci să se 
deruleze destul de repede şi cu o claritate excepţională imagini 
în legătură cu acel oraş şi locuitorii lui. Mi-am dat seama că ele 
nu erau neapărat într-o ordine cronologică, însă asta nu m-a 
deranjat. Eram foarte atent şi curios să aflu detalii despre acel 
loc, cu atât mai mult cu cât modalitatea de prezentare era 
foarte asemănătoare cu cea din Sala Proiecţiilor. 

La început am văzut împrejurimile zonei: dealurile pe care 
le observasem deja, două lacuri mici, iar în depărtare ceea ce 
părea a fi un ghețar de mici dimensiuni. Mai apoi, brusc, 
imaginile au arătat un fel de intrare în coasta muntelui, care era 
foarte elegant amenajată. Prezentarea insista mult asupra 
acelei intrări în munte, care semăna cu intrarea într-o peşteră 
turistică, arătând-o din diferite unghiuri şi de la diferite distanţe. 
Atunci a fost prima dată când am remarcat mai atent felul în 
care erau structuraţi munţii, ca un fel de semicerc pe lateral, ca 
şi cum ar fi înconjurat spaţiul în care ne aflam şi totodată 
curbându-se deasupra acestuia. Uluit, mi-am ridicat privirea 
pentru a verifica eu însumi ceea ce vedeam în imagini şi atunci 
am remarcat că, luându-mi ochii de la proiecția holografică, 
aceasta „îngheţa”. Am privit din nou spre ecran şi şirul 
imaginilor a continuat; am privit în sus, iar imaginea a rămas ca 
un stop-cadru. Era evident că într-un anumit fel acea redare era 
intrinsec conectată la direcţia privirii mele, pe care o avea ca 
referinţă. 

Atunci când privisem oraşul nu am acordat o atenţie 
deosebită „cerului”, mai ales că acesta era uşor difuz datorită 
luminii. Acum însă am privit cu mai mare atenţie zona în care ne 
aflam, chiar lângă peretele stâncos al munţilor. Acesta se înălța 
şi apoi se curba uşor deasupra, dar lumina în partea de sus 
împiedica totuşi vederea perfectă, ca şi cum roca s-ar fi 
cufundat în ceva „lăptos”. Totuşi, până să dispară total în 
această lumină deasupra oraşului, puteam să întrevăd un 
anumit contur al stâncilor care erau deasupra noastră şi chiar în 
unele locuri vedeam unele vârfuri ale acestora care străpungeau 
„norii” vertical, cu vârful în jos. Abia atunci mi-am format o 
imagine mai clară în minte despre acel loc şi am înţeles că el 
era de fapt un fel de peşteră gigantică, putând să asigure 
habitatul pe care îl vedeam. Plafonul acelei caverne uriaşe nu se 
afla prea sus. Judecând după vârfurile stâncilor pe care le-am 


observat deasupra noastră, în „tavanul” peşterii, aş aprecia 
înălţimea în acea zonă la cel mult 70 de metri, dar mi-am dat 
seama că aceasta varia şi, probabil, chiar creştea puţin spre 
oraş. 

Am revenit cu privirea la imaginile de pe ecran şi acestea 
au început să se deruleze în continuare. Ele înfăţişau mai clar 
structura acelui loc, a munţilor şi boltirea lor deasupra, formând 
o cavitate imensă subpământeană, mult mai mare decât cea pe 
care am observat-o în Tomassis. Muntele nu „creştea” în 
înălţime, ci cumva se „întindea” deasupra oraşului, ca un fel de 
coviltir, iar acel „acoperiş” continua în depărtare. 

În timp ce priveam acele imagini, interesul meu s-a 
îndreptat spre gura de peşteră din munte, pe care eu totuşi nu o 
vedeam de pe platforma pe care mă aflam. Atunci mi-am dat 
seama că imaginile ce îmi apăreau urmau cumva interesul pe 
care eu îl manifestam într-o direcţie sau alta, în funcţie de ceea 
ce doream să văd. Mi-am dat seama în acest fel că era vorba de 
un alt gen de interactivitate, chiar mai profundă, o legătură 
directă cu mintea mea, iar aceasta era probabil rodul unei 
tehnologii pe care nu o înţelegeam. 

Mi s-a arătat pe ecran imaginea mult mai apropiată a 
intrării în acea peşteră, despre care am înţeles imediat că era de 
fapt ieşirea din munte spre cavitatea interioară în care mă aflam 
atunci, adică spre oraş. Am observat că era ca o gură mare de 
tunel, destul de înaltă şi largă, având marginile finisate în mod 
artificial. Intervenţia omului se vedea şi în zona din faţa ei, care 
semăna ca un punct de venire-plecare şi unde am putut de 
asemenea observa, într-o parte, multe cutii şi lăzi depozitate. 

Apoi, brusc, imaginea a redat aceeaşi intrare în munte, 
însă de această dată în starea ei naturală. Comparativ cu 
imaginea în care aceasta fusese amenajată, am văzut că atunci 
ea avea dimensiuni mai mici. Marginile erau chiar stanca 
naturală, iar la intrare solul era denivelat. Mi-am dat seama 
imediat că vedeam istoria acelui loc, chiar de la începutul lui, cu 
atât mai mult cu cât totul acolo era beznă. 

Imaginile îmi arătau doi bărbaţi cu bărbi mari şi cuşme pe 
cap, ţinând în mână câte o făclie aprinsă, înaintând şovăitori 
dincolo de gura peşterii, în interiorul cavităţii în care acum este 
oraşul Apellos. Lumina făcliilor se reflecta slab spre în sus, 
arătând structura solidă, de piatră, a acelei cavităţi interioare 


foarte mari din interiorul Pământului. În spatele celor doi, dar 
rămânând la intrarea în munte, erau alte câteva persoane, care 
îi aşteptau şi care cărau un fel de baloţi sau legături mari. 

Din felul în care s-au derulat mai apoi imaginile mi-am dat 
seama că acelea au fost începuturile istorice pentru ceea ce, 
mai târziu, a însemnat popularea acelei zone din interiorul 
planetei. Probabil mi s-a oferit să văd momentul descoperirii 
acelei cavităţi imense, pentru ca mai apoi să am o anumită idee 
despre succesiunea dezvoltării ei. Interesant este faptul că cei 
pe care îi vedeam a fi primii care au descoperit acea cavernă nu 
erau „oameni ai peşterilor”, ci purtau nişte pantaloni 
rudimentari dintr-un material gros, de culoare albă, pe cap 
aveau cuşme, iar cămăşile erau largi şi legate la şold cu o 
centură de culoare închisă. Puteam să presupun că erau 
locuitori ai teritoriului de la suprafaţă, poate chiar cu mult 
înaintea vechilor daci, iar aceasta mă făcea să cred că 
popularea uriaşei caverne din interior a avut loc probabil cu 
multe mii de ani în urmă. Era însă o cu totul altă istorie decât în 
cazul lui Tomassis şi mi s-a părut uimitor faptul că au avansat 
incredibil de repede din punct de vedere tehnologic. 

ora Formațiuni stâncoase 
din bolta cavități 


Lumină difuză 


Vedere generică a orașului Apellos din interiorul Pământului 


Am înţeles însă din următoarele imagini felul în care au 
decurs lucrurile, chiar dacă nu am văzut prea multe detalii. La 
început doar câţiva oameni au pătruns în imensa peşteră dar, 
datorită faptului că întunericul era total, iar zona aproape 
exclusiv stâncoasă, ei au părăsit-o. Mai apoi, însă, probabil la un 
anumit interval de timp după aceea, am văzut un alt grup de 
persoane care au pătruns şi au iniţiat aprinderea unui glob de 
mici dimensiuni, ce răspândea o lumină alb-gălbuie, foarte 
plăcută şi totodată puternică. Apoi au fost aduse mai multe 
globuri asemănătoare. Ele nu erau mari, nu cred că depăşeau 
un metru în diametru, dar lumina pe care o furnizau era 
extraordinar de puternică şi constantă. Curând întreaga vale şi 
cavitate era luminată: un peisaj stâncos şi sterp în cea mai mare 
parte. Estimarea mea iniţială cu privire la înălţimea cavităţii s-a 
dovedit a fi destul de corectă, căci aceasta nu depăşea în medie 
70-80 de metri. Spaţiul se întindea mai mulţi kilometri pe 
orizontală, cu o uşoară tendinţă de urcare în partea opusă 
intrării din munte. Practic vorbind, era ca o uriaşă bulă goală, de 
o formă aproximativ elipsoidală şi destul de aplatizată, în 
interiorul Pământului, o cavitate gigantică ce se întindea pe o 
mare suprafaţă sub teritoriul Transilvaniei. 

Acei oameni care au adus globurile luminoase făceau 
parte dintr-o altă tagmă şi, după cum erau îmbrăcaţi, cu robe 
lungi, păreau a fi preoţi. Ei erau însoţiţi de un grup mic de alte 
fiinţe de o mare frumuseţe, bărbaţi şi femei, care aveau părul 
blond, dar care prin îmbrăcămintea lor din material strălucitor şi 
comportamentul pe care îl aveau, arătau că nu făceau parte din 
comunitatea băştinaşă de la suprafaţă. Am avut atunci intuiţia 
că acele fiinţe i-au ajutat şi sprijinit pe locuitori să populeze şi să 
fondeze acea comunitate din interiorul Pământului, care acum 
este Apellos. Avansul tehnologic şi modul în care s-a dezvoltat 
acel loc demonstrează aceasta. 


Lumina din cavitate 


La începuturi, lumina furnizată de acele globuri era mult 
mai puternică şi avea o lungime de undă diferită, culoarea ei 
fiind alb-gălbuie. În prezent intensitatea luminii din cavitate este 
mai slabă şi mai plăcută, poate pentru faptul că ea şi-a schimbat 


frecvenţa, acum fiind doar lumină albă. Prima impresie, atunci 
când am ieşit din navetă şi am avut perspectiva uriaşei cavităţi 
a fost că acea lumină mă „hrăneşte” într-un anumit mod şi îmi 
induce o stare foarte plăcută. Ea nu era deloc „seacă”, ci parcă 
plină de „substanţă”. 

Spre deosebire de Tomassis, unde lumina provine de la 
ionizarea naturală a atmosferei, în Apellos ea este produsă în 
mod artificial. Imaginile mi-au arătat modul ingenios în care 
locuitorii oraşului au rezolvat această problemă. Sistemul lor de 
iluminat seamănă destul de mult cu sistemul de LED-uri din 
tehnologia noastră, atâta doar că în loc de materialul ceramic 
din componenţa LED-urilor ei folosesc cristale de cuarţ, pe care 
le fabrică şi le integrează într-un compozit special astfel încât 
iluminatul în interiorul cavităţii să nu aibă nevoie de energie 
auxiliară. 

Ideea mi s-a părut foarte ingenioasă, iar realizarea 
tehnologică extraordinară. Acele cristale de cuarţ sunt în aşa fel 
fabricate, încât să convertească presiunea asupra lor într-o 
slabă emisie de fotoni, adică în lumină. „Tavanul” de rocă al 
cavităţii interioare în care se află Apellos a fost acoperit de 
miliarde de cristale mici, care reacţionează la presiunea 
exercitată de diferenţa gravitaţională care se manifestă pe 
tavanul giganticei cavităţi. Imaginile au sugerat că există 
atracţie gravitaţională principală spre centrul planetei, dar de 
asemenea masa materiei aflată deasupra cavităţii exercită şi ea 
o anumită atracţie gravitaţională. Această diferenţă de atracţie 
gravitaţională acţionează asupra dispozitivului ce susţine fiecare 
cristal şi face să apară o anumită tensiune electrică în acesta, 
care este preluată de cristale şi convertită în emisie fotonică, 
adică în lumină. 

Privind cu atenţie holograma din faţa mea, imaginea s-a 
mărit şi am văzut că, chiar dacă un singur mic cristal emite doar 
pe o frecvenţă specifică, datorită faptului că sunt miliarde de 
astfel de mici cristale în întreaga cavitate subterană, spectrul de 
frecvenţe este foarte larg. 

Deoarece interesul pe care îl manifestam în această 
direcţie era viu, mi s-a arătat chiar structura tehnologică a 
dispozitivului care susţine cristalul. Aceste dispozitive sunt ca 
nişte plăcuţe rotunde cu un diametru de aproximativ 10-15 mm 
şi o grosime de 1 mm. Ele se aseamănă destul de mult cu 


tehnologia LED-urilor la noi, cu diferenţa că sunt realizate din 
câteva straturi succesive de metale, care au o densitate din ce 
în ce mai mare. Mi-am dat seama că tehnologia de realizare 
este avansată, deoarece acele metale erau imprimate probabil 
nanotehnologic pe plăcuţă şi creau o tensiune electrică prin 
atracţia gravitaţională diferențiată. 

Peste ele era plasat un mic magnet şi un convertor 
special. Convertorul prelua efectul gravitațional diferențiat şi îl 
transforma în câmp electric, ce era direcționat mai apoi către 
cristalul aşezat peste acel sistem stratificat şi destul de 
complex. Cristalul de cuarţ avea deasupra lui un magnet 
puternic şi prelua astfel curentul electric slab printr-o formă de 
vortex, care crea astfel un alt câmp magnetic, dar de data 
aceasta variabil. Combinația de câmp magnetic static şi câmp 
magnetic variabil crea o excitare permanentă în cristalul de 
cuarţ, ceea ce provoca o emisie fotonică, adică lumină. Partea 
cea mai interesantă a efectului este că acest proces e 
permanent şi nu are nevoie de altă sursă de curent electric 
decât cel provocat de distorsiunea gravitaţională. 

În ansamblul ei, lumina emisă a fost calculată să acopere 
întregul spectru vizibil. Toate cristalele la un loc creau o 
senzaţie de lumină albă, echilibrată, fiind foarte bogată în 
frecvenţe diferite, care proveneau de la nenumăratele emisii 
fotonice ale cristalelor de cuarţ. Aceasta explica şi senzaţia de 
„hrănire” şi de bine pe care am simţit-o atunci când am ajuns în 
Apellos şi am luat contact cu lumina de acolo. Rezolvarea 
acestui aspect delicat de vieţuire a asigurat totodată un habitat 
vegetal destul de bogat şi a făcut ca viaţa să prospere. 

Structura complexă şi tehnologia avansată de realizare a 
dispozitivelor de iluminat cu cristale de cuarţ 


Cele cinci paliere şi sistemul complex de cavități de 
sub teritoriul Transilvaniei 


Este emoţionant să vezi modul în care se fondează o 
populaţie şi felul în care ea îşi construieşte un mediu propice şi 
chiar un destin, mai ales în interiorul Pământului. Mi s-a arătat în 
flash-uri scurte cum a început totul, cum au adus în primele faze 
baloţi şi un fel de butoaie, precum şi diverse alte obiecte, pe 
care le-au depozitat în faţa intrării din munte şi cum, mai apoi, 
au început să avanseze tot mai mult în profunzimea peşterii, 
mai ales după ce au sosit primele globuri luminoase. 

Faptul că vedeam acele obiecte destul de mari, pe care 
oamenii le-au adus acolo m-a făcut să mă gândesc că accesul 
spre cavitate era destul de larg, pentru a le permite să care 
acele materiale. Totuşi, la fel ca în Tomassis, nu am văzut niciun 
fel de animale care ar fi putut să-i ajute la transport. Imediat ce 
mi-am îndreptat interesul spre calea de acces în imensa 
peşteră, mi s-au arătat imagini, ca într-o secţiune, care 
prezentau cavitatea în dreapta, în partea de jos; pornind de 
acolo, vedeam culoarul principal de la intrarea în ea, care se 
dezvolta mai apoi în mai multe ramificații. Unele dintre acestea 
se blocau şi erau scurte, altele însă erau ceva mai mari şi erau 


în „trepte” sau „etaje”. Nu am văzut o cale de acces continuă şi 
oblică, de sus până jos, ci cumva aceasta era fragmentată în 
mai multe paliere relativ orizontale, iar coborârea se făcea între 
ele. Existau ramificații la fiecare dintre acele paliere, astfel încât 
era necesar să ştii calea corectă şi principală, care conducea în 
cavitatea de jos, imensă; altfel, urmând ramificaţiile secundare 
am observat că puteai să ajungi fie în alte peşteri mult mai mici, 
ori calea pur şi simplu se bloca. Nu pot spune însă dacă toate 
sau unele dintre acele peşteri mai mici, la care ajungeau 
anumite ramificații, erau şi ele locuite sau nu. Aş presupune că 
da, mai ales că am observat că unele dintre ele erau legate, 
însă aceasta este doar o părere personală; în această privinţă 
nu mi s-a arătat nimic. 

Am numărat cinci niveluri sau paliere principale de acces 
spre Apellos. Atunci când priveam imaginile în secţiune, care îmi 
erau prezentate, eram uluit să observ ce complexă era structura 
în interiorul Pământului, chiar destul de aproape de suprafaţa 
lui. Din cele ce am văzut, pot afirma ai siguranţă că Apellos se 
află în zona de trecere spre mantaua terestră, la o distanţă 
relativ mică de suprafaţă, iar accesul se poate face în mod 
direct printr-un anumit loc situat în munţii Apuseni, care 
seamănă cu o crăpătură ceva mai mare în munte. 

Prin comparaţie, Tomassis se găseşte la limita inferioară a 
mantalei terestre, adică la o adâncime cu mult mai mare decât 
Apellos. Din această cauză, oraşul dacic se află foarte aproape 
de limita de trecere spre planul eteric din interiorul Pământului, 
chiar în zona de tranziţie. Aşa se explică faptul că natura fizică a 
materiei din acel loc, precum şi a fiinţelor de acolo, este mai 
rafinată decât cea de la suprafaţă. În plus, dacă accesul în 
Apellos se poate face efectiv pe jos, cunoscând traseul corect, 
accesul în Tomassis nu se poate face la fel, ci doar trecând prin 
anumite sasuri sau distorsiuni spaţiale, care există în anumite 
zone bine cunoscute. Ele fie sunt naturale, fie au fost create în 
mod artificial, aşa cum a fost în cazul celui de al doilea tunel 
prin care am pătruns Cezar şi cu mine. 

Mi s-a arătat chiar de aproape traseul spre Apellos, cel 
puţin în prima lui parte. După intrarea de la suprafaţă se merge 
în jos, către primul palier, într-un unghi destul de înclinat. Apoi 
descinderea se atenuează către al doilea palier şi păstrează 
relativ acelaşi unghi de coborâre până la al patrulea palier, care 


este cel mai larg. Acolo am văzut că există o peşteră cu un lac 
subteran destul de întins, ce trebuie traversat, iar după aceea 
se intră într-o altă peşteră; abia din această ultimă peşteră se 
pătrunde în cavitatea imensă, care este Apellos. 

Munţii Apuseni 


Caverne mici 


Intrare secundară 


Caverne mici 


Structura în cinci paliere a drumului de acces către Apellos, pornind de la suprafaţa pământului 


Apoi mi s-a arătat o imagine de sus a teritoriului ţării în 
acea zonă a munţilor Apuseni şi, cumva dedesubt, într-o formă 


mai luminoasă, mi se sugera prezenţa acestei imense cavităţi 
din interiorul Pământului, Apellos, care are o formă mai alungită, 
ca un fel de triunghi. Puteam să plasez cumva limitele ei între 
Oradea, Sibiu şi Alba lulia. Pornind de la marginile acestei 
cavităţi, am văzut extinderea ei în alte peşteri mai mici, ca nişte 
„fiorduri”, ceea ce făcea subteranul munţilor Apuseni foarte 
complex. 

Mi se pare important faptul că atât Apellos, cât şi celelalte 
„peşteri-fiord”, pornind de la ea, sunt lumi fizice, aşa cum este 
şi lumea noastră de la suprafaţa pământului. Nu doar atât, ci 
între aceste lumi există legături şi căi de acces, aşa după cum 
mi s-a arătat şi am descris. Din explicaţiile pe care le-am primit 
ulterior de la bărbatul blond, am aflat că ei vin destul de des în 
lumea noastră şi aduc multe produse şi mărfuri de aici. Totuşi, 
calea de acces spre Apellos nu este permisă decât în acele 
cazuri pe care ei le consideră ca fiind necesar să aibă loc. 

Partea cea mai lată a cavităţii din interior este spre sud, 
chiar în dreptul Roşiei Montana -Câmpeni. Evident, nu este deloc 
întâmplător că s-au născut atât de multe probleme, dezbateri, 
discuţii şi conflicte de natură aşa-zis „economică” pe subiectul 
exploatării zăcământului de aur din Roşia Montana. Noi 
cunoaştem prea bine dedesubturile acestei probleme, însă nu 
este cazul şi nici timpul ca ea să fie prezentată aici. Sunt 
aspecte sensibile la nivel internaţional, care implică de 
asemenea unele secrete de stat, dar cititorul atent poate să 
facă unele corelaţii pertinente. 


Ruta către alte 


oraşe subterane 
Structura de caverne mari şi „caverne-fiord” de sub teritoriul 
Munţilor Apuseni 


Reţeaua de transport 


Cavitatea se îngustează foarte mult spre Oradea, formând 
un fel de triunghi cu partea mult mai lată de jos. Imaginile mi-au 
arătat apoi un fel de „reţea” de circulaţie atât în interiorul lui 
Apellos, cât şi între diferitele „fiorduri” sau remificaţii ale sale. 
Apoi această reţea s-a apropiat foarte mult în imaginile care mi 
se prezentau şi am văzut că legăturile şi circulaţia respectivă se 
făcea prin intermediul unor navete în genul celei cu care am 
călătorit eu însumi din Tomassis spre Apellos. Am remarcat însă 
alte două tipuri de navete sau capsule, iar în unul dintre cazuri 
transportorul era destul de lung, măsurând mai bine de 50 de 
metri în lungime, fiind totuşi modular. 

Privit de pe platforma pe care mă aflam, oraşul părea să 
fie foarte liniştit, la fel ca şi Tomassis, dar circulaţia navetelor în 
subteran era dinamică. Chiar şi în interiorul gol al cavităţii 
aceasta era destul de activă, însă am observat că cele mai 
multe trasee erau relativ aproape de circumferința uriaşei 
cavităţi, pe lângă peretele muntos şi doar puţine vehicule 
pătrundeau radial spre centrul oraşului. Practic, era acelaşi 


concept constructiv ca în cazul oraşului Tomassis, unde tunelul 
de deplasare a navetelor urmărea circumferința munţilor, pe 
marginile cavităţii interioare. 

Am observat multe astfel de capsule, mici şi mari, care 
făceau legătura între feluritele zone ale lui Apellos şi între alte 
ramificații exterioare ale oraşului. Am văzut, bineînţeles, 
circulaţia unor astfel de navete chiar până aproape de 
suprafaţă, unde existau un fel de staţii majore la o adâncime 
relativ mică în pământ, ca „puncte de recepţie” prin intermediul 
cărora se realiza circulaţia şi transportul de mărfuri şi persoane 
cu exteriorul. De la acele staţii pasajele până la suprafaţă erau 
scurte şi, de asemenea, secrete. 

Totuşi, în timp ce vizionam acele secvenţe, am observat 
că navetele de transport nu preluau decât o mică parte din 
mărfurile depozitate în acele staţii de recepţie. Personal, mă 
confruntam cu o dilemă: încă de la începutul vizionarii m-am 
întrebat cum se realiza „comunicarea” cu exteriorul, cum 
ajungeau locuitorii din Apellos la suprafaţă şi înapoi. De 
asemenea, cum se realiza transportul de mărfuri, care după 
câte am observat era destul de masiv. Navetele nu puteau 
ajunge în niciun caz până la punctele de la suprafaţă şi chiar la 
staţiile de recepţie, care probabil se aflau la o adâncime de 2-3 
kilometri, nu am văzut multe vehicule de transport. Dacă pentru 
a ajunge la suprafaţă cei din Apellos ar fi folosit sistemul de 
peşteri şi de paliere pe care l-am văzut redat în imagini, aceasta 
ar fi fost de la bun început un eşec, pentru că drumul ar fi 
implicat de fiecare dată un efort imens şi ar fi durat mult timp. 
Chiar presupunând că traseul ar fi fost ca în palmă, tot ar fi 
durat câteva zile să se urce cei aproape 70 de kilometri care 
despart oraşul de suprafaţa pământului. Să nu uităm însă că 
interiorul planetei are nenumărate meandre, piedici, urcuşuri şi 
coborâşuri, ape de traversat şi cine ştie câte alte elemente care 
sunt necunoscute. In aceste condiţii, transportul mărfurilor, mai 
ales în cantităţi mari, aşa cum le-am văzut mai apoi depozitate 
în nişte hangare imense, devenea aproape imposibil. 

Problema mă preocupa şi tocmai de aceea am îndrăznit să 
cer unele informaţii, iar bărbatul blond mi-a răspuns cu multă 
bunăvoință: 

- Da, aceasta a fost mult timp o problemă spinoasă, dar ea 
a fost rezolvată. Aici poți vedea hangarele noastre de la 


suprafaţă, în care aducem felurite mărfuri din oraşele voastre, 
iar apoi le transportăm în Apellos. 

Pe ecran au apărut imagini cu interiorul unui hangar 
imens, foarte modern construit, în care exista o mare forfotă: 
oameni, stivuitoare, un tip de maşini mici electrice, întocmai ca 
într-un depozit retailer. Eram uimit de faptul că activitatea celor 
din oraşul subteran era foarte vie chiar şi la suprafaţa 
pământului şi, dintr-o pornire firească şi entuziastă, am întrebat: 

-Dar unde anume aveţi plasate aceste depozite sau 
hangare? Nu m-am aşteptat să existe o aşa mare circulaţie a 
mărfurilor între sus şi jos, am spus admirativ. 

Bărbatul a zâmbit şi mi-a spus: 

-Tu poţi să înţelegi destul de bine că noi nu avem 
permisiunea să dezvăluim acest lucru. Informaţii de acest gen 
se discută la alt nivel şi ţin de foruri superioare; ele sunt cele 
care decid şi iau hotărâri în astfel de situaţii. Chiar şi informaţiile 
la care ai acces acum au fost dinainte stabilite: când, ce şi cum 
să îţi dezvăluim. Sunt lucruri importante, care nu pot fi tratate 
cu superficialitate. 


Consideraţii, puncte de vedere despre viaţa în 
oraşele din interiorul Pământului 


Îmi dădeam prea bine seama că astfel de lucruri sunt pe 
deplin justificate şi ele se încadrează în logica desfăşurării 
evenimentelor. 

-Datorită naturii oamenilor de la suprafaţă şi a nivelului lor 
de înţelegere a vieţii, problema securităţii oraşului nostru a fost 
dintotdeauna foarte importantă. Venirea ta aici face şi ea parte 
dintr-un plan care a fost demult proiectat şi care se desfăşoară 
pas cu pas. Faptul că s-a ajuns la această etapă înseamnă că s-a 
decis o comunicare diplomatică reală. 

Cuvintele lui spuneau indirect că pentru viitor se pregătea 
contactul dintre civilizaţia noastră şi cea din Apellos, din 
Tomassis şi poate şi din alte oraşe din interiorul planetei, dar 
realizam faptul că acest lucru nu poate fi făptuit foarte uşor. 
Fără să intru în detalii de natură filosofică şi religioasă, aş 
menţiona  şocurile imense de natură tehnologică, socială, 
psihologică şi economică, pe care omenirea le-ar avea de 
susţinut după ce ar fi pusă faţă în faţă cu realitatea existenţei 


acestor civilizaţii în interiorul planetei noastre, precum şi cu 
adevărata structură interioară a Pământului, care nu are nicio 
legătură cu teoria ştiinţifică modernă. 

Cele două oraşe din interiorul Pământului, la care 
avusesem acces până în acel moment, îmi păreau ca două 
enclave ale unei alte lumi. Nu cred că greşesc prea mult 
spunând că, dacă ar fi cunoscute în acest moment şi dacă 
accesul acolo ar fi liber, am asista probabil la o invazie ca cea a 
conchistadorilor în imperiul Inca. Dintr-un anumit punct de 
vedere, lucrurile nu s-au schimbat prea mult faţă de acum 400 
de ani. Cu toate acestea, bunăvoința fiinţelor din cele două 
oraşe este foarte mare şi ele chiar doresc să ne ajute. De 
asemenea, atunci am înţeles mai bine eforturile titanice ale lui 
Cezar, numeroasele lui călătorii în interiorul planetei şi motivaţia 
lor adevărată, precum şi discreţia foarte mare de care a dat 
dovadă în acest sens. 

-Am observat că la periferia acestei aşezări sunt alte 
oraşe mai mici, în cavităţi mai mici. S-au dezvoltat independent? 
am întrebat, ca o paranteză la subiectul discutat. 

- Ele sunt ca nişte sateliți ai noştri, dar au fiecare statutul 
lor separat. Comunicăm şi ne ajutăm, dar dezvoltarea este 
individuală. Popularea lor masivă a fost după cucerire. 

Am înţeles, fără să mai întreb, că se referea la cucerirea 
romană a Daciei de acum două mii de ani. Bărbatul blond a 
continuat să-mi explice: 

- Interiorul Pământului nu este deloc plin, aşa cum spuneţi 
voi, ci este chiar „rarefiat”, cu foarte multe cavităţi, peşteri şi 
caverne despre care nu ştiţi nimic. Unele dintre ele nu au 
corespondenţă cu suprafaţa, ci doar comunică între ele. Multe 
sunt însă legate prin canale sau alte căi de acces cu tărâmul 
vostru. Dintre acelea, voi cunoaşteţi doar câteva. Peşterile 
turistice sau de explorare reprezintă doar vârful aisbergului; 
cavitățile din interiorul Pământului sunt însă mult mai 
numeroase, mai mari şi mai complexe decât acestea. 

-Toate sunt locuite? am întrebat, dând curs unei 
curiozităţi mai vechi. 

- Nu. Unele dintre ele sunt goale, chiar dacă suportă viaţa. 
Guvernele puternice din lumea voastră au descoperit câteva 
dintre ele, care sunt mai apropiate de suprafaţă şi au construit 
acolo baze militare, de fapt adevărate oraşe, în care trăiesc mii 


de oameni. Ele sunt considerate ca fiind refugii în cazul unor 
mari calamităţi sau cataclisme de la suprafaţă şi de aceea sunt 
secrete. Alte cavităţi, chiar foarte mari, sunt inutilizabile pentru 
dezvoltarea unei societăţi. Multe dintre ele sunt practic pungi cu 
gaze, altele au lacuri întinse cu apă dulce, altele au sedimente şi 
petrol, ori diferite alte substanţe. Anumite puteri din lumea 
voastră doresc să le exploateze prin felurite mijloace. Uneori, 
când ele se apropie periculos de una sau alta dintre căile de 
acces spre oraşele noastre, le împiedicăm să facă asta, dar fără 
ca ele să realizeze ce anume se întâmplă cu adevărat. 
Deocamdată nu putem să avem alt tip de contact, pentru că 
intenţiile lor sunt aproape totdeauana distructive. 

- Oricum, influenţa lor în interiorul planetei este minimă, 
practic nesemnificativă, am observat eu. În acelaşi timp, 
probabil există multe alte populaţii şi oraşe despre care nu ştiu 
nimic, posibil chiar civilizaţii, dar pe care voi le cunoaşteţi. Aici, 
între voi, nu există conflicte? 

- Luptele în subteran nu au sens, pentru că sunt sortite 
eşecului de ambele părţi încă de la început. Nu există 
învingători şi învinşi. Toţi pierd, deoarece chiar condiţiile 
mediului sunt de aşa natură. Este un spaţiu închis şi relativ 
limitat, nu îl poţi trata oricum. Aici echilibrul este fin şi trebuie 
mare atenţie pentru a fi menţinut. Nu intră în discuţie armele 
puternice de distrugere, exploziile şi cu atât mai puţin armele de 
distrugere în masă, aşa cum le numiţi voi. De altfel, ele sunt 
oarecum primitive. Chiar şi dacă s-ar folosi, să zicem, armament 
simplu, rudimentar, în genul celui care a existat în perioada 
voastră medievală, prea multe cadavre ar destabiliza de 
asemenea ecosistemul. Multe dintre cavităţi nu sunt la fel de 
mari ca Apellos, iar acolo viaţa trebuie să fie atent organizată. 
Noi, în această zonă din interiorul planetei, am înţeles chiar de 
la început că luptele şi conflictele nu au sens. Natura umană îşi 
modifică percepţia şi informaţia genetică din aproape în 
aproape, astfel că după mii de ani apare o diferenţă destul de 
mare între fiinţele de la suprafaţă şi cele din interior, aproape în 
orice domeniu. Dacă informaţia genetică este de la început 
sănătoasă, atunci evoluţia în interiorul planetei poate să fie 
foarte rapidă. 


„Teleportarea” mărfurilor 


Am rămas puţin pe gânduri, deoarece aveam unele 
neclarităţi, pe care mă străduiam să le ordonez ca importanţă. 
Mi-am permis un comentariu: 

- Este greu de crezut că toate fiinţele din subteran sunt 
construite după acelaşi calapod. Eu văd diferenţe notabile chiar 
între voi şi cei din Tomassis dar, până la urmă, consider aceasta 
ca fiind de înţeles. Ceea ce nu înţeleg, însă, este dacă toate 
comunităţile se încadrează aproximativ pe acelaşi palier de 
evoluţie. Toate sunt paşnice şi fericite? 

- Cele care pornesc din acelaşi filon genetic, da. Ele s-au 
dezvoltat pe acelaşi tipar. Există însă şi unele comunităţi 
restrânse care fac o notă aparte. Sunt fiinţe nu neapărat umane, 
care au un alt mod de trai. Unele dintre ele nu provin de pe 
această planetă. Lumile lor sunt întunecate, pline de chin. Dar 
ele sunt izolate şi au accesul blocat către cavitățile mari, unde 
societatea a evoluat mult. Au ajuns aici prin jocul sorții şi al unor 
conjuncturi istorice, care mai apoi s-au perpetuat. 

- Eu înţeleg că aceasta este situaţia la adâncimi nu prea 
mari. 

-Oraşele şi civilizațiile din interior nu sunt doar fizice. 
Gradul lor de elevare creşte pe măsură ce te îndrepţi spre 
centru. Din moment ce noi ne aflăm într-o cavitate care este 
relativ apropiată de suprafaţă, este natural să menţinem 
legătura cu cei care trăiesc acolo, pentru că trăim în aceeaşi 
dimensiune a realităţii, adică în dimensiunea fizică. Chiar şi cei 
din Tomassis procedează la fel. De aceea avem o activitate 
bogată şi folosim multe dintre produsele voastre. 

Atunci mi-am adus aminte de subiectul de la care am 
pornit discuţia şi am privit ecranul, care s-a animat imediat. 

- Într-adevăr, observ că folosiţi multe produse de la 
suprafaţă. 

- Este firesc, nu avem plantaţii sau culturi şi nici o serie 
întreagă de alimente care ne sunt totuşi necesare, a spus 
bărbatul. 

- Bine, dar cum transportaţi aceste produse de la 
suprafaţă în oraş? 

El şi-a trecut mâna într-un fel anume peste panoul de 
proiecţie şi pe ecran a apărut o zonă mai retrasă din hangar, în 
care am văzut un cerc clar delimitat, cu un diametru de vreo trei 


metri. Deasupra lui, la o înălţime de vreo cinci metri trecea o 
arcadă dintr-un metal de culoare galben-roşietică. În plan 
vertical aceasta avea anexat un dispozitiv de formă rotundă. 
Intregul ansamblu îmi părea a fi ca o instalaţie imensă de „duş” 
şi chiar am făcut atunci această remarcă în mod nevinovat şi 
într-un spirit de glumă. 

- În realitate, este un dispozitiv de înaltă tehnologie, care 
translatează mărfurile şi fiinţele de aici în staţia de primire, de 
unde sunt preluate de transportoare, mi-a explicat bărbatul 
blond, zâmbind. 

- Vorbim despre teleportare? am întrebat eu, uluit. 

- Nu, nu este teleportare în sensul strict pe care îl daţi voi 
acestei noţiuni. Obiectul sau fiinţa nu dispare pur şi simplu şi 
apare în alt loc, ci metoda este cumva mai simplă şi nu implică 
dificultăţile care intervin în cazul teleportării. Noi ridicăm puţin 
frecvenţa de vibraţie a obiectului sau fiinţei care trebuie 
transportată şi apoi materia este „împinsă” ca pe nişte „şine” 
până în locul de destinaţie. „Şinele” sunt de fapt linii de câmp, 
ca nişte raze de energie, între transmiţătorul dintr-un loc şi 
receptorul din celălalt loc. Atomii sunt împinşi de-a lungul 
acestor linii de câmp, iar când ajung la destinaţie ei sunt 
„coagulaţi” din nou prin scăderea frecvenţei de vibraţie. 

- Procesul se face instantaneu? 

- Nu, el durează un anumit timp, dar acesta este scurt. 
Chiar dacă nu se pune problema de viteză în sensul clasic al 
noţiunii, totuşi transmisia durează câteva secunde, pentru că 
este nevoie de un fel de reechilibrare a câmpurilor electric şi 
magnetic din componenţa materiei transportate. Este ca o 
trecere într-un univers paralel, aşa cum îl înţeleg oamenii voştri 
de ştiinţă în acest moment, iar apoi se face revenirea în 
universul nostru. Tehnologia este puţin mai avansată faţă de 
cea care implică sistemul de circulaţie a navetelor noastre. 


Convertoarele magnetice 


Într-adevăr, din explicaţiile care mi s-au oferit am înţeles 
că deplasarea vehiculelor de transport era mai mult o problemă 
de fizică „locală”, un fenomen care în spaţiile deschise era 
ajutat de unele elemente structurale adiacente. Navetele nu 
mergeau pe şine, ci treceau pe sub nişte „arcade” atunci când 


circulau în spaţiile deschise. În imaginile care mi s-au arătat, am 
observat însă cum ele treceau la fel de bine şi cu o mare viteză 
atât prin spaţiile goale, în interiorul peşterilor şi cavernelor, cât 
şi prin materia solidă dintre ele. Am înţeles, aşadar, că 
tehnologia de deplasare care este folosită de locuitorii celor 
două oraşe din interiorul Pământului nu este foarte diferită. 

Indată ce mi-am pus în acest fel problema, imaginile mi-au 
arătat de aproape o navetă din Apellos şi apoi, foarte repede, pe 
ecran s-au succedat mai multe instantanee cu tipul de convertor 
şi forţele pe care el le generează, despre care eu ştiam deja. 
Atunci am realizat că tehnologia de transport folosită în Apellos 
era asemănătoare cu cea pe care mi-a descris-o femeia din 
Tomassis, chiar dacă nu neapărat identică cu aceasta. Mi s-a 
arătat modalitatea de înaintare a navetei prin materia fizică, 
care se realiza de asemenea prin modificarea frecvenţei de 
vibraţie şi atunci în prim plan mi-a apărut un astfel de sistem de 
conversie a atracției gravitaționale în câmp magnetic, aproape 
identic cu sistemele tip „solzi” de pe învelişul navetei cu care 
am călătorit din Tomassis. Convertorul era doar puţin diferit ca 
formă faţă de cel din Tomassis, având una dintre laturi puţin 
teşită, iar colţurile puţin rotunjite. 

Atunci imaginea s-a mărit local foarte mult, astfel încât pe 
suprafaţa unui astfel de convertor am văzut o structură ca o 
reţea complexă, formată din liniile de câmp gravitațional. Ea era 
întretăiată de forma navetei şi din această interacţiune reţeaua 
majoră începea să fluctueze. Apoi mi s-a arătat într-un mod 
interactiv cum electricitatea care rezultă din acele fluctuații era 
preluată de sistem şi convertită în câmp magnetic. 

Structura fizică a convertorului implica în construcţia ei 
nişte compartimente cu un lichid special, de culoare alb 
strălucitor, care semăna foarte bine cu oxigenul lichid, dar tind 
să cred că era de altă natură. Am văzut cum acel lichid special 
interacţiona cu liniile de câmp ale reţelei gravitaționale şi 
probabil contribuia în acest fel la convertirea energiei 
gravitaționale în energie magnetică. 

După proiectarea acestui ultim detaliu, ecranul a devenit 
opac şi apoi s-a retras în piedestalul solid. Bărbatul blond s-a 
întors către mine şi mi-a spus: 

-Acum este necesar să te reîntorci în Tomassis. Colegul 
tău deja te aşteaptă. 

Am mulţumit pentru bunăvoința lor şi pentru deschiderea 
minunată de a-mi prezenta toate acele aspecte despre istoria şi 
viaţa comunităţii lor. Eram impresionat şi în sinea mea 
recunoşteam că doream să mai rămân în Apellos, unde mi-a 
plăcut foarte mult. Ne-am luat rămas bun şi am intrat împreună 
cu însoţitoarea mea în navetă. 

Drumul de întoarcere a fost şi mai scurt, timp în care m- 
am lăsat confortabil în unul dintre acele scaune cu materialul lor 
foarte relaxant, gândindu-mă la toate cele pe care le văzusem, 
în timp ce femeia căuta anumite informaţii pe imaginile 
interactive de pe peretele transportorului. 

Cam după cinci minute am simţit decelerarea foarte 
uşoară şi scurtă, ce îmi indica faptul că am ajuns la destinaţie. 
M-am ridicat şi, când uşa s-a deschis, am păşit pe platforma din 


Tomassis. Acolo am avut plăcuta surpriză să-l văd pe Cezar, 
care mă aştepta cu un zâmbet uşor amuzat. Dryn se afla câţiva 
metri mai încolo, discutând cu cei doi militari. M-am uitat la ceas 
şi am văzut că, socotind ambele drumuri şi timpul pe care l-am 
petrecut în Apellos, totul se petrecuse în aproximativ 45 de 
minute. 

Intuiam că era timpul să ne întoarcem la suprafaţă şi 
Cezar mi-a confirmat aceasta din priviri. Dryn ne-a spus că vom 
fi conduşi de cei doi militari. Ne-am luat rămas bun de la el, iar 
eu i-am mulţumit în mod deosebit pentru grija şi detaliile pe 
care mi le-a oferit. Simţeam că acel om înţelept va avea un rol 
deosebit în destinul viitor al cooperării dintre noi, cei de la 
suprafaţă şi civilizaţia lor. 

Am urcat amândoi pe o platformă zburătoare, care s-a 
înălţat, îndreptându-se spre zona muntelui în care se afla „liftul” 
interdimensional. Cei doi militari veneau în urma noastră pe o 
altă platformă. Totul se petrecea rapid şi totuşi nu aveam deloc 
impresia grabei sau precipitării. Fiind încă sub imperiul 
multitudinii de informaţii pe care le aflasem într-un interval 
foarte scurt, atât în Tomassis, cât şi în Apellos, am preferat să 
nu vorbesc, mai ales că Cezar părea şi el a fi preocupat. 

Am savurat apoi scurta călătorie cu „liftul” şi imaginile 
oarecum ameţitoare, datorită vitezei foarte mari, pe care le 
vedeam prin materialul transparent. Când am păşit afară eram 
în staţia de primire, în care de această dată am văzut mai multe 
persoane care aveau activitate. Cei doi militari ne-au condus 
până în dreptul secţiunii din peretele muntelui, iar când Cezar şi 
cu mine am venit chiar în faţa ei, aceasta a început să vibreze, 
devenind translucidă. În mod ciudat, simţeam deja o schimbare 
de stare în toată fiinţa, ca şi cum mi se modifica centrul de 
greutate, ceea ce îmi crea o foarte uşoară ameţeală. l-am 
salutat pe cei doi din Tomassis, care au înclinat capul cu respect 
şi am păşit împreună cu Cezar dincolo. 

Am trecut în mod firesc prin acea discontinuitate, simțind 
doar fulguranta senzaţie, ca o înfiorare, ce mi-a străbătut 
întregul corp. Cezar mi-a explicat că toate acestea sunt, practic 
vorbind, tot atâtea modificări ale frecvenţei de vibraţie a 
câmpului bioelectric la nivel celular. În timp ce parcurgeam 
drumul înapoi, prin tunel, spre bifurcaţie, am întrebat dacă acest 
lucru nu este de natură să bulverseze organismul. El mi-a 


explicat că, datorită faptului că frecvențele diferite erau totuşi 
relativ apropiate ca valoare, corpul nu sesiza într-un mod 
neplăcut acele modificări, chiar dacă acestea erau realizate într- 
un ritm destul de alert. În plus, el mi-a spus că organismul 
„învaţă” repede noua informaţie şi, prin repetare, el o 
asimilează. Mi-a dat să înţeleg că este foarte probabil ca la 
următoarele călătorii să nu mai simt aproape nicio senzaţie 
bulversantă. 

Între timp am ajuns la bifurcaţie şi, văzând că am o scurtă 
ezitare în timp ce priveam spre cealaltă variantă de tunel, Cezar 
îmi spuse că aceea reprezintă o călătorie mai complexă decât 
cea din Tomassis şi Apellos. 

-Mai întâi asimilează corect ceea ce ai aflat şi ai 
experimentat până acum în cele două oraşe. Curând vom trece 
şi prin a doua bifurcaţie, dar vei vedea că aici lucrurile sunt, într- 
un fel, mai complicate. 

Am văzut lumina difuză din Sala Proiecţiilor şi m-am lăsat 
din nou îmbătat de starea magică pe care ea mi-o provoca de 
fiecare dată, fie doar şi prin simpla ei traversare. Nu m-am putut 
abţine să nu remarc cât de eficiente sunt toate aceste sisteme 
şi facilităţi tehnologice sau chiar naturale de schimbare a 
dimensiunilor şi frecvenţelor de vibraţie, care permit realizarea 
călătoriilor într-un timp foarte scurt. M-am uitat la ceas şi îmi 
spuneam că parcă trăiesc un vis: venisem la 9 dimineaţa şi, 
după toate aceste experienţe şi călătorii, eram pe drumul de 
întoarcere spre Bază la orele 12:30. Peste încă o oră şi jumătate 
intram în camera mea, întinzându-mă pe pat cu faţa în sus, 
cumva buimăcit de rapiditatea cu care s-a petrecut totul. Aveam 
impresia că nici nu plecasem bine dimineaţa şi acum, după mai 
puţin de şase ore, eram deja înapoi, dar cu un bagaj imens de 
informaţii şi cu o experienţă colosală. 

Puțin ostenit de multitudinea emoţiilor şi a solicitărilor 
energetice, cu care nu eram încă obişnuit, am simţit cum mă 
cuprinde un somn foarte profund. Ultima imagine mentală 
înainte de a aluneca într-o odihnă binemeritată a fost splendida 
viziune a oraşului Apellos, cu clădirile lui ca de cristal... 


Cap. 5 - GARDIANUL 


Următoarele două săptămâni au fost destul de agitate. 
Uneori, Departamentul intră în „alertă”, iar activitatea lui creşte 
foarte mult. Cezar a fost mai mult plecat, dar a lăsat în sarcina 
mea şi a locotenentului Nicoară organizarea unei expediţii foarte 
importante prin tunelul spre lrak. Până atunci, direcţia spre 
Orientul Mijlociu se dovedise a fi cea mai dificilă, datorită unor 
probleme de natură tehnologică ce nu au putut fi depăşite. Voi 
da unele detalii la timpul potrivit, atunci când voi descrie acea 
călătorie. 

Expediția urma să fie comună, iar echipa americană 
trebuia să sosească peste două luni. Protocoalele de organizare 
se schimbaseră destul de mult de la expediţia spre Egipt, iar 
şefii militari americani de asemenea. Viziunile nu au fost 
totdeauna convergente, ceea ce a implicat ajustări din mers, 
diplomaţie şi „uzura” contactelor la diferite nivele. Aveam deja o 
vastă experienţă în administrarea acestor aspecte, dar lucrurile 
păreau că se complică de la an la an, în loc să se simplifice. 
Nerăbdarea, tensiunile şi solicitările repetate din partea 
americană puneau o mare presiune pe Departamentul nostru şi 
aceasta s-a resimţit mai ales după moartea generalului Obadea. 

Apoi, după ce structura şi logistica expediției a fost pusă la 
punct, lucrurile s-au mai liniştit. Alte Servicii s-au ocupat de 
organizarea întâlnirilor diplomatice secrete la un anumit nivel al 
Departamentelor de Stat, pentru că unele acorduri au şi o 
natură politică. Profitând de această perioadă de acalmie şi 
mizând de asemenea pe factorul surpriză, Cezar mi-a spus într-o 
dimineaţă că vom pleca din nou în călătorie, însă prin a doua 
bifurcaţie. Am simţit un fel de strângere în stomac. Încă de când 
am trecut prima dată pe lângă acea derivație a celui de al doilea 
tunel am simţit un tremur nedesluşit, a cărui natură nu o 
înţelegeam. Pe de o parte era ceva ca un magnet ce mă atrăgea 
spre acea bifurcaţie, pe de altă parte un sentiment de stranie 
nelinişte părea că îmi cuprinde fiinţa. Dar, pentru că ştiam că 
Cezar avusese deja experienţa acelei călătorii, nu mi-am făcut 
griji, ci chiar am întâmpinat-o cu bucurie. 

Dintre expedițiile prin cele trei tuneluri, cele spre interiorul 
Pământului implică cele mai puţine pregătiri. Specificul 
deplasării şi al contactelor face ca totul să se desfăşoare foarte 
repede şi precis. Mai dificil este atunci când trebuie organizată 
vizita unor reprezentanţi din interiorul Pământului, deoarece 


aici, la noi, adeseori trebuie suplinit deficitul de înţelegere al 
participanţilor din lumea noastră la întâlnire, iar această 
suplinire nu poate fi realizată prin intenţii ascunse, putere, 
aroganță sau finanţe. 

În acea zi m-am odihnit bine, deoarece ştiam că va trebui 
să trec prin mai multe ajustări ale frecvenţelor de vibraţie, cu 
atât mai mult cu cât Cezar îmi spusese că este o călătorie 
dificilă. Abia mai târziu aveam să înţeleg sensul adevărat al 
cuvintelor lui. Eram doar mirat că, spre deosebire de călătoria 
precedentă, acum nu a anunţat nimănui venirea noastră. 

-Nu este necesar. Cineva e acolo tot timpul, mi-a răspuns 
el. Ţi-am spus că în acest caz avem de a face cu o situaţie 
specială. 

După modelul pe care îl cunoşteam deja, a doua zi 
dimineaţa ne aflam în Sala Proiecţiilor. A fost nevoie doar de 
activarea primei discontinuități a tunelului şi apoi Cezar mi-a 
făcut semn că putem trece. Unul dintre avantajele călătoriilor 
prin aceste tuneluri şi a vizitelor repetate în marea sală este 
acela că trupul pare că asimilează gradat experienţa superioară 
şi o integrează apoi mult mai bine. Plictiseala sau dezinteresul 
nu se manifestă niciodată, pentru că întreaga fiinţă este 
susţinută şi hrănită de o misterioasă energie care pare să o 
„activeze” şi să-i ofere trăiri elevate în timpul expedițiilor 
realizate. Cu timpul apare o anumită siguranţă şi încredere în 
acţiune, care te face să traversezi cu uşurinţă ceea ce la primele 
experienţe a constituit poate o piatră grea de încercare. Acest 
sentiment de putere poate fi văzut ca o „obişnuinţă”, deşi este 
mai mult o „obişnuinţă a realizării”, încrederea care este 
dobândită prin asimilare corectă, ceea ce oferă eficienţă şi 
precizie în acţiune. Am dat aceste explicaţii pentru că eu însumi 
trăiam şi simţeam atunci acel sentiment minunat de siguranţă şi 
înţelegere superioară pe care ţi-l conferă o îndelungată 
experienţă practică şi teoretică, mai ales atunci când este vorba 
de domeniul ezoteric. 

Până la locaţia secretă din Bucegi nu am vorbit aproape 
deloc, iar după ce am pătruns în Marea Galerie, amândoi am 
păstrat tăcerea până când am ajuns în interiorul tunelului, în 
faţa bifurcaţiei. Am trecut pe lângă zona decalajului în frecvenţă 
din marele cub şi am intrat pe varianta dreaptă a acestuia. Ne- 


am oprit înaintea celei de a doua distorsiuni, care se ondula în 
sclipiri misterioase de culoare violet. 

-Întodeauna mi-a plăcut această parte a tunelului..., a 
spus Cezar cu un zâmbet enigmatic. 

Apoi am păşit amândoi dincolo de distorsiune, cu o 
mişcare parcă încetinită de o schimbare bruscă a timpului. 
Pentru o clipă chiar am avut această impresie de uşoară 
rezistenţă la înaintare, însă imediat am simţit un fel de 
eliberare, ca şi cum devenisem mai uşor. Furnicăturile pe care 
le-am simţit la traversare au durat mai mult timp prin 
comparaţie cu cele din ramificaţia spre Tomassis, dar au 
dispărut după câţiva metri. După traversare, tunelul părea să fie 
identic cu porţiunea de dinaintea distorsiunii, însă curând am 
observat că el începea să se lărgească precum o pâlnie şi să 
devină din ce în ce mai luminos. Asta era o noutate remarcabilă, 
cu atât mai mult cu cât am simţit adierea unei brize marine şi 
mirosul inconfundabil al unei plaje. Eram uimit şi nerăbdător să 
rezolv acest „mister”, care mă intriga. La urma urmelor, abia ce 
intrasem într-un munte şi acum eram pe cale să ies la ţărmul 
mării. 

Tunelul făcea o amplă curbă la stânga şi am observat 
dimensiunea lui grandioasă spre în sus, aproape ca o pâlnie de 
megafon. Puteam să aud chiar primele ţipete de pescăruşi şi 
sunetul molcom al valurilor. Am grăbit pasul, lăsându-l pe Cezar 
puţin în urmă şi am urmat curbura la stânga a tunelului. M-am 
oprit brusc, cu picioarele într-un nisip galben şi având în faţă 
priveliştea unei insule de mici dimensiuni, cu vegetaţie verde 
bogată. Chiar obişnuit cu experienţe fulminante, eram totuşi 
uluit, pentru că nu înţelegeam unde dispăruse tunelul. Am privit 
în jurul meu şi în sus, apoi în spatele meu: tunelul se afla acolo, 
doar că nu reuşeam să-i văd marginile pâlniei, care parcă se 
disipau în aer. Până şi culoarea cerului părea că se confunda cu 
culoarea marginilor pâlniei, ce se subţiau în sus tot mai mult, 
devenind străvezii şi la capăt pierzându-se pur şi simplu în aer. 
Parcă mă uitam la o pictură extraordinar de bine realizată sau 
tocmai ieşisem din ecranul unui televizor într-o realitate pe care 
nu ştiam cum să o definesc. 

-Uneori nu strică o scurtă relaxare, a glumit Cezar, care 
ajunsese lângă mine. Mă gândesc să aduc un şezlong, poate şi o 
umbrelă... 


Am râs amândoi, dar adevărul este că nu înţelegeam 
nimic. Priveam buimac acel peisaj aproape ireal prin nefirescul 
lui şi nu mi-l puteam explica în niciun fel. Plaja era pustie, ici- 
colo presărată cu câte un lemn uscat şi alge. Nisipul se întindea 
destul de mult în interiorul insulei, cam 30 de metri de la apa 
oceanului, care era foarte limpede şi liniştită. Aerul era destul de 
rece şi foarte învigorator, însă vegetaţia care pornea de pe mal 
părea luxuriantă. Am văzut palmieri şi chiar ferigi mari. Insula 
părea nelocuită şi, după o primă apreciere, estimam că avea o 
formă relativ rotundă, cu un diametru de câteva sute de metri. 
Puteam să văd, de pildă, curbura ei spre partea opusă, la care 
mă uitam, dincolo de jungla verde. 

Nu înţelegeam nimic. M-am uitat în sus, spre cerul foarte 
limpede, cu câţiva nori albi, răzleţi şi am văzut soarele 
strălucitor la zenit. Noi intraserăm în Sala Proiecţiilor cu puţin 
înainte de orele 9 dimineaţa, iar până aici am făcut cam cinci 
minute. Am făcut un gest de abandon, renunțând să mai caut 
soluţii, căci nimic nu părea să se lege: temperatura aerului cu 
natura vegetației, poziţia soarelui la zenit cu un petec de insulă 
în mijlocul oceanului, la care se adăuga şi o gură imensă de 
tunel care se pierdea nedesluşit în aer, venind din apă pe o 
plajă. 

După ce a glumit un timp pe seama stupefacţiei mele, 
Cezar mi-a spus, privind de astă dată spre largul oceanului: 

- Imaginează-ţi surpriza noastră când am ajuns aici prima 
dată. Ne aşteptam la o cu totul altă privelişte şi, în orice caz, la 
o prezenţă. Tot ceea ce vezi acum, aici, este identic cu ce am 
întâlnit noi cu 10 ani în urmă. Nicio schimbare, nicio modificare. 
Aceeaşi plajă, aceeaşi vegetaţie, parcă timpul a încremenit. Nu 
ştiam ce să facem. Echipa era formată din patru oameni şi 
aveam echipamente cu noi, pentru că aceasta a fost direcţia 
despre care nu aveam nicio informaţie. Consola arăta un blocaj 
dincolo de distorsiune. 

- Deci asta e toată excursia noastră? am exclamat eu 
amuzat. Până la urmă, unde ne aflăm? Spune-mi măcar că mai 
suntem pe Pământ. 

Cezar a închis ochii şi şi-a prins mâinile la ceafă, lăsând ca 
briza destul de puternică să-i răcorească faţa. Mi-a răspuns, 
zâmbind uşor: 


- Da, fireşte, suntem pe Pământ, dar cu toate astea nu se 
poate determina nicio poziţie, cu niciun instrument. Nimic nu 
funcţionează, totul este bulversat. Ar fi fost imposibil să ne dăm 
seama ce s-a întâmplat, dacă nu ar fi sosit Gardianul. Il vei 
vedea şi tu în curând, soseşte totdeauna la un anumit timp după 
ce aici vine o echipă. Totuşi, îl vei găsi deja aşteptându-te pe 
plajă, dacă soseşti singur. Un mister, dar nu uita că nu poţi 
încadra o astfel de fiinţă în rândul celor cu care eşti obişnuit. 

- Bine, dar de unde vine acest om? Şi ce e cu această 
insulă? 

Simţeam deja un anumit disconfort la gândul că nu aveam 
nicio bază referenţială şi, deocamdată, nicio inspiraţie. Cezar 
continua să privească într-un fel visător spre orizont. Imi 
răspunse fără să se întoarcă spre mine: 

- Este o anomalie. Nu ştiu cum aş putea să ţi-o descriu mai 
bine. Ceea ce îţi spun ne-a fost explicat chiar de Gardian. 
Ramura aceasta de tunel cobora spre interiorul planetei, chiar 
spre centrul ei, dar la un moment dat s-a întâmplat ceva cenua 
fost prevăzut nici chiar de constructorii iniţiali, iar structura 
spaţio-temporală a fost alterată în această zonă a Pământului. A 
fost un cataclism teribil, iar tunelul a intrat în categoria aşa- 
numitelor „efecte colaterale”. Frecvenţele de vibraţie s-au 
modificat, însă cei din interior nu au vrut să rupă complet 
legătura pe această direcţie. Au considerat că ea este prea 
veche şi importantă ca să fie complet anulată, aşa că au 
generat acest „avanpost” intermediar, ca o punte de trecere 
între planul fizic şi planul eteric. Deja în acest moment noi nu 
mai suntem în planul fizic, deci nu ai ce poziţie să măsori. Dacă 
încă îţi mai este dor de el, te poţi uita spre tunel, acolo mai 
găseşti ceva urme fizice, deşi alterate şi ele după distorsiune. 

Am rămas stupefiat. Era pentru prima dată când aflam că 
sunt într-un alt plan decât cel fizic. Reflex, m-am gândit la 
concepţia ştiinţifică modernă şi am menţionat asta lui Cezar.' 

- Ştiu, pentru oamenii de ştiinţa asta este doar „magie”, ba 
chiar o blasfemie din punct de vedere principial. Cu toate 
acestea, iată-ne aici, cu siguranţă nu într-un loc de pe Pământ 
unde ai putea fi găsit. 

A făcut o scurtă pauză, parcă reflectând la ce avea să-mi 
spună. După cum îl cunoşteam, asta însemna că informaţia era 
importantă. 


- Trebuie să înţelegi că planul fizic reprezintă doar o mică 
parte din vastitatea de negândit a Creaţiei, mi-a spus el. Într-un 
fel, ai putea spune că el este un caz particular al planului eteric, 
deoarece aceste două planuri sunt cumva îngemănate. 
Reprezentările generale ne arată corpul eteric ca învelind corpul 
fizic, dar de fapt el se află de asemenea şi în interiorul acestuia. 
Meridianele şi traiectele energetice sbtile, care nu se văd, dar 
care sunt cunoscute de alte tradiţii ezoterice, sunt o dovadă a 
acestui lucru. De fapt, am putea mai curând spune că planul 
eteric este cel care cuprinde planul fizic şi nu invers. De aceea 
întâlnim planul eteric în „interiorul” planetei, dar de asemenea 
el înveleşte planeta şi la exterior. Practic, există o îngemănare 
foarte strânsă între planul eteric şi cel fizic, pentru că şi 
frecvențele lor de vibraţie sunt relativ apropiate. 

- Nu prea înţeleg cum poate să apară planul fizic din planul 
eteric, am spus eu contrariat. Au totuşi frecvenţe diferite de 
vibraţie. 

- Printr-un gen de contracție sau de condensare a 
frecvenţei de vibraţie eterice, care atunci scade până la 
frecvenţa specifică materiei fizice. Ea este ca o „spumă” a apei 
vaste, care este planul eteric. 

-Aşa puţin? am întrebat uluit. Planul fizic e doar ca o 
spumă a etericului? 

- Da, planul fizic este mic prin comparaţie cu cel eteric şi 
are o „detentă” îngustă a frecvenţei de vibraţie. Prin 
comparaţie, planul eteric are o plajă de frecvenţe mai largă, 
pornind de la un eteric foarte apropiat de planul fizic, aproape 
ectoplasmatic şi până la frecvenţe eterice elevate, apropiate de 
cele ale planului astral, aşa cum sunt de exemplu unele oraşe 
din centrul Pământului. 

M-am gândit la recentele experienţe pe care le-am avut şi 
am spus: 

-Asta ar explica şi trecerile noastre repetate şi relativ 
uşoare între aceste două planuri, am spus. Aproape e ca o 
conversie dintr-o frecvenţă în alta. 

- Chiar asta şi este, a întărit Cezar ideea mea. Un proces 
simplu: la zero grade, apa se transformă în gheaţă, dar acele 
bucăţi de gheaţă plutesc prin apa lichidă care le înconjoară şi le 
susţine. Cam aşa e şi cu planul eteric şi cel fizic. Frecvența de 
vibraţie a apei a scăzut şi apa s-a „contractat”, s-a „condensat” 


în gheaţă, adică prin analogie a apărut planul fizic, dar în acelaşi 
timp gheaţa continuă să fie „învelită” şi pătrunsă de apa din jur, 
care nu a îngheţat. La fel, planul fizic este înconjurat de planul 
eteric şi de asemenea pătruns de acesta, pentru că aşa cum 
gheaţa pare să fie „altceva” decât apa, totuşi ea este apă atunci 
când este încălzită şi se topeşte, adică atunci când îi creşti 
frecvenţa de vibraţie. Asta explică de asemenea de ce există o 
relativă corespondenţă între ceea ce vezi în planul fizic şi ceea 
ce întâlneşti în planul eteric. 

M-am uitat atunci încă o dată cu atenţie în jur şi puteam 
spune că, în general vorbind, totul arăta aparent normal din 
punctul de vedere al „substanţei”. Dacă lăsam la o parte unele 
ciudăţenii pe care le-am menţionat deja, aş fi putut spune că nu 
vedeam prea mari diferenţe între planul fizic din care veneam şi 
planul eteric în care ne aflam, conform celor spuse de Cezar. El 
a continuat să-mi explice: 

- Strict vorbind, alterarea spaţiului ne-a scos undeva în 
zona cercului arctic, puţin mai la nord de Islanda. Zona este 
cumva cu „tradiţie” pentru pătrunderea în interiorul Pământului, 
doar că cei care au trăit această experienţă şi au scris despre ea 
nu au înţeles-o pe deplin şi nici nu au redat-o în mod corect. 
Este aceeaşi eternă problemă şi falsă controversă a pătrunderii 
în „interior” prin „deschizătura de la Polul Nord”. 

Ştiam problema, citisem şi văzusem diferite reprezentări şi 
chiar fotografii cunoscute cu aşa-numita „cavitate” spre centrul 
Pământului, dar citisem şi rapoartele colegilor americani despre 
investigaţiile derulate pe zeci de ani în zona arctică. Evident că 
nu exista nicio deschizătură în pământ şi nicio curbură în planul 
fizic, care să conducă spre centrul Pământului, iar apa oceanului 
nu se scurgea nicăieri. Existau, fireşte, o serie întreagă de 
anomalii care au fost semnalate în zonă de-a lungul timpului, 
precum şi comportamente bizare ale aparatelor de ghidare şi 
control, dar nicio cale deschisă spre interiorul planetei, aşa după 
cum este ea descrisă şi reprezentată în cărţi, articole şi chiar în 
materialele clasificate ale Marinei, ca bază informatică în lipsa 
unei variante mai plauzibile. 

- Toată lumea se întreabă ce este cu această deschizătură 
spre interiorul planetei, ce formă are, cât este de mare şi unde 
se găseşte. Mulţi cred că în interiorul Pământului se intră pe la 
poli, că trebuie să existe o gaură uriaşă în scoarţa terestră şi că 


se urmează curbura scoarţei planetei pentru a ajunge acolo, dar 
de fapt lucrurile sunt altfel şi ţi-am explicat deja acest lucru. 
Nesfârşitele „controverse” apar doar datorită necunoaşterii, iar 
aceasta începe cu modul în care se interpretează diferite 
„poziţii” pe Pământ, însă acestea sunt doar nişte convenţii. 

- Totuşi, să ştii că astfel de interpretări sunt tentante, 
deoarece experienţele trăite sunt foarte vii şi apropiate de viaţa 
noastră normală, am spus eu, pe baza lecturilor pe care deja le 
aveam. 

- Da, însă ele provin de la înţelegere greşită a problemei. 
De exemplu, tu stai la Bază în picioare şi, dacă e să interpretăm 
într-un mod mecanic şi oarecum infantil, dacă te deplasezi spre 
emisfera de sud, când ajungi în Australia ar trebui să fii cu capul 
în jos. Dar, dacă chiar călătoreşti şi ajungi acolo vezi de fapt că 
nu e aşa, ci că tu rămâi în picioare la fel cum ai fost şi când 
stătea în spaţiul de antrenament al Bazei. 

Eram puţin contrariat de această abordare a lui Cezar, 
pentru că aceste „probleme” de fizică intrau după părerea mea 
în categoria puerilului, fiind pentru prima clasă de liceu. Am 
spus, uşor agasat: 

-Ştiu, eterna poveste cu întrebarea: de ce nu ne 
desprindem de Pământ atunci când îl parcurgem pe 
circumferință şi de ce nu stăm cu capul în jos atunci când 
ajungem în partea opusă. Toată lumea ştie că există forţa 
gravitaţiei şi nu prea avem şanse să ne dezlipim uşor de pe 
suprafaţa planetei. De asemenea, toată lumea ştie că raza de 
curbură a Pământului este aşa de mare prin raport la 
dimensiunea noastră şi la viteza cu care ne deplasăm, încât 
suprafaţa ne apare mereu ca fiind plată, deci mereu vom sta cu 
capul „în sus”. 

- Nu toată lumea ştie lucrurile astea, mi-a răspuns Cezar 
cu răbdare. Insă chiar şi dacă ar şti, aceasta ar fi doar o viziune 
parţială a problemei. Noţiunea de „sus” sau „jos” este 
convenţională. Dacă tu ai privi planeta din spaţiul cosmic, sus şi 
jos nu ar mai avea sens. 

- Ce vrei să spui cu „viziunea parţială”? am întrebat, 
privindu-l cu mirare. 

S-a lăsat pe vine şi a început să deseneze cu degetul în 
nisip. 


-Faptul că forţa gravitaţiei acţionează şi nu permite 
desprinderea corpului de pe suprafaţa planetei, indiferent de 
unghiul pe care acesta îl face cu ea, este o explicaţie generală, 
de consens la nivel macrocosmic. Dar, dacă priveşti ce se 
întâmplă la nivel microcosmic, de exemplu în celule, situaţia nu 
mai e la fel de simplă. Liniile de câmp magnetic vor influenţa 
fiecare atom şi moleculă din corpul tău pe măsură ce îţi modifici 
poziţia pe suprafaţa Pământului şi acea influenţă se va reflecta 
în mod diferit în organizarea şi structura celulelor tale. În puncte 
diferite de pe suprafaţa planetei, direcţia câmpului magnetic 
este diferită, deci şi influenţă asupra celulelor corpului nostru 
este diferită. Totuşi, noi nu ne dăm seama de aceasta pentru că 
procesul este lent, iar modificările structurale nu sunt foarte 
mari. Din această cauză, aparent nu se petrece nimic, dar în 
realitate există nişte modificări de natură magnetică în corp. 

- Bun, şi ce e cu asta? am întrebat nerăbdător. 

- Problema e asemănătoare cu ce se întâmplă la poli, când 
se pătrunde în interiorul planetei, că asta mă străduiesc de fapt 
să-ţi explic. Şi aici procesul este lent. Dacă eşti într-o astfel de 
zonă, tu nu mai ţii atunci de linia de câmp magnetic de la 
suprafaţă, ci începe să apară imixtiunea între suprafaţa planetei 
şi interiorul ei, iar tu vei merge atunci ca pe suprafaţa unei benzi 
Moebius, care se răsuceşte, dând o altă perspectivă asupra 
lucrurilor, dar de fapt tu rămâi pe aceeaşi suprafaţă. 

Priveam cu atenţie desenul pe care Cezar îl făcea în nisip. 
Am spus: 

- Ce înţeleg eu, este că atunci când treci spre interiorul 
planetei, nu mai eşti în planul fizic. 

- Da, atunci treci gradat în planul eteric. Când te îndrepţi 
către zona de trecere către interiorul Pământului, la început 
câmpul magnetic este de o mai mare intensitate în zona 
respectivă de la suprafaţă şi orientarea sa este aproape 
perpendiculară pe suprafaţa Pământului. Am putea spune că 
atracţia gravitaţională şi liniile de câmp magnetic aproape că se 
suprapun. Avansând spre zona Polilor, câmpul magnetic al 
Pământului scade, dar pentru cei care au deschiderea necesară 
a conştiinţei, se produce treptat intrarea în planul eteric, ceea 
ce le permite să-şi continuie drumul către interiorul Pământului. 
In zona respectivă există un con în care câmpul magnetic este 
mai mic, dar mai apar şi alte forţe care ţin de rotația Pământului 


şi altele. Chiar la Polul Nord şi la Polul Sud câmpul magnetic al 
planetei scade semnificativ şi scăderea asta formează „conul” 
de care îţi spuneam. Tu intri în interiorul planetei pe la baza 
acestui con, care are un câmp magnetic mai slab şi este situat 
în interiorul cercului polar. Acolo, orientarea liniilor de câmp 
magnetic favorizează cel mai mult procesul de trecere spre 
„interiorul” Pământului, căci dacă într-o primă instanţă 
intensitatea câmpului magnetic scade atunci când tu cobori în 
interiorul „conului”, mai apoi aceasta creşte prin faptul că tu, 
aparent, continui să „cobori”, dar de fapt te apropii de sursa 
centrală. 

Pentru prima dată înţelegeam din perspectiva ei reală 
trecerea „în interiorul” Pământului, pe la Poli. 

- Dar această influenţă a câmpului magnetic nu este chiar 
cea care determină trecerea mea în interiorul planetei? am 
întrebat, pentru a mă lămuri mai bine. 

Ba da. O dată ce traversezi câmpul magnetic al 
Pământului din zona cercului arctic se produce o anumită 
aliniere cu atracţia gravitaţională, iar energia degajată de 
răspunsul atomilor la acest proces face să se producă o rotaţie 
rapidă a lor. E un fenomen care are legătură cu mecanica 
cuantică. Printr-un cumul de factori, celulele tale sunt excitate, 
energia lor creşte şi astfel putem spune că frecvenţa lor de 
vibraţie creşte. După acest „duş” de energie, celulele tale vor 
„dori” să păstreze o anumită excitare a lor şi astfel „aleg” să 
meargă către creşterea câmpului magnetic, păstrând anumite 
particularităţi ale orientării faţă de atracţia gravitaţională. 
Această „alegere” este echivalentă cu intrarea lentă în planul 
eteric, iar aceasta la rândul ei face posibilă pătrunderea gradată 
către centrul planetei. Bineînţeles că acest proces se produce 
doar în cazul celor care sunt pregătiţi şi au un anumit nivel de 
înţelegere. De asemenea, el nu are loc oricând şi nici oricum, ci 
este corelat cu ceea ce am putea numi „necesitatea universală”, 
precum şi cu voinţa înţelepţilor din acele lumi interioare. 


Partea interioară 
a benzii Moebius 


Partea exterioară 
a benzii Moebius 


Zona de transfer 
interior / exterior 


Banda Moebius 


Eram aşa de absorbit în explicaţiile lui Cezar, încât 
aproape uitasem unde mă aflam. Am întrebat: 

-In acest caz, de ce toţi cei care reuşesc aceasta vorbesc 
despre o pătrundere în „interiorul” planetei? 

- Ei trec atunci în planul eteric, dar celulele lor nu se mai 
aliniază cu câmpul magnetic de la suprafaţa fizică a planetei, ci 
ai liniile de câmp magnetic şi gravitațional din planul eteric al 
Pământului. Se produce atunci o „inversare” a suprafeţei, care 


le creează senzaţia că sunt „în interior”, că au pătruns „în 
interior”, când ei au continuat de fapt să meargă înainte. 

- Cum vine asta? Am aceeaşi suprafaţă, dar două planuri 
de manifestare diferite? 

Eram uluit, pentru că nu înţelegeam cum era posibil să 
trec de la influenţa unui câmp magnetic terestru, la unul 
gravitațional în eteric. 

-Frecvența de vibraţie a planului eteric este relativ 
apropiată de frecvenţa de vibraţie a planului fizic şi de aceea 
cele două planuri par a fi de multe ori „lipite”, în sensul că ele 
sunt apropiate. Asta e şi motivul pentru care se poate trece 
destul de uşor din unul în celălat, dacă te afli în condiţiile 
energetice potrivite şi la locul potrivit. 

Abia atunci am început să înţeleg mai bine că trecerea din 
planul fizic în plan eteric sau invers este precum o „inversare” a 
suprafeţei unei benzi Moebius: aparent, noi nu o simţim, dar ea 
există. De pildă, atunci când zburăm cu avionul de la Bucureşti 
spre Canberra noi nu simţim că se „inversează” ceva în celulele 
corpului nostru la traversarea liniilor de câmp magnetic de 
orientări diferite, chiar dacă ne deplasăm atunci dintr-o parte a 
Pământului în cea opusă. 

-La fel se produc lucrurile şi în cazul pătrunderii în 
interiorul planetei pe la poli, mai bine zis dincolo de zona 
cercului arctic: noi nu simţim aproape nimic, dar treptat vedem 
că apar zone şi privelişti care nu ar trebui să se găsească acolo, 
mi-a explicat Cezar. Mai întâi suntem „nedumeriţi”, apoi 
„neliniştiţi” şi în cele din urmă poate apărea starea de panică. 
Totuşi, de multe ori curiozitatea şi uimirea sunt cele care înving, 
deoarece lucrurile pe care atunci le vezi sunt cu adevărat 
extraordinare. Intreaga experienţă este fulminantă şi realizezi 
ce şansă minunată ţi s-a oferit, de a trăi acele clipe. În minte se 
formează ideea că s-a pătruns „în interiorul” Pământului, dar 
asta se petrece mai ales pentru că despre suprafaţa pe care ne 
aflăm zicem că este „exteriorul”. Fundamental vorbind, dacă 
spunem că pătrundem în „interiorul Pământului” nu greşim, însă 
modul în care este concepută noţiune de „interior” şi „exterior” 
în geometria bazată pe trei dimensiuni este depăşită. De 
asemenea, modul actual în care se concepe şi se reprezintă 
pătrunderea „în interiorul Pământului” este complet greşit. 


Cezar a schiţat un nou desen în nisip şi a continuat să-mi 
explice: 

-Zona de trecere este favorizantă spre poli pentru că 
rotația atomilor în jurul propriei axe este mai mare, astfel încât 
masa aparentă scade mult, spre deosebire de situaţia în zona 
ecuatorului, unde masa aparentă este mai mare. Este ca în 
efectul giroscopic: dacă vei cântări un titirez care se roteşte, el 
va fi mai uşor decât atunci când stă pe loc. Diferenţa e infimă la 
nivel atomic şi celular, dar se cumulează la nivelul unui corp 
fizic. Din anumite considerente am putea spune că frecvenţa de 
vibraţie a titirezului se măreşte atunci când el se roteşte. La poli 
se petrece un fenomen asemănător cu cel giroscopic: toţi atomii 
din corpul tău vor fi supuşi acestei influenţe giromagnetice, se 
„rotesc” mai repede, au energie mai mare. Frecvența de 
vibraţie creşte şi atunci treci în planul eteric, deşi tu păstrezi 
aceeaşi direcţie de mers şi aparent aceeaşi suprafaţă. Se 
produce însă „inversarea” de care ţi-am vorbit, iar mintea va 
interpreta că a pătruns „în interior”, cam în acelaşi fel în care ea 
interpretează că în Australia ar trebui să stăm cu capul „în jos”. 

In timp ce el vorbea, privirea mi-a fost atrasă peste 
umărul lui, în spate, de o fiinţă care se apropria de noi venind pe 
plajă. Era încă departe, dar chiar şi aşa am rămas perplex, 
deoarece mi se părea gigantică. Am simţit un anumit fior şi i-am 
atras atenţia lui Cezar. 

-Da, Gardianul. Niciodată nu grăbeşte lucrurile. Ajunge 
exact atunci când discuţia a încetat. Cu toate acestea, priveşte 
cu atenţie şi vei vedea că nu se opreşte, ci merge continuu cu 
acelaşi pas. Nici nu se grăbeşte, nici nu încetineşte, dar va fi aici 
exact atunci când noi vom fi pregătiţi pentru el. 

- Am putea să mergem în întâmpinarea lui, am sugerat eu. 

- Poţi să încerci, aşa cum am făcut şi noi, dar vei vedea că 
este inutil, mi-a răspuns Cezar. Nu se schimbă nimic, distanţa 
rămâne aceeaşi. E bulversant, dar dacă te gândeşti că aici nu se 
aplică aceleaşi reguli ca în planul fizic, atunci fenomenul devine 
oarecum explicabil. Cu greu poţi înţelege lumea din care vine 
Gardianul şi tocmai de aceea este aşa greu de pătruns acolo. Nu 
ai puncte de referinţă mentală, nu există aproape nicio potrivire 
sau acordare între ceea ce ştii şi eşti tu, cu ceea ce există acolo. 
Este un nivel de existenţă foarte elevat prin raport la lumea 
noastră. 


Am privit câteva clipe amândoi în direcţia lui. Eram parcă 
hipnotizat de statura impunătoare şi în acelaşi timp de calmul 
imperturbabil cu care păşea, mereu concentrat şi cu privirea în 
jos. M-am străduit însă să fiu atent la ceea ce-mi spunea Cezar: 

-Pământul este ca o bandă Moebius: suprafaţa lui 
exterioară se continuă cu suprafaţa interioară, pentru că ele nu 
sunt efectiv separate. Insă foarte mulţi oameni nu judecă aşa. Ei 
gândesc că există o linie de separație şi că, dacă stai într-un fel 
deasupra ei, dedesubt stai invers, pentru că ei zic că este „în 
interior”. De fapt, asta e o păcăleală a minţii, pentru că ei doar 
compară lucrurile. Iti spuneam că, în baza acestei idei şi dacă ar 
fi să judecăm strict lucrurile după ea, la Polul Nord stau în 
picioare, iar la Polul Sud ar trebui să stau cu capul în jos. Dar, 
dacă în loc de această viziune s-ar înţelege faptul că celulele 
corpului uman se aranjează întotdeauana după liniile de câmp 
magnetic şi gravitațional, atunci lucrurile ar putea fi înţelese 
mult mai bine. 

- Într-adevăr, fenomenul acesta este de natură cuantică, 
dar eu nu pot deosebi aceste schimbări, nu îmi pot da seama de 
ele. 

- Chiar aşa este, noi nu le percepem în timp real, decât 
atunci când ele sunt majore şi produc o „inversare” de tipul 
celei despre care am vorbit, când treci în alt plan şi intri în 
interiorul planetei. Insă chiar şi atunci, ceea ce percepem este 
de fapt ceea ce simţurile înregistrează ca fiind nou în mediul în 
care ne aflăm, nu neapărat o schimbare sau o informaţie 
lăuntrică, decât într-o măsură mai mică. 

-Poate nu avem receptori adecvaţi pentru aşa ceva, ori 
poate sensibilitatea noastră la aceste modificări energetice este 
slabă, am spus eu. 

- Da, ar putea fi explicaţii posibile, a admis Cezar. Unele 
animale, însă, simt foarte bine aceste modificări. Păsările 
migratoare, de exemplu, dar şi alte animale terestre. Tu nu îţi 
dai seama când şi cum ţi se rearanjează celulele corpului din 
punct de vedere energetic atunci când zbori cu avionul către 
Australia, însă aceste animale sunt capabile să detecteze 
modificările chiar foarte fine ale liniilor de câmp magnetic şi 
gravitațional. Noi nu percepem decât schimbarea geometrică; 
răspunsul fin cuantic, care produce o schimbare de nivel de 
vibraţie, este mai subtil, ne apare doar ca efect. 


Reprezentarea 
benzii Moebius 


Partea interioară 
a benzii Moebius 


Partea exterioară 
a benzii Moebius 

Partea interioară 
(eterică) a Pământulu 


Partea exterioară 


Zona de pătrundere 
(fizică) a Pământului 


către interiorul eteric 
al Pământului 


Secţiune cu cavitatea 
eterică a Pământului 


Analogie între banda Moebius şi pătrunderea în interiorul 
Pământului 


Discuţia mă captase din nou şi pentru un timp am uitat de 
apropierea Gardianului: 

-Treaba asta cu „aranjarea” sau „deranjarea” celulară, 
mai ales că omul nu simte nimic, sună cam abstract, am zis eu. 

- Depinde din ce unghi priveşti problema. Dacă o consideri 
doar din punct de vedere uman, atunci celulele rămân la fel, nu 
există nicio deosebire, pentru că fiinţa nu simte nimic sau 
aproape nimic şi trage concluzia că nu s-a întâmplat nimic. Dacă 
priveşti însă din perspectiva energiei, atunci fiecare electron, 
proton, atom, moleculă sau celulă, absolut totul saltă pe un 
nivel superior de energie, pentru că atunci se produc nişte 


turbioane care excită atomii; atunci ei trec pe un alt nivel de 
existenţă. La un moment dat această transformare devine 
majoră şi se face trecerea către un alt plan, ca atunci când 
pătrunzi în interiorul Pământului, dar ai văzut că pentru aceasta 
trebuie totuşi îndeplinite anumite condiţii de intensitate a 
câmpului magnetic şi de orientare a liniilor de câmp magnetic 
faţă de atracţia gravitaţională. 

- Bine, dar în rest? O călătorie în alt punct al planetei ar 
trebui să provoace de asemenea modificări la nivel celular, 
pentru că după câte ai spus eu întretai orientări diferite de câmp 
magnetic. 

-Aşa este, însă aceste modificări sunt comparativ mult 
mai mici, pentru că şi energia este mai mică. Totuşi, dacă 
experienţa este repetată, schimbările la nivelul câmpului 
magnetic, chiar mici fiind, perturbă organismele biologice prin 
influenţa asupra metabolismului lor. Dar setul de însuşiri psiho- 
mentale şi alte caracteristici ale omului sunt diferite de la o 
regiune la alta şi asta se datorează în primul rând influenţei 
subtile a câmpului magnetic, care îşi pune amprenta în acest fel 
asupra vieţii şi desfăşurării ei. Ştiinţa e abia la început cu aceste 
cercetări şi studii şi nu este prea dispusă să le acorde o mare 
importanţă. Desigur, câmpul magnetic nu este singurul factor de 
influenţă, însă este imul determinant. 

-Eu văd că în societate există cam acelaşi set de idei 
generale şi conduite, dacă lăsăm la o parte diferenţele de ordin 
cultural şi obiceiurile. 

-Da, pentru că intensitatea câmpului magnetic terestru 
este global neschimbată, cel puţin pe intervale destul de mari 
de timp. Acolo unde există însă fluctuații mai serioase de câmp 
magnetic, schimbările sunt şi ele evidente. Există de asemenea 
şi fluctuații magnetice, care sunt adeseori bruşte şi 
imprevizibile, însă interesant e faptul că nu la fel putem spune şi 
despre fluctuațiile câmpului electric, care rămâne constant la 
nivelul suprafaţei pământului. Ar trebui să existe o corelaţie 
între cele două manifestări, însă ea nu apare. Ai zice că legile 
electromagnetismului nu sunt respectate, chiar dacă, global 
vorbind, lucrurile par a fi în regulă. Totuşi, detaliile sunt cele 
care ar trebui să pună pe gânduri. 

Am găsit atunci momentul potrivit să leg acel aspect şi cu 
fenomenele din centrul planetei: 


- Dacă ştiinţei nu îi este clar nici cum ia naştere câmpul 
magnetic terestru, atunci cum te aştepţi să explice fluctuațiile 
lui? Chestia cu „dinamul” din mijlocul Pământului care ar 
produce, se zice, acest câmp magnetic, este doar o teorie, care 
nu explică aproape nimic, nu mai vorbesc despre fenomenele de 
intrare în „interiorul” planetei şi în planurile subtile. Abia după 
ce am aflat despre singularitatea din centrul planetei am înţeles 
mai bine ce se petrece. Altfel, nu poţi să explici credibil o serie 
întreagă de fenomene prin explicaţia simplistă a „dinamului”. 

- Aşa este, dacă e dinam, ar trebui să furnizeze în jurul 
planetei un câmp magnetic constant, or el fluctuează 
imprevizibil şi nimeni nu ştie de ce. Câmpul electric al 
Pământului, însă, nu fluctuează la unison cu câmpul magnetic. 
Chiar dacă se spune că el se uniformizează foarte repede pe o 
suprafaţă continuă, la o fluctuaţie magnetică bruscă tot ar 
trebui să se măsoare anumite fluctuații electrice, or ele nu apar. 
Aceste aspecte nu prea sunt luate în considerare. 

- Probabil datorită concepţiilor adânc înrădăcinate, am 
spus. Eu mă consider destul de deschis din acest punct de 
vedere şi totuşi am avut probleme să mă obişnuiesc cu noua 
perspectivă despre interiorul planetei. Cred că oamenii sunt atât 
de îndoctrinaţi şi obişnuiţi cu ideea că Pământul este o sferă 
solidă pe care trebuie să o sapi, ca să pătrunzi în interiorul ei, 
încât nu pot gândi în alt fel. 

- Da, pentru ei şi mai ales pentru unii oameni de ştiinţă, 
aspecte precum modificările de frecvenţă, de planuri subtile, ori 
ideea unei găuri negre centrale reprezintă doar produsul utopic 
al imaginaţiei. Doar pentru că ei nu au văzut toate acestea şi nu 
au experimentat, nu înseamnă că ele nu există. La ora actuală 
avem un conglomerat de idei şi principii ştiinţifice eronate sau 
învechite, care au doar o aplicabilitate imediată şi oarecum 
locală, dar care sunt considerate ca fiind universal valabile. 

-E greu să ieşi din acest cerc de dogme şi principii, am 
subliniat eu, bazându-mă şi pe experienţa personală. 

- Oamenii înţeleg greu acest „interior” al planetei, doar 
pentru că ei vor să judece problema exclusiv la nivelul planului 
fizic şi al concepţiei tridimensionale. E un punct de vedere care 
ţine seama de un sistem de axe cu trei dimensiuni şi în care se 
consideră că ceva este „exterior”, iar altceva este „interior”. In 
realitate, interiorul Pământului şi mai ales zona din centrul său 


este „altceva” pentru că este în plan subtil. Tu nu îţi dai seama 
că pătrunzi acolo, după cum ţi-am spus, pentru că mergi pe 
aceeaşi suprafaţă şi nici nu vezi „curbura”, căci ea este în jos. 
Dar o dată ajuns în interior, de acolo poţi vedea în depărtare o 
anumită concavitate, care nu este însă la fel ca cea dintr-o 
cavitate interioară, fie ea şi gigantică. 

- Da, este adevărat, aici se poticnesc cei mai mulţi pentru 
a înţelege cum e cu interiorul gol al Pământului. 

-Interiorul există, în plan eteric, dar legătura între exterior 
şi interior, adică între suprafaţă şi partea ei interioară nu e aşa 
după cum este expusă, adică nu ajungi cu capul în jos mergând 
după curbura scoarţei pământului, iar asta nu se petrece în 
primul rând pentru că atunci tu treci în alt plan. Gândeşte-te: 
când treci din planul fizic spre cel eteric, la ce te raportezi ca să- 
ţi dai seama că eşti în picioare sau nu? Atunci nu mai ai un 
punct de referinţă, pentru că ai schimbat percepţia asupra 
mediului, ai trecut din planul fizic în cel eteric. Suprafaţa 
exterioară şi cea interioară sunt legate prin aceasta „inversare”, 
ca o bandă Moebius, iar tu nici măcar nu-ţi dai seama că ai 
pătruns astfel în interiorul Pământului, decât după ce începi să 
vezi semnele distincte ale unei alte lumi. Dar atunci deja eşti în 
plan subtil. 

Statura impunătoare a Gardianului se apropia din ce în ce 
mai mult şi am înţeles că probabil venise timpul să ajungă lângă 
noi. Nu ştiu dacă chiar nu mai aveam nimic de vorbit cu Cezar, 
dar simţeam totuşi că acea fiinţă a ajuns când trebuia lângă noi. 
La început am fost puţin timorat, datorită prezenţei sale 
excepţionale. Măsura, cred, peste trei metri înălţime şi stăteam 
puţin cu capul pe spate ca să îl pot vedea bine. Incă nu 
scăpasem de senzaţia de ireal, cauzată de natura subtilă a 
planului eteric în care ne aflam, la limită cu planul fizic, iar acum 
mă vedeam parcă într-un film cu uriaşi. 

Şi totuşi, acea prezenţă impunătoare se dovedea a fi de o 
incredibilă delicateţe în mişcări, iar zâmbetul îi era plin de 
bunătate şi înţelepciune. Aparent, impresia înălţimii şi a 
volumului era covârşitoare, însă atunci când îi priveai ochii 
blânzi, de un albastru foarte profund, nu doreai decât să i te 
alături cu inima deschisă, să te laşi sub protecţia lui. Hainele 
erau foarte simple: pantaloni destul de largi, albaştri şi o bluză 
albă cu deschidere mare la gât, legată la brâu cu o curea 


îngustă. Aş zice că materialul din care erau confecţionate 
semăna cu pânza de in, însă era mai fin decât aceasta. În 
picioare purta o încălţăminte ce semăna cu nişte sandale de 
culoare maro închis. Prezenţa lui aducea un calm extraordinar şi 
fără să vreau m-am gândit atunci că aceasta ar fi o terapie 
excelentă prin ea însăşi pentru cei stresaţi şi agitaţi. 

-Acum putem merge, a spus el, privindu-ne cu un zâmbet 
minunat. 

Vocea lui era caldă şi cuprinzătoare, dar deşi o auzeam 
foarte bine, nu vedeam ca el să-şi mişte buzele. Mi-am dat 
seama că acolo comunicarea se făcea mai ales telepatic. A fost 
doar o uşoară senzaţie de neadaptare la început, dar după 
aceea am agreat această metodă, pe care o găseam foarte 
simplă şi la îndemână. 

L-am urmat înapoi pe drumul pe care a venit cam o sută 
de metri, până la un mic golf, în gura căruia se afla o barcă 
foarte simplă din lemn masiv. Nu era legată de nimic, plutea pur 
şi simplu pe apă în acel loc, chiar lângă mal, fără a fi influenţată 
de mişcarea valurilor. Gardianul ne-a făcut semn, iar noi am 
urcat primii. Cezar ştia despre ce era vorba, el doar urma 
etapele. Am urcat amândoi în barcă, iar Gardianul veni şi el în 
urma noastră. Am observat cu mirare că atunci când a urcat în 
barcă, aceasta nu s-a îngreunat şi nici nu s-a mişcat mai mult 
decât atunci când am urcat noi în ea. Mă aşteptam la o 
puternică înclinare a ei, dar în realitate greutatea Gardianului 
părea să nu fie mai mare decât a noastră, chiar dacă el era cam 
de două ori mai masiv. 

Cu gesturi calme, mereu concentrat, el se aşeză într-un 
capăt al bărcii. Mă aşteptam să văd nişte vâsle, dar în loc de 
asta Gardianul s-a aplecat şi a ridicat un lemn lung, ca o suliță, 
pe care l-a afundat în apă, împingând barca spre larg. Mă 
întrebam până când va reuşi să facă asta, deoarece sulița nu 
era mai lungă de trei metri, însă am văzut că, deşi ieşisem din 
golf, apa rămânea cam la fel de adâncă. Probabil era o zonă cu 
ape de mică adâncime, ca la tropice, deşi noi ne aflam, teoretic 
vorbind, în zona cercului arctic. 

In timp ce reflectam la toate acestea, am văzut cum în 
jurul nostru se ridică destul de repede o ceaţă ciudată, care nu 
exista atunci când mă uitam în larg de pe țărm. În câteva 
secunde ceața a devenit aşa de densă, încât îl vedeam cu 


greutate chiar şi pe Gardian. Brusc am simţit şocul dintre barcă 
şi ceva tare. Am crezut că am lovit nişte stânci şi că apa va 
pătrunde în barcă, dar de fapt într-un mod de neexplicat pentru 
mine în acele momente, ajunsesem pur şi simplu la un mal. 
Aparent, nimic nu avea sens, dar păstrasem totuşi luciditatea şi 
amintirea faptului că în plan subtil şi în acele condiţii foarte 
speciale, la care se adăuga prezenţa Gardianului, realitatea 
suferă distorsiuni majore, care nu pot fi înţelese logic de mintea 
noastră, obişnuită doar cu planul tridimensional. 

Am păşit în tăcere afară din barcă pe nisip şi l-am urmat 
pe Gardian, care a început să urce o potecă îngustă, străjuită de 
vegetaţie bogată. Ceaţa începea să se disipe tot mai mult, iar 
când peste aproximativ 50 de metri am ajuns în vârful acelui 
povârniş, ea dispăruse total, iar priveliştea m-a lăsat fără 
suflare. 

În vale am văzut un oraş de mici dimensiuni, însă foarte 
bine organizat. Impresia asta m-a frapat de la început: felul în 
care erau dispuse clădirile, străzile, formele lor, piaţa centrală, 
totul părea extrem de bine planificat şi minuţios realizat. Dincolo 
de acest oraş, în depărtare şi cumva pe un nivel mai sus am 
văzut un al doilea oraş, care strălucea orbitor. Era uluitor, 
semăna într-o anumită măsură cu Apellos, dar în mod evident se 
încadra într-o altă categorie de frecvenţă de vibraţie. Clădirile 
erau mai înalte şi mai îndrăzneţe în liniile arhitecturale, iar 
materialul din care erau realizate semăna de asemenea cu 
cristalul, dar era mai transparent şi mai strălucitor decât ceea 
ce văzusem în Apellos. 

În timp ce căutam să mă acomodez cu ceea ce vedeam, 
am sesizat cum Gardianul şi Cezar se priveau şi, deşi nu auzeam 
nimic, am intuit că ei purtau o conversaţie telepatică. Spre 
deosebire de planul fizic, în planul eteric şi în celelalte subtile 
conversațiile se fac aproape numai telepatic şi simultan cu 
vocea auzită în minte sunt de asemenea proiectate şi imagini. 

În clipa în care am observat dialogul telepatic dintre Cezar 
şi Gardian, am auzit simultan vocea celui din urmă: 

- Ceea ce vezi în depărtare este intrarea în lumea 
Shambalei. Este dificil de ajuns acolo. Chiar şi pentru Cezar a 
fost greu. 


Aşteptam şi alte explicaţii, însă Gardianul, la fel ca şi Dryn, 
părea să nu facă risipă de prea multe vorbe. Am înţeles repede 
că vorbea doar dacă era absolut necesar şi când era întrebat. 

- Unde ne aflăm, de fapt? am pus eu întrebarea care nu-mi 
dădea pace. 

- Aproape de centrul Pământului. Vizita voastră de acum 
are totuşi un sens, chiar dacă nu veţi merge azi în Shambala. 
Tu, însă, nu vei putea să intri nici mai târziu, pentru că e 
necesar să mai treacă un anumit timp până când conştiinţa ta 
va putea înţelege ce este acolo. 

Recunosc că m-am simţit puţin descurajat, dar aveam 
totuşi perspectiva înainte. Am întrebat: 

- Doar ne uităm? 

Gardianul a încuviinţat: 

- Asta va lega mai multe evenimente între ele, însă modul 
în care se va petrece va deveni clar ceva mai târziu. Trebuie să 
ai răbdare şi să fii atent. 

Era ciudat: simţeam că aveam o mie de întrebări pe care 
doream să le pun şi totuşi nu reuşeam să mă focalizez aşa cum 
trebuie nici măcar asupra uneia. Am întrebat ce mi-a venit 
prima dată în cap, un gând ascuns încă de când eram pe plajă, 
la ieşirea din tunel: 

- Eşti Gardianul Shambalei? 

El mă privi cu o imensă bunătate şi înţelegere faţă de 
modul oarecum infantil în care puneam problema. După câteva 
clipe i-am auzit în minte vocea caldă şi blândă: 

-Sunt unul dintre ei. Oamenii încă mai cred că toate 
acestea sunt legende. 

Într-adevăr, cel mai interesat eram de ceea ce vedeam în 
zare, de Shambala. Deoarece mă aflam la o oarecare înălţime, 
puteam să văd puţin chiar şi dincolo de zidurile măreţe care 
înconjurau acel oraş magnific. Clădirile erau înalte, 
semicirculare, strălucind ca diamantul. Deşi distanţa era mare şi 
nu puteam observa fiinţele din oraş, totuşi acea zonă îmi crea o 
senzaţie de intensă activitate. Vedeam deasupra clădirilor 
felurite obiecte în zbor şi chiar jocul luminilor reflectate parcă 
indica viaţa care pulsa acolo. Fără să ştiu cum, aveam 
înţelegerea faptului că acel oraş era imens şi că el reprezenta 
un fel de „centru”, exact aşa după cum apare scris în 


numeroasele relatări despre existenţa lui, care sunt luate în 
derâdere cu aroganță de ştiinţă şi de cei neştiutori. 

De fapt, realitatea este tulburătoare. Măreţia şi radiaţia 
benefică pe care acel tărâm le răspândeşte sunt fascinante, iar 
simplul fapt că îl priveam de la distanţă îmi inunda sufletul de o 
bucurie fără motiv. Inţelegeam totodată de ce „poveştile” 
despre Shambala par neverosimile atunci când sunt spuse de 
unul sau de altul, căci este foarte greu să exprimi ceea ce vezi 
astfel încât cuvintele tale să fie cât mai aproape de adevăr. 
Diferenţa între frecvenţa specifică de vibraţie a tărâmului 
Shambalei şi cea a lumii noastre este mare, astfel încât 
omenirea interpretează relatările despre Shambala în cel mai 
bun caz ca fiind basme cu zâne şi alţi spiriduşi. Totuşi, acesta nu 
este decât un produs al neştiinţei ei, din care avem cu toţii de 
pierdut, pentru că blochează sau încetineşte posibilitatea de a 
ajunge acolo. Din nefericire, paradigma actuală de gândire 
ştiinţifică nu ne este deloc în avantaj, căci Shambala nu este un 
tărâm fizic în momentul actual. 

Vocea Gardianului mă trezi din reverie: 

- Este momentul să vă reîntoarceţi acum. 

L-am privit atunci cu o adâncă stare de detaşare şi am 
avut senzaţia că el făcea anumite eforturi pentru a se exprima 
în sistemul meu logic de înţelegere a lucrurilor, precum şi pentru 
a se racorda la cerinţele şi succesiunea gândirii mele. Am 
înclinat din cap, ne-am întors şi am început să coborâm spre 
poalele dealului, unde ne aştepta barca. Am reintrat în acea 
misterioasă ceaţă pentru un timp scurt, iar când am ieşit din ea 
am descoperit că eram din nou în micul golf de pe insulă. 

Gardianul îşi luă rămas bun de la noi cu o înclinare uşoară 
a capului şi se pierdu din nou în ceaţă. Am rămas câteva clipe 
urmărind cu privirea locul prin care dispăruse barca. 

- Mi-a spus că în curând vei avea ocazia să aprofundezi 
experienţa de azi, a vorbit Cezar. 

Nu am crezut că o simplă vizită putea să mă impresioneze 
aşa puternic. Căutam şi alte motive, precum trecerile „severe” 
între planuri, „ceaţa”, prezenţa uriaşului, rapiditatea cu care s- 
au petrecut lucrurile, dar în străfundul fiinţei mele ştiam că totul 
se datora impactului de neşters pe care l-a lăsat viziunea 
Shambalei. l-am mărturisit aceste trăiri lui Cezar în timp ce ne 
îndreptam spre gura ca o pâlnie a tunelului „secţionat”. 


- Gândeşte-te că tu simţi astfel, privind doar la intrarea în 
Shambala. Propriu-zis, tu încă nu ai văzut Shambala, ci doar 
zona de pătrundere în ea, mi-a spus Cezar. 

Am înghițit în sec, dar nu am comentat. Cuprins în 
continuare de acea stare de semi-transă am parcurs repede 
drumul prin bifurcaţie, până am ajuns în Sala Proiecţiilor. 
Trecuseră mai puţin de două ore de la momentul plecării 
noastre. Până la urmă, astfel de expediţii se dovedesc a fi foarte 
eficiente. Aşa îmi puteam explica mai bine numărul mare de 
deplasări în interiorul Pământului, pe care Cezar le-a realizat în 
ultimii ani, deoarece accesul era destul de rapid şi facil. 
Rămânea misterul perioadelor de câteva luni în care el a lipsit în 
unele dintre acele deplasări, dar despre asta Cezar nu a spus 
prea multe, iar eu nu am permisiunea să dezvălui alte detalii. 

Ne-am întors la Bază, unde locotenentul Nicoară ne-a 
înştiinţat că doi ofiţeri americani au sosit în vederea pregătirii 
expediției prin tunelul spre Irak. 


Cap. 6 - PORTALUL MAGIC DIN YOSEMITE 


Organizarea expediției prin tunelul spre Irak începea să 
întâmpine surprize neplăcute. Noi ştiam despre venirea 
maiorului Cross, dar am aflat abia la Bază despre faptul că el era 
însoţit de o altă persoană, se pare că un înalt demnitar al 
Guvernului american. Samuel Cross era bun prieten cu Cezar şi 
faptul că nu ne-a anunţat nimic despre acel personaj putea să 
aibă doar o singură explicaţie: el însuşi a fost luat prin 
surprindere de venirea oficialului american. 

Bănuiala noastră s-a adeverit, căci după ce ne-am întors la 
Bază, Cezar a fost sunat în aceeaşi zi de maior. Au avut o 
convorbire scurtă, de câteva minute, după care Cezar m-a 
anunţat că este necesar să avem o întâlnire cu ei în Bucureşti. 
Maiorul i-a spus că a fost pus în faţa faptului împlinit, dar ordinul 
a venit de sus şi a trebuit să se conformeze. 

-Este un Venerabil, mi-a spus Cezar. La ce te aşteptai? Are 
acreditări speciale. Nu e însă limpede ce doreşte, Samuel nu ştie 
nimic. 

Am avut o strângere de inimă. Nu mi-au plăcut niciodată 
surprizele de acest gen, care de obicei însemnau constrângeri. 
Am plecat amândoi în acea după amiază la 


Bucureşti şi pe la 6 seara ne aflam în Lounge-ul de la 
Marriott. Chiar dacă eram perfect conştient de natura acestor 
activităţi şi întâlniri, de specificul muncii în Departament şi de 
secretele pe care ea le implică, totuşi mă încerca uneori o vagă 
senzaţie de „vis” şi mă surprindeam gândind dacă chiar este 
real ceea ce trăiesc. Această succesiune foarte rapidă de 
planuri, dimensiuni, frecvenţe, realităţi, lumi şi tărâmuri diferite, 
de fiinţe şi situaţii adeseori contradictorii poate să ducă la 
anumite derapaje, dacă nu eşti ancorat aşa cum trebuie în ceea 
ce ştii şi ce vrei să faci. De exemplu, o simplă asociere de 
evenimente precum cele trăite în cursul acelei zile era suficientă 
să inducă cel puţin germenii unor dubii în legătură cu realitatea 
înconjurătoare: dimineaţa devreme am intrat în interiorul 
munţilor Bucegi, de acolo am trecut printr-o distorsiune spaţială 
şi am ajuns în planul eteric, undeva în zona ce corespunde 
cercului arctic în planul fizic; am întâlnit un uriaş de peste trei 
metri, care ne-a condus în centrul planetei, am putut vedea 
Shambala de la depărtare, ne-am întors la Bază, am plecat la 
Bucureşti, iar acum ne aflăm în hotelul Marriott, la una dintre 
mesele rezervate, aşteptându-l pe maiorul american şi pe 
demnitarul guvernamental care îl însoțea, se pare că un 
Venerabil important. Găseam că era de datoria mea să fiu 
cumva „îngrijorat”, pentru că mintea îmi dicta că toate acestea 
nu sunt verosimile. M-am uitat la ceas şi am constatat că 
evenimentele s-au petrecut într-un interval de aproximativ nouă 
ore şi de aceea aveam vaga impresie că e posibil să visez. L-am 
privit pe Cezar, care sorbea calm din limonada lui şi mi-am mai 
revenit puţin. l-am spus pe scurt temerile mele şi cum vedeam 
situaţia. S-a uitat nedumerit la mine preţ de câteva secunde, 
apoi a izbucnit în râs, foarte bine dispus. Cred că aş putea să 
număr pe degete de câte ori L-am văzut râzând în cei aproape 
douăzeci de ani de când îl cunosc; aceea a fost una dintre 
ocazii, însă de bun augur pentru mine, deoarece „m-a trezit”, m- 
a scuturat din panica relativă în care intrasem. Am înţeles atunci 
ce important este să rămân mereu focalizat şi atent asupra ceea 
ce sunt şi realizez în fiecare clipă. Analiza, evaluarea şi 
asimilarea experienţelor poate fi făcută ulterior, în momentele 
de pauză şi relaxare. Cezar mi-a explicat atunci semnificaţiile 
acestui lucru, dar am întrerupt discuţia pentru că cei doi 
americani au sosit. 


Pe maiorul Cross îl ştiam de câţiva ani, deoarece a trebuit 
să colaborăm pentru organizarea unor reuniuni româno- 
americane importante în cadrul Bazei. Au fost schimburi de 
informaţii, discuţii telefonice şi două întâlniri-fulger, iar impresia 
a fost pozitivă. Era un ofiţer în plină afirmare, cred că avea puţin 
peste patruzeci de ani şi ceea ce ştiam era că funcţia lui era 
mult mai mare şi mai importantă decât gradul. Nu am deschis 
niciodată subiectul, dar din unele referinţe pe care le-a făcut, 
mi-am dat seama că are acces la anumite informaţii şi domenii 
strict secrete, care nici măcar nu se află sub control 
guvernamental, ci doar militar. 

Cross era bine văzut la Pentagon, iar generalul Roddey l-a 
sprijinit pentru avansare, probabil pentru spiritul lui tânăr, 
deschis şi puternic. Chris Roddey încă mai era pe atunci şeful 
părţii americane în colaborarea cu Departamentul nostru, iar 
între el şi generalul Obadea a existat o prietenie foarte strânsă, 
care s-a reflectat pozitiv în aspectele uneori foarte delicate cu 
privire la locaţia din Bucegi. După moartea generalului, Roddey 
a vrut probabil să-şi întărească poziţia şubrezită oarecum de 
nefericitul eveniment, astfel încât l-a promovat pe Cross ca fiind 
protejatul său. Şansa noastră a fost că maiorul întrunea unele 
calităţi importante: era un tip onest şi inteligent, pe care te 
puteai  bizui. Menţinerea unui anumit echilibru politic- 
administrativ-informativ în ceea ce priveşte „problema 
Departamentului Zero” a fost întotdeauana un punct sensibil şi 
a depins, între altele, de natura celor care au fost investiţi să 
colaboreze cu noi. Instabilitatea relativă ce a urmat după 
moartea generalului a fost repede echilibrată prin conjugarea 
eforturilor depuse de Cezar şi de generalul Roddey, care au 
stopat unele tendinţe de „spargere” a protocoalelor de 
colaborare. Noi, cei care am fost aici de la început, ştiam foarte 
bine că această colaborare a fost echitabilă de ambele părţi, în 
ciuda intervențiilor de diferite naturi şi a presiunilor care au 
existat. 

Totuşi, unele decizii şi influenţe pur şi simplu nu pot fi 
evitate. Ele sunt cu mult deasupra oricărei decizii de natură 
politică. Aparent, nimeni nu ştie de unde vine această putere şi 
influenţă, dar noi aveam deja o anumită experienţă în domeniu. 
Este foarte greu să eviţi astfel de intervenţii, care cad precum 
un trăznet. În astfel de cazuri, nici gradul şi nici funcţia nu 


contează, ci doar relaţiile şi influenţele pe care le ai. De obicei, 
deciziile de această natură se primesc indirect, prin mandatari, 
fără să cunoaştem pe cei care le-au emis. Cazurile în care 
aceştia vin în persoană pentru a discuta sunt extrem de rare şi 
arată întotdeauna că problema este foarte serioasă şi 
importantă. Personal, ştiam de trei astfel de cazuri: cel al lui 
Senior Massini, apoi în anul 2010 am primit vizita unui înalt 
reprezentant al CFR (Council of Foreign Relations (Consiliul 
pentru Relaţii Externe) (n.ed.)), iar acum ne pregăteam pentru o 
discuţie importantă cu un alt Venerabil, despre care nu ştiam 
altceva, decât că are deschise toate porţile puterii. Asta nu suna 
deloc bine, însă aşa după cum avea să se dovedească în curând, 
problema era de fapt mult mai simplă. 

Maiorul Cross a făcut prezentările şi apoi ne-am aşezat cu 
toţii la masă, după ce aceasta fusese verificată în prealabil de 
către personalul nostru. Aveam cinci oameni care ne asigurau 
protecţia, doi la etaj pe balustradă, unul la intrare şi doi în salon. 
Am fi putut alege imul dintre locurile noastre consacrate, una 
dintre casele pe care Departamentul le are la dispoziţie, dar 
Cezar a preferat să impună acest loc, consacrat în general 
pentru întâlnirile de business, pentru a putea da o altă formă 
discuţiei, dacă presiunile ar fi impus-o. În liniştea şi solemnitatea 
unei case conspirative, acest lucru ar fi fost foarte greu de făcut. 

Venerabilul era o persoană în vârstă, cred că avea peste 
şaptezeci de ani, cu o prestanţă deosebită. În ciuda vârstei, 
nimic din îmbrăcămintea lui sau în modul de a se comporta nu 
trăda ceva demodat sau conservator. Era îmbrăcat ireproşabil şi 
puteam „citi” pe hainele şi accesoriile lui mai multe firme 
celebre de modă la cel mai înalt nivel, iar modul în care se 
exprima arăta fără îndoială un om spilcuit şi foarte inteligent. Cu 
toate acestea, există mereu la aceste fiinţe un fel de „pecete” 
pe chipul şi în sufletul lor, care poate fi descris prin „împietrire, 
suferinţă, chin ascuns”. 

Nu voi reda aici discuţia ce a avut loc, deoarece ea a 
implicat mai multe aspecte tehnice pe care nu am permisiunea 
să le prezint, însă voi spune totuşi că Venerabilul a „cerut” mai 
puţin decât ne aşteptam noi, cel puţin într-o primă fază. El dorea 
să cedăm drepturile de studiu şi de cercetare unui anumit 
concern internaţional, după ce vom recupera un artefact în 
apropiata expediţie prin cel de al treilea tunel, considerat de la 


bun început un tunel „cu probleme”. Solicitarea nu era prea 
„gravă”, însă ceva totuşi nu se încadra în scenariul general, 
pentru că era greu de crezut ca un Venerabil de talia acestuia să 
se deplaseze până aici, doar pentru a se asigura de acceptul 
nostru într-o chestiune aparent simplă, care putea fi negociată 
şi prin intermediari. Prin urmare, interesele trebuie să fi fost 
mult mai profunde şi cu bătaie mare, însă ele nu puteau fi 
văzute cu uşurinţă, pentru că nu aveam încă informaţii. 

Partea neplăcută la astfel de întâlniri este că nu prea ai 
voie să spui „nu”. Este o cutumă nescrisă, însă una dintre cele 
mai puternice, care a fost stabilită în protocolul de colaborare 
între noi şi americani vizavi de locaţia din Bucegi. Un refuz din 
partea Departamentului Zero ar fi ca o victorie aparentă, pentru 
că el poate să declanşeze după aceea, prin sforile incredibil de 
complexe şi sus puse ale Organizaţiei, nişte consecinţe cu mult 
mai rele decât dacă s-ar fi negociat termenii iniţiali. Rişti în 
acest fel să dărâmi ceea ce ai construit până atunci. De aceea, 
echilibrul trebuie menţinut printr-o diplomaţie bine aleasă şi prin 
negocieri inspirate. 

Sigur, nu se poate cere orice şi în această direcţie există 
nişte limite stabilite, dar în general vorbind astfel de solicitări şi 
întâlniri acţionează precum un „telefon roşu” prezidenţial: nu 
poţi să-l ignori. Ce se poate face, însă, este să se încerce o 
anumită renegociere pe parcurs sau să se obţină anumite 
compensaţii, dar nu poţi încheia întâlnirea printr-un refuz. Există 
un întreg lanţ de dependențe care au fost create de la început, 
implicând fonduri enorme, tehnologie ultra avansată şi interese 
politice şi de comandă, care sunt manipulate de forţele invizibile 
ale Organizaţiei, ce pot să schimbe raportul influențelor dacă 
jocul nu este bine şi inteligent făcut. E ca la o mână dificilă de 
poker: nu ştii sigur dacă este cacialma, dar nu ai curajul să te 
hazardezi, pentru că nici tu nu ai cărţi puternice. . 

Întâlnirea a decurs bine şi fără tensiuni. În definitiv, nu 
exista niciun motiv pentru care să-l fi refuzat pe Venerabil, căci 
el solicitase ceva în genul unei „licenţe exclusive de folosire”. 
Asta nu ne deranja prea mult, deoarece interesele noastre nu 
erau în mod direct atinse, dar rămânea totuşi incertitudinea 
dată de prezenţa personală a Venerabilului. A fost nevoie de un 
an de zile de cercetări şi contrainformaţii pentru a descoperi în 
cele din urmă dedesubturile „afacerii”. Nu voi intra în detalii, dar 


voi spune că ea a avut un caracter personal, de intervenţie în 
familia Venerabilului. 

După ce am părăsit hotelul eu am rămas acasă, la vila lui 
Elinor, iar Cezar a plecat cu maiorul american. A doua zi ne-am 
reîntors la Bază, dar pe drum Cezar mi-a relatat pe scurt 
discuţia pe care a avut-o în privat cu Samuel Cross. 

-Mi-a spus că de ceva vreme au înfiinţat şi ei un 
departament după modelul nostru, mai bine zis au specializat 
unul dintre departamentele lor în domeniu. Cross a fost pus să-l 
conducă şi mi-a cerut părerea în anumite privinţe. Apoi mi-a 
spus ceva care ne interesează în mod direct, de fapt ne-a făcut 
o invitaţie. 

L-am privit curios, pentru că nu ştiam la ce se referea. 
Pentru câteva clipe am crezut este vorba despre alte cursuri de 
specializare, aşa cum eu urmasem pregătirea în remote-viewing 
şi l-am întrebat dacă acesta era cazul. 

- Nu, este o invitaţie specială pentru noi doi, mi-a răspuns 
Cezar, zâmbind. Un loc aparte şi o situaţie delicată. Mi-a spus că 
deocamdată nu au oameni pregătiţi să înţeleagă şi să 
documenteze corect ce este acolo şi vrea să facă apel la 
experienţa noastră. 

Asta era ceva deosebit. Cezar mi-a spus mai apoi în 
rezumat ce îi relatase maiorul: 

- Au descoperit un loc special în Parcul Yosemite, de fapt 
Serviciul de Contrainformaţii al Marinei îl ştia demult. Problema 
este că se află pe teritoriul unei rezervaţii de indieni, e o zonă 
cumva restricţionată. Informaţiile lor par să spună că şamanii de 
acolo au un punct de trecere spre interiorul Pământului, însă el 
nu poate fi folosit în mod obişnuit, pentru că e parte a unui fel 
de ritual. Chiar dacă ar interveni cu armata, tot nu ar putea să 
folosească acea „intrare” specială. Se pare că ei nu pot să 
controleze fenomenul şi asta îi deranjează; nimeni nu înţelege 
ce este acolo. S-au gândit să ne întrebe şi pe noi, să fie ca un 
schimb de experienţă. 

Urma să plecăm împreună cu maiorul Cross, după ce 
încheiam toate celelalte aspecte de colaborare, legate de 
expediţia prin cel de al treilea tunel. Într-adevăr, peste două zile 
ne aflam într-un avion spre Madrid, iar de acolo am fost preluaţi 
până la baza navală Rota, de lângă ocean. Maiorul avea de 
rezolvat unele treburi acolo, aşa că aşteptând momentul 


îmbarcării pentru America, am petrecut o zi pe malul oceanului, 
relaxându-mă şi punându-mi gândurile şi informaţiile în ordine. 

De acolo am zburat toţi trei cu un avion militar până în 
Norfolk, Virginia, unde am rămas de asemenea o zi. Apoi am 
zburat cu avionul Comandamentului până în Las Vegas, de unde 
am fost preluaţi şi duşi cu maşina o mică distanţă până în Parcul 
Yosemite. În faţa noastră mergea o altă maşină cu patru militari. 
Maiorul a justificat că este totuşi o operaţiune specială, iar locul 
în care ne deplasam era retras. Într-adevăr, un timp am mers pe 
şoseaua principală, dar la un moment dat am virat pe un drum 
secundar, urcând printre dealuri. 

Am ajuns pe o zonă ca un mic podiş, împrejmuită în partea 
stângă de un gard destul de înalt din lemn, care părea că era 
electrificat. Dincolo de gard se întindea o vale largă, în care 
creştea o pădure foarte frumoasă, intens colorată de toamna 
târzie. În dreapta, în depărtare, puteam să văd munţii cu 
crestele înzăpezite pe fondul unui cer perfect senin. Am pătruns 
pe sub o arcadă mare din lemn, destul de veche, deasupra 
căreia era scris numele rezervației şi a satului de indieni. 
Practic, asta era: un sat ce păstra cultura amerindiană, însă am 
remarcat chiar de la început o notă aparte în atmosfera 
generală de acolo. Locul îmi crea senzaţia de zona exclusivistă 
şi chiar secretă. L-am întrebat pe maior dacă zona era permisă 
vizitelor. 

-Locul nu este secret, dar este retras, mi-a răspuns el. E o 
zonă pentru cei din neamul lor, care sunt interesaţi în mod 
deosebit de misticism, de şamanism. Ei deţin aici un secret 
extraordinar, dar noi nu putem avea acces la el. E ca un fel de 
„poartă” spre interiorul Pământului, după cum ne-au relatat ei. E 
o tradiţie şi este menţinută în cel mai mare secret. 

- Şi aţi rezistat acestui secret? a întrebat Cezar zâmbind. 

- Iniţial a existat intenţia de a strămuta aşezarea în altă 
parte, pentru a avea controlul militar asupra zonei şi a punctului 
respectiv, dar ne-am dat seama că ar fi fost o mişcare gratuită, 
deoarece nu am fi folosit nimic. Nu putem folosi cunoaşterea lor, 
lipseşte ceva. Şi apoi, au multe acorduri guvernamentale, hârtii 
şi contracte încă de pe vremea Confederaţiei, care ar complica 
lucrurile. 

- Sunt efecte neplăcute? Deranjează ceea ce ei cunosc 
aici? am întrebat eu. 


- Nu, sunt liniştiţi. E o problemă de menţinere a unei 
tradiţii. Din câte ne-am dat seama, nu putem folosi cunoaşterea 
lor, atâta timp cât nu stăpânim procesul. Ei nu vor să îl reveleze 
şi cred că nici noi nu suntem pregătiţi să-l ştim, a admis Cross 
cu sinceritate. 

Am oprit pe dreapta, la mică distanţă de arcada de la 
intrare, deoarece un grup de bărbaţi îşi făcuse apariţia în drum. 
Maiorul ne-a spus că vizita fusese aranjată, însă ne-a rugat să 
rămânem deocamdată în maşină. El a coborât şi s-a îndreptat 
spre acei oameni, salutându-se cu ei. Se vedea că se cunoşteau 
şi că erau în relaţii bune. Erau bărbaţi de înălţime medie, iar 
după chip şi îmbrăcăminte îţi puteai da seama cu uşurinţă că 
păstrau multe caracteristici ale rasei indienilor americani. Cei 
patru militari coborâseră şi ei din cealaltă maşină, dar aveau o 
atitudine relaxată şi stăteau la o oarecare distanţă de grup. 

Profitând de acel interval de timp, Cezar mi-a oferit nişte 
informaţii suplimentare, pe care le aflase de la maior: 

- Problema cu acest loc nu este că el reprezintă o 
ameninţare, ci că este o distorsiune puternică în spaţiu şi timp. 
Pentru comunitatea de aici este sacru şi doar ei ştiu cum să aibă 
acces, astfel încât indiferent că este vorba despre Pentagon, 
despre noi sau altcineva este acelaşi lucru: nu avem „cheia” de 
pătrundere. Asta i-a bulversat cumva pe oficiali, dar au decis să 
nu forţeze lucrurile, ci să păstreze relaţii amiabile şi de 
colaborare. 

- Mie mi se pare ciudat că nu au admis până acum pe 
nimeni să treacă prin acea „poartă”, am spus eu. De ce ne-ar 
lăsa tocmai pe noi acum? 

- Au existat câteva persoane care au fost dincolo, aşa au 
aflat şi ei mai clar despre ce este vorba. Indienii le-au spus că e 
un tărâm din interiorul planetei, însă nu voiau să le spună mai 
mult. Ei respectă directivele celor din interior, care sunt mult 
mai avansați, dar chiar şi dacă ar fi forţaţi în vreun fel să 
dezvăluie secretul, acesta nu poate fi folosit practic. E aceeaşi 
problemă ca şi în Marea Galerie sau la accesul în planurile 
subtile: selecţia prin rezonanţă. 

- Bine, dar cum pătrund ei acolo? 

- Nu ştiu. O să vedem, dacă ni se permite. Se pare că 
„poarta” a fost descoperită încă dinaintea Războiului de 


secesiune şi de atunci ea a fost protejată din generaţie în 
generaţie ca un mare secret. 

Cezar s-a oprit, pentru că maiorul a venit la maşină şi ne-a 
spus că localnicii sunt de acord cu vizita noastră. 

- Ştiau că trebuie să veniţi, ne-a spus el puţin şovăitor. Nici 
eu nu înţeleg cum e posibil, căci noi i-am anunţat doar de 
prezenţa noastră. Aveam de gând să le explicăm aici despre voi, 
dar ei deja ştiau. 

Am plecat cu toţii pe acel drum pietruit, trecând pe lângă 
nişte barăci de lemn, care erau destul de mari. La unele dintre 
ele am văzut pus steagul Americii, altele aveau uşa deschisă, iar 
în faţa lor se aflau mici grupuri de oameni care discutau. Am 
fost mirat să observ că nu toţi erau de origine indiană, ci am 
văzut de asemenea nativi americani. Condiţia celor din acea 
comunitate nu părea a fi prea evoluată, dar privirea oamenilor 
mi s-a părut inteligentă, iar ţinuta lor demnă. 

După acele barăci am văzut nişte case făcute din piatră de 
munte, care aveau în faţă câte două coloane, precum cele de la 
templele greceşti, dar mai mici. Asta m-a pus puţin pe gânduri, 
deoarece nu vedeam legătura şi nici nu înţelegeam rostul 
prezenţei în această parte a lumii a influențelor din civilizaţia 
Greciei Antice. Am ajuns apoi la o clădire mai impunătoare, 
probabil un fel de Primărie, pe care flutura de asemenea steagul 
american, însă alături mai era un steag cu însemne pe care nu 
le cunoşteam. Deasupra, în partea de sus a acoperişului, 
puteam să văd printre ramurile copacilor o pancardă mare ce 
menţiona Parcul Yosemite. Pe aceeaşi pancardă am văzut şi un 
blazon cu specific indian, o pană mare de corb sub care se aflau 
reprezentate crestele a trei munţi. Nu voi oferi însă mai multe 
detalii în acest sens, deoarece acel loc este totuşi retras şi 
foarte important. Cei care locuiesc acolo ţin foarte mult la 
statutul lor de linişte şi neimplicare. În plus, este şi un 
angajament faţă de forţele militare americane, pe care trebuie 
să îl respect. 

În timp ce mergeam, am văzut că drumul cotea uşor spre 
stânga şi atunci unul dintre cei din grup, care părea că este un 
fel de conducător al lor, s-a apropiat de Cezar şi de mine şi ne-a 
spus fără nicio altă introducere că locul în care vom merge este 
un portal spre centrul Pământului şi că ei au fost anunţaţi că vor 
primi această vizită. Ne-am uitat la maiorul Cross, care a schiţat 


un gest de necunoaştere. Acel om, al cărui nume era Watuk, a 
continuat să ne vorbească: 

-Foarte puţini oameni au ajuns să vadă acest loc. Este 
„moştenirea” noastră şi o ţinem în mare secret. Sunt însă 
anumite condiţii de îndeplinit, iar Mezina ne va spune ce au 
hotărât cei din interior. 

Watuk era un demn descendent al înaintaşilor săi: nu prea 
înalt, dar surprinzător de agil la cei aproximativ cincizeci de ani 
pe care îi avea, cu părul lung şi faţa smeadă, avea un chip 
serios şi arăta o mare fermitate. Nu cred că era un şaman, dar 
avea o funcţie importantă în „sfatul bătrânilor” din acea 
comunitate. Vorbea cu hotărâre şi ne-a indicat o mică alee pe 
care să mergem spre un loc mai retras, unde am văzut trei 
barăci din lemn. Ne-am îndreptat spre cea din marginea 
dreaptă, care mi-a atras şi mie atenţia. Spaţiul din jurul ei era 
curat şi frumos amenajat cu alei şi multă verdeață, fiind 
întreţinut foarte bine. Baraca era veche, însă am remarcat că ea 
era construită cumva peste o altă clădire, care era chiar mai 
veche decât ea. Mi-am dat seama că acest lucru fusese făcut în 
special pentru a proteja prima baracă, însă nu înţelegeam de ce 
ar fi fost necesară să se recurgă la acea metodă ciudată pentru 
prezervarea ei. 

Am ajuns în dreptul intrării şi maiorul i-a spus lui Cezar: 

-De aici încolo mergeţi doar voi. Noi vom aştepta, am 
vorbit deja cu Watuk. Ei au reguli stricte în această privinţă. E 
un loc sacru şi sunt anumite condiţii de îndeplinit. 

Indianul a deschis uşa şi ne-a făcut loc să intrăm. În 
momentul în care am păşit în acea baracă am avut certa 
impresie că am făcut un salt de 200 de ani înapoi în timp. 

Construcţia iniţială de lemn era atât de veche, încât 
scârţâia din toate încheieturile atunci când uşa s-a deschis. 
Lemnul nu era putrezit, dar în schimb parcă „obosise” de la 
trecerea timpului. M-am oprit după câţiva paşi de la intrare, 
pentru a mă obişnui cu semiîntunericul de acolo şi pentru a 
observa mai bine detaliile. Glasul lui Watuk se făcu din nou 
auzit: 

-Clădirea asta a rămas exact aşa cum a fost construită m 
anul 1776. Pământul pe care te afli este un vechi teritoriu 
indian. Străbunii noştri au locuit în aceste zone, iar unii dintre 
noi provenim direct din linia lor genetică. 


Baraca măsura peste douăzeci de metri în lungime, iar 
lăţimea era de aproximativ şapte metri. Pe jos pământul era 
cam sterp, stâncos, contrastând în mod evident cu solul de 
afară, din jurul barăcii. Într-o parte am văzut nişte unelte foarte 
vechi, ruginite şi de asemenea două buturugi. Totul fusese lăsat 
intact, fără nicio intervenţie, exact aşa cum era în anul 
construcţiei. În dreapta mea am văzut un arbust foarte uscat şi 
nişte scaieţi pe jos, care şi ei au fost lăsaţi exact aşa, fără să se 
intervină deloc asupra mediului din jur. Totul acolo părea a fi ca 
o „Încremenire” în acel timp din trecut, când s-a petrecut ceva 
foarte deosebit. 

După ce ne-a permis un timp să ne acomodăm cu 
atmosfera, Watuk a spus: 

- Sunt două condiţii: trebuie să mergeţi într-un anumit loc 
din această încăpere şi să fiţi acolo într-un anumit moment; a 
doua condiţie este că nu puteţi trece dincolo decât dacă este şi 
o parte feminină. Mezina îndeplineşte acest rol pentru cei de 
parte masculină, care merg în interior. 

Ne-am uitat la el întrebători, deoarece noi eram doi 
bărbaţi. 

- Veţi merge pe rând, a spus Watuk. 

- Cine cunoaşte momentul precis în care trebuie să fim în 
acel loc special? a întrebat Cezar. 

- Mezina. Ea este intermediarul şi ea deţine cunoaşterea 
potrivită pentru asta. 

În timp ce vorbea, pe uşa barăcii a intrat o fată cam de 20 
de ani, care s-a apropiat de noi cu paşi rari. Purta 
îmbrăcămintea tradiţională a indienilor, cu o fustă lungă până la 
pământ şi bluză din piele cu franjuri, iar în picioare avea 
mocasini. Nu era înaltă, iar frumuseţea ei nu era cea în stilul 
occidental, ci mai curând venea din forţa pe care o emana fiinţa 
ei. Pomeţii erau uşor proeminenţi şi avea trăsăturile specifice 
indienilor nativi din America. Părul perfect negru şi lung era 
legat în două şuviţe împletite la spate, lăsând în faţă un breton 
lung. 

Fata a ajuns în faţa noastră, şi-a înclinat capul cu respect 
spre noi şi apoi şi-a îndreptat privirea spre Wutak. 

- Ea este cea care vă va însoţi în călătoria voastră, a spus 
el. A făcut de multe ori acest drum şi este o cunoscătoare a 


tărâmului din interiorul planetei. Acum trebuie să hotărâți cine 
este primul dintre voi care va pleca. 

Brusc am devenit agitat, pentru că nu înţelegeam câtuşi 
de puţin despre ce plecare era vorba. In toată baraca nu exista 
nimic altceva care să mă facă să înţeleg o astfel de „plecare”. 
M-am uitat în mod elocvent la Cezar, care a spus că el va pleca 
primul. 

Fata a venit lângă el şi l-a privit intens câteva clipe, a 
zâmbit uşor şi apoi a spus ceva într-o limbă necunoscută, 
probabil limba lor autohtonă. 

- Mezina spune că este compatibilă cu tine, a tradus 
Wutak, adresându-se lui Cezar. Ea spune că este o bucurie să 
cunoască un călător spre lumea înţelepţilor. Asta e bine, altfel 
portalul nu s-ar deschide. 

Am înghiţit în sec, sperând să nu rămân pe dinafară. Fata 
a venit apoi în dreptul meu şi m-a privit direct. Avea ochii negri, 
migdalaţi, foarte frumoşi, dar am avut impresia că, deşi se uita 
la mine, totuşi privirea ei parcă trecea dincolo, nefiind interesată 
neapărat de forma fizică. Spre deosebire de Cezar, în cazul meu 
a durat mult mai mult, aproape jumătate de minut. Începeam să 
fiu deznădăjduit, când deodată ea a rostit din nou câteva 
cuvinte. 

- Există compatibilitate şi în cazul tău, a spus Wutak. 

Am răsuflat uşurat, de parcă mi se luase un bolovan din 
spinare. Am sesizat atunci şi un respect mărit din partea lui 
Wutak pentru mine şi Cezar şi am bănuit că este în legătură cu 
„verdictul” dat de cea căreia i se spunea Mezina. Mai târziu am 
aflat de la maiorul Cross că doar o singură persoană, un mediu 
ce colabora cu Pentagonul, a fost găsită compatibilă pentru a 
realiza călătoria în interiorul Pământului împreună cu Mezina. 
Problema era că ei puteau veni doar cu un număr limitat de 
„candidaţi” pentru a fi verificaţi şi doar la anumite intervale de 
timp, în anumite perioade ale anului. Şansa noastră a fost că 
aceea era una dintre perioadele respective, însă acceptarea 
noastră l-a impresionat chiar şi pe maior. Cezar a explicat atunci 
că este foarte posibil ca acel lucru să se datoreze faptului că el 
făcuse mai multe călătorii până atunci în interiorul planetei şi, 
cumva, aceasta a lăsat o impregnare energetică specifică în 
fiinţa sa. În ceea ce mă privea, am avut şansa de a fi impregnat 
de energia zonei magice din interiorul Pământului atunci când 


am fost în prezenţa gardianului Shambalei. Ştiam însă că 
aceasta nu era explicaţia completă, deşi ea avea totuşi sens; în 
realitate, ceea ce conta, era nivelul de conştiinţă şi de puritate a 
fiinţei la nivel emoţional şi mental. 

Ca şi în cadrul Serviciilor noastre de acasă, la Pentagon 
existau de asemenea lupte de culise în ceea ce priveşte 
colaborarea ai Departamentul Zero. Problema care pare să-i irite 
foarte mult pe unii dintre marii şefi este aceea că ei nu pot avea 
controlul asupra unor astfel de fenomene sau locaţii în modul în 
care erau obişnuiţi până atunci să o facă peste tot în lume. Chiar 
dacă s-au convins de aceasta, totuşi supărarea rămânea ca o 
trenă şi provoca anumite efecte, ce puteau fi resimţite în 
anumite detalii ale colaborării. Maiorul Cross ne-a spus că nu 
este tocmai o sarcină uşoară să aplaneze astfel de tensiuni sau 
izbucniri, iar noi l-am înţeles foarte bine, deoarece ne-am 
confruntat de asemenea cu multe situaţii asemănătoare. 

Bucuros că am îndeplinit condiţia de compatibilitate şi 
puteam realiza trecerea prin portal, acum eram nerăbdător să 
realizez călătoria. Wutak împreună cu fata s-au îndreptat spre 
zona din spatele barăcii, iar noi i-am urmat îndeaproape. Când 
ne-am apropiat de margine, am văzut că în acea zonă pământul 
era reavăn, ca şi cum ar fi fost proaspăt săpat. Când am ajuns la 
limita de demarcaţie între pământul bătătorit şi cel reavăn, ne- 
am oprit, iar fata l-a luat de mână pe Cezar, păşind amândoi în 
mijlocul porțiunii de pământ afânat. Wutak mi-a făcut semn să 
rămân lângă el. 

Mezina şi-a retras atunci mâna din cea a lui Cezar şi, 
întorcându-se cu faţa spre noi, a făcut un anumit semn cu mâna 
dreaptă. Atunci, Wutak a scos de sub haina lui un pumnal destul 
de lung din lemn, care părea foarte vechi, s-a aplecat şi l-a pus 
pe sol. L-am văzut de aproape, era scrijelit cu tot felul de semne 
şi inscripţii, iar în zona mânerului era crăpat atât de tare, încât 
ameninţa să se rupă în două. Recunosc că am fost puţin 
decepţionat şi neplăcut impresionat, zicându-mi că eram martor 
la o ceremonie şamanică şi gândindu-mă ce simplu şi uşor am 
trecut prin tunelul din Bucegi spre interiorul planetei. Însă mai 
apoi mi-am dat seama că aceea era pur şi simplu o altă formă 
de accesare a civilizaţiilor din interiorul planetei, care avea la 
bază un anumit ritual şamanic pentru a activa energia necesară 
deschiderii portalului. 


Nu am avut prea mult timp să reflectez la asta, pentru că 
fata a rostit o incantaţie scurtă pe un ton egal, de fapt mai mult 
ca un sunet prelungit şi mai puţin ca un cuvânt sau şir de 
cuvinte. Totuşi, mi-am dat seama că ea stăpânea exact 
tonalitatea care era necesară pentru acel sunet, ce activa mai 
mult ca sigur puterea subtilă latentă a pumnalului magic. 
Atunci, imediat, în spatele ei şi al lui Cezar am văzut aerul 
„ondulându-se” şi devenind semitransparent pe o porţiune ca un 
ecran pătrat cu latura de aproximativ doi metri. Nu mai vedeam 
cu claritate ceea ce era în spatele acelei zone. Fata s-a întors cu 
faţa spre distorsiune, l-a luat de mână pe Cezar şi au păşit 
amândoi prin acel ecran, dispărând instantaneu. 

Deşi eram obişnuit cu astfel de fenomene pentru că le 
trăisem de mai multe ori eu însumi, totuşi mărturisesc că atunci 
am simţit o oarecare strângere de inimă. Mă simţeam cumva 
nesigur, nu în ceea ce priveşte fenomenul în sine, ci în legătură 
cu metodologia de acces la acel fenomen. Cred că mă deranja 
ideea că ceea ce vedeam nu avea niciun suport stabil sau 
ştiinţific. Nu vedeam niciun pasaj, niciun tunel, niciun dispozitiv, 
decât un simplu pumnal din lemn foarte vechi, care a dispărut o 
dată cu trecerea celor doi prin portal. Eram cumva inconfortabil 
la gândul că mă confrunt cu elemente pe care le consideram 
magice şi pe care nu le puteam înţelege. Totuşi, la fel puteam 
să gândesc şi despre ceea ce văzusem şi trăisem în Sala 
Proiecţiilor şi în călătoriile prin cele două tuneluri, din care nu 
înţelesesem aproape nimic, atâta doar că experienţele acolo au 
avut la bază tehnologii incredibil de avansate, iar aceasta mă 
făcea oarecum mai „încrezător”. 

Stăteam lângă Wutak fără să scot o vorbă, destul de 
stânjenit şi în acelaşi timp puţin îngrijorat. Indianul rămăsese 
nemişcat ca o stână de piatră, privind fix către ecranul care se 
ondula lent, într-o culoare oarecum sidefie. Nu am îndrăznit să 
întreb nimic, deoarece bănuiam că, într-un fel, el era cuplat 
mental şi poate şi emoţional la întregul proces. De fapt, tot ceea 
ce se petrecea acolo nu avea nicio legătură cu realitatea zilelor 
noastre, cu ştiinţa sau legile fizice. Reflectam la faptul că nişte 
fiinţe absolut simple şi fără pretenţii sau mari năzuinţe, dar pline 
de modestie şi de demnitate, au avut totuşi acces de sute de ani 
la o lume extraordinară din interiorul planetei noastre, s-au 
bucurat de binefacerile ei, iar acum ne permit şi nouă, care ne 


considerăm „evoluaţi”, să pătrundem în acel tărâm. Încă o dată 
realizam că, pentru a avea cunoaştere nu e neapărat necesar să 
ai bani şi nici tehnologie. Şi că, dimpotrivă, dacă acestea nu 
sunt utilizate corect, te pot îndepărta sau ţine la distanţă de 
adevărata cunoaştere. 

Cred că cel mai mult, totuşi, mă inhiba simplitatea 
fenomenală a procesului. Te uiţi, aproape că nu îţi vine a crede 
ceea ce vezi şi te întrebi dacă nu e o farsă sau n-ai înnebunit. 
Este o aşa mare diferenţă între ceea ce suntem obişnuiţi să 
vedem şi să credem, şi ceea ce se întâmplă efectiv, încât 
tendinţa minţii este să refuze şi să respingă totul, chiar şi ceea 
ce este evident, sub ochii tăi. Suntem tentaţi să-i considerăm 
primitivi şi înapoiaţi exact pe cei care de fapt ne pot da 
adevărate lecţii de iniţiere şi cunoaştere. Facem asta numai din 
aroganță şi infatuare, pentru că nu putem să recunoaştem că 
alţii au metode uneori mai eficiente şi mai uşoare decât noi 
înşine, pentru a cunoaşte realitatea. Ne-am obişnuit să credem 
că am descoperit cam tot ce se putea descoperi, că deţinem 
„mari secrete” ale naturii şi că ceea ce noi nu ştim sau nu 
înţelegem, nu poate fi adevărat, ci este demn de dispreţ şi 
zeflemea. Dar, de fapt, ştiinţa modernă e corigentă la 
majoritatea capitolelor, cel puţin în mod oficial. 

In timp ce aveam aceste gânduri, Mezina a ieşit brusc prin 
pelicula ondulată a ecranului sidefiu din faţa mea, iar pumnalul 
se materiliză şi el la fel de brusc în poziţia în care fusese pus pe 
sol de către Wutak. După aprecierea mea, fata nu lipsise mai 
mult de un minut. A venit până la linia de demarcaţie, m-a prins 
de mână şi am păşit împreună cu ea pe acel pământ reavăn. 
Totul se petrecea fără niciun cuvânt, precis, ca în nişte etape 
bine stabilite. Am ajuns în dreptul ecranului şi atunci am avut o 
slabă reţinere, pe care fata a perceput-o imediat, căci s-a oprit 
şi s-a uitat întrebătoare la mine. 

-Eşti de acord să treci dincolo? m-a întrebat, uitându-se 
profund în ochii mei. 

Am înclinat capul în sens afirmativ şi mi-am îndreptat 
privirea spre ecran. Am închis ochii şi, ţinând-o de mână, am 
păşit prin acea „peliculă”. Am simţit imediat cum sunt 
„absorbit” cu o mare viteză şi am retrăit senzaţia de „călătorie 
cu liftul”, pe care o avusesem atunci când am fost în Tomassis, 
însă acum viteza era chiar mai mare. Am văzut straturile 


succesive cum se derulau cu o viteză ameţitoare prin faţa mea: 
roci, lavă, goluri, apă, cristale... eram puţin ameţit, totuşi într-un 
mod plăcut, fără să am senzaţie de greață sau alt disconfort. 

Apoi, brusc, am deschis ochii şi am văzut că Mezina era 
deja la câţiva metri distanţă de mine, privind în faţă. M-am uitat 
în jos şi am văzut că stăteam într-o zonă delimitată de un cerc 
cu raza de vreo trei metri, precis conturat în roca muntelui. Spre 
marea mea uimire, în stânga mea am văzut pumnalul aşezat cu 
vârful tangent la suprafaţa interioară a cercului, deşi înainte de 
trecere prin portal el era aşezat la limita de demarcaţie cu 
pământul reavăn. Mi-am dat seama atunci că acel pumnal 
reprezenta, fără îndoială, „cheia” întregului fenomen de activare 
energetică a portalului, fiind un element magic al procesului. 

Mi-am orientat apoi atenţia spre locul în care mă aflam şi 
am avut certa senzaţie că am ajuns într-un loc paradisiac, care 
îmi dădea o stare intensă de bine şi de bucurie în întreg corpul. 
Ceva asemănător simţisem şi în Tomassis, dar aici senzaţia era 
mai rafinată şi apăruse imediat ce am devenit conştient de acel 
loc. 

Mă aflam de fapt într-un hol mare, ca o terasă 
semicirculară, care se deschidea în faţă într-o privelişte 
extraordinară. Pe margini, săpate în piatra muntelui, vedeam 
patru guri mari, de asemenea de formă circulară, ale unor 
tuneluri, fiecare dintre ele având diametrul de aproximativ patru 
metri. 

Erau săpate direct în piatra muntelui, iar două dintre ele 
aveau un fel de terasă cu coloane, care dădea spre exteriorul 
muntelui. Sala însăşi, în care mă aflam, era precum o „terasă” 
săpată în munte, care se deschidea în faţă, larg, spre în afară. 
Bolta ei era sprijinită de nişte coloane care porneau de la bază şi 
se arcuiau mai apoi în cupola de deasupra, ele fiind de 
asemenea săpate în munte. Absolut totul acolo era realizat din 
roca acelui munte. Nu am văzut nicio parte mobilă sau separată, 
nimic care să se desprindă sau să fie dintr-un alt material. Totul 
era din piatra acelui munte şi se vedea că a fost „săpat” direct 
în ea, ca şi cum spaţiul respectiv fusese „scobit” în munte. 

Uitându-mă în faţă, îmi dădeam seama că ne aflam 
undeva la o oarecare înălţime, pentru că vedeam o vastă 
întindere de vegetaţie verde dedesubtul terasei, o pădure 


bogată, înaintând spre alţi munţi ce se vedeau la o oarecare 
depărtare, spre orizont. 

În pardoseala sălii erau gravate nişte dale mari din piatră, 
care formau un model în formă de evantai. Modelul se continua 
şi pe verticală, pe peretele din spate al muntelui. Deşi se putea 
observa că acele dale erau şlefuite şi se deosebeau prin finisare 
de restul suprafeţelor de rocă, totuşi unele dintre ele erau 
cumva tocite sau deteriorate pe la margini, semn că trebuie să fi 
fost acolo de foarte mult timp. Povara timpului se putea vedea 
şi la nivelul coloanelor, care probabil au arătat splendid atunci 
când au fost create, dar acum purtau şi ele amprenta miilor sau 
zecilor de mii de ani care trecuseră şi care atenuaseră din 
strălucirea şi finisarea lor iniţială. Unele prezentau crăpături, în 
timp ce simbolurile de pe altele parcă erau tocite, mai ales acolo 
unde am văzut urme de umezeală. Totuşi, ele păstrau o 
prestanţă şi o nobleţe impunătoare, care îmi crea un sentiment 
de sacru. 

Dalele fuseseră săpate şi delimitate între ele direct în roca 
muntelui, având o particularitate în partea de sus, acolo unde se 
îmbinau: fiecare dală prezenta câte un model format doar din 
linii şi puncte. Pe dalele care se continuau vertical în peretele 
muntelui, la capetele lor am văzut simboluri formate din aceste 
combinaţii din linii şi puncte săpate în roca muntelui, iar simpla 
lor vedere mi-a dat nişte fiori nebănuiţi în corp. O emoție vie m- 


a cuprins atunci, deşi nu înţelegeam nimic din ceea ce 
reprezentau acele semne. Totuşi, impactul lor asupra 
subconştientului meu a fost foarte puternic. 

În faţa mea, lângă coloanele impunătoare de la marginea 
sălii, Cezar privea peisajul. Am remarcat că Mezina se uita la 
mine şi mi-a făcut un semn discret să merg şi eu în faţă, lângă 
el. M-am îndreptat spre coloanele din faţă, călcând cu atenţie pe 
acele dale de piatră foarte vechi. Aproape de circumferința sălii, 
spre exterior, am văzut cele două culoare mari cu terasă, la 
stânga şi la dreapta, care mai apoi se continuau ca tuneluri în 
munte. Pereţii lor nu erau finisaţi pe interior, totuşi cioplirea nu 
era grosolană. Pe jos, culoarele erau sculptate ca un mozaic în 
piatră, însă chiar pe centru ele aveau o linie perfect dreaptă din 
dale de piatră. Cele două tuneluri înaintau primii douăzeci de 
metri având acea terasă cu coloane spre exterior, apoi intrau 
complet în munte şi devenea întunecate. Am ajuns lângă Cezar, 
care privea visător tabloul natural ce se desfăşura sub noi. De 
surpriză şi uimire, am tresărit uşor. Era o privelişte vastă, de o 
frumuseţe arhaică şi totodată de o mare bogăţie, care umplea 
sufletul cu o molcomă bucurie. Sub noi, cam la 50-60 de metri 
se întindea în zare o depresiune printre două masive muntoase, 
plină de o vegetaţie verde luxuriantă, care semăna foarte mult 
cu o oază sahariană. Peisajul era răpitor, pentru că oferea nu 
doar o privelişte superbă, ci şi o stare de calm a spiritului, o 
reconfortantă senzaţie de mulţumire şi de încântare. 


Modelul şi simbolurile de pe dalele verticale din piatră 


Era o vegetaţie luxuriantă, dar cu toate acestea nu era 
monotonă şi nici foarte deasă; cumva, îmi crea senzaţia unor 
ere demult apuse. Arborii erau precum un fel de palmieri 
hibridizaţi cu ferigi. Frunzele lor erau mari şi se răsfirau precum 
ferigile, având la capete flori foarte frumoase. Această structură 
dădea un aer aparte întregului peisaj, îl făcea viu şi încântător. 

Peisajul luxuriant ce se intindea sub terasă 


Prin mijlocul acelei păduri vaste am văzut un drum nu 
prea larg, care înainta spre munţi, pierzându-se în vegetaţia 
bogată. De o parte şi de alta am văzut alte poteci mai înguste, 
dar acela părea să fie drumul principal de acces prin pădurea de 
palmieri. 


Tipul de arbori care predomina în pădure 


În acel loc am văzut pentru prima dată animale în 
interiorul Pământului: specia era un fel de şopânlă, cumva 
asemănătoare cu varanul, însă mai vioaie în mişcări decât 
acesta. Pe lungimea spatelui avea un început de creastă, 
precum iguanele. Am văzut de asemenea insecte, gâze şi 
păsări. Viaţa părea să fie foarte bogată acolo şi totul părea să 
exprime o senzaţie de adâncă pace şi de siguranţă. Asta mă 
liniştea foarte mult şi în minte mi-a apărut din nou gândul că, 
dacă mi s-ar oferi posibilitatea, aş rămâne într-un astfel de loc 
pentru un timp mai îndelungat. 

Undeva în faţa noastră, puţin spre dreapta, pe una dintre 
stâncile ce apăreau din loc în loc în junglă, am văzut un fel de 
foişor, care părea făcut din lemn, ca o casă mică; de la el 
coborau şerpuind scări din piatră până la sol, iar de acolo am 
văzut o potecă îngustă, pietruită, care se pierdea în pădure. 
Foişorul era complet alb şi pe el se încolăcea minunat vegetaţia 
verde, conferind un aer de relaxare şi de meditaţie întregului 
ansamblu. Cred că, de fapt, acela era şi rostul frumoaselor 
construcţii, care apăreau şi pe alte stânci în depărtare: odihna 
trupului şi a sufletului, un loc de meditaţie, într-o ambianţă plină 
de pace şi de echilibru, aşa după cum o percepeam eu atunci. 


Specia de şopârle, asemănătoare cu varanul 


Am privit apoi cerul senin şi pentru prima dată am văzut 
„soarele” din interiorul Pământului. Avea o mărime un pic mai 
mică faţă de ceea ce vedem noi ca fiind soarele nostru pe cer, 
doar că aici el avea o culoare alb-albăstruie. Cerul era senin, 
însă albastrul lui nu era la fel de intens ca în lumea de la 
suprafaţă, ci puţin mai şters. Am văzut şi câţiva nori albi, însă ei 
nu erau la fel de precişi ca formă precum în atmosfera 
supraterestră, ci mai difuzi, ca o „ceaţă orientată”. Soarele 
dădea o lumină blândă, foarte plăcută, poate 60-70% din 
intensitatea luminii cu care suntem noi obişnuiţi la suprafaţă. 

In timp ce priveam acel soare şi cerul, am simţit deodată 
în spatele nostru o altă prezenţă. Ne-am întors şi, într-adevăr, în 
faţa tunelului stâng din interiorul muntelui am văzut-o pe 
Mezină înclinându-se cu mult respect în faţa unui bărbat înalt şi 
am auzit-o vorbind ceva cu el, dar nu am înţeles ce anume. 


LILI NL MORE. BI 

Apoi acel bărbat Bai E către noi. Avea cam doi 
metri în înălţime, părul lung şi negru, ochii negri şi pielea uşor 
măslinie. Era îmbrăcat fostteeatertăhător cu Dryn, cu un fel de 
sutană albă, elegant prinsă la mijloc cu o curea aurie. Trebuie să 
recunosc că apariţia lui era impresionantă, atât prin carisma 
extraordinară pe care o răspândea, cât şi prin noblețea mersului 
său. Era un fel maiestuos de a se purta, iar gesturile sale arătau 
un echilibru şi un control perfect al fiinţei. 

A ajuns lângă noi şi ne-a salutat cu o uşoară înclinare a 
capului. Apoi ne-a vorbit şi, precum în cazul Gardianului, îi 
auzeam vocea în minte, în limba română, limpede şi foarte 
plăcută. Din când în când, pentru a-şi întări spusele, în minte îmi 
apăreau şi imagini transmise de asemenea telepatic de acel 
bărbat. 

-Portalul este foarte vechi, cu mult mai vechi decât ultimul 
mare cataclism de la suprafaţa Pământului. O parte dintre 
înţelepţi au venit aici şi au construit această cale de 
comunicare. 

Simultan, el ne-a transmis şi anumite imagini cu fiinţe 
umane care au pătruns în acea vale şi secvenţe prin care ele au 
realizat terasa de sosire, cu cele patru tuneluri. Atunci am ştiut 
totodată că este vorba despre fiinţe din vechea Atlantida, însă 
cu mult înainte de dispariţia totală a miticului continent. 

- Noi am aranjat venirea voastră aici pentru că ea face 
parte într-un anumit fel dintr-o succesiune necesară de 
evenimente. 

Parcă auzeam cuvintele repetate ale Gardianului. În minte 
am văzut cu claritate un anumit loc din Argentina de sud şi o 
persoană despre care am avut cunoaşterea că este un şaman. 
Bărbatul înalt ne-a transmis: 

- El vă aşteaptă în acel loc exact peste două săptămâni de 
acum înainte. Este o întâlnire importantă şi o nouă călătorie 
spre centrul planetei. 

Eram puţin derutat, pentru că nu înţelegeam cu adevărat 
rostul acestor deplasări şi experienţe. Bărbatul m-a privit atunci 
direct şi mi-a transmis telepatic că aceste experienţe şi 
modalităţi diferite de pătrundere în interiorul Pământului, la care 
noi avem acces, îşi vor găsi explicaţia mai târziu. Ele nu aveau 
însă un scop individual, ci colectiv. Mi-a arătat că, în viitor, 
această cunoaştere a noastră va fi precum o sămânță pentru 


schimbarea  mentalităţii celorlalţi oameni despre interiorul 
planetei. 

Apoi bărbatul ne-a spus că trebuia să ne întoarcem, 
deoarece pentru aceasta există o fereastră de timp care trebuie 
respectată. M-a încercat o uşoară dezamăgire, deoarece speram 
să explorăm măcar unele dintre acele tuneluri şi să mergem 
către oraşele populate, dincolo de pădure. La orizont, de pildă, 
la foarte mare depărtare, puteam să văd printre munţi o 
anumită strălucire, o aparenţă a unor clădiri albe, însă era atât 
de departe şi cumva imaginea se combina cu culoarea cerului şi 
a ceţii alburii, încât nu sunt sigur că era vorba chiar despre un 
oraş. 

Am respectat însă ceea ce am fost rugaţi şi ne-am 
îndreptat spre cercul de transfer. Când am ajuns la el, Mezina 
mi-a făcut semn să intru în acel cerc, a ridicat pumnalul de jos, 
l-a orientat într-un anumit fel şi a intonat acelaşi sunet ca la 
venire. Aproape imediat după aceea am simţit ca un vârtej care 
m-a aspirat cu putere şi am parcurs drumul de întoarcere la fel 
ca la venire. Apoi brusc am devenit conştient de faptul că eram 
pe porţiunea cu pământ reavăn, iar Wutak se uita la mine. Mi-a 
făcut semn să vin lângă el, în timp ce Mezina s-a reîntors prin 
portal şi, la puţin timp, a revenit împreună cu Cezar. 

Fata a înmânat lui Wutak obiectul magic din lemn, care l-a 
învelit în bucata de piele pe care o avea şi l-a pus într-un 
buzunar interior al hainei lui. Ne-am îndreptat cu toţii spre 
ieşire, unde ne aşteptau ceilalţi. Ne-am despărţit amiabil de 
indienii din acea rezervaţie şi pe drumul de întoarcere i-am 
povestit maiorului aventura noastră. l-am vorbit şi despre 
indicaţia bărbatului cu privire la şamanul din Argentina, dar nu 
am precizat locaţia, iar maiorul Cross a fost diplomat şi nu a 
întrebat mai mult. La un anumit nivel de pregătire şi de 
înţelegere a ofiţerilor superiori în funcţie şi grad, astfel de lucruri 
sunt percepute în mod corect şi cu eleganţă. Ulterior, într-o 
discuţie privată pe care Cezar a avut-o cu maiorul, cred că ei au 
schimbat informaţii şi de altă natură sau cel puţin aşa am putut 
să deduc din cele ce mi s-a spus. 

La trei zile de la acele evenimente mă aflam din nou în 
camera mea din baza Alpha, reflectând mulţumit la minunatele 
experienţe pe care le trăisem. Simţeam că ceva în fiinţa mea se 


maturizase şi o înţelegere intuitivă profundă dădea un sens mai 
adânc lucrurilor. 

Aşteptam cu nerăbdare plecarea în Argentina şi întâlnirea 
cu misteriosul şaman. 


Cap. 7 - CENTRUL PLANETEI ŞI LUMEA SUBLIMĂ A 
SHAMBALEI 


Experienţa din Yosemite m-a impresionat în special prin 
simplitatea ei aparentă, dar totodată prin forţele angrenate într- 
un mod neconvențional, ce sunt interpretate în mod obişnuit 
prin termenul de „magie”. Pentru mine ele constituiau un mister 
şi cred că nici indienii nativi nu înțelegeau foarte mult din 
semnificaţiile reale ale fenomenului care avea loc acolo. In mod 
evident era un proces inițiatic, care era accesibil doar şamanilor 
din comunitatea lor, dar de asemenea el era şi o metodă 
practică şi foarte eficientă, care reprezenta o adevărată 
provocare pentru ştiinţă. Aş încerca totuşi o explicaţie corelată, 
care să îmbine anumite elemente evident magice, cu unele 
aspecte care au sens ştiinţific, cum ar fi emiterea de către fată, 
cu o ştiinţă precisă, a acelui sunet pe o frecvenţă unică şi foarte 
bine stabilită. Probabil că în ansamblul acţiunii pumnalul magic 
a avut rolul unui intermediar, iar sunetul emis de fată a jucat 
rolul unui declanşator prin crearea rezonanţei energetice 
specifice. 

Ceea ce este cu adevărat bulversant pentru o fiinţă 
raţională care trăieşte o astfel de experienţă e că, deşi ea nu 
înţelege nimic, lucrurile totuşi se întâmplă şi sunt năucitoare 
pentru cunoştinţele şi percepţia obişnuită. Chiar şi Cezar era 
preocupat de aventura din Yosemite, însă după câte mi-a spus, 
el era interesat în mod deosebit de prezenţa acelui bărbat 
înţelept care a venit şi ne-a transmis acea informaţie, ca o 
sugestie foarte puternică. După ce am ajuns în ţară, noi am 


identificat imediat locul din Argentina care ne-a fost arătat şi 
acum aşteptam cu nerăbdare ziua plecării, căci toate celelalte 
aranjamente ale călătoriei fuseseră deja făcute. 

Drumul până la Buenos Aires a decurs normal, deşi a fost 
cam lung şi obositor. Am rămas o noapte în capitală, după care 
am luat avionul către El Calafate în provincia Santa Cruz. Din 
aeroport am închiriat un jeep, deoarece ştiam că trebuia să 
ajungem în locuri pustii, muntoase. Neam gândit că o maşină 
puternică ar putea fi de mai mare folos. La prima firmă pe care 
am solicitat-o nu aveau jeepuri disponibile; la cea de a două 
aveau, însă fără GPS. Nu a fost totuşi o problemă, deoarece ne- 
am ghidat după GPS-ul de pe telefonul mobil. 

La douăzeci de minute după ce ne-am ridicat bagajele din 
aeroport ne aflam deja în drum spre punctul indicat de înțeleptul 
din interiorul Pământului, într-o regiune pe care noi am localizat- 
o în munţii Cerro Pinaculo. Aş putea să dau aici coordonatele 
precise, deoarece consider că prin asta nu dezvâăluim mari 
secrete, cu atât mai mult cu cât punctul nu reprezintă exact 
„poarta” de intrare în interior. Aceasta se găseşte la o mică 
depărtare de acel punct şi tocmai pentru localizarea ei precisă a 
fost nevoie să ne întâlnim cu acel şaman, despre care ne-a 
vorbit înțeleptul. Totuşi, Cezar a spus că furnizarea 
coordonatelor nu ar aduce nicio lumină în plus căutătorilor 
entuziaşti, chiar dacă punctul este aproape de zona portalului, ci 
ar putea fi chiar un motiv de frustrare pentru aceştia. In plus, 
eventualii temerari nu ar vedea în acea zonă pustie decât un 
platou aproape sterp, un drum prăfuit cu o staţie părăsită, iar 
mai încolo nişte culturi verzi în formă de cerc. 

Deşi am insistat, Cezar a rămas totuşi inflexibil vizavi de 
revelarea coordonatelor. Acum înclin să-i dau dreptate, pentru 
ca identificarea portalului este practic imposibilă fără ghidare, 
mai ales că acesta se află plasat într-un intrând din munte, 
precum o cavernă îngustă. Acela a fost motivul pentru care 
înțeleptul ne-a furnizat datele de contact cu şamanul din 
Argentina. 

La un moment dat a trebuit să ieşim de pe drumul 
principal, iar peisajul a devenit şi mai arid. Parcă străbăteam văi 
şi dealuri marţiene: roci, sol roşietic, munţi la mică depărtare, 
un pustiu desăvârşit. Eram în plină Patagonie şi remarcam 
vibrația specială a acelor locuri, precum şi o misterioasă 


chemare, ca o forţă ce nu este deloc interesată de agitația şi 
tribulaţiile lumii, ci de puritate şi de evoluţie. 

Eram singurii prin acele locuri şi în cele din urmă GPS-ul 
indica să ieşim chiar şi de pe acel drum secundar, care era mai 
mult un fel de potecă foarte puţin umblată, pentru a urca o 
pantă relativ lină, dar plină de roci şi pietre. Ici-colo vedeam 
crescând licheni şi nişte mici arbuşti stingheri printre bolovanii 
tăioșii; în rest, niciun semn de viaţă. Nici nu voiam să mă 
gândesc ce-ar fi însemnat ca jeepul să aibă o pană de motor 
acolo, ori să pierdem semnalul GPS. În această privinţă eram 
totuşi avantajaţi, deoarece prerogativele de serviciu impuneau 
să avem telefon mobil prin satelit cu acoperire globală şi asta 
ne-a facilitat găsirea directă a punctului exact unde ar fi trebuit 
să ne întâlnim cu şamanul. 

Nu l-am văzut decât în ultima clipă, după ce am cotit pe 
după coasta unuia dintre dealurile mai stâncoase, ce prefaţau 
masivul înalt al munţilor. Stătea pur şi simplu nemişcat, drept, 
aşteptând ai faţa spre direcţia din care ne apropiam, de altfel 
singura posibilă în acea configuraţie a terenului. Nu ştiu cum 
sau cu cea putut să ajungă în pustietatea aceea. Era exact aşa 
după cum l-am văzut în imaginea mentală ce mi-a fost 
proiectată de înțeleptul din interiorul Pământului, chiar până la 
amănunt. Purta în spate un rucsac ce nu era prea plin, peste o 
geacă de fâş descheiată în faţă într-un mod oarecum neglijent. 
Pe dedesubt avea o cămaşă în carouri, iar în jos purta o pereche 
de pantaloni de culoare verde, cam ponosiţi. În picioare avea 
nişte bocanci scrijeliţi, însă în timp ce ne apropiam cu maşina de 
el am remarcat intuitiv dezinteresul şamanului pentru aceste 
aspecte. Era înalt, slab, avea cam 60 de ani, iar părul lung până 
la jumătatea spatelui îi flutura în şuviţe albe şi mai închise la 
culoare. In ele avea prinse diverse mici obiecte: mai multe inele, 
o pană şi am văzut chiar şi un vultur minuscul cioplit în lemn. Pe 
degetele de la mâini am văzut trasate nişte dungi roşii şi albe, 
iar pe frunte avea o dungă lungă şi lată, dintr-o parte în alta a 
capului, de culoare indigo. 

Părea că ne aşteaptă, dar privirea era cumva distrasă, ca 
şi atenţia lui. Am oprit la câţiva metri depărtare, ne-am dat jos şi 
ne-am apropiat de el. Omul nu făcea nimic, nu s-a mişcat şi nu a 
schiţat niciun gest. Doar ne privea foarte serios, cu ochi negri 
pătrunzători ce făceau şi mai sever chipul deja brăzdat de cute 


adânci, cu pielea arsă de soare. Cezar i-a adresat câteva cuvinte 
de bun venit în limba engleză şi l-a întrebat ce anume trebuie să 
facem în continuare. Şamanul nu spunea nimic, ci doar ne 
privea. Nu era ostil, dar nici nu deborda de amabilitate. Au fost 
câteva clipe stânjenitoare, până când m-am adresat în limba 
spaniolă şi i-am explicat încă o dată ceea ce, de fapt, era 
evident pentru fiecare dintre noi şi anume, că suntem cei pe 
care el îi aştepta. M-a ascultat cu atenţie, a făcut un gest scurt 
de încuviinţare, apoi fără niciun cuvânt ne-a făcut semn să-l 
urmăm. 

Am început să urcăm panta aceea stearpă printre bolovani 
şi stânci cu pas egal, fără să ne grăbim. Nu era cazul să ne 
facem griji pentru maşină, deoarece pustietatea părea să fie 
desăvârşită. În timp ce mergeam astfel în tăcere, m-am întrebat 
din nou cum ajunsese şamanul la punctul de întâlnire. Pentru 
aceasta, noi am parcurs cam 50 de kilometri de la aeroport şi o 
bună bucată de drum a fost străbătută prin deşert arid, pe un 
drum secundar, după care şi acela a fost părăsit. Nu am văzut, 
de asemenea, nicio altă maşină, presupunând că şamanul a 
condus până acolo. Am presupus aşadar că poate el a fost adus 
de cineva, care mai apoi a plecat. 

Intreaga experienţă mi se părea destul de stranie, dar în 
acelaşi timp incitantă. Pornind de la modul în care ne-a fost 
sugerată şi felul în care informaţia ne-a fost adusă la cunoştinţă, 
până la întâlnirea efectivă cu acel personaj straniu, ca din altă 
lume, totul părea rupt dintr-un film al lui Tim Burton, cu 
deosebirea că era foarte real. 

Am mers în acel fel printre stânci şi pietre, coborând şi 
urcând două dealuri, până când panta a devenit destul de 
abruptă şi formată doar din roci. Intr-o anumită măsură, acea 
preumblare prin pustietatea stearpă şi stâncoasă de acolo îmi 
aducea aminte de experienţa din Tibet, trăită în prezenţa lui 
Repa Sundhi, până când să ajungem la intrarea în peştera unde 
am întâlnit-o pe zeiţa Machandi. Doar că aici întregul peisaj era 
mai roşietic, iar munţii mai puţin înalţi. 

După ce am ocolit o stâncă mai mare, brusc în faţa 
noastră am văzut un bărbat şi o femeie, stând în picioare şi 
părând că ne aşteaptă. Erau în faţa noastră la o distanţă de vreo 
zece metri, în dreptul unei deschizături în stânca muntelui. Dacă 
priveai acea intrare din unghiul în care mă aflam eu, urcând 


panta, ai fi zis că acolo nu este nimic; dar, pe măsură ce poziţia 
se schimba, am văzut că deschizătura în munte apărea mai 
largă, dar nu atrăgea totuşi atenţia în mod deosebit. În imaginile 
pe care le-am văzut mental atunci când înțeleptul ni le-a 
transmis, nu am recunoscut acea zonă, nici deschizătura în 
munte şi nici cele două persoane care stăteau în dreptul ei, însă 
bănuiam că informaţia ne-a fost transmisă doar pentru ceea ce 
era necesar în călătoria noastră de început, pentru a fi ghidaţi. 

Bărbatul şi femeia erau mai puţin înalţi decât şamanul, dar 
păreau să aibă o descendență mai veche decât acesta. Hainele 
pe care ei le purtau erau calitative şi îmi evocau întrucâtva 
portul oamenilor din Peru sau Bolivia, cu acele şaluri lungi, însă 
nu purtau pălăriile specifice. După cum am apreciat, femeia 
avea cam patruzeci de ani, iar bărbatul patruzeci şi cinci. 
Chipurile lor erau senine şi uşor zâmbitoare. Ne-am oprit la 
câţiva metri distanţă de ei şi i-am salutat de asemenea în 
spaniolă. Au înclinat capul şi, spre deosebire de şaman, bărbatul 
ne-a spus simplu că ne aşteptau. Vorbea tot în spaniolă, deşi cu 
un anumit accent. Apoi ne-au făcut un semn ca o invitaţie să-i 
urmăm. Şamanul a rămas pe loc. Speram să ne aştepte, deşi la 
întoarcere ne-am fi putut descurca şi singuri, pentru că aveam 
coordonatele în care am lăsat maşina şi ne puteam ghida după 
GPS-ul telefonului, ca şi până atunci. 

Am ajuns în spatele celor doi şi am intrat după ei în mica 
peşteră din acel versant muntos. Era evident că nu era o cale 
umblată de oameni, dar chiar şi dacă ar fi fost, dispunerea ei în 
munte şi felul în care era oarecum ascunsă privirii de colţurile şi 
liniile celorlalte stânci din jur făceau să fie greu identificată. 

În momentul în care am pătruns înăuntru, deşi solul 
înainta drept în peşteră, totuşi am avut certa impresie că am 
coborât ca pe un plan înclinat, iar acea stranie senzaţie mi-a 
provocat o uşoară ameţeală. Coridorul respectiv nu era prea 
lung, cam 5-6 metri, iar după aceea el se deschidea într-o 
peşteră normală. Când am intrat în sala destul de mică a acelei 
peşteri, senzaţia de ameţeală şi de coborâre a dispărut. Sala 
peşterii era destul de îngustă, nu prea înaltă şi prelungindu-se în 
interiorul muntelui, totuşi pe o distanţă nu prea mare. 

Am trăit atunci una dintre cele mai interesante experienţe 
până în acel moment, căci după ce am pătruns în acea cavernă 
din interiorul muntelui şi am înaintat câţiva paşi, părea că 


străbăteam împreună cu Cezar secţiuni diferite ale spaţiului şi 
timpului. La început am crezut că doar mi se pare, dar destul de 
repede m-am convins de realitate. Chiar după primii paşi am 
văzut cum pe pereţi apare umezeală şi chiar mici firişoare de 
apă scurgându-se de-a lungul lor. Mă aflam aparent în aceeaşi 
cavitate din munte, dar cu toate acestea ceva părea că se 
schimbase şi aceasta s-a petrecut fără să-mi dau prea bine 
seama cum; doar vedeam „efectele”. 

Mergând mai departe am văzut cum sala are deodată 
cristale în interior, care apăreau din toate părţile şi erau de 
dimensiuni mari, chiar şi de un metru înălţime. Erau orientate în 
toate direcţiile şi unele formau mănunchiuri, ca o floare. Aveam 
senzaţia că în aceeaşi cavitate erau mai multe Săli în care 
ajungeam pe rând, iar peisajul se schimba cumva în mod 
neaşteptat. Mi-am dat seama că în realitate noi parcurgeam 
acolo distanţe foarte mari datorită distorsiunii spaţiale prin care 
treceam, ceea ce determina de asemenea şi alterarea 
conştiinţei noastre. Era clar că acea mică peşteră reprezenta un 
punct de trecere, un portal de acces în dimensiunile subtile ale 
Pământului spre interiorul lui, iar modul în care acest lucru se 
petrecea trecând din planul fizic spre cel subtil era cu adevărat 
uluitor. Cu fiecare pas pe care îl făceam, aveam senzaţia că 
parcurgeam distanţe enorme şi astfel realitatea înconjurătoare 
se modifica în funcţie de „zona” prin care treceam. 

Am înaintat astfel şi mai mult spre ceea ce credeam a fi 
fundul peşterii, mergând în spatele celor doi ghizi şi am simţit 
deodată o căldură puternică, ceea ce mi-a indicat faptul că 
probabil treceam printr-o zonă cu magmă topită. Mă simţeam ca 
într-un fel de transă, dar în acelaşi timp eram perfect lucid şi 
conştient de ceea ce se petrece. După acea senzaţie de căldură 
am văzut din nou o zonă cu cristale, apoi iarăşi umezeala, chiar 
mai accentuată decât prima dată şi, deodată, am avut certa 
impresie că am trecut printr-o uşă, deşi nu am văzut nimic de 
acest gen. Brusc, sala în care ne aflam era perfect uscată, iar 
noi eram la capătul ei. Acolo am văzut săpat în stâncă un 
dreptunghi cu o mică arcada deasupra lui, prin care bărbatul şi 
femeia au trecut, dispărând din faţa noastră. Fără să-mi mai fac 
probleme am trecut eu prima dată, urmat imediat de Cezar. 

M-am pomenit brusc în interiorul unei case. Era ca şi cum 
aş fi ieşit dintr-o cămară în una din camerele acesteia. L-am 


văzut în spatele meu pe bărbat, care a închis uşa după noi şi am 
remarcat, cumva straniu, apăsarea mâinii lui pe clanţa uşii şi 
felul în care a închis-o, modul lent, încetinit, în care s-a petrecut 
acel lucru. Dar în momentul în care uşa s-a închis complet, 
parcă am tresărit,/ieşind din acea stare de transă şi revenind la 
condiţia normală. Impresia mea era că atunci am fost integrat 
complet în realitatea planului subtil în care deja mă aflam, fără 
să mai am legătură cu planul fizic. Era ca o delimitare clară şi o 
cunoaştere precisă a realităţii din jurul meu. Mai târziu, 
discutând cu Cezar despre experienţa noastră şi analizând 
diferitele ei etape, am înţeles că până în momentul în care uşa 
s-a închis spatele meu, în acea casă, eu apreciam şi judecam 
ceea ce vedeam asociind totul cu planul fizic, cu ceea ce ştiam 
din lumea noastră. Trena lungă de concepţii şi idei pe care le 
aveam întipărite în minte, legate de legile şi specificul materiei 
fizice, crea un fel de încetinire a percepţiei atunci când 
pătrundeam în planul eteric şi se accentua pe măsură ce 
înaintam spre frecvențele superioare ale acestuia, către planul 
astral. Închiderea uşii în spatele nostru a însemnat „ruperea” 
clară a legăturii cu planul fizic. 

Mi-am orientat apoi atenţia spre locul în care mă aflam. 
Era o cameră spațioasă, cu multe ferestere şi scaune foarte 
frumos sculptate în lemn. Mi-am dat seama atunci că felul în 
care percepeam ceea ce mă înconjura acolo era diferit de 
experienţele anterioare, în care lucrurile apăreau într-o singură 
ipostază. Aici, ele erau cumva nuanţate. De exemplu, la o primă 
vedere acele scaune aveau poate un aspect de vechi, chiar dacă 
erau elegant realizate, însă atunci când te uitai mai atent 
perspectiva lor se schimba într-un mod fin, făcându-te să le 
percepi ca nişte obiecte modeme, realizate cu mult gust şi 
foarte rafinate. Părea să fie mai mult o chestiune de detalii: cu 
cât priveai mai atent, cu atât obiectul devenea într-un anumit 
fel „mai avansat”, „perfecţionat”. E 

Ansamblul camerei era armonios şi foarte plăcut. In mijloc 
se afla o masă care părea să fie din sticlă, deoarece era 
transparentă, iar pe ea am văzut un vas cu nişte fructe şi o vază 
cu flori. Modul ciudat în care percepeam unele lucruri s-a extins, 
pentru că pe un perete al camerei eu ştiam că este o bibliotecă, 
dar de fapt nu o vedeam acolo. În termeni fizici aş fi spus că 
este invizibilă, însă Cezar mi-a explicat mai apoi că unele dintre 


elemente nu le pot vedea deoarece conştiinţa şi simţurile nu îmi 
sunt încă acordate foarte bine cu frecvențele specifice ale 
planului în care ne aflam, ceea ce provoca anumite 
„neconcordanţe” între ceea ce vedeam şi ceea ce ştiam. Totuşi, 
chiar dându-mi seama de toate acele relative „ciudăţenii”, nu 
eram deloc deranjat de ele, ci le considerăm cumva normale. 

Începeam să-mi dau seama că în acea realitate avansată 
din interiorul Pământului cunoaşterea se manifesta într-un mod 
superior. De pildă, în partea dreaptă a camerei erau două 
geamuri mari, elegant realizate în perete, care nu aveau sticlă, 
dar cu toate acestea acolo exista „ceva” despre care eu ştiam 
că nu lasă să pătrundă nimic de afară. Eu puteam să văd ce este 
în exterior, dar în acelaşi timp ştiam că de afară nu se poate 
vedea înăuntru. 

În faţa mea era uşa prin care se ieşea din acea casă, iar în 
stânga am văzut o altă uşă care dădea în ceea ce am putea 
numi  „bucătărie”. Totuşi, nu am văzut acolo nimic din 
ustensilele cu care suntem noi obişnuiţi, gen aragaz, cuptor sau 
altele, însă în câmpul conştiinţei mele am înţeles că acela era 
spaţiul în care fiinţele din acea casă îşi preparau hrana. Puteam 
să văd prin deschizătura uşii multe fructe şi un fel de aparat, 
despre care am ştiut tot atunci, într-un mod în care nu mi-l pot 
explica, că era folosit pentru a extrage direct energia subtilă 
pură din fiecare fruct, la fel cum noi extragem sucul cu aparate 
speciale. Atunci am auzit vocea bărbatului în mintea mea, clară, 
vorbind o limbă pe care nu o cunoşteam, dar cu toate acestea 
înţelegeam foarte bine ceea ce el voia să-mi spună: 

- Într-adevăr, noi am ajuns la o fază superioară, în care 
extragem esenţa energetică din fruct, pe care mai apoi o 
consumăm. 

A intrat în acea cameră pe care eu am asociat-o cu o 
bucătărie şi a venit înapoi cu acel aparat, ce semăna destul de 
bine cu storcătoarele noastre de fructe. Avea un corp vertical 
mai înalt şi apoi un fel de sferă în care probabil se extrăgea 
acea esenţă. A luat un fruct de pe masă, ce mie îmi părea a fi un 
măr, deşi era mai mare şi cu o coajă mai groasă, şi l-a introdus 
în aparat. Apoi a făcut o mişcare cu mâna deasupra sferei şi 
atunci am auzit un zgomot slab, ca un ţiuit şi am simţit un miros 
pătrunzător, ca atunci când facem un ceai de esenţă tare, un 
amestec de scorţişoară cu măr. Bărbatul a detaşat mai apoi un 


mic recipient, ca un vas, din acel dispozitiv şi mi-a arătat 
conţinutul lui, care era o cantitate mică dintr-o substanţă ce 
părea semilichidă. 

- Aceasta este ceea ce noi consumăm din fructe, ne-a spus 
bărbatul. Este o hrană foarte pură şi energizantă. 

Apoi ne-a arătat cum păstrează ei alimentele, într-un fel 
de aparat pe care l-am văzut într-o nişă, în spatele camerei, însă 
chiar dacă ştiam că acolo este un fel de dispozitiv, totuşi nu-l 
puteam vedea cu claritate, ci îmi apărea ca într-o bulă 
estompată, fără să înţeleg nimic. Se pare că bărbatul ştia bine 
ce anume puteam să văd şi ce nu, pentru că mi-a explicat: 

-Nu îl poţi distinge deocamdată pentru că mintea ta nu are 
cu ce să-l asocieze în cunoaşterea ei. Insă el are funcţia de a 
păstra alimentele într-o condiţie optimă. Nu consumăm decât 
alimente vegetale, însă ele nu sunt nici deshidratate, nici 
uscate, nici puse la o temperatură scăzută. 

Zicând aceasta, el a luat un alt fruct, asemănător cu un 
avocado, apoi a luat de pe un raft ceea ce iniţial mi s-a părut a fi 
o aţă şi a trecut acea aţă peste fruct. S-a dovedit atunci că „aţa” 
era de fapt gura unei „pungi energetice”, care ţinea produsul în 
condiţia lui prezentă, fără ca energia sa specifică să fie în vreun 
fel pierdută sau alterată din punct de vedere calitativ. Abia după 
ce fructul a intrat în acea „pungă”, am putut să văd conturul ei 
în jurul alimentului, ca un fel de câmp energetic foarte fin. Apoi 
bărbatul a pus alimentul în acel aparat, care după explicaţiile ce 
mi-au fost oferite, îmi apărea sub o formă ceva mai clară. 

In partea din stânga a acelei camere mari existau nişte 
scări spre un etaj, unde am simţit că era o zonă în care cei care 
locuiesc acolo au camerele în care se odihnesc şi dorm. Camera 
de jos mai avea o uşă spre un culoar care ducea la mai multe 
camere mici, ca nişte boxe de depozitare, în care se puneau 
diferite obiecte. În mare, funcţionalitatea casei era aproximativ 
aceeaşi cu ceea ce ştim şi noi în lumea noastră, cu mici 
deosebiri care ţin de specificul planului subtil în care ea există 
şi, bineînţeles, cu o tehnologie mai avansată. De pildă, la 
geamuri aveau şi ei un gen de „storuri” care se puteau lăsa în 
jos, diminuând lumina, însă atunci când se făcea asta, storurile 
se „lipeau” parcă de suprafaţa ferestrei, chiar dacă acolo 
aparent nu era nimic. Bărbatul ne-a explicat că ei au lumină tot 
timpul şi, pentru perioadele în care se odihnesc trebuie să 


recurgă la această metodă, care permite crearea unei anumite 
obscurităţi în casă. 

Am ieşit apoi cu toţii afară prin ceea ce noi am putea numi 
„uşă”, dar în realitate în acel loc nu era nimic. Spaţiul era 
delimitat ca pentru o uşă, cu specificul că în latura de sus nu era 
dreaptă şi nu forma un dreptunghi, ci era puţin curbată, ca o 
mică arcada. Din interiorul casei eu vedeam tot ceea ce era 
afară, pe stradă, însă după ce am ieşit şi am privit în urma mea, 
am văzut că spaţiul respectiv destinat uşii era opac şi avea o 
culoare indigo închis. M-am oprit şi am introdus doar capul prin 
acea „uşă” şi imediat am văzut interiorul livingului din casă; am 
scos capul afară şi aveam în faţă suprafaţa opacă ce nu îmi 
permitea să văd înăuntru. M-am mai jucat aşa de vreo două ori, 
intrând şi ieşind în şi din casă chiar cu tot trupul. Cel mai 
probabil acela era un ecran energetic protector, programat să 
aibă acel specific. Ecranul juca rol de protecţie nu doar vizuală, 
ci şi al temperaturii, deoarece remarcam faptul că atunci când 
intram în casă, acolo era mai cald, iar când ieşeam în stradă 
temperatura era mai scăzută. Cu alte cuvinte, tehnologia 
ecranului energetic protector, pe care ei o foloseau în cazul 
geamurilor şi al uşilor, asigura cadrul personal al familiei. 

După ce m-am lămurit în acea privinţă am revenit lângă 
ceilalţi, care mă aşteptau cu răbdare şi oarecum amuzaţi. Am 
început să mergem pe acea stradă care era într-o uşoară pantă, 
însă atunci am văzut doar puţini oameni. Ni s-a explicat faptul 
că la ei era „dimineaţă” devreme; cei mai mulţi dintre locuitorii 
oraşului se aflau în ciclul de odihnă şi dormeau. 

Străzile erau pavate cu piatră şlefuită, cam la fel cum am 
văzut şi în Tomassis. Am mers pe acea stradă până la capătul ei 
şi apoi pe alte două străzi mai mici, până când am ajuns într-o 
piaţă largă, care avea în centru o fântână arteziană foarte 
frumoasă. Apa ţâşnea vertical în diferite forme, însă interesant 
era faptul că ea apărea abia de la jumătatea distanţei în sus, ca 
şi cum până acolo ar fi fost invizibilă. Era ca şi cum abia în acel 
punct ea reuşea să se materializeze, luând apoi formele 
frumoase pe care le făcea. 

Oamenii pe care îi vedeam pe stradă nu erau înalţi şi nici 
nu emanau o forţă fizică deosebită, în schimb puteam să observ 
la ei rafinamentul şi bunătatea sufletului din felul în care priveau 


şi de pe chipurile lor mulţumite. Trăsăturile lor aveau specificul 
amerindian, însă într-o formă foarte rafinată. 

- Faptul că noi trăim în lumina acestui soare a adus de-a 
lungul timpului anumite modificări structurii noastre, la toate 
nivelurile, ne-a explicat bărbatul. Este un alt tip de influenţă, 
prin comparaţie cu soarele de la suprafaţă. 

Cezar l-a întrebat atunci care era originea lor. 

- Suntem aici de mii de ani, chiar înainte de ceea ce voi 
cunoaşteţi ca fiind civilizaţia Maya. Înaintaşii noştri sunt cei care 
au pus bazele civilizaţiilor olmecă şi toltecă de la suprafaţă. O 
parte au rămas acolo, alta a venit aici. 

Bărbatul ne-a explicat că acela nu era singurul oraş în care 
descendenţi pe această linie, mergând până la cei mai apropiaţi 
de timpurile noastre, mayaşii şi incaşii, le-au format şi locuit în 
interiorul planetei, dar în zone diferite. 

- Oraşul nostru este însă foarte vechi şi, în timp, ela 
evoluat spre centrul planetei, unde suntem acum. Aici este 
inima care susţine totul şi aici este lumea foarte înaltă despre 
care unii dintre cei de la suprafaţă au auzit. Tu ştii foarte bine 
despre ce este vorba, a mai spus bărbatul, întorcându-se spre 
Cezar. Noi am primit însărcinarea să vă arătăm această cale de 
acces. În viitor asta va avea o anumită importanţă pentru 
omenire. 

Am înţeles că bărbatul se referea la lumea Shambalei. Am 
simţit o emoție profundă, deoarece mi-am adus fulgerător 
aminte de ceea ce trăisem în prezenţa Gardianului şi ceea ce 
văzusem atunci când el ne-a condus în acel loc. Strălucirea 
extraordinară a Shambalei şi sentimentul de înălţare sufletească 
pe care l-am avut atunci... mi-am dorit cu putere să revăd acea 
lume mirifică, iar acum primeam confirmarea că sunt în locul în 
care trebuia. Într-o sincronicitate perfectă, chiar atunci am ieşit 
din acea piaţă spre o stradă principală, care se deschidea în 
faţă, către orizont şi atunci am putut să văd şi să recunosc 
splendoarea lumii Shambalei: în depărtare, dincolo de un golf pe 
care eu atunci l-am asociat cu un lac, am văzut zidurile măreţe 
şi construcţiile impunătoare, de o albeaţă scânteietoare, ale 
acelui tărâm feeric. Doar simplul fapt că le priveam mă făcea să 
simt demnitatea şi forţa extraordinară pe care ele o infuzau în 
mod subtil în fiinţa mea, creând o stare de sacru şi de nostalgie 
către infinit. O simţeam ca pe o forţă foarte profundă a 


cunoaşterii, greutatea de neclintit a autorităţii spirituale care 
opreşte orice derapaj sau dezechilibru. Am înclinat încet capul, 
într-un act sincer de smerenie şi recunoştinţă faţă de 
înţelepciunea adâncă ce este răspândită de fiinţele din acest 
tărâm minunat. 

Uitându-mă apoi şi mai departe, puteam de asemenea să 
văd, chiar la orizont, curbura uşoară spre în sus a Pământului, 
însă era foarte departe şi aveam mai curând o viziune 
înceţoşată, care se pierdea în albastrul lăptos al cerului. Intuiţia 
în privinţa oraşului din depărtare mi-a fost confirmată atunci de 
ghidul nostru, care a făcut un gest larg cu mâna, arătând spre 
acele ziduri şi a spus: 

-Acolo este una dintre intrările în Shambala. Vom reveni 
puţin mai târziu, pe țărm, pentru a admira priveliştea. 

Am fost contrariat să constat că bărbatul folosea aceeaşi 
denumire pe care o ştiam şi noi pentru lumea superioară din 
interiorul Pământului, însă el mi-a explicat că tradiţia spirituală a 
omenirii este cea care a preluat această denumire ca o memorie 
din timpuri ancestrale, când lucrurile la suprafaţa pământului 
erau altfel şi a transmis-o peste eoni până în zilele noastre. 

Am rămas un timp admirând cu toţii acel splendid tablou 
ce ni se înfăţişa în faţa ochilor, după care bărbatul ne-a invitat 
să mergem mai departe, pe alte străzi ale oraşului. Simţeam un 
vânt foarte plăcut, cald, care îmi atingea pielea şi îmi crea o 
senzaţie de extraordinar bine în fiinţă. 

Oraşul crea impresia de vechi, însă după cum am spus 
aceea era doar o primă impresie „exterioară”, pentru că atunci 
când atenţia devenea focalizată, lucrurile parcă se schimbau, 
căpătând un aspect modern şi chiar avansat tehnologic. Niciuna 
dintre construcţii nu depăşea un etaj înălţime, iar casele erau 
una lângă cealaltă, fără curte. In spatele caselor şi a pieţei 
principale se întindeau păduri luxuriante, căci acolo Natura 
părea să se îmbine foarte bine cu activitatea şi prezenţa 
oamenilor. 

După un ocol am ajuns din nou în piaţa centrală, unde am 
văzut de data aceasta câţiva oameni. Portul lor era simplu, dar 
rafinat. Am văzut că cei mai mulţi bărbaţi purtau un fel de robă 
lungă până la călcâie, despicată pe părţi şi cu pantaloni pe 
dedesubt. Femeile purtau de asemenea o rochie lungă până jos, 
însă croită pe specificul feminin, strânsă puţin la talie cu o curea 
elegantă şi având nişte pliuri foarte frumoase pe părţi. In 
picioare purtau un fel de ghetuţe care semănau cu şoşonii, dar 
erau mult mai elegante, cu o clapetă în lateral. Deşi părea 
moale, am observat că atunci când dădea de pietrele dalelor, 
talpa se întărea, în schimb atunci când materia pe care călca 
era biologică, cum ar fi pământ sau iarbă, aceasta se mula după 
forma respectivă. 

Admiram rafinamentul îmbrăcăminţii lor, care deşi simplă, 
era foarte elegantă şi cu bun gust realizată. Un timp am studiat 
aceasta chiar pe cei doi care ne serveau drept ghizi în acel loc, 
mai ales că reprezentau un cuplu foarte reuşit. Femeia impunea 
prin armonia formelor şi prestanţă, dublată însă de o mare 
bunătate interioară ce emana mai ales din ochii ei mari, având o 
culoare neobişnuită, un amestec între gri şi căprui. Părul ei 
şaten închis era lung şi ondulat, iar la gât purta un medalion 
fără fir, de formă rotundă. Văzând că sunt interesat de simbolul 
ce era gravat pe el, ea mi-a explicat că acela reprezenta un fel 
de vechi blazon al descendenţei familiei ei. Ea mi-a explicat că 
medalionul rămânea lipit de piele, fără să fie susţinut de nimic, 
datorită rezonanţei care era creată între vibrația lui specifică şi 


sentimentele din inima ei. Având în vedere că mă aflam în 
planul eteric superior, astfel de fenomene îmi păreau a fi perfect 
explicabile, căci ele aveau o natură preponderent energetică şi 
mai puţin materială. 

Costumaţia lor nu reprezenta însă un port generalizat. 
Atunci când am ajuns în piaţa oraşului, la fântâna arteziană, am 
văzut persoane purtând şi alte costumaţii, de pildă haine mulate 
pe corp. Mi-am dat seama că acele persoane erau preocupate 
de o anumită latură a activităţii, ceea ce la noi fac sportivii. De 
altfel, unul dintre bărbaţi se îndrepta destul de repede spre apa 
mării, care era în faţa noastră la o mică distanţă, probabil 
pentru a înota, ori altă activitate de acest gen. 

Am privit atunci cu atenţie mai mare în jur şi am observat 
că noi ne aflam de fapt într-o margine a acelui oraş, care se 
întindea mult în dreapta noastră. In locul în care ne găseam, 
localitatea părea să se întindă pe o peninsulă ce înainta adânc 
în apa mării, iar spre orizont vedeam tărâmul cu zidurile 
Shambalei şi alte construcţii dincolo de el. Privind în dreapta, 
spre oraş, am observat mai multe clădiri înalte ce aveau o linie 
arhitectonică deosebită, deşi nu neapărat futuristă. Mi-am dat 
seama atunci că, cu cât se apropiau mai mult de centrul 
oraşului, cu atât acele clădiri erau mai înalte. 

Mi-am îndreptat atunci privirea către cer şi l-am privit cu 
mai multă atenţie. Soarele lor se afla exact la zenit, deasupra 
capului şi nu îşi schimba poziţia. Puteam să mă uit la el fără să 
mă orbească, chiar dacă cu o anumită greutate, pentru că 
intensitatea luminii lui era cam două treimi din cea a soarelui 
nostru. De asemenea, dimensiunea lui era mai mică, 
aproximativ jumătate din diametrul discului solar ce îl vedem pe 
cerul nostru. Lumina era blândă, iar aerul cald, dar o căldură 
plăcută, ca în luna mai sau iunie. Incă de când am sosit în acel 
loc am remarcat că aerul are în compoziţia lui mai puţin oxigen 
decât la suprafaţa pământului, dar lipsa lui era compensată pe 
deplin de energia subtilă pe care o conţinea. Ghidul nostru ne-a 
explicat că aceasta se datora radiaţiei speciale a soarelui lor 
interior, care de fapt era manifestarea eterică a găurii negre din 
centrul Pământului. 

Cerul nu era albastru, aşa cum îl vedem noi la suprafaţă, 
ci mai degrabă o combinaţie între albastru, alb şi gri, ceea ce îl 
făcea să apară oarecum difuz. Lumina însăşi părea să fie 


„lăptoasă”, astfel încât ea parcă „mângâia” şi îmbrăca fiecare 
formă într-o haină protectoare. Am văzut şi nori pe cer, care aici 
apăreau cu forme mai clare decât cei de pe cerul din Tomassis. 

Bărbatul ne-a spus că noi ne aflam pe o peninsulă care 
intra în ocean. Am fost mirat auzind acest termen, dar el ne-a 
reconfirmat că este vorba despre un ocean imens şi că în alte 
zone ale interiorului planetei mai există de asemenea întinderi 
mari de apă, lacuri şi chiar mări. Eu aveam deja experienţa din 
Tomassis, unde am văzut acea mare sau, în orice caz, un lac de 
mari dimensiuni. In plus, ştiam despre bănuielile oamenilor de 
ştiinţă şi unele dintre măsurătorile lor, care atestă existenţa 
unui ocean interior, deci puteam să înţeleg bine acest lucru, însă 
chiar şi aşa termenul de „ocean” mi s-a părut atunci uluitor, în 
special pentru că valurile, aşa cum le vedeam, erau foarte mici. 
Bărbatul ne-a explicat atunci că asta se datorează configurației 
speciale a uscatului în acea zonă, care este precum o peninsulă 
şi formează un golf, protejând astfel țărmurile de valuri mai 
mari. 

Inclin să cred că apa oceanului era dulce, deşi nu pot 
spune asta cu certitudine. În general vorbind, mi-am dat seama 
că acolo tu întrebi cam ceea ce ei vor ca tu să afli şi chiar dacă 
mai apoi vrei să pui şi alte întrebări, ceva parcă te opreşte. 
Cumva, situaţia era asemănătoare cu aceea în care un grup 
vizitează un muzeu şi ascultă explicaţiile ghidului: poţi pune 
două-trei întrebări, dar până la urmă tot după indicaţiile ghidului 
te ţii, urmând firul pe care el îl imprimă. Astfel încât nici eu n-am 
mai întrebat nimic despre apa oceanului, dar simţeam şi 
totodată aveam un fel de cunoaştere interioară, specifică acelui 
plan în care ne aflam şi unde lucrurile se petrec altfel decât la 
suprafaţă: cumva, ştiam că apa totuşi era deosebită de apa unui 
ocean de la suprafaţă, de parcă ar fi fost şi dulce, şi sărată în 
acelaşi timp. Ştiam de asemenea că acea calitate specială a 
apei era dată prin acţiunea soarelui de pe cerul lor, aşa cum 
încărcarea energetică specială a aerului era şi ea tot un efect al 
său remarcabil. 

Intre timp, am coborât pe acea stradă şi am ajuns pe plaja 
oceanului, acoperită cu nisip alb, curat. Câteva stânci mici şi 
răzlețe contrastau plăcut cu strălucirea slabă a nisipului. La 
capătul drumului pavat cu pietre, dincolo de care era nisipul 
plajei, creşteau câţiva arbuşti ce delimitau acea zonă. 


Am privit cu nesaţ dincolo de golf la splendoarea acelor 
construcţii şi ziduri albe ce semnificau zona de intrare în tărâmul 
Shambalei. Fiind acum puţin mai aproape de acel pământ şi 
având o perspectivă complet liberă şi clară, neobturată de alte 
clădiri, am putut să văd mai bine unele din caracteristicile acelui 
sublim tărâm. Construcțiile erau înalte, strălucitoare şi 
transparente, părând că sunt făcute din diamant. Erau 
impunătoare şi cu forme îndrăzneţe, în care predomina spirala. 
De data asta, însă, am văzut cu mai multă claritate că în spatele 
acelor clădiri maiestuoase erau alte construcţii, doar că acestea 
erau parcă ascunse într-un fel de halou, prin care nu puteam să 
disting prea bine. L-am întrebat pe ghid ce reprezintă acel halou 
şi ce ascunde el. 

- Haloul există doar pentru percepţia ta, mi-a răspuns 
bărbatul. El reprezintă limita până la care conştiinţa ta poate să 
înţeleagă ceea ce vede. Dincolo de această limită, ea nu mai 
poate percepe frecvenţa de vibraţie a ceea ce se află acolo şi de 
aceea ţie îţi apare ca fiind ocultat. Insă eu văd cu claritate acea 
realitate şi la fel şi prietenul tău. 

Ştiam că Cezar fusese de mai multe ori în Shambala, însă 
el nu a deschis niciodată acest subiect, iar eu am simţit că în 
acest caz era o barieră care trebuie respectată şi nu am insistat. 
Simţeam o mare bucurie pentru el şi în sinea mea speram că 
acum, când experienţa mea devenise mai bogată, să aflu de la 
el mai multe, aspirând ca eu însumi să ajung să merg în acel 
tărâm. 

Bărbatul a continuat să-mi explice: 

- Totuşi, chiar şi dintre locuitorii oraşului nostru sunt puţini 
cei care au această capacitate, de a vedea „dincolo de halou”. 
Majoritatea vede aşa cum îl percepi tu în momentul de faţă. 
Oamenii văd doar partea de intrare, cu aceste clădiri la care te 
uiţi şi tu acum şi deseori ei traversează golful şi merg acolo 
pentru a primi învățături şi a se pregăti spiritual. Aceasta este 
ca o zonă de ucenicie, pentru că ea semnifică doar intrarea în 
tărâmul Shambalei. Ca să ajungi efectiv în Shambala trebuie să 
fii în regiunea pe care tu o vezi în depărtare, învelită într-un 
„halou”. 

Deşi înţelegeam în mare parte principiul acelei situaţii, aşa 
cum mi-a fost el explicat, totuşi în unele aspecte rămâneam 
parcă „ataşat” de concepţiile şi tendinţele inoculate în existenţa 


din planul fizic. De pildă, aş fi vrut să ştiu ce anume se întâmpla 
dacă cineva mergea în zona periferică a Shambalei, iar de acolo 
îşi continua drumul spre halou, pentru a intra în Shambala. 
Bărbatul m-a privit uşor amuzat, dar a apreciat inocenţa cu care 
am pus acea întrebare şi mi-a răspuns: 

- Chiar de ar face asta, s-ar trezi pe munte sau în pădure, 
de exemplu. Nu poţi cunoaşte ceva dacă nu eşti încă pregătit să 
o faci. Acesta este motivul pentru care mulţi dintre semenii 
noştri merg în această zonă de intrare în Shambala, ca la un fel 
de şcoală spirituală, prin care ei evoluează şi îşi rafinează 
suficient de mult conştiinţa. Mai târziu ei devin capabili să 
acceseze planul de conştiinţă al Shambalei şi atunci pot intra pe 
teritoriul ei. 

Totuşi, nu îmi era prea clar dacă acolo veneau fiinţe şi din 
alte zone şi oraşe din interiorul Pământului. Mi se părea puţin 
cam complicat cu „naveta” pe care trebuiau să o facă. Am 
întrebat: 

- Poate că pentru cei de aici este uşor să aveţi acest acces, 
dar pentru alţi oameni din interior sau chiar de la suprafaţă mi 
se pare dificil să acceseze aceste „cursuri”. Imi imaginez că nu 
se organizează „excursii” colective. 

- Judeci lucrurile în spiritul legilor fizice, dar aici ele sunt cu 
totul altfel, mai ales în ceea ce priveşte acest tărâm, pe care 
mulţi dintre voi, cei de la suprafaţă, îl consideraţi ca fiind 
„legendar” sau „mitic”. Îl vezi ai ochii tăi, el este cât se poate de 
real, chiar dacă acum tu nu ai acces decât doar la o mică parte 
din el. Ceea ce mulţi oameni nu pot să înţeleagă este faptul că 
Shambala nu e localizată undeva anume; ea este într-adevăr o 
lume de sine stătătoare, însă are ramificații în diverse părţi, aşa 
încât cei care sunt pregătiţi pot intra în acest tărâm fie că sunt 
de aici, fie că sunt din cealaltă parte a cavităţii interioare a 
Pământului, din alte oraşe sau lumi, ori chiar de la suprafaţa 
planetei. 

- Şi cum fac ei asta? am întrebat foarte interesat. 

- Prin anumite „porţi” dimensionale, de felul celei prin care 
aţi venit şi voi aici, în Utklaha. 

Am rămas puţin pe gânduri, zicându-mi că oricine ar fi 
putut să nimerească o astfel de „poartă” interdimensională. 
Bărbatul a intuit imediat natura inferenţei mele mentale şi m-a 
corijat: 


- Aparent, ai putea spune asta, dar în realitate lucrurile 
stau cu totul altfel. Accesul este foarte strict controlat şi nu este 
un proces mecanic sau automat, aşa cum te-ai putea gândi tu. 
De exemplu, nu este de ajuns să ştii că într-un loc anume există 
o astfel de deschidere spre lumea Shambalei, pentru a avea 
acces acolo. Chiar şi dacă ai ajunge în acel loc în care ştii că 
există „poarta”, tot nu ai trece, deoarece nu cunoşti anumite 
reguli ale ciclicităţii ei, ori a poziţiei ei specifice. Şi mai sunt 
gardienii unor astfel de locuri speciale. 

M-au năpădit atunci brusc amintirile recentei călătorii şi a 
întâlnirii cu Gardianul. 

- Eşti tu un astfel de gardian? l-am întrebat franc pe ghidul 
nostru. 

-Am primit această însărcinare de la înţelepţi. 
Supraveghez trecerea de la suprafaţă spre lumea Shambalei 
prin acea „poartă” prin care aţi venit şi voi. Ei mă anunţă cine 
trebuie să vină aici şi cine nu. E o sarcină pe care mi-am 
asumat-o împreună cu familia mea. 

- A fost impusă? E ca un serviciu sau altceva de acest gen? 
am întrebat în continuare, curios să ştiu cum sunt lucrurile în 
acel loc. 

-Nu este un serviciu, nici un sport sau alt obicei ocazional. 
Este o atitudine firească, ceva care decurge în mod natural după 
gradul de înţelegere al fiecăruia. Nimeni nu impune nimic 
altcuiva aici. 

M-am gândit atunci la condiţia noastră, în lumea de la 
suprafaţă, la manipularea, minciuna şi opresiunea care există 
aproape peste tot, manifestate în felurite forme şi am comparat 
asta cu liniştea, calmul şi înţelepciunea ce domneau aici, în 
interiorul Pământului, aproape de Shambala. Cine s-ar mai 
întoarce în „închisoare”? Şi totuşi, lucrurile au un rost al lor şi o 
anumită succesiune, care trebuie respectată. 

Inainte să avansez mai mult cu „filosofia” mea, bărbatul 
ne-a făcut un semn cu mâna, ca o invitaţie, pentru a ne 
continua drumul înapoi spre oraş. Am mers astfel câteva minute 
pe străzile lui, încă relativ pustii, cu ghidul nostru puţin în faţă şi 
soţia lui mereu în stânga mea, dar puţin în spate. Îi percepeam 
prezenţa minunată, suavă şi demnă în acelaşi timp, o delicateţe 
ce sublinia totuşi personalitatea ei puternică. Ea aducea duioşia, 


feminitatea, armonia în grupul nostru şi asta puteam să simt cu 
claritate. 

Ne-am apropiat de partea muntoasă a oraşului şi, având în 
partea stângă plaja şi golful, bărbatul ne-a indicat zona din 
depărtare, spre orizont. Privind cu atenţie am putut să observ, 
chiar dacă destul de înceţoşat, ampla curbură interioară a 
Pământului, însă doar pe un arc de cerc relativ redus. Chiar şi 
aşa, sentimentul era copleşitor... vedeam totul ca o structură 
gigantică în nuanţe de albastru, chiar dacă parcă aerată, 
datorită depărtării foarte mari până acolo. 

-Doar din acest unghi puteţi vedea curbura interioară a 
Pământului şi numai dacă e senin şi fără nori. Nu se poate 
observa din alte zone, datorită luminii şi razei foarte mari pe 
care o are, însă dacă priviţi exact de aici, lumina cade într-un 
anumit fel şi puteţi înţelege că sunteţi în interiorul planetei. 

Eu văzusem foarte vag tendinţa de curbură la orizont 
atunci când am privit spre tărâmul Shambalei, când eram 
aproape de plajă, însă aici se vedea mult mai bine şi pe o 
înălţime mai mare, chiar dacă de asemenea la mare depărtare. 
Teoretic, curbura ar fi trebuit să se vadă din orice punct sau 
oraş din interiorul giganticei cavităţi din centrul planetei, însă 
acolo practic nu există nicio deosebire faţă de felul în care 
vedem noi la suprafaţă: linia orizontului se închide înainte ca 
ochiul să perceapă cu claritate curbura. La suprafaţă ea este în 
jos şi nu o putem vedea; în interior ea este în sus, dar natura 
luminii şi distanţa o estompează aproape total. 

Atunci când eşti acolo, în interiorul Pământului, în 
cavitatea subtilă sau eterică, imensă, din centrul lui, în fiinţă 
apare un sentiment foarte special, o anumită trăire ce nu poate 
fi confundată. Cea mai adecvată descriere a acelei emoţii este 
că te simţi protejat. Aparent, cineva de la suprafaţa pământului 
ar putea să aibă senzaţia că o dată ce a pătruns în interiorul 
planetei, devine „constrâns” şi „limitat”, „închis”, pentru că nu 
vede stelele pe cer şi nu are senzaţia de „spaţiu deschis”. Cu 
toate acestea, la locuitorii din centrul Pământului nu există 
această problemă, pentru că, aşa după cum mi-a explicat ghidul 
nostru, nivelul lor spiritual le permite să înţeleagă şi să simtă 
într-o anumită măsură că Universul se află în ei înşişi. Cel puţin 
din acest punct de vedere ei nu trebuie să vadă stelele pe cer 
pentru ca să ştie sau să simtă că ele există în imensul spaţiu 


cosmic, într-un fel, este precum în cazul fericirii: pe cea 
adevărată nu o găseşti în exterior oricât ai căuta, ci doar atunci 
când te îndrepţi spre interiorul fiinţei tale, ajungi la izvoarele ei. 
Un sihastru nu suferă niciodată că rămâne ani de zile nemişcat 
în peştera lui, înconjurat de roca muntelui şi nu vede stelele pe 
cer; nici nu suferă de „claustrofobie”, ori de ideea că nu are 
spaţiu. Insăşi experienţa lui spirituală interioară foarte bogată îi 
aduce cu mult mai multe cunoştinţe şi senzaţii decât toate 
stelele de pe cer. 

Fiind acolo, în cavitatea din centrul Pământului, simţeam 
acea senzaţie de protecţie, de bine şi de siguranţă. Nu îmi era 
frică şi atunci am înţeles mai bine şi psihologia locuitorilor din 
interiorul planetei, care se simt foarte liberi şi mulţumiţi. Ei 
trăiesc într-o deplină simbioză cu natura, fără să intervină 
asupra ei în modul în care noi o facem la suprafaţă şi, din câte 
mi-am dat seama, violenţa nu există. 

Bărbatul s-a întors spre noi şi ne-a făcut un gest ca o 
invitaţie de a merge mai departe. De fapt, ne-am întors spre 
piaţă şi atunci am văzut pe străzi mai mulţi oameni, precum şi 
primele vehicule, care erau antigravitaţionale. Semănau cu nişte 
mici capsule descoperite, care se deplasau prin aer la o înălţime 
de aproximativ un metru, fără alt zgomot, decât foşnetul trecerii 
lor prin aer. Aparent, puteam să spun că persoana care stătea 
aşezată în interior conducea vehiculul, dar practic vorbind, nu 
am văzut niciun volan sau alte manşe. Mai degrabă, ceea ce am 
putut să surprind fugitiv era ca un fel de bord computerizat, însă 
despre acest detaliu nu pot fi sigur, deoarece nu m-am apropiat 
de un astfel de vehicul. 

Ghidul ne-a arătat atunci pe cer şi alte vehicule, care erau 
mult mai mari şi zburau la o înălţime mare. Aveau o formă 
tubulară, de cilindru şi erau folosite probabil la transport de 
mărfuri sau persoane. O dată cu intensificarea activităţii 
aeriene, atmosfera în oraş a căpătat parcă un aer mult mai 
tehnic şi în acelaşi timp inducea o stare de exaltare sufletească. 
Marile vehicule cilindrice de pe cer aveau diferite rute la diferite 
înălţimi, iar unele dintre ele se îndreptau chiar spre Shambala. 
Printre ele am văzut de asemenea şi alte vehicule zburătoare 
mai mici, de forme diferite şi toate acele nave zburau rectiliniu, 
dar la niveluri diferite de înălţime. Această intensificare a 
activităţii aeriene, combinată cu vederea clădirilor strălucitoare 


şi maiestuoase din Shambala creau în mine un sentiment „de 
viitor” foarte pregnant. Totuşi, aproape singurele sunete pe care 
le auzeam erau cele naturale şi doar uneori sunetele vocilor 
noastre, atunci când vorbeam, deoarece majoritatea 
conversaţiei se purta telepatic. În schimb, flora şi fauna asigurau 
„fondul sonor” general: auzeam şi vedeam insecte în zbor, apa 
oceanului clipocind, foşnetul copacilor şi ţipătul ascuţit al unor 
păsări ce semănau cu pterodactilii din epocile trecute ale 
planetei, dar de dimensiuni mai mici. 

In timp ce priveam la acea activitate aeriană destul de 
intensă, din zona cerului situat deasupra pădurii de la marginea 
oraşului am văzut cum începe să apară şi să se formeze un 
vortex vertical uriaş, asemănător în anumite privinţe cu vortexul 
unei tornade, însă piciorul „pâlniei” era drept. În jurul pâlniei, pe 
lungimea ei, erau mai multe alte inele. Vortexul era imens şi 
avea o culoare gri mai închis decât restul norilor, creând 
senzaţia de misterios, dar şi de forţă teribilă. 

Am văzut cum piciorul pâlniei a ajuns până aproape de 
sol, dar nu l-a atins; atunci, aproape imediat, venind de sus prin 
deschizătura pâlniei şi apoi ieşind în atmosfera oraşului am 
văzut trei nave, una foarte mare şi alte două mai mici, care o 
însoțeau. Aveau formă de lentilă, iar cea mare era ca o dublă 
lentilă. Navele s-au îndreptat spre partea dreaptă, unde era 
centrul oraşului, la o mare distanţă de unde ne aflam noi. 

Mă uitam uluit la acele fenomene şi l-am auzit pe ghidul 
nostru vorbind, în timp ce indica spre vortex: 

-Acolo este ceea ce voi, la suprafaţa pământului, spuneţi 
că este Polul Sud geografic. Vortexul reprezintă zona de trecere 
şi se deschide în momente precise, atunci când se aliniază 
anumite câmpuri magnetice. Noi cunoaştem cu precizie aceste 
momente importante. 

La început am fost surprins să-i aud vocea, care era 
blândă, caldă, dar puternică. Eu înţelegeam perfect ce îmi 
spune, dar auzeam sunetele unei limbi pe care nu o cunoşteam. 
Ştiam însă despre ea că este limba mayaşă, probabil o derivație 
sau o variantă evoluată a acesteia. Mi-am revenit din surpriza 
iniţială şi m-am focalizat din nou asupra problemei vortexului. 
M-am gândit că numeroasele mistere şi ciudăţenii care s-au 
petrecut de-a lungul timpului în Antarctica, printre care şi 


memorabila experienţă a amiralului Byrd, nu sunt deloc 
întâmplătoare şi că acum îşi primesc confirmarea. 

- Cu alte cuvinte, noi suntem acum aproximativ sub Polul 
Sud? am întrebat aproape nevenindu-mi să cred. 

- Da, pe o linie aproximativă la verticală. 

- Asta înseamnă că oricine trece pe acolo, ajunge aici prin 
vortex? 

Cezar a intervenit: 

- Doar dacă ei permit asta. Ştii, că am mai discutat. 

- Aşa este, vortexul se deschide doar la anumite momente 
şi doar in anumite condiţii, nu este un fenomen constant, a 
precizat ghidul nostru. 

Intr-adevăr, discutasem problema cu Cezar şi ea se putea 
aplica în acest caz. La suprafaţă, pe verticală, atunci când 
cineva trece în planul fizic prin acel punct, nu simte nimic 
deosebit dacă nu este făcută conexiunea subtilă. Dar, dacă te 
afli într-o stare mai rafinată de conştiinţă şi dacă înţelepţii 
Shambalei permit accesul tău, atunci încetul cu încetul intri, deşi 
la început nici măcar nu realizezi asta. După un timp, însă, vezi 
cum peisajul începe să se schimbe, zăpada dispare gradat şi în 
locul ei apare vegetaţie sau poţi vedea chiar animale. Atunci 
deja te afli în ’ interiorul Pământului. 

Bărbatul mi-a mai spus: 

- Există două posibilităţi: fie noi suntem cei care permitem 
accesul sau îl solicităm, aşa cum a fost în cazul vostru; fie cel 
sau cea în discuţie este deja o fiinţă destul de evoluată spiritual, 
astfel încât poate să „prindă” starea necesară pentru a intra în 
lumea noastră. Este în acelaşi timp dreptul şi meritul ei. 

-Asta e valabil şi pentru intrarea direct în tărâmul 
Shambalei? am întrebat eu. 

- Desigur, numai că şi aici sunt nişte trepte sau etape 
succesive. Lumea Shambalei este ea însăşi „ierarhizată pe mai 
multe niveluri, ca nişte inele. Are o structură inelară şi ajungi 
doar până la inelul ce corespunde conştiinţei tale din acel 
moment. 

Eram uluit şi în acelaşi timp puţin descurajat. Mie nu mi se 
permitea accesul nici măcar dincolo de primul zid, care 
reprezintă intrarea în Shambala până la primul inel, darmite să 
pretind accesul mai departe, spre centrul ei, unde -din câte am 
înţeles de la ghidul nostru -se afla înţelepciunea Supremă. 


- Trebuie să înţelegi aceste inele ca fiind de fapt nişte 
„bariere” energetice, pe care nu le poţi depăşi dacă nu ai 
pregătirea necesară, a precizat bărbatul, sesizând probabil că 
înţelegerea mea nu era tocmai corectă, ci predispusă la acelaşi 
tip de interpretare fizică ca în lumea de la suprafaţă, ceea ce m- 
a făcut să mă gândesc la nişte inele ca nişte ziduri concentrice. 

- Pătrunzi mai adânc în funcţie de nivelul tău de conştiinţă, 
mi-a mai precizat bărbatul. În lumea voastră au existat totuşi 
unele civilizaţii care au aplicat acelaşi sistem de structură 
inelară, ca o construcţie în plan fizic, dar semnificaţia ei 
profundă este de natură subtilă şi se referă la „bariera” nivelului 
de conştiinţă. 

De aici, discuţia s-a extins asupra nivelului de cunoaştere 
şi tehnologie pe care îl aveau feluritele comunităţi din interiorul 
Pământului, precum şi planul de conştiinţă la care ele aveau 
acces. 

Era totuşi o problemă care mă frământa de ceva vreme şi 
pe care am găsit potrivit să o evoc atunci. Ştiam din discuţiile cu 
doctorul Xien şi cu Cezar că, mergând spre centrul planetei 
frecvenţa de vibraţie creşte, iar planurile de manifestare 
culminează cu planul cauzal în centrul planetei. Logic, tărâmul 
Shambalei este un exponent al frecvenţelor cele mai înalte şi 
tocmai de aceea eu îl vedeam chiar în centrul Pământului. 
Totuşi, nu reuşeam să-mi explic cum este posibil acest lucru, din 
moment ce Utklaha era doar în planul eteric, chiar dacă în 
frecvențele lui înalte. În viziunea mea, nu exista suficient 
„spaţiu” pentru a păstra o anumită proporţionalitate de 
manifestare, pentru a explica saltul de la eteric la cauzal. Noi ne 
aflam acolo în planul eteric, iar peste golf vedeam Shambala, 
simbol al vieţii şi iluminării spirituale. Mi se părea „prea 
aproape” şi de aceea l-am întrebat oarecum în şoaptă pe Cezar, 
în timp ce ne îndreptam agale spre casa familiei: 

— Suntem în centrul planetei şi e vorba tot despre planul 
eteric? Unde se mai „comprimă” planurile astral, mental şi 
cauzal ale planetei? 

Cezar păru că face un efort pentru a înţelege ce vreau de 
fapt să spun. După câteva secunde s-a lămurit şi mi-a răspuns, 
oarecum dojenitor: 

- Gândeşti lucrurile prea mecanic. Pătrunderea în planurile 
subtile atunci când înaintezi spre centrul Pământului nu poate fi 


tratată strict dimensional, în kilometri. Tu vezi de aici intrarea în 
Shambala, unde frecvenţa este cu mult mai înaltă şi totuşi 
aparent te afli la o aruncătură de băț de acest tărâm, în planul 
eteric. Logica îţi spune că Shambala ar trebui să fie de 
asemenea în planul eteric sau cel mult într-un plan astral 
incipient, pentru că este foarte aproape şi „nu este spaţiu 
destul, proporţional vorbind, pentru ca să se facă trecerea în 
planurile superioare: astral, mental şi cauzal”. Dar în realitate 
este o problemă de manifestare a calităţii, adică a frecvenţei de 
vibraţie şi nu o problemă de cantitate, adică de dimensiune. 

Tu gândeşti cantitativ, când de fapt problema se pune din 
punct de vedere calitativ. Nu măsori cu metrul distanţa dintre 
eteric şi cauzal. 

Explicaţiile lui m-au lămurit încă o dată cat este de 
important ca, atunci când reflectăm asupra aspectelor subtile şi 
spirituale, să nu lăsăm mintea să aplice legile şi modalităţile ei 
de gândire, care sunt ajustate aproape numai după legile 
planului fizic. 

Intre timp, ne îndreptam spre casa familiei, unde am ajuns 
în scurtă vreme. Până acolo, bărbatul a avut timp să ne spună 
că oraşele care există la diferite adâncimi şi chiar cele din 
cavitatea centrală au fiecare „personalitatea” lor, cunoaşterea, 
tradiţia şi nivelul lor de conştiinţă. Chiar dacă există legătură şi 
comunicare între ele, totuşi fiecare îşi structurează existenţa 
după specificul şi originea lui. 

Am intrat cu toţii în casă, în camera mare şi atunci am fost 
atras de zona bibliotecii, lângă unul dintre pereţi. În continuare 
ştiam că acolo era biblioteca, dar cu toate acestea nu vedeam 
nimic pe perete în acel loc. Văzând că acest subiect mă 
preocupă, femeia s-a apropiat de perete, a făcut un gest elegant 
cu mâna, ca un evantai, şi atunci parcă o „peliculă” s-a dat la o 
parte şi mi-a permis să văd acea bibliotecă. Spaţiul pe care 
rafturile îl ocupau nu era mare, iar cărţile aveau un format 
deosebit. M-am apropiat cu curiozitate şi am scos una dintre 
aceste cărţi, care nu semăna cu ceea ce noi suntem obişnuiţi. 
„Foile” erau mult mai groase şi, în general vorbind, o carte avea 
aparenţa unei borsete cu discuri digitale. 

Fiecare „filă” reprezenta un domeniu sau o istorie pe o 
durată de timp foarte mare. De exemplu, atunci când am luat o 
astfel de carte, o „foaie” din ea acoperea istoria omenirii pe 


aproape o mie de ani. Foile erau de fapt „stări de cunoaştere”, 
ce puteau fi „frunzărite” prin simplă atingere cu mâna. Mi-am 
spus că ceea ce vedeam acolo era chiar mai avansat tehnologic 
decât biblioteca din camera 

Ocultă, la care am avut acces în călătoria prin primul 
tunel, pentru că aveam direct cunoaşterea conţinutului în 
câmpul conştiinţei mele. Nu mai era vorba despre proiecţii 
holografice, nici despre urmărit imagini; totul era perceput de 
cel care interacţiona cu acea carte direct în conştiinţă: ştiai şi 
înţelegeai conţinutul informaţional din pagina „citită”. Mi-am dat 
repede seama că asta implică şi o interactivitate extraordinar de 
eficientă: puteam să intru în conţinutul informaţional şi să 
selectez ce doream să cunosc, puteam să ştiu la modul general 
sau în detaliu despre ceea ce mă interesa. 

Toate acestea le-am descoperit doar în câteva secunde de 
manipulare a unei astfel de cărţi din bibliotecă. Era o cunoaştere 
mult avansată, cumva „empatică”, ce permitea asimilarea mult 
mai uşoară a informaţiei. Am simţit că acolo existau cărţi despre 
medicină, despre istorie, despre cultură, ştiinţă, construcţii şi 
multe alte domenii. 

Prima carte pe care am scos-o din raft era de medicină şi 
doar ţinând-o in mână am ştiut că în acel tratat era vorba cu 
predominanţă de oase şi de schelet. Am simţit că aceea era o 
informare generală; dacă doream să intru în amănunt sau să 
caut ceva anume, atunci informaţia devenea mult mai detaliată 
şi astfel se putea începe studiul. Am pus cartea la loc şi am luat 
altă „borsetă”, care era despre cultura şi civilizaţia umană la 
nivelul întregii planete. Când am deschis-o, am înţeles imediat 
felul în care era structurată informaţia, aproape ca într-un 
proces verbal: dacă alegeam un an, îmi apărea cunoaşterea 
sintetică a ceea ce s-a petrecut atunci în diferite părţi ale lumii, 
în China, în Europa, în America şi in alte zone. Era ca o istorie 
globală, o privire de ansamblu asupra mersului istoric al 
omenirii. 

Am remarcat că acea istorie nu prezenta evenimentele 
importante care au avut loc doar la suprafaţa planetei, ci şi pe 
cele din oraşele şi comunităţile care există în interiorul ei, 
pentru că acestea îşi au de asemenea istoria şi evoluţia lor. 
Insistând asupra acestui aspect, am fost curios să aflu mai 
multe despre Utklaha. „Fila” respectivă, care cuprindea o 


perioadă de sute de ani de istorie, începea cu anul 1100 d.Hr. şi 
ea mi-a dat informaţii cu evenimente din Orient, din Spania, din 
Britania, dar m-am focalizat repede asupra istoriei oraşului din 
centrul planetei şi am înţeles că pe atunci locuitorii din acest 
oraş experimentau deja tehnologia antigravitaţiei cu navele lor, 
tehnologie care mai apoi a evoluat în forma pe care am văzut-o 
eu. În timp ce soldaţii şi cavalerii Evului Mediu timpuriu se 
ocupau cu războaiele şi Cruciadele specifice istoriei noastre, cei 
din interiorul pământului aplicau deja levitaţia, realizaseră 
primele călătorii mai lungi cu navele lor şi luaseră de asemenea 
legătura cu alte fiinţe superioare. 

Am fost curios să aflu ce a fost mai înainte de asta şi am 
dat o filă înapoi, care documenta o istorie dintr-o perioadă mai 
veche. Atunci când atingeam fila respectivă, aveam cunoaşterea 
informaţiei, dar în acelaşi timp vedeam şi imagini corelate. Foile 
aveau un „scris” pe ele, care de fapt erau nişte semne puţin 
reliefate; atunci când acestea erau atinse de degete, informaţia 
părea că se „scurge” spre conştiinţă şi de asemenea ea era 
„Văzută” de aceasta. Eu trăiam efectiv informaţia pe care o 
primeam, vedeam imaginile corelate cu ea şi în acelaşi timp 
eram perfect conştient de ambianța camerei în care mă aflam, 
precum şi de ceea ce eu făceam atunci. Intr-un fel foarte plăcut 
şi interesant, conştiinţa accesa niveluri multidimensionale şi 
făcea posibilă o cunoaştere deosebită, la care puteam să am 
acces în acel mod foarte special. 

Eram interesat să aflu cum a apărut Utklaha şi atunci am 
înţeles, am ştiut şi totodată am văzut că în urmă cu aproximativ 
2300 de ani, în zona în care mă aflam atunci era doar un simplu 
sat sau cătun, plasat în mijlocul pădurii. Aproape totul în jur era 
numai pădure. Am înţeles de asemenea că primii care au locuit 
acolo din rândul olmecilor şi toltecilor au fost vracii şi înţelepţii 
acestora, care aveau acces la cunoaşterea ezoterică şi la 
portalurile ce le-au permis să pătrundă in interior şi să 
întemeieze primele case, practic prima aşezare în acea regiune. 
Apoi, încetul cu încetul au sosit aici şi alţii din civilizaţia lor. La 
un moment dat am văzut o pătrundere masivă de populaţie, 
însă oraşul era deja evoluat. 

Atunci când „citeam în acest mod din carte, nu era ca şi 
când aş fi citit rând cu rând dintr-o lucrare obişnuită. Istoria pe 
care o aflam în acest mod era destul de dinamică şi cred că o 


parcurgeam de fapt din sută în sută de ani, astfel încât atunci 
am avut o percepţie oarecum globală pe o perioadă extinsă de 
timp. Mi-am dat seama că era vorba de fapt de dexteritatea 
mea subtilă de a „citi”, însă fiind prima dată când făceam aşa 
ceva şi neavând timp la dispoziţie, nu am putut să investighez în 
amănunt. Totuşi, aş fi putut să fac asta, pentru că de pildă am 
observat că „scrisul” exista, puţin reliefat, dar dacă mă uitam cu 
mai mare atenţie, atunci vedeam că el devenea din ce în ce mai 
fin şi atunci informaţia era şi ea din ce în ce mai amănunţită. 

Am perceput atunci transmisia telepatică din partea 
bărbatului că se apropia timpul plecării noastre, astfel că am 
închis cartea, am pus-o la loc în raft, iar femeia a făcut de 
asemenea un gest cu mâna şi acea peliculă a acoperit 
biblioteca, care a dispărut din vedere. Atunci am văzut coborând 
pe scările de la etaj o fată, pe care femeia ne-a prezentat-o ca 
fiind fiica lor. Avea cam 17 ani şi era într-adevăr foarte 
frumoasă, îmbinând totuşi parcă mai multe trăsături de la 
mama, decât de la tatăl ei: acelaşi păr lung şi ondulat, aceeaşi 
culoare a ochilor, acelaşi aer demn şi delicat pe care îl avea 
femeia. Trupul era foarte armonios şi bine proporţionat, radiind 
energia specifică vârstei. Din câte mi-am putut da seama, 
moştenise de la tatăl ei structura nasului şi a gurii, deoarece aici 
trăsăturile fizionomice erau asemănătoare. 

Am fost prezentaţi ca venind din „curbura exterioară”, 
ceea ce pentru mine a sunat interesant, căci era prima dată 
când auzeam felul în care se referă ei la lumea noastră. Fata ne- 
a salutat şi ne-a privit cu o anumită curiozitate, după care şi-a 
continuat drumul şi a ieşit din casă, îndreptându-se spre piaţă. 

Atunci am ştiut că trebuia să ne întoarcem la suprafaţă. 
Bărbatul venise lângă uşa din perete, prin care noi am sosit şi a 
deschis-o, deoarece aceea era singura uşă din casă care era 
normală, precum uşile din lumea noastră. Dincolo de ea era 
întuneric beznă şi asta mi-a provocat în primul moment o 
strângere de inimă. Bărbatul ne-a făcut semn şi a intrat în acea 
beznă, apoi Cezar şi apoi eu. După mine a venit femeia, pe care 
am auzit-o închizând uşa. 

În clipa în care am păşit in acea beznă, mediul 
înconjurător s-a luminat: am văzut culoarul lung de câţiva metri, 
ca un intrând, apoi peştera, apoi am parcurs în sens invers toate 
etapele ca la venire, traversând diferite zone caracterizate fie 


de umezeală, fie de căldură, ori de cristale. Atunci când am 
ajuns în zona cu temperatură ridicată, întocmai ca şi la venire 
am intrat într-o stare ca de transă, în care îmi păstram 
luciditatea, dar cu toate acestea totul în jurul meu părea 
„încetinit”. 

După ce la un moment dat am avut falsa senzaţie că urc, 
deşi mă aflam pe sol drept, am ajuns în faţa ieşirii din peşteră. 
Afară erau Cezar şi ghidul nostru, iar puţin mai încolo, cam în 
aceeaşi zonă în care îl lăsasem, ne aştepta şamanul. In urma 
mea a sosit şi femeia. Vizita în centrul Pământului nu durase 
mult, dar fusese plină de informaţii şi momente minunate. 

Cei doi ghizi şi-au înclinat uşor capetele către noi m semn 
de rămas bun, după care s-au întors şi au intrat m peşteră, 
dispărând din câmpul nostru vizual. Şamanul ne-a condus la 
maşină, dar a refuzat să-l ducem noi în oraş, astfel că ne-am 
întors în El Calafate, la hotelul unde rezervasem cameră. Mă 
simţeam în continuare ca într-o stare de transă şi nu-mi doream 
decât să dorm, ceea ce am şi făcut până a doua zi dimineaţă. 

Am remarcat că după fiecare revenire dintr-o călătorie în 
interiorul Pământului, un anumit timp mă simţeam oarecum 
străin de lumea de la suprafaţă. Vorbeam mai puţin şi dormeam 
mai mult, însă după două-trei zile totul reintra în normal. Cezar 
mi-a spus că acele senzaţii vor dispărea după mai multe 
călătorii, deoarece corpul meu se va acomoda treptat cu 
vibrația caracteristică interiorului planetei noastre. Totuşi, zborul 
îndelungat spre casă a prelungit starea mea, dar după ce am 
ajuns la Bază totul a reintrat în normal. 

Mi-a trebuit o lună de zile pentru a-mi pune în ordine 
notițele, însemnările şi schiţele referitoare la călătoriile pe care 
le-am făcut în interiorul Pământului şi, de asemenea, pentru a 
stabili cu Cezar ce anume am voie să spun şi ce nu. In paralel 
m-am ocupat de ultimele detalii ale organizării expediției spre 
Irak, care era foarte importantă. 

Călătoriile pe care le-am făcut în interiorul planetei au 
adus o transformare majoră pentru cunoştinţele şi înţelegerea 
mea asupra lumii. Ele au pavat drumul către experienţe şi 
revelații uluitoare, care mi-au oferit răspunsuri îndelung căutate. 
Tot ceea ce avem de făcut este să renunţăm la gândirea 
dogmatică şi să ne urmăm intuiţia din inimă. 


CUPRINS 


NOTA EDITORULIUI, m cecene en i a ten ia 2 
ARGUMENT i cacruce aci iata to atat tnt ial ada nai act e 4 
Cap. 1 -UN ŞOC PUTERNIC: CE ÎNSEAMNĂ CU ADEVĂRAT 
CALATORIA SPRE CENTRUL PLANETEI... eee eee 21 
Pământul plin şi Pământul gol la interior... 22 
Fenomene enigmatice... eee eee aaa 24 
Concepţia ştiinţifică modernă despre interiorul planetei 
[OASE toi iii că ns do aa cd ia atena inta taca 26 
Viziunea înşelătoare a „exteriorului” şi „interiorului”........ 29 
Câmpul magnetic al planetei: enigme şi interpretări......... 37 
„lnima” unei planete. cea amanata a az iaz a at a 42 
Simulare: călătorind spre centrul planetei......................... 47 
Interiorul Pământului şi evoluţia nivelului de conştiinţă.....52 
Singularitatea din centrul planetei... 58 
Apa şi modul real de formare a planetelor......................... 65 
O paralelă cu ştiinţa modernă... eee 70 
Cum pătrunzi în interiorul Pământului... eee eee 73 
Bariere conceptuale... eee eee eee nana ne nana 80 
Accesul în interior pe la Poli: subtilităţi, repere, certitudini 84 
Pe ape, prin peşteri sau prin păduri... eee 93 
Cap. 2 -MAREA CONTROVERSĂ: PĂMÂNTUL PLIN VERSUS 
PĂMÂNTUL GOL ÎN INTERIOR... ceea eee eneeeeeeee 98 
Is je iz | ni RR OR RE MRI T 99 
Sala Proiecţiilor, o altă lume... eee 105 
Întruniri misterioase... nenea nene nana aaa 111 
O înţelegere mai profundă... eee eee 113 
Cum gândim şi măsurăm spaţiul... eee 123 
Ce, cât şi cum „vede” ştiinţa actuală... 129 
Experimentul lui Cavendish. em ea imite et e e 137 
Problema gravitației...........ssssssssssrsrsrrerererrsrsrsrrrrrerererrrrrrns 141 
Căldura planetei: de unde vine ea?............cc eee 145 
Forajele care complică lucrurile... eee eee 149 
Undele SEISNICE: ie aa aia daune na ital dp iata aa 151 
Alte aspecte care nu se „potrivesc”...........mmccueneeneeeeareee 158 
Situația în prezent... casieria ten a jel aan a i 164 
Cap. 3 -TOMASSIS, RĂDĂCINA ARHAICĂ... aaa 170 
Surprizele celui de al doilea tunel... eee. 170 
EDEN cc o ni a i dn a ee De Coe aa ta 184 


Cavitatea si particularitățile ei: santa aaa 190 


In zbor pe deasupra oraşului... eee 200 
Scurta Storie cc certati ar ia ee ela e ua te ea a a să 203 
Oameni, acţiuni şi alte elemente distinctive ale oraşului 
POL as SS note lied aaa 0 pază Ata ia ia ete tă ea au ta 208 
„Femeia de 30-de-anl" nice aici ia a loa inta pa 95 aa 212 
Tradiţie, organizarea societăţii, evoluţie......................... 214 
Cap. 4 -APELLOS, ORAŞUL DE „CRISTAL... eee 222 
O tehnologie avansată... eee eee ema eaeaee 222 
În habitaclul navetei: cita a a at 230 
Oraşul din cavitatea gigantică... eee 236 
Istoria JOCU Usd ao i aie te i tau Cat ta aaa Bei gatiti 239 
Lümina din cavitate: scaune roca atatia dica Dana 0 aaa d Ata 245 
Cele cinci paliere şi sistemul complex de cavităţi de sub 
teritoriul Transilvaniei. sa cca ee catea cea atita a ac ti a da ata 248 
Reţeaua de transport... ee eee eee eee eee 253 
Consideraţii, puncte de vedere despre viaţa în oraşele din 
interiorul P3IaANCU UI isaac etcetera e a 256 
„Teleportarea” mărfurilor... eee eee eee 260 
Convertoarele magnetice: ces zoo aa tai ata 263 
Intoarcerea acasa eee o poe e eat D330 ela aoleu a 265 
Cap: 5 = GARDIANIUL: css aoceitosogea a i dea SE Saal aa 269 
Cap. 6 - PORTALUL MAGIC DIN YOSEMITE.......ce nenea 302 


Cap. 7 - CENTRUL PLANETEI ŞI LUMEA SUBLIMĂ A SHAMBALEI 


